
АБПЯЗИЗ ВЕПИЕВ НАЗМИЕТИНИНЪ 
БЕПИИЙ АПЕМИ 


Деерли бутюн дюнья лирикасы — бу, башта бир севги лирикасы- 
дыр. Къырымтатар шаири Аблязиз Велиевнинъ иджадында да севги 
мевзусы гъает сезилирлидир. 

Тесирли эеджан, терен ихтирас, чешит-тюрлю дуйгъу ренклери- 
нинъ незакетли гаммасы шаирнинъ севги лирикасына синъип кете. 
Бу ерде тюшкюнликнен багълангъан, къальб агърысы иле ифаде 
олунгъан, айны вакъытта базы бир кинаели назлылыкътан махрум 
олмагъан «Сенинъ севгинъден» шиири гъает характерлидир. О, 
адеттен тыш драматик экспрессиянен къайд этильген, къабартыл- 
гъан образлылыкътан айырылмагъан деерли фаджиалы интонация 
иле башлана. Бу, лирик къараманнынъ баштан кечирген айрыджа 
кедерини ис этмеге имкян бере. 


Дагълара, ташлара урдым башымы, 
Денъиз суву эттим козюм яшыны, 

Эки саиле бенъзеттим эки къашынъы, 
Зеэре къаттым ейджек ашымы... 


Бир чешит къафиенен (аааа) язылгъаны катренде ифаде олун- 
гъан — шиддетли къайгъыны даа зияде кескинлештире, къафие- 
ленмеген бешинджи сатыр исе бекленильмегенде оны екюнлей ве 
айырып косьтере. Дуйгъу кучюни сильмеден, озюндже атта бу кучни 
къуветлештирип, эр альде шиирнинъ акъымына бираз кинаели инто- 
нация бере: 

Эписи, эписи сенинъ севгинъден. 

Невбеттеки сатырларда къараман кене эвельки экспрессиягъа 
къайта, догъру, энди оны фельсефий медитативликнен, озюнинъ эр 
шейден марум олгъанынынъ себеби неде экенини тасвирлей. 


Насип эйлемеди сени Ярадан, 

Башым алып кеттим Къырым ададан. 
Багъырдым къач кере, къачтынъ сададан, 
Умют гъонджелери солды ах, аман... 


Ве кене катрен умютсизликке тюшкен — кинаели бешинджи, багъ- 
лама сатырынен сынъырсыз элемнинъ насылдыр къанунийлигинен 
девам эте. 


Учюнджи мысрада артып бармакъта олгъан умютсизлик ве окюнч 
далгъасы санки дерсинъ текрар ве текрар бастырып келе, буюк 
кучьке малик олгъан экспрессив кергинликнен бизим огюмизде къай- 
ГЫ образы пейда ола, лирик къараманнынъ янъгъызлыкь дуйгъусы, 
онъа севгилисисиз бу дюнья тар экенини бильдире: 


Хаяллар перишан, дели-диване, 
Кезерим мен янъгъыз, кендим бир дане, 
Дюньяда козюм ёкъ, тюштим бу але, 
Бунынъ себепчиси сенсинъ екяне, 
Эписи, эписи сенинъ севгинъден. 


Атта джевапсыз севги тарафындан багъышлангъан толу ис-дуй- 
гъулар, меджбурий айрылыкъкъа гъает самимий ве юректен къай- 
гъырув эм де, айны вакъытта теселли бермеген барлыкънен мета- 
нетли барышув — умютсиз севгининъ буюк кучю ве ренка-ренк 
дуйгъулары муэллиф тарафындан адеттен тыш парлакъ образ ве 
интонацион экспрессивликнен берилебильген. 

Образларнынъ мубалягъалы характери, къальб джефакярлы- 
гъынынъ шиддетинен, строфиканынъ незакетлилиги, ургъуларнынъ 
бирдемлиги, нисбетен там ве зенгин къафиелер, эр бир мысрадаки 
екюнлейиджи сатырнынъ багълама киби олувы — бутюн булар 
муэллиф къырымтатар халкъ йырлары аньанесинден семерели 
файдалангъаныны тасдикълай. 

Белли ки, къырымтатар халкъ йырларында бахтсыз севги мевзусы 
хусусан кениш даркъагъан. Меселя, бу шиирнинъ гипербола образ- 
лылыгъынен «Сёйлетме бени», «Кене алды гъам бени», «Одунджы- 
лар», «Элиф» дедим, «бе» дедим» киби йыр инджилери арасындаки 
параллеликни корьмек мумкюн. Кетирильген мисальдеки сонъки 
йырда меселя шойле дюльбер сёзлер бар: «Къара денъиз мерекеп 
олса / Язылмаз меним дердим». 

Эсернинъ умумий кедерли аэнклилигинен шиир везнининъ 
джанлы ойнакълыгъы, айны вакъытта онынъ интонацион палитрасы- 
нынъ незакетли чешитлилигининъ ярдым этиджи ифаделигидир. Эр 
бир сатырда къошылувнынъ бу динамик ритми эсасында нисбетен 
айрыджа токътавларнынъ эки учь эджалы ве екюнлейиджи сатыры 
беш эджалы рукнлерден ибарет (айны вакъытта бу екюнлейиджи 
рукннинъ ильк эки эджасы кене де токъталувнен (цезура) бундан 
сонъки учь эджадан айырылгъан). 


Бойле везин тамлыгъына айрыджа майышкъакълыкъ, шиир 
кетишатынынъ сурьатлылыгъы нетиджесинде иришиле. Бу, лирик 
къараман эеджанынынъ сурьатыны баягъы образлы акс эттирмеге 
себеп ола. Бунъа айны вакъытта дюльбер аэнклилик де ярдым эте. 
Меселя, биринджи сатырнынъ тесирлилигини ар-ар-ур янъгъыра- 
вукъ аэнкдешлиги къуветлештире, бу исе таш-баш ички къафиеле- 
ринен озюне хас суретте къабартып косьтериле; Экинджи бентнинъ 
орта сатырында, яни бар сеснен япылгъан мураджаат акъкъында 
сёз кеткен ерде, ангиси ки, севимлиси сесленмей (Багъырдым къач 
кере, къачтынъ сададан). Анда янъгъыравукъ а сеси устюн тура. О, 
бу ерде алты кере текрарланып, чаресизлик дуйгъусы бу ерде чифт 
янъгъыравнен къуветлеше. 

«Дудагъынъда къалды тишим ярасы» шииринде джевапсыз сев- 
гининъ терен къайгъысы, айны вакъытта къайгъылы, лякин дуйгъу- 
ларнынъ татлы исси парлакъ ишанчкъа олгъан умют ышыгъыны сён- 
дюрмей, аксине алевлендире. Бу шиир тыштан бакъкъанда нисбетен 
сабырлы, «Сенинъ севгинъден» ширине бакъкъанда пек о къадар 
экспрессив дегиль. 

Бу шиирде биринджи катреннинъ (эки сатырнынъ) незакетли 
образлылыгъы къадын озь дюльберлигинен инсанны насыл эсир 
эйлегени усталыкънен тасвирлене: 


Дудагъынъда къалды тишим ярасы, 
Кечильмез ёл эки кьашынъ арасы. 
Перванелер киби яндым отынъда, 
Козь нурумны алды къашынъ къарасы. 


Яресининъ севги алевинден янгъан ве о алев бир кереден сён- 
гени нетиджесинде озь севимлисинден айырылгъан къараманымыз 
озюнинъ серсери ве янъгъызлыгъыны элемнен башындан кечире: 


Ёл ичинде къалдым олып перишан, 
Къалдырмадынъ сен озюнъден нам-нишан. 
Ёлларынъда юрем олып серсери, 
Сёзлеримде ич ялан ёкъ, сен ишан. 


Бу ерде къараманнынъ озь севимлисини араштырып юрюви оны 
тападжагъына умют беслегенине шаир дикъкъатны джельп эте. 
Буны багъламанынъ сонъки беитинде коремиз. Бу мураджаат бун- 
дан сонъки сатырларда акс олуна. 


Лирик къараман онынъ юрегинде севги алеви янып башлагъан 
дуйгъуларны буюк бир незакетнен хатырлай ве онынъ енъильмез 
кучюне (айны бир вакъытта эм кедерли, эм де къуванчлы) айретлене: 


Баарь ели киби охшадынъ кеттинъ, 

Бинъ бир севдалыкъкъа мубтеля эттинъ. 
Мен къалдым ёлларда олып диване, 
Бильмейим сырынъны, сен манъа неттинъ? 


Севда олгъан йигит оны озюне мефтюн эткен ханымгъа ялварып, 
мейиль бермеге чагъыра, онынъ дуйгъуларындан ич де къуртулып 
оламайджагъыны, тамамиле онъа эсир олгъаныны беян эте: 


Ялварам, дердиме дерманлар кетир, 
Мен сени беклейджем, беклейджем эпбир. 
Бахтымнен ойнама, мени мугъайтып, 
Такъдирим элинъде, мен санъа эсир. 


Шаркъ назмиети ичюн аньаневий олгъан образлылыкъ, муси- 
къийлик сыкъ-сыкъ ишлетильген джулялы сёзь формулалары васта- 
сынен къайд этиле: перванелер киби яндым; олып перишан; олып 
диване; дердиме дерманлар кетир; бахтымнен ойнама; такъдирим 
элинъде ве иляхре. Лякин бу формулаларнен багълы олгъан харак- 
терли патетик котеринкилик, севимлисине монологик мураджаат 
этюв айны вакъытта назм эсерлеринде текрарланмаз йымшакълыкъ- 
нен, аэнкдарлыкънен айырылып тура. Шаирнинъ озюне хас услюби 
бунынънен фаркъ эте. 

Шаирнинъ шиирлерини композицион джеэттен бири-биринден 
фаркъ этиджи эки къысымгъа больмек мумкюн. Буюк теляшлыкънен 
иджра этильген биринджи эки катренде алевли ихтираснынъ апан- 
сыздан пейда олувы ве онынъ джевапсыз къалувы акъкъында сёз 
кетсе, ондан сонъ ашыкънынъ барлыгъынен синъирильген чешит 
тюрлю эмоциональ бакъышларнынъ эеджанлы дюньясы ачып кось- 
териле. 

Эсернинъ интонацион зенгинлиги тыгъыз шох ритм аркъалы 
къайд этиле. Онынъ эсасында эр бир сатырда цезура (шиирдеки 
узун пауза) иле болюнген алты эджалы ве беш эджалы эки кениш 
стопа озь невбетинде баягъы чешитли ве назикликнен азджа сто- 
паларгъа болюне. Бойле чешитлилик ве незакетлилик шиирнинъ 
эки эсас къысымынынъ эмоциональ аэнклилигине буюк ифадели 


кучь бере. Биринджи эки сатырда эр бир сатырнынъ экинджи (беш 
эджалы) стопасы махсус цезура аркъалы эки эджалы ве учь эджалы 
кучюк стопаларгъа (сонъкиси зенгин янъгъыравукъ къафиедир: 
ярасы — арасы. ..-къарасы; перишан — нам-нишан...-сен ишан) 
болюне. Шиирнинъ экинджи къысымында (учюнджи ве дёртюнджи 
бентлерде (строфа) бу къанунийлик бираз денъише — беш эджалы 
туракъ (стопа) учь ве эки эджалыгъа болюне. Бойлеликнен къафие 
учь дегиль де, эки эджагъа болюне: кеттинъ — эттинъ...- нет- 
тинъ; кетир — эпбир...- эсир. Бойлеликнен бойле къыскъа ве там, 
демек нисбетен ургъулы къафие бу ерде анъылгъан лирик къараман- 
нынъ къатиетлигине, яни эр анги алда озь севгисине садыкъ олып 
къаладжагъына, онынъ мефтюн этиджи эсирлигинден къуртулмакъ 
мумкюн олмагъанына эминлик бере. Шиирде къафие рубаийлерде 
кениш даркъагъан усулнен (ааба) бериле. Дикъкъаткъа ляйыкъ ери 
шунда ки, беш эджалы стопадаки эр эки екюнлейиджи бентнинъ тек 
учюнджи (къфиеленмеген) сатырлары биринджи эки бенттеки киби, 
учь ве эки дегиль де (охшадынъ кеттинъ, мубтеля эттинъ ве ил.), 
эки ве учь стопаларгъа (олып диване; мени мугъайтып) болюне. 

Муэллифнинъ бир чокъ лирик эсерлеринде севги мунасебетле- 
риндеки драматизм ачыкъ косьтериле. Онда шойле шиирлер де бар 
ки, оларда гъает къуванчлы, айны вакъытта незакетли — тесирчен 
дуйгъулар устюнлик япа. Бойле эсерлерден бири «Дудакъларынъ 
сачларыма токъунды яваш...» шииридир. Бу ерде севгининъ ихти- 
маллы муреккеплиги экинджи планда тура, биринджи планда исе 
севимлиси кетирген текрарланмаз къуванч тура. Дуйгъулы — эротик 
ве айны вакъытта индже метафоралы образлылыкъ севимлисининъ 
эеджаннен титреген дуйгъусыны ачыкъ косьтере: 


Дудакъларынъ сачларыма токъунды яваш, 

Санки дерсинъ юрегимде башланды саваш. 
Эеджандан туталмадым озюмни шу ань, 

Къальб тёрюнде озь — озюнден башланды исьян. 


Юрегинде атеш янгъан джошкъун севда, бу исьян аятбахш 
оладжагъына, онъа сынъырсыз лезет кетиреджегине инана: 


Истегинъни, ислеринъни дуйдым амана, 
Кель, джанчыгъым, олайыкъ биз даим ян-яна. 
Севгимизнинъ дерьясында ялдайыкъ бирге, 
Далгъаларнынъ йырларыны сёз ёкъ табирге. 


Севимлисинен озьара мунасебетлерине парлакъ ишанчы, бу къу- 
ванч дуйгъусы севги сырынынъ лезетине ич бир тюрлю шубе, экиле- 
нюв догъурмагъаны догъмушлашкъан эки къальбнинъ татлы севги- 
сини къанатландыра, эминлик багъышлай. Шу себептен шиирнинъ 
сонъки мысрасы айрыджа котеринкилик ве эминликнен янъгъырай: 


Эй, вах, севги сырын бизге ким анълатаджакъ? 
Анълатаджакъ ким сырыны севгининъ, эй, вах! 
Олса эгер ишмар иле бир сёз къатаджакъ, 

Бельки Меджнун этер бирден къальблерни, эй, вах. 


А. Велиев бу шиирде шаркъ севги назмиетине гъает характерли 
олгъан «меджнун» анъламыны озьджесине телькъин эте. Бу анълам 
эксериетинен севги азабыны чеккен, севгилисинен корюшмекни арз 
эткен ашыкъ йигитке аиттир. Бу ерде сёз озьара севгининъ бахты 
акъкъында кете. 

Бу ерде къуванчлы дуйгъулар теэсуратыны акс эттирген эр бир 
сатырдаки там цезура (пауза) эсас оларакъ учь денъишиджи стопа- 
гъа — эки дёрт эджалы ве бир де беш эджалы стопагъа болюнмеси 
ве екюнленмеси там янъгъыравукъ къафиеге догъру келе ве джанлы, 
там ритмиканен екюнлене. Шиирнинъ сонъки къафиелеринен бир 
сырада онынъ янъгъыравукъ олып чыкъмасында ички къафиелери, 
яни сатырларара аэнкдешлиги де буюк роль ойнай (Дудакъларынъ 
сачларыма; Санки дерсинъ; Истегинъни, ислеринъни; Далгъалар- 
нынъ йырларыны). 

А. Велиевнинъ севги лирикасы чокъ асырлы шаркъ, шу джум- 
леден къырымтатар назмиетининъ аньанелерини инкишаф эттире. 
Шаир образлар ве мевзулар яратув аньанесини дефаларджа, озь- 
джесине телкъин эте, характерли котеринкилик, безетювлерге озь- 
джесине янаша ве оларны текрарланмаз назикликнен, самимийлик- 
нен къошып алып бара. Бу нокътаи-назардан бакъсакъ «Шевкъиеге» 
шиири энъ характерли эсердир. Бу эсер автобиографик чизги ташы- 
гъаны ачыкъ корюнип тура. Бу, севимли омюр аркъадашы Шевкъиеге 
лирик мураджааттыр. Бир къач он йыллар берабер яшагъанлары 
оларнынъ арасындаки самимий дуйгъуларны эксильтмей ве шу 
якъынлыкъ бойле тесирчен сатырларда акс олуна: 


Такъдир бири-биримизге багълады бизни, 
Эки огъул берди, Эльмаздай къызны. 
Къуванч, кедерлерни пайлаштыкъ бирге, 
Тешеккюр айтамыз кечкен омюрге. 


Омюрге шукранлыкь оларгъа аят багьышлагъан ана-бабагъа 
тешеккюр бильдирмекнен, аилевий уйгъунлыкъ теджрибесининъ 
сырларыны озь эвлятларына ашлай бильгенлеринен багълана. Шу 
себептен озь балаларына, къыйметли омюр аркъадашына олгъан 
самимий мунасебет оларнынъ хатырасынен узвий багълыдыр: 


Аналарымызны эттик гъальба биз разы, 
Зан этсем оларны ынджытмадыкъ биз. 
Олгъандай омюрнинъ къыш, баарь, язы, 
Эльден кельгенини яптыкъ экимиз. 


Сонъра муэллиф догърудан-догъру омюр аркъадашына мурад- 
жаат этип, онъа озюнинъ сыджакъ дуйгъуларыны бильдире. Бунда 
онынъ адден тыш якъынлыгъы ве айрыджа незакетлилиги беян 
олуна: 


Мугъайткъан олсам мен эгер де сени, 

Афу эт, багъышла, мен сенден разым. 

Айт даа япмадым сен ичюн нени, 

Меним мискин ярем, бир данем, назлым? 
Гуллер сенинъ олсун, къуванчлар сенинъ, 
Сынъыры олмасын бахтлы куньлернинъ. 
Дост-эшлер сагъ олсун, сагъ ол сен кендинъ, 
Бир вакъыт солмасын севги гуллеринъ. 


Омюр аркъадашына нисбетен айтылгъан бу мураджаат пек джа- 
зибели, самимий, о насылдыр айрыджа шаматалы сёзлерден иба- 
рет дегиль, лякин айны вакъытта дуйгъуларынынъ теренлиги ве 
самимийлигинен озюне мефтюн эте. Айны вакъытта насылдыр 
айрыджа парлакъ метафоралардан истисна. Бу, айтмасы джаиз 
олса, «минус-усул»дыр. Онынъ контекстинде севги ренклерининъ 
аньаневий образы текрарланмаз тазелик ве кучь-къувет багъышлай. 

Шаирнинъ севги лирикасында олгъаны киби, ватанперверлик 
мевзусындаки шиирлери де самимийлик ве терен дуйгъуларнен 
синъирильген. О эсерлерде Къырым топрагъынынъ текрарланмаз 
дюльберлиги йырлана, онъа нисбетен олгъан эеджанлы эвлятлыкъ 
мунасебетлери бильдириле. Меселя, «Ярым ада» шиири бунъа 
мисаль ола биле. Бу миниатюра учь къыскъа строфадан ибарет олып, 
адеттен тыш эмоциональ кучьке малик. Айны вакъытта айрыджа сти- 
листик енгиллик, сербестлик ве незакетлиликнен айырылып тура. Бу 


ерде эпик котеринкилик къуванчлы-шох кейфнен озьара багъланып 
кете. Тувгъан улькенен бирдемлик лирик къараманнынъ къальбинде 
айдын дуйгъулар уянта: 


Бир асыргъа якъынджа 
Омюр корьдим дюньяда. 
Амма козюм огюнде 
Даима ярым ада. 


Бир ада ки, мен ичюн 
Онынъ ёкъдыр къыймети. 
Одыр къальбимнинъ кучю, 
Аятымнынъ зийнети. 


Истигъфаране лирик интонациянынъ екюнлейиджи бенти догъру- 
дан-догъру тувгъан улькеге мураджаатнен багълана. Айны вакъытта 
онъа ачыкътан-ачыкъ драматик боянен иришиле. Бу ерде лирик къа- 
раман ве тувгъан топракънынъ озьара айырылмаз багъы айрыджа 
къатиет ве джесюрликнен къайд этиле: 


Сен барсынъ ки, мен барым, 
Акърансыз ярым ада. 

Сен олмасанъ напарым, 
Манасыз омюр я да. 


Бу шиирнинъ там, тюкелленген, айны вакъытта джанлы, къанатлы 
сатырлары семерели къафиелернен екюнлене. Базы бир интона- 
цион сербестлик, биринджи эки сатырнынъ ойнакълыгъы хачлы 
къафиелев (абаб) ярдымынен къафиеге якъынджа олгъан (якъын- 
джа — огюнде; ичюн — кучю) ве там уйгъун олгъан (дюньяда — 
ада; къыймети — зийнети) сёзлернен ифаделене. Сонъки бентте 
(строфа) къайд этип кечильген къаттылыкъ ве къатиетликтам догъру 
къафиеге маликтир (мен барым — напарым; ада — я да). 

Эгер «Ярым ада» шиири белли бир дереджеде умумлештирильген 
мана ташыса ве бу топракъкъа джеми къырымлынынъ, яни башкъа 
сакинлернинъ де дуйгъусыны джельп этсе (ада — къырымтатарджа 
тек ярым ада дегиль де, ада манасыны да бильдире), «Къырым» — 
бу энди догъгъан улькеге конкрет шахыснынъ озь севгисини изхар 
эткенини ачыкъ-ачыкъкъа беян эте. О, озь адынен де айтып тура. Бу 
ерде къуванчлы дуйгъулар ачыкъ-айдын корюнип туралар. Бирин- 


джи сатырлардан шаир (Къырым, Къырым, меним йырым...) шимди 
де къырымлыларнынъ базылары тувгъан ерлерини терк этип кеткен- 
лерине (кетмек етер, кетмек етер) раатсызлангъаныны, севимли 
ватаннынъ ярыны парлакъ оладжагъына къавий эмин олгъаныны 
публицистик аэнкте беян этерек озюнинъ бойле семетдешлерине 
мураджаат эте. 

Къафиелернинъ там янъгъырамасы ве олар эсасен рубаийге хас 
олгъан шекильде беян этильгени (йырым — сырым... — Къырым), 
бир чокъ ички текрарлавлар ве янъгъыравукълар (Къырым, Къырым; 
Меним омрюм сенсинъ Къырым; Кетмек етер, кетмек етер; Гуль 
олсанъ да, куль олсанъ да...), къыскъа ве там мысраларнынъ ритмик 
денъишип турувы — бутюн булар бу ерде джанлы нешели кейфке 
алып келе. 

Дюльбер темсилий ад ташыгъан «Баарь» шиири де бойле коте- 
ринки рухта язылгъан. Бу шиирде юксек котеринкилик самимийлик- 
нен къошулып кете, бу исе беян этильген къуванчлы дуйгъуларгъа 
айрыджа сыджакълыкъ багъышлай. Айтмакъ мумкюн ки, бу, чокъ 
йыллыкъ сюргюнликтен сонъ къырымтатарларнынъ тувгъан юртла- 
рына къайтув гимнидир. Къырымда эр вакъыт шашыладжакъ дере- 
джеде дюльбер олгъан баарь мевсими миллий тикленювге олгъан 
ишанчнен аэнкдештир: 


Баарь кельди улькемизге, 
Баарь, баарь, баарь! 
Бахыт кельсин эвимизге, 
Джоюлсын гъам-къаарь! 


Муэллиф онынъ юрегине якъын олгъан Ватаныны, тувгъан хал- 
къыны сагъынып ёрулгъаны, эвлятлары буюк ватанперверликнен 
насыл янъы багъ-багъчалар пейда этеджегини, аджайип къуруджы- 
лыкълар алып бараджагъыны сабырсызлыкънен беклегенини яза. 
Символик баарь образы аркъалы аньаневий, айны вакъытта узакъ 
улькелерден тувгъан топрагъына къайтып келеяткъан къушлар ве 
адамлар арасында гъает тесирли тасвирлер параллелини кечире: 


Узакътаки къарылгъачлар 
Къайтсын ана юрткъа. 
Авдет олсун сюргюнликтен 
Джумле татар юрткъа. 


Шиир насылдыр бекленильмеген образлар вастасынен дегиль 
де, башта бир озюнинъ айрыджа эмоциональ араретинен, юкъарыда 
къайд этильгени киби, озюнинъ публицистик котеринкилиги ве лирик 
араретинен озюне мефтюн эте. Бу ерде А. Велиевнинъ назмиетине 
айрыджа хас олгъан къафиелернинъ гъает янъгъыравы (эсасен абсб 
усулы шекилинде) инсан рухуны котере, биринджи ве сонъки беит- 
лернинъ озьара бенъзерлиги ачыкъ-айдын корюнип тура. 

Бу мысраларда къафиелер башкъаларындан фаркълы оларакъ 
сатырларара дегиль де, хачлыдыр (абаб), бу исе белли бир эмоцио- 
наль штрихлерни къуветлештирмек имкяныны бере. 

Шаирнинъ Ватангъа къайтув къуванчы тасвирленген шиирлери 
биле эйфориядан махрумлар. Оларда, демек мумкюн ки, къуванч- 
нен кедер къуджакълашкъанлар. Эсерлернинъ серт интонациясы 
земаневий барлыкънынъ теляш ве къасеветлеринен суварылгъан. 
Муэллифни бугуньки куннинъ диссонансы (уйгъунсызлыкълар), 
хусусан къырымтатарларнынъ ичтимаий яшайышында озь тесирини 
косьтерген бирлик ве бирдемликнинъ олмагъаны айрыджа раатсыз- 
лай. Языджынынъ «Лянеттен къоркъунъыз» адлы эеджанлы шиирий 
публицистикасы бунъа характерли мисаль олабиле. Бу эсер тенби- 
елейиджи мураджаат ренкини алгъан, гъамлы медитациянен синъи- 
рильген ве яваш-яваш артып баргъан ихтираслы инвективге алып 
келе. Шаир къадимий халкъ аньанелерине юзьсюзлердже бифаркъ 
бакъкъанларгъа пек джаны агъыра. Чокъ джеэттен ички къарама- 
къаршылыкълар нетиджесинде халкънынъ озьгюнлиги, ана тили 
яваш-яваш гъайып олаяткъаны языджыны раатсызлай. 

Муэллиф озюнинъ шиирий тенбиесинде тек фаний дюньядаки 
дегиль де, бакъий дюньядаки кяинат сырларына да сильтем япа: 


Эписини четке ташлайыкъ, айды, 

Тувгъан тильге биле къалмады сайгъы. 
Бундан сонъ айтынъыз Алла-Таалядан 
Мерхамет сормагъа кимнинъ бар акъкъы? 


Эсернинъ телюкели, гъает серт аэнки кет-кете исрарлыкънен, 
кет-кете ифадели ве ниает айрыджа, айтмакъ мумкюн ки, сонъки 
бентте дарбе киби эндириле. Шиирнинъ динамик, телюкели — меди- 
татив акъымы иште бу — юкъуда булунгъан, бифаркъ адамларнынъ 
козюни ачмагъа, уянтмагъа чагъыргъан гъает тесирчен мантикъий 
кодагъа алып келе: 


Аналар, бабалар, бита, деделер! 
Эдждатлар ёлуны кутьмесек эгер, 
Сонъки къырымтатар олеяткъанда 
Бутюн кечмишлерин лянетлеп кетер. 


Муэллиф озюнинъ сонъки ишанчыны башта бир къорантада 
ашланмасы керек олгъан рухий зенгинликлерге юклей. Шиир озю- 
нинъ гъайрытабиий эмоциональ-мана, айтмакъ мумкюн ки, диний 
вааз рухунен там къыскъа, анълайышлы олып, секиз катренден иба- 
реттир, лякин эр альде Шевченконынъ «Мерхум олгъан, яшаяткъан 
ве даа догьмагъан семетдешлериме...» шиирине насылдыр бенъзе- 
ген кибидир. 

Бу ерде шиир сатырлары баягъы кениш — эки дёрт эджалы ве 
бир де беш эджалы туракътан ибарет. Бойле ифадели аэнкдашлыкъ 
(ритмика) бир къач кере денъишип тура, бу, мында берильген къальб 
эеджанына уйгъун келе. Къафиелер рубаийге хас олгъан усулнен 
бериле. Баягъы исрарлыкънен риает этильген бентлернинъ денъи- 
шип турувы эм де там ве къарарнен берильген къафиелерге риает 
этильгени дикъкъактны озюне джельп эте: 

Далам — гъам... — ярам; энди — шенъми... — белли; къайда — 
ногъайда... — файда; айды — сайгъы... — акъкъы. Бойле невбетле- 
шюв далгъаны хатырлата, бу, муэллифнинъ терен раатсызланувы- 
нынъ озюне хас олгъан аляметидир. Корюнип тура ки, сонъки бентте 
къафиелер тюзгюн ве тамдыр: деделер — эгер... — кетер. 

Муэллифнинъ шиирлери арасында шойле эсерлер айырылып 
тура ки, оларда назмиет сырларыны бильмеге якъынлашув сези- 
лип тура. Бунъа «Бекленильмеген шиир» мисаль олабиле. Бу ерде 
шиирий иджат эр вакъыт санъа бойсунмагъан аляметлерге багълы 
олгъан айрыджа бир адисе экени анълатыла. Шаир бекленильмеген 
ильхам нетиджесинде шиирий сатырлар озь — озьлюгинден акъып 
кельгенини икяе эте. Иште бойле вазиетте, гъайрытабиий ильхамнен 
эмоциональ джеэттен зенгин олгъан шиирнинъ догъув тарихи ачып 
косьтериле. 

Эсерде баарь келеджегини ис эткен дуйгъунен даа сувукъ олгъан 
къыш маали эм де ренксиз адий куньлерге ильхам парлакъ нур 
кетиргени арасында озюне хас метафора параллели пейда ола: 


Баарь чагъы амма, баарь руху ёкъ, 
Тышарда беяз къар ве сувукъ аяз. 
Тенха отурам мен иш одасында, 
Насылдыр дуйгъу дей: языламы, яз! 


Шиирде къуванчлы мефтюнлик бир кереден догърудан-догъру 
ачып косьтерильмей. Башта бир акърындан шашув пейда ола ве 
о яваш-яваш ачыкъ-айдын мемнюнликке кече, сонъра исе баягъы 
сезилирли ола. Санки дерсинъ икяе олунгъан лирик субъект къуванч- 
нен ильхамгъа табий ола... Ниает сонъки бентте кейфнинъ индже 
шаиране къайгъыларына енгиль шакъалы чизгилер келип къошула: 


Ёлдан беклемеген шей тапкъандайын 
Ишбу сатырлар да шайна тёкюльди. 
Ниетим ёкъ эди шиир язмагъа, 
Нейлейим, шиириет джонки сёкюльди. 


А. Велиевнинъ бир чокъ шиирлеринде чешит мевзу аспектлери 
табиий ве незакетликнен бир-бирине къошулып кетелер. Меселя 
«Инанам» шииринде севги мевзусы назмий иджат сырларынен бир- 
лешип кете. Онынъ айдын аэнкдашлыгъы бойле самимий сатыр- 
ларны догъура: 


Севгимни йыр этип сёйлесем, 
Иырымны севгиге чевирсем... 


Чокъ керелер муэллифнинъ шиирлеринде чешит мевзуларнынъ 
бойле къошулмасы дюльбер назмиет символикасынынъ пейдалан- 
масына себеп ола. «Бинъбашкъорай» шиириндеки бойле символика 
романтик котеринкиликнен джулялангъан. Нетиджеде онда модерн 
чокъ маналыкъкъа иришиле. Манзаралы тасвирленген бинъбашкъо- 
райнен диалоггъа къошулып, ельнен ярышлашкъан лирик къараман 
мантыкъкъа уймагъан (парадоксаль) терен догъмушлыкъны ве айны 
вакъытта озь къальбининъ ынтылувындаки ёрулмакъ бильмеген 
арекетнинъ насылдыр тенъсизлигини ис эте: 


Ель киби мен тез чапарым, 
Ич де къалмам артынъдан. 
Озь бахтымны мен тапарым, 
Бир де — бир чёль ёлундан. 


Незакетли озьара тесир, чешит тюрлю тематик, башта бир севги 
ве ватанперверлик себеплерининъ бири-бирине къошулмасы Абля- 
зиз Велиевнинъ назмиети ичюн характерлидир. Сыджакъ самимий- 


14 лик, терен лиризм, дигер интонацион ренклернинъ кениш гамма- 


ларынен ренка-ренк олып зенгинлешерек, бир чокъ алларда терен 
драматизм сынъырларына иришюв, сыджакъ самимийлик, тесирчен 
лиризм онынъ ачыкъ-айдын хусусиетидир.Эмоциональ сезгирлик, 
незакетлилик, публицистлик, кечмиш ве бугуннинъ амансыз акъи- 
къатына дос-догъру бакъкъан шаирнинъ стилистикасына да тесир 
эткен. Муэллиф услюбининъ сезилирли чокъ тарафлылыгъы онынъ 
шиириетининъ жанр джеэтинден гъает чешитлигинен багълыдыр. 
Гъамлы тюшюнджелер, сёзлернинъ джошкъун ер денъишювлери, 
тесирли намелер, шох левхалар шекилиндеки лирик шиирлернен 
бир сырада (бир чокъ алларда бу ве дигер жанр аспектлерини бир 
эсерде корьмек мумкюн) муэллифнинъ иджадында там ве къыскъа 
олгъан шиирий миниатюралар (дёртлюклер, секизликлер) айырылып 
туралар. Оларда, айтып кечильген чизгилер, башта бир фельсефий 
медитативлик айрыджа ифаде тюсюни ала. 

А. Велиевнинъ стилистикасынынъ кене бир муим чизгиси акъ- 
къында айтмамакъ мумкюн дегиль. Бу — онынъ шиирий нуткъынынъ 
ички мусикъийлиги, текрарланмаз аэнклиги, дикъкъаткъа ляйыкъ 
тамлылыгъы ве ритмикасынынъ незакетлилиги, къафие ве ритмика- 
сынынъ дюльберлиги, къафиелернинъ там ве янъгъыравукълыгъы 
я да къафиелернинъ дюльбер, джильвели, я олмаса, бири-бирине 
якъын олгъан сёзлернен къафиеленюви, ички къафиелер, сатыр- 
ларара сес паралеллери, аллитирациялар, ассонанслар, къафиели 
текрарлавлар ве иляхрелердир. Шу себептен онынъ меселя «Беяз 
геми», «Бинъбашкъорай» киби чокътан-чокъ эсерлерине музыка 
язылгъаны ве олар белли йырларгъа чевирильгени тесадюфий 
олмаса керек. 

А. Велиевнинъ иджадына онынъ къалемдеши, белли къырымта- 
тар шаири, «Йылдыз» меджмуасынынъ баш муаррири Шакир Селим 
[1] мусбет сесленди. О, муэллифнинъ лирик услюбининъ озьгюн- 
лиги, халкъ агъыз яратыджылыгъы, халкъ йырлары аньанелеринден 
семерели файдалангъаныны къайд этип кечти. Бу да, А. Велиев- 
нинъ шиирий нуткъы терен музыкаль менбагъа малик экенини кось- 
тере. Ш. Селим шаир иджадындаки ватанперверлик, къырымтатар 
халкъынынъ такъдири, достлукъ ве севги мевзуларынынъ хусусиет- 
лерине дикъкъатны джельп этип кече. 

А. Велиевнинъ иджадына багъышлангъан бир къач салмакълы 
публикациялар эдебиятшынас, филология илимлерининъ намзети 
Фера Сеферованынъ къалемине менсюптир [2; 3; 4]. Тедкъикъатчы- 
нынъ фикирине коре А. Велиевнинъ шиирий иджадындаки эсас мевзу 
«бутюн башлангъычларнынъ башы сайылгъан севгидир». Шаир, деп 


къайд эте алиме, алемге «севги козюнен» бакъа [2, с. 119]. Шаркъкъа 
хас олгъан джиддий, меселя суфий тасаввурларына коре, энъ алий 
акъылданелик хусусан инсангъа олгъан севгиде корюне. Ф. Сефе- 
рова А. Велиевнинъ назмиетининъ къадимий Шаркъ медениетинен 
багълы олгъаны, шаир башта бир аятны фельсефий ис эткени, айны 
вакъытта айдын тасвирлегени хусусында нафиле айтмай. Бойле- 
ликнен, фельсефийлик муэллиф эсерлерининъ бедиий теркибине 
синъип кете. Буны о, аньаневий образлы мевзуларны озьджесине 
изаатлавында коремиз. Тедкъикъатчы муэллифнинъ эсерлеринде 
дефаларджа расткельген ель ве вакъыт акъкъындаки ошатувлар 
параллелини шу сатырлар иле тасдикълай: «янъгъызлыкъ, санки ель 
киби, сарып ала мени кендине», «Къальплерден япракълар тёкюле 
акърындан», «Кече омюр, санки бир керван», «Яшлыкъ, гузеллик не, 
кечер, дуймазсынъ; тек севги эбедий, рух бере бизге». 

Текрарланмаз, озюне мефтюн этиджи Къырым топрагъы бир чокъ 
иджаткярлар тарафындан йырлангъаны эр кеске белли. Лякин атта 
Къырым ичюн айрыджа эмиетке малик олгъан ерлер де бар. Олар- 
дан бири Судакъ ве онынъ дживарындаки мешур Къоз кою. Базы бир 
мутехассысларнынъ таксдикълагъанларына коре бу ерде насылдыр 
айрыджа озюне чекиджи космик энергия бар. Оларгъа инанмамакъ 
мумкюн дегиль. Бу ерде, Къоз коюнде, 1939 сенеси октябрь 25-те 
оладжакъ шаир догъды. Мында анасы Афифенинъ сютюнен, онынъ 
айнени ве йырлары, эфсанелеринен иште шу тылсым онъа да кечкен 
олмалы ки, булар онъа эр анги къыйынлыкъларны енъмеге ярдым 
этти ве эте. 

Аблязизнинъ бабасы дженктен къайтмады, беш яшындаки огъ- 
ланчыкъ бутюн къырымтатар халкъынен бирликте Ватанындан 
узакъкъа сюргюн этильди. Онынъ балалыкъ ве осьмюрлик йыллары 
Самаркъанд виляетинде кечти. Сонъра яш йигит Ташкентке келе, 
аятта озь ерини тапмагъа тырыша ве атта театрге балет оюнджысы 
(занымджа, онынъ шиирлерине хас олгъан незакетлилик толусынен 
табиий эсаскъа маликтир) оларакъ кире, лякин ордуда хызмет этип 
къайткъан сонъ Ташкент Девлет университетининъ журналистика 
факультетине окъумагъа кире. Шундан сонъ 60-нджы сенелери 
ичтимаий джыллылыкъ девиринде мейдангъа кельген «Ленин бай- 
рагъы» адлы къырымтатар газетасынен озь омюрини багълай. Жур- 
налистлик фаалиети онынъ шундан сонъки ильк салмакълы эсер- 
леринде весикъалы-публицистик характер ташый. О, «Байракъкъа 
тамгъан козьяшлар» — 1980, «Бахт йылдызы» — 1984, «Ираде» 
— 1987, «Олюмнен козь-козьге» — 1995 киби весикъалы повестьле- 


рини нешир эттире. Онынъ «Фашизм махбюслери» — 2004, «Къа- 
раманлар ольмейлер» — 2005, «Дженк офицерлери» — 2007 киби 
салмакълы тедкъикъатлары айрыджа эмиетке маликтир. А. Велиев 
фольклористика саасында да семерели чалыша. Онынъ бестекяр 
Сервер Какуранен бераберликте чыкъаргъан ве шу китапкъа сёз- 
башы язгъан «Къырымтатар муаджир тюркюлери — 2007» китабы 
иште бу мевзудаки салмакълы ишлеринден биридир. О, Хайям, 
А. Мицкевич, А. Пушкин, Т. Шевченко, Леся Украинка, А. Крымский, 
М. Карим ве дигер муэллифлерден япкъан шиирий терджимелери 
А. Велиевнинъ иджадынынъ айры саифесини тешкиль этелер. 

А. Велиев — «Мелек копюри» — 1997, «Кетменъ къушлар Ватан- 
дан» — 2007, «Ватан тюркюси» — 2009, «Ялыдаки ташчыкълар» — 
2014 киби шиирий джыйынтыкьларнынъ муэллифидир. Онынъ 
шиирлери чешит альманах ве хрестоматияларгъа, меселя эки 
тильде (оригиналда ве украин тилине терджиме этильген) чыкъкъан 
Юнус Къандымов ве Микола Мирошниченко [5, с. 649—655, 784] 
тарафындан тертип этильген 800 йыллыкъ къырымтатар шиириети 
ве несири антологияларына, эдипнинъ ады исе чокъ томлы Буюк 
Украин Энциклопедиясына, къадим девирден бу куньгедже олгъан 
вакъытны озь ичине алгъан «Он асыр» адлы озьбек эдебий энцикло- 
педик лугъатына кирди. 

Хусусан тувгъан юрткъа къайткъан сонъ муэллифнинъ шиирий 
сеси юксек аэнкнен янъгъырап башлады. А. Велиевнинъ шиирие- 
тини темелли огренюв энди-энди башланаята ве о даа чокъ эдебият- 
шынасларнынъ гъайретини талап эте. Бу, языджынынъ чокъ саалы 
иджадынынъ тек бир къысмыны тешкиль эткен ве онда гъает муим 
ер туткъан назмиетине аиттир. 

Языджынынъ умумий иджадий араштырувларында бунынъ маие- 
тини анълайбильмек ХХ асырнынъ экинджи ярысы ве ХХІ асырнынъ 
башындаки къырымтатар медениетининъ инкишафы контекстинде 
тедкъикъатларнынъ янъы уфукъларыны ачар. 


Виктор Гуменюк, 
филология илимлери докторы, профессор. 


НЕПРЕХОПЯЩЕЕ ОЧАРОВАНИЕ ПЮБВИ 


Почти вся мировая лирика — это прежде всего лирика любви. Вот 
и в творчестве крымскотатарского поэта Аблязиза Велиева любов- 
ная тема очень ощутима. 

Трогательная эмоциональность, глубокая страстность, изыскан- 
ная гамма разнообразных чувственных оттенков пронизывает любов- 
ную лирику поэта. Характерное здесь исполненное душевной боли, 
граничащей с отчаянием, но в то же время не лишенное некоторой 
ироничной игривости стихотворение «Сенинъ севгинъден» («Вот 
такая твоя любовь»). Начинается оно отмеченной необычайной экс- 
прессией драматической, едва ли не трагической интонацией, неот- 
делимой от гиперболичной образности, что дает возможность сразу 
же ощутить особую горечь переживаний лирического героя: 


Дагълара, ташлара урдым башымы, 
Денъиз суву эттим козюм яшыны. 

Эки саиле бенъзеттим эки къашынъы, 
Зеэре къаттым ейджек ашымы... 

(О горы, о скалы бьюсь головой, 
Морской водой стали слезы мои. 

Как два берега брови твои, 

Еда застряла в горле горьким комком...) 


Скрепленность сплошной рифмой (аааа) еще больше усиливает 
интенсивную горечь, выраженную в катрене, а пятая нерифмованная 
строка неожиданно подытоживает и оттеняет ее — не перечеркивая 
силы чувств, по-своему даже укрупняя эту силу, все же придает тече- 
нию стихотворения несколько ироничную интонационность: 


Эписи, эписи сенинъ севгинъден 
(Все это, все это от твоей любви). 


В следующей строфе герой вновь возвращается к предыдущей 
экспрессии, хотя теперь сочетает ее с философичной медитативно- 
стью, с неким прояснением причин своей обездоленности: 


Насип эйлемеди сени Ярадан, 
Башым алып кеттим Къырым ададан. 


Багъырдым къач кере, къачтынъ сададан, 

Умют гъонджелери солды ах, аман... 

(Господь не дал, чтобы ты была моей судьбой, 
Куда глаза глядят, ушел я из Крыма. 

Я звал без устали, ты не откликнулась на мой зов. 
Георгины (Бутоны) надежд увяли, ах, жаль-жаль...) 


И вновь катрен продолжается отчаянно-ироничной рефренной 
пятой строкой о некой закономерности той безмерной горечи, кото- 
рую приходится испытывать безнадежно влюбленному. 

В третьей строфе возрастающая волна отчаяния и досады словно 
накатывается вновь и вновь, достигая все большей силы, все новые 
отмеченные экспрессивной напряженностью образы печали пред- 
стают перед нами, на этот раз с особой выразительностью переда- 
вая неотделимое от нее острое ощущение одиночества лирического 
героя, которому без любимой свет не мил: 


Хаяллар перишан, дели-диване, 

Кезерим мен янъгъыз, кендим бир дане, 

Дюньяда козюм ёкъ, тюштим бу але, 

Бунынъ себепчиси сенсинъ екяне, 

Эписи, эписи сенинъ севгинъден. 

(Ужасающие видения сводят меня с ума, 

Брожу одиноко, одинок я, как перст. 

Свет для меня помрачнел, ничто не утешает меня, 
Все это только из-за тебя, 

Все это, все это от твоей любви). 


Бурная полнота ощущений, дарованная даже безответной любо- 
вью, предельно искреннее и острое переживание вынужденной 
разлуки и в то же время стоическое примирение с неутешительной 
реальностью — большая сила и разнообразие чувств безнадежно 
влюбленного переданы автором с необычной образной яркостью и 
интонационной экспрессивностью. 

Гиперболический характер образов, соразмерный с особой глу- 
биной и интенсивностью душевных страданий, изысканность стро- 
фики, сплоченной ударными, преимущественно четкими и богатыми 
рифмами, рефренность завершающей строки каждой строфы — все 
это свидетельствует о плодотворном использовании автором тра- 
диций крымскотатарской народной песни, где тема несчастливой 

любви особенно распространена. Можно, к примеру, увидеть неко- 
торые параллели между гиперболической образностью этого стихот- 
ворения и таких фольклорных песенных жемчужин как «Сойлетме 
бени» («Не говори мне»), «Кене алды гъам бени» (Вновь охватила 
меня печаль»), «Одунджылар» («Дроворубы»), «Элиф» дедим, «бе» 
дедим» («А» сказал я, «б» сказал»). В последней, например, есть 
такие красноречивые слова: «Къара денъиз мерекеп олса, / Языл- 
маз меним дердим» («Даже если бы Черное море стало чернилами, 
| Не описал бы своих страданий»). 

Сближает с народной песней анализированное стихотворение 
также живая игривость ритма, эффектно контрастирующая с общей 
грустной тональностью произведения, и в то же время содейству- 
ющая выразительности изысканного разнообразия его интонацион- 
ной палитры. В основе этого динамичного ритма сочетание в каждой 
строке преимущественно отделенных цезурами двух трехсложных и 
завершающей строку пятисложной стопы (причем первые два слога 
этой завершающей стопы опять таки преимущественно отделены 
цезурой от следующих трех). Такая ритмическая четкость лежит в 
основе особой упругости, стремительности течения стиха, что содей- 
ствует более выразительной передаче интенсивности переживаний 
лирического героя. Содействует этому также довольно красноречи- 
вая звукопись. К примеру, экспрессивность первой строки усиливают 
созвучия ар-ар-ур, что своеобразно оттеняется внутренней рифмой 
таш-баш; в средней строке второй строфы, строфе, где речь идет 
о громких призывах, на которые не откликается любимая (Багъыр- 
дым къач кере, къачтынъ сададан), превалирует яркий звук а, повто- 
ряющийся здесь шесть раз, ощущение безысходности усиливается 
здесь двойным звучанием после властного сонорного р тревожного 
глухого ч; о соответствующие душевным стенаниям созвучия реф- 
ренной строки (эп. ..сен...инъ) как бы вуалируются, несколько умиро- 
творяются обилием свистящего с. 

Глубокая печаль от безответной любви, но в то же время и тре- 
вожно-сладостное ощущение полноты чувств, которое она дарует, 
и неясное, но безустанное мерцание светлых надежд на взаимо- 
понимание с милой — такие перипетии лирического сюжета сти- 
хотворения «Дудагъынъда къалды тишим ярасы», внешне более 
сдержанного, не такого экспрессивного, как стихотворение «Сенинъ 
севгинъден», отмеченного прежде всего тихой элегической тональ- 
ностью, но также богатого отображением разнообразных оттенков 


переживаний пылко влюбленного страдальца. Изысканная образ- 
ность первого катрена с особой выразительностью передает ощуще- 
ние неожиданного и неотвратимого пленения женским очарованием: 


Дудагъынъда къалды тишим ярасы, 
Кечильмез ёл эки къашынъ арасы. 
Перванелер киби яндым отынъда, 

Козь нурумны алды къашынъ къарасы. 
(На устах осталась рана поцелуя, 

Не найти тропинки меж бровей твоих. 
Как мотылек ночной, я в пламени сгорел, 
В сиянии очей из-под черных бровей). 


Расставшись с любимой, обжегшись сиянием, которое вдруг пога- 
сло для него, наш герой с горечью переживает свою неприкаянность 
и одиночество: 


Ёл ичинде къалдым олып перишан, 
Къалдырмадынъ сен озюнъден нам-нишан. 
Ёлларынъда юрем олып серсери, 
Сёзлеримде ич ялан ёкъ, сен ишан. 

(На дорогах остался я в смятении, 

Ты мне не оставила никаких надежд. 

Все же брожу одиноко по твоим следам, 
Слова мои искренни, поверь). 


Очерченные здесь блуждания героя в поисках любимой является 
прежде всего зримым эквивалентом его душевных смятений, вопреки 
неимоверной горечи которых он все-таки не теряет надежд, о чем 
свидетельствует его акцентированное в последней строке строфы 
непосредственное обращение к избраннице сердца. Это обращение 
разворачивается в последующих строфах. 

Лирический герой с нежностью вспоминает момент зарождения в 
его душе любовного чувства и удивляется (одновременно печально 
и радостно) его непреодолимой силе: 


Баарь ели киби охшадынъ кеттинъ, 

Бинъ бир севдалыкъкъа мубтеля эттинъ. 
Мен къалдым ёлларда олып диване, 
Бильмейим сырынъны, сен манъа неттинъ? 

(Ты мелькнула, как весенний ветер, 

И мириады мечтаний пронизали все мое существо. 
И вот теперь я всюду хожу сам не свой, 

Не пойму, что ты со мной сделала). 


Влюбленный умоляет очаровавшую его проявить благосклон- 
ность, при этом стоически констатируя, что при любых обстоятель- 
ствах он уже не сможет освободиться от чувств, так властно и неот- 
вратимо пленивших его: 


Ялварам, дердиме дерманлар кетир, 

Мен сени беклейджем, беклейджем эпбир. 
Бахтымнен ойнама, мени мугъайтып, 

Такъдирим элинъде, мен санъа эсир. 

(Умоляю, пошли излечение моим страданиям, 

Я буду ждать тебя, буду ждать вопреки всему. 

Не играйся моим счастьем, не рань моего сердца, 
Моя судьба в твоих руках, я пленник твой). 


Традиционная для восточной поэзии образность, интонацион- 
ность подчеркивается здесь в частности с помощью часто употре- 
бляемых отточенных словесных формул: перванелер киби яндым 
— как рой мотыльков я сгорел; олып перишан — охваченный смяте- 
нием; олып диване — охваченный любовным безумством; дердиме 
дерманлар кетир — вылечи мои страдания; бахтымнен ойнама — 
не играй моим счастьем; такъдирим элинъде — моя судьба в твоих 
руках и др. Но связанная с этими формулами характерная патети- 
ческая возвышенность, призывность монологического обращения 
к избраннице сердца сочетается в этом поэтическом произведении 
с неповторимой мягкостью, задушевностью, которой отличается 
авторский стиль поэта. 

Композиционно стихотворение можно разделить на две несколько 
отличные по своему настроению равновеликие части — в первых 
двух катренах, исполненных большей тревожности, речь идет о 
внезапном зарождении пылкого чувства, которое оказалось без- 
ответным, а дальше трогательно раскрывается волнительный мир 
разнообразных эмоциональных оттенков, пронизывающих существо 
влюбленного. 

Интонационное богатство произведения подчеркивается с помо- 
щью упругого игривого ритма, в основе которого сочетание в каждой 


строке четко разделенных цезурой двух широких стоп — шестислож- 
ной и пятисложной, которые в свою очередь довольно разнообразно 
и изысканно разделяются на меньшие стопы. Такая разнообразность 
и изысканность содействует, например, большей выразительности 
отмеченной выше изменчивости эмоциональной тональности двух 
основных частей стихотворения. В первых двух строфах вторая 
(пятисложная) стопа каждой строки разделяется с помощью обяза- 
тельной цезуры на меньшие стопы — двусложную и трехсложную 
(последняя является носителем богатой звучной рифмы: ярасы — 
арасы... — къарасы; перишан — нам-нишан... — сен ишан). Во вто- 
рой части стихотворения (третьей и четвертой строфах) эта законо- 
мерность несколько изменяется — пятисложная стопа разделяется 
на трех- и двусложную. Рифма таким образом распространяется не 
на три, а на два слога: кеттинъ —эттинъ... — неттинъ; кетир — 
эпбир... — эсир. Такая более лаконичная и четкая, а следовательно 
более ударная рифма соответствует переданной здесь решимости 
лирического героя в любом случае сохранить верность своей любви, 
констатации невозможности освободиться из ее чарующего плена. 
Рифма в стихотворении дается по способу, наиболее распространен- 
ному в рубаи (ааба). Примечательно, что в каждой из двух заключи- 
тельных строф пятисложная стопа только третьей (нерифмованной) 
строки разделяется, как и в первых двух строфах, на дву- и трех- 
сложную меньшие стопы (олып диване; мени мугъайтып), а не на 
трех- и двусложную (охшадынъ кеттинъ; мубтеля эттинъ и т.д.). 

Во многих лирических произведениях автора раскрывается дра- 
матизм любовных отношений. Но есть у него и стихотворения, в 
которых превалируют радостно-возвышенные и в то же время неж- 
но-проникновенные чувства. Таково стихотворение «Дудакъларынъ 
сачларыма токъунды яваш...» Вероятные сложности любви здесь на 
втором плане, на первом — неповторимая радость, которую прино- 
сит она. Чувственно-эротичная и в то же время и утонченно мета- 
форическая образность раскрывает трепетные и сильные чувства 
влюбленного: 


Дудакъларынъ сачларыма токъунды яваш, 
Санки дерсинъ юрегимде башланды саваш. 
Эеджандан туталмадым озюмни шу ань, 
Къальб тёрюнде озь-озюнден башланды исьян. 
(Твои губы еле коснулись моих волос, 

Сердце вмиг ожило. 

Волнение пронзило все мое существо, 
Словно в его глубинах началась буря). 


Пылко влюбленный верит, что эта буря будет живительной и при- 
несет ему несказанную сладость: 


Истегинъни, ислеринъни дуйдым амана, 

Кель, джанчыгъым, олайыкъ биз даим ян-яна. 
Севгимизнинъ дерьясында ялдайыкъ бирге, 
Далгъаларнынъ йырларыны сёз ёкъ табирге. 

(Твои желания-стремления я ощутил, 

Прильни, сердце мое, и мы всегда будем вместе. 

В море любви мы поплывем вдвоем, 

Пения волн этого моря никакими словами не описать). 


Светлая вера во взаимность любимой, ощущение дарованной эти 
радости окрыляет, придает уверенность в том, что вопреки любым 
сомнениям и колебаниям сладостная тайна любви раскроется в 
единении двух искренних породненных душ. Поэтому в последней 
строфе течение стиха достигает особой возвышенности и игривости: 


Эй, вах, севги сырын бизге ким анълатаджакъ, 
Анълатаджакъ ким сырыны севгининъ, эй, вах. 
Олса эгер ишмар иле бир сёз къатаджакъ, 

Бельки меджнун этер бирден къальплерни, эй, вах. 
(Ах, ах, тайну любви как нам раскрыть, 

Как же раскрыть нам тайну любви, ах, ах? 

Только б знаком иль словом каким намекнула, 

И сольются в любовном шале наши сердца). 


А. Велиев по-своему трактует в этом стихотворении очень харак- 
терное для восточной любовной поэзии понятие «меджнун» («без- 
умно влюбленный»). Это определение касается преимущественно 
влюбленного страдальца, мечтающего о встрече с милой. Здесь же 
речь идет о счастье взаимной любви. 

В соответствии с ощутимыми здесь переливами радостных чувств 
бодрая и четкая ритмика, акцентируемая разделением с помощью 
обязательных цезур каждой строки главным образом на три упру- 
гие стопы — две четырехсложные и одну пятисложную, завершение 
которой совпадает с точной звонкой рифмой. Наряду с конечными 


рифмами существенную роль в звуковой инструментовке стихотво- 
рения играют внутренние созвучия и межстрочные перекликания 
(Дудакъларынъ сачларыма; Санки дерсинъ; Истегинъни, исле- 
ринъни; Далгъаларнынъ йырларыны). 

Любовная лирика А. Велиева развивает вековые традиции вос- 
точной, в частности крымскотатарской поэзии, поэт не раз по-сво- 
ему трактует устоявшиеся образы и мотивы, своеобразно сочетает 
характерную здесь приподнятость, орнаментальность с неповтори- 
мой деликатностью, задушевностью. Едва ли не самое примеча- 
тельное с этой точки зрения стихотворение «Шевкъиеге». Это сти- 
хотворение имеет явственный автобиографический характер. Это 
лирическое обращение к любимой жене Шевкие. Несколько десяти- 
летий совместной супружеской жизни не остудили пылкой нежности 
чувств, выливающихся в трогательные строки: 


Такъдир бир-биримизге багълады бизни, 
Эки огъул берди, Эльмаздай къызны. 
Къуванч, кедерлерни пайлаштыкъ бирге, 
Тешеккюр айтамыз кечкен омюрге. 

(Нас с тобой судьба связала, 

Дала нам двух сыновей, дочку Эльмаз. 
Радость и печаль мы делили вдвоем, 
Хвала жизни, в которой мы вместе). 


Хвала жизни связана с благодарностью родителям, давшим эту 
жизнь и сумевшим передать детям опыт создания гармонических 
семейных взаимоотношений, поэтому память о них неотделима от 
теплого отношения к собственным детям и дорогой жене: 


Аналарымызны эттик гъалиба биз разы, 

Зан этсем оларны ынджытмадыкъ биз. 
Олгъандай омюрнинъ къыш, баарь, язы, 
Эльден кельгенини яптыкъ экимиз. 
(Надеюсь, мы были утехой нашим родителям 
И неприятностей им не приносили. 

И в лето, и в зиму их жизни 

были заботливыми и чуткими к ним). 


И далее автор уже непосредственно обращается к супруге, выска- 
зывая ей свои искренние чувства, в которых ощущается и необычай- 
ная сила, и особенная нежность: 

Мугъайткъан олсам мен эгер де сени, 
Афу эт, багъышла, мен сенден разым. 
Айт даа япмадым сен ичюн нени, 

Меним мискин ярем, бир данем, назлым? 


Гуллер сенинъ олсун, къуванчлар сенинъ, 
Сынъыры олмасын бахтлы куньлернинъ. 
Дост-эшлер сагъ олсун, сагъ ол сен кендинъ, 
Бир вакъыт солмасын севги гуллеринъ. 


(Если, может, я тебя чем обидел, 

Извини, прости, услада моя. 

Все, что хочешь, для тебя сделаю, только скажи, 
Моя милая, любимая, единственная моя. 


Все цветы и радости тебе, 

Пусть же не проходят счастливые дни. 

Здоровья нашим родным и друзьям, здоровья тебе, 
Пусть никогда не увядают цветы любви). 


Это обращение к жене очень проникновенное, сердечное, оно не 
отличается какой-то особою патетикой, но вместе с тем подкупает 
глубиной и искренностью чувств. В соответствии с этим отсутствие 
какой-то слишком яркой метафоричности. Это, так сказать, «минус- 
прием», в контексте которого более чем традиционный образ цветов 
любви приобретает неповторимую свежесть и силу. 

Как и любовная лирика поэта, проникнуты искренностью и глуби- 
ной чувств патриотические стихотворения Аблязиза Велиева. В них 
воспевается неповторимая красота крымской земли, проявляется 
трепетное сыновье отношение к ней. Таково стихотворение «Ярым- 
ада» («Полуостров»). Это миниатюра в три краткие строфы, испол- 
ненная необычной эмоциональной силы и в то же время отмеченная 
особой стилистической легкостью, непринужденностью, грациозно- 
стью. Черты эпической приподнятости изысканно взаимодействуют 
здесь с радостно-игривым настроением. Ощущение единства с род- 
ным краем пробуждает в душе лирического героя светлое чувство: 


Бир асыргъа якъынджа 
Омюр корьдим дюньяда. 
Амма козюм огюнде 
Даима ярымада. 


Бир ада ки, мен ичюн 
Онынъ ёкътыр къыймети. 
Одыр къальбимнинъ кучю, 
аятымнынъ зийнети. 


(Уже почти столетие 

Живу, смотрю на мир. 

Но перед глазами 

Всегда любимый полуостров. 


Он единственный, для меня 
Он бесценный. 

Пробуждает душевную силу, 
жизни моей очарованье). 


В заключительной строфе исповедальные лирические интонации 
сочетаются с непосредственным обращением к родному краю, при 
этом достигают явственной драматической окраски. Здесь нераз- 
рывное единство лирического героя и отчей земли подчеркивается с 
особой твердостью и решимостью: 


Сен барсынъ ки, мен барым, 
Акърансыз ярымада. 

Сен олмасанъ напарым, 

Манасыз омюр я да. 

(Без тебя не будет и меня, 
Несравненный любимый полуостров. 
Что бы я делал без тебя, 

Жизнь моя утратила б смысл). 


Четкие, лаконичные и в то же время бодрые, летящие строки 
этого стихотворения венчаются эффектными рифмами. Некоторая 
интонационная раскованность, игривость первых двух строф под- 
черкивается с помощью сочетания в перекрестной рифмовке (абаб) 
несколько приблизительных рифм (якъынджа — огюнде; ичюн — 
кучю) и вполне точных (дюньяда — ада; къыймети — зийнети). 
А вот в последней строфе упомянутая твердость и решительность 
соответствует сплошь точной рифмовке (мен барым — напарым; ада 
— я да). 


27 


28 


Если стихотворение «Полуостров» в определенном аспекте тяго- 
теет к обобщению и может быть истолковано как проявление чувств 
не только крымца, но и кого-то другого, к примеру, жителя Итаки (ада 
— по-крымскотатарски не только и не так полуостров, как остров), то 
стихотворение «Къырым» («Крым») — это уже вполне открытое при- 
знание в любви к родному краю. Оно ознаменовано красноречивым 
заглавием. Здесь органически сочетается раскрытие радостно-воз- 
вышенных ощущений, тон которым задает первая строка («Къырым, 
Къырым, меним йырым...» — «Крым, Крым, песня моя...»), с публи- 
цистическими мотивами, помогающими проявить встревоженность 
тем, что и ныне крымцы не раз покидают родной край («Кетмек 
етер, кетмек етер» — «Оставайся здесь, оставайся здесь» — 
настоятельно обращается автор к таким землякам), и твердую уве- 
ренность в светлом завтрашнем дне любимой Отчизны. 

Точные звучные рифмы, поданные преимущественно по способу, 
характерному для рубаи (дырым — сырым... — Къырым), многочис- 
ленные внутренние повторы и созвучия (Къырым, Къырым; Меним 
омрюм сенсинъ, Къырым; Кетмек етер, кетмек етер; Гуль олсанъ 
да, куль олсанъ да...), ритмическая упругость лаконичных строф — 
все это соответствует ведущему здесь бодрому жизнеутверждаю- 
щему настроению. 

Так же возвышено, исполнено светлой энергии стихотворение 
с красноречивым символическим названием «Баарь» («Весна»). В 
этом стихотворении высокая патетика эффектно сочетается с теплой 
задушевностью, что придает высказываемым здесь радостным ощу- 
щениям особую искренность. Это, можно сказать, гимн возвращения 
крымских татар на родную землю после многих лет тяжких злоключе- 
ний. Весенняя пора, которая в Крыму всегда удивительно прекрасна, 
созвучна надеждам на национальное возрождение: 


Баарь кельди улькемизге, 

Баарь, баарь, баарь! 

Бахыт кельсин эвимизге, 

Джоюлсын гъам-къаарь! 

(Весна пришла в наш край, 

Весна, весна, весна! 

Пусть счастье она принесет в наши дома, 
Развеет тоску-печаль!) 


Автор пишет о том, как дорогой его сердцу край ИСТОМИЛСЯ В 
ожидании родного народа, который, исполненный небывалым энту- 


зиазмом, украсит его, вырастит новые сады, соорудит чудесные 
новостройки... В контексте символического образа весны возникает 
традиционная, но при этом не лишенная трогательной выразитель- 
ности параллель между птицами, прилетающими из дальних краев, 
и людьми, возвращающимися на родную землю: 


Узакътаки къарылгъачлар 
Къайтсын ана-юрткъа. 

Авдет олсун сюргюнликтен 
Джумле татар юрткъа. 

(Пусть издалека ласточки 
Прилетают на материнскую землю, 
Пусть возвращаются из изгнания 
Все татары домой). 


Стихотворение подкупает не какой-то неожиданной образностью, 
а прежде всего своим особым эмоциональным зарядом, обусловлен- 
ным, как отмечалось, органическим сочетанием публицистической 
приподнятости и лирической задушевности. Здесь также ощутима 
характерная для поэтического языка А. Велиева мелодичность, под- 
черкнутая звучными рифмами (главным образом поданными через 
строку — абѕб), бодрым игривым ритмом, тождественностью первой 
и последней строф. В этих строфах рифма в отличие от остальных 
не черезстрочная, а перекрестная арар), что также дает возможность 
усилить определенные эмоциональные штрихи. 

Даже те стихотворения поэта, в которых проявляется радость воз- 
вращения на родину, лишены эйфории, в них, так сказать, радость с 
грустью обнялась. Тем более исполнены суровых интонаций произ- 
ведения, в которых постигаются тревожные реалии современности. 
Автора беспокоят диссонансы сегодняшнего дня, особенно болез- 
ненно для него отсутствие согласия и единства, которое не раз дает о 
себе знать в общественной жизни крымских татар. Характерным при- 
мером взволнованной поэтической публицистики писателя является 
стихотворение «Лянеттен къоркъунъыз» («Бойтесь проклятия»), про- 
никнутое печальными медитациями, постепенно перерастающими в 
страстные инвективы, приобретающие окраску предостерегающей 
призывности. Поэт сокрушается по поводу циничного равнодушия к 
глубинным народным традициям и подчеркивает, что в значительной 
степени обусловленные этим внутренние распри являются главной 
угрозой национальному бытию, угрозой надлежащему распростра- 

нению родного языка. В своих поэтических предостережениях автор 
апеллирует не только к земным, но ик небесным сферам: 


Эписин четке ташлайыкъ, айды, 

Тувгъан тильге биле къалмады сайгъы. 

Бундан сонъ айтынъыз Алла-Таалядан 
Мерхамет сормагъа кимнинъ бар акъкъы? 

(Ну что же, станем чужды всему, 

Даже родной язык не будем чтить. 

Как же после этого можем просить Всевышнего, 
Чтобы он был милостивым к нам). 


Тревожные, беспощадно-суровые интонации произведения стают 
все более настоятельны, все более выразительны и наконец дости- 
гают особой, можно сказать, ударной концентрации в последней 
строфе. Динамичное тревожно-медитативное течение стиха логично 
приходит к этой пронзительной коде, призванной пробудить, взбудо- 
ражить сонных и равнодушных. 


Аналар, бабалар, бита, деделер! 
Эдждатлар ёлуны кутьмесек эгер, 
Сонъки къырымтатар олеяткъанда 
Бутюн кечмишлерин лянетлеп кетер. 
(Матери, отцы, бабушки, дедушки! 

Когда собьемся с извечного пути, 

То, умирая, последний крымский татарин 
Всех своих предков горько проклянет). 


Последние надежды автор возлагает на духовные ценности, кото- 
рые должны приумножаться прежде всего в семье. Стихотворение 
при своем необычном эмоционально-смысловом, можно сказать, 
проповедническом заряде довольно лаконично, состоит из восьми 
катренов, но все же вызывает некоторые аналогии с Шевченковым 
посланием «И мертвим, и живим, и нерожденным. ..» 

Стихотворные строки здесь довольно широко широкие — две 
четырехсложные и одна пятисложная стопы. Такая выразительная 
ритмическая основа не раз несколько видоизменяется, что соответ- 
ствует переданному здесь душевному смятению. Рифмы подаются 
по способу, характерному для рубаи. Обращает на себя внимание 


довольно последовательно выдержанное чередование строф с 


точными рифмами и приблизительными: далам — гъам... — ярам; 
энди — шенъми... — белли; къайда — ногъайда... — файда; айды 
— сайгъы... — акъкъы. Такое чередование напоминает волны, это 


своеобразный знак глубоких авторских переживаний. Понятно, что 
в финальной строфе рифмы четкие и точные: деделер — эгер... — 
кетер. 

Среди стихотворений автора выделяются такие произведения, 
в которых ощутимо стремление приблизиться к постижению тайн 
поэтического творчества. Примечательным в этом ряду является 
«Бекленильмеген шиир» («Неожиданный стих»). Здесь поэтическое 
творчество трактуется как особая стихия, далеко не всегда под- 
властная рациональным аспектам мировосприятия. Поэт воссоздает 
состояние неожиданного вдохновения, когда строки сами рождаются 
и просятся на бумагу. Вариации радостного удивления таким особым 
состоянием, таким необычным даром определяют несколько моза- 
ичную и открытую композицию этого эмоционально насыщенного 
стихотворения. 

В произведении возникает своеобразная метафорическая парал- 
лель между предчувствием весны в еще холодную зимнюю пору и 
радостью творения, способной принести в серую обыденность свет- 
лые лучи: 


Баарь чагъы амма, баарь руху ёкъ, 
Тышарда беяз къар ве сувукъ аяз. 

Тенха отурам мен иш одасында, 
Насылдыр дуйгъу дей: языламы, яз! 
(Вроде бы весна, но дух ее не чувствуется, 
За окном белый снег и студеный мороз. 
Одиноко сижу в рабочей комнате, 

Что-то подталкивает — пиши же, пиши!) 


Ведущая в стихотворении радостная зачарованность почти не 
передается непосредственно, сперва проявляется как сдержанное 
удивление, которое постепенно переходит в явное удовольствие, 
далее становится более ощутимой, словно знаменуя готовность 
субъекта лирического повествования счастливо покориться вдохно- 
вению... Наконец в последней строфе к игре этих тонко переданных 
оттенков настроения прибавляются легкие юмористические штрихи: 

Ёлдан беклемеген шей тапкъандайын 

Ишбу сатырлар да шайна тёкюльди. 

Ниетим ёкъ эди шиир язмагъа, 

Нейлейим, шиириет джонки сёкюльди. 

(Как неожиданная находка на пути, 

Появились эти строки. 

У меня же не было намерения писать, 

А слова посыпались сами, как из прорванного мешка). 


Во многих стихотворениях А. Велиева органично и изысканно 
сочетаются разные тематические аспекты. Например, в стихотво- 
рении «Инанам» («Верю») сливаются воедино любовные мотивы 
с постижением тайн поэтического творчества. Его светлую тональ- 
ность определяют такие проникновенные строки: 


Севгимни йыр этип сёйлесем, 
Йырымны севгиге чевирсем. 

(В песню вылью свою любовь, 
В песню в любовь превращу). 


Не раз в стихах автора такое сочетание разных мотивов обусла- 
вливает красноречивую поэтическую символику. Такая символика в 
стихотворении «Бинъбашкъорай» («Перекати-поле») окрашивается 
романтической приподнятостью, но при этом достигает модерной 
многозначности. Вступая в диалог с живописно описываемым пере- 
кати-полем, мерцающе льнущем с ветром вдаль, лирический герой 
парадоксально ощущает глубокую породненность и в то же время 
некую несоизмеримость с этим безустанным движением собствен- 
ных душевных устремлений: 


Ель киби мен тез чапарым, 
Ич де къалмам артынъдан. 
Озь бахтымны мен тапарым, 
Бир де-бир чёль ёлундан. 
(Как ветер, быстро полечу 

И не отстану. 

Может, счастье найду 
Где-то на степных путях). 


Изысканное взаимодействие, взаимопроникновение разнообраз- 
ных тематических мотивов, прежде всего любовных и патриотиче- 
ских, характерно для поэзии Аблязиза Велиева. Ее приметной чер- 
той является теплая задушевность, проникновенная лиричность, 
которая обогащается и оттеняется широкой гаммой иных интона- 
ционных красок, не раз достигая граней глубинного драматизма. 
Неотделимая от эмоциональной чуткости, деликатности и поэтому 
столь убедительна присуща стилистике автора публицистичность, 
открытость суровым реалиям прошлого и современности. Притом 
подчиняясь многогранной поэтической символике, размеренности 
и изобретательности течения стиха, эта публицистичность преиму- 
щественно подымается к выразительным обобщениям, приобретает 
черты философичной медитативности, которая часто проявляется 
в особой образной пластичности и афористической упругости строк 
и строф. Ощутимая многогранность стиля автора обуславливает 
значительное жанровое многообразие его поэзии. Наряду с лириче- 
скими стихотворениями в форме элегических раздумий, страстных 
инвектив, трогательных посланий, игривых зарисовок (не раз эти и 
другие жанровые аспекты сливаются в одном произведении) в твор- 
честве автора выделяются лаконичные поэтические миниатюры 
(четверостишия, восьмистишия), в которых отмеченные черты его 
поэтической манеры, прежде всего философичная медитативность, 
приобретают особую выразительность. 

Нельзя не сказать еще об одной существенной черте стилистики 
А. Велиева — внутренней мелодичности, неповторимо музыкально- 
сти его поэтической речи, подчеркнутой четкостью и изысканностью 
ритмики, точными и звучными рифмами или же красноречивой игрой 
точных и приблизительных рифм, внутренней рифмовкой, меж- 
строчными звуковыми параллелями, аллитерациями, ассонансами, 
рефренными повторами и т.д. Поэтому кажется совсем не случай- 
ным, что много его произведений, таких, например, как «Беяз геми» 
(«Белый корабль»), «Бинъбашкъорай» («Перекати-поле»), поло- 
жены на музыку и стали широко известными песнями. 

Одобрительно откликнулся о творчестве А. Велиева его побра- 
тим, известный крымскотатарский поэт, главный редактор журнала 
«Йылдыз» Шакир Селим [1]. Он отметил неповторимость лириче- 
ского стиля автора, плодотворное использование им фольклорных 
традиций, традиций народной песни, что является существенным 
источником музыкальности поэтической речи А. Велиева. Ш. Селим 
обратил внимание на такие тематические аспекты творчества поэта 

как патриотизм, мысли о судьбе крымскотатарского народа, дружба 
и любовь. 

Несколько весомых публикаций, посвященных творчеству 
А. Велиева, принадлежат перу литературоведа, кандидата филоло- 
гических наук Феры Сеферовой [2; 3; 4]. По мнению исследователь- 
ницы, главная тема поэтического творчества А. Велиева — «любовь 
как начало всех начал». Поэт, подчеркивает она, смотрит на мир 
«любящими глазами» [2, с. 119]. Согласно существенным ориенталь- 
ным представлениям, например, суфийским, именно в любви чело- 
веку открывается высшая мудрость. Неслучайно Ф. Сеферова гово- 
рит о связи поэзии А. Велиева с древней культурой Востока, которую 
поэт чувствует прежде всего как философскую, но в то же время 
ярко-живописную. Следовательно, философичность пронизывает 
художественную ткань произведений автора, который часто по-сво- 
ему трактует традиционные образные мотивы. Исследовательница 
приводит в частности такие поэтические визии ветра и времени, не 
раз предстающих в произведениях автора метафорическими парал- 
лелями: «одиночество, как ветер, обволакивает меня», «тихо осы- 
паются листья в наших сердцах», «жизнь проходит, как караван», 
«молодость, красота исчезнут во мгле, лишь любовь дарит нам веч- 
ное тепло». 

Общеизвестна, многими художниками воспета неповторимая 
привлекательность крымской земли. Но есть в Крыму места даже 
для Крыма особенные. Среди них Судак и его окрестности, знаме- 
нитая Солнечная долина. Некоторые знатоки утверждают, что здесь 
даже чувствуется какая-то магическая космическая энергия. Трудно 
им не поверить. Здесь в селении Къоз 25 октября 1939 года родился 
будущий поэт. Здесь с молоком матери Афифе, с ее песнями и 
легендами он впитал в себя этот особый непреходящий чар, который 
помогал и помогает выстоять в любых невзгодах. Отец не вернулся с 
войны, а пятилетний мальчуган неожиданно оказался вместе со всем 
крымскотатарским народом в дальних далях. Детство и отрочество 
прошли в Самаркандской области. Потом юноша оказался в Таш- 
кенте, искал себя, устроился даже в театр артистом балета (дума- 
ется, присущая его стихам грациозность имеет вполне естественную 
основу), но все же после службы в армии поступил на факультет 
журналистики Ташкентского университета. Далее связал свою жизнь 
с открытой во времена общественной оттепели 60-х годов ташкент- 
ской крымскотатарской газетой «Ленин байрагъы». Журналистская 
деятельность обусловила документально-публицистический харак- 


тер его первых и многих дальнейших весомых публикаций. Он 
издает документальные повести «Байракъкъа тамгъан козьяшлар» 
(«Слёзы на знамени») — 1980, «Бахт йылдызы» («Звезда сча- 
стья») — 1984, «Ираде» («Воля») — 1987, «Олюмнен козь-козьге» 
(«Лицом к лицу со смертью») — 1995. Особое значение имеют его 
основательные документальные исследования — «Фашизм мах- 
бюслери» («Узники фашизма») — 2004, «Къараманлар ольмейлер» 
(«Герои бессмертны») — 2005, «Дженк офицерлери» («Офицеры 
войны») — 2007. Плодотворно работает А. Велиев также на ниве 
фольклористики, о чем в частности свидетельствует составленная 
им совместно с композитором Сервером Какурой и изданная с его 
предисловием книга «Къырымтатар муаджир тюркюлери» («Крым- 
скотатарские эмигрантские песни») — 2007. Отдельная страница 
творчества А. Велиева — его поэтические переводы произведений 
О. Хайяма, А. Мицкевича, А. Пушкина, Т. Шевченко, Леси Украинки, 
А. Крымского, М. Карима, других авторов. 

А. Велиев — автор поэтических сборников «Мелек копюри» 
(«Мост ангелов») — 1997, «Кетменъ, къушлар, Ватандан» («Не 
оставляйте, птицы, Отчизны») — 2007, «Ватан тюркюси» («Песня 
Родины») — 2009, «Ялыдаки ташчыкълар» («Камушки на берегу») — 
2014. Его стихи входят в разные альманахи и хрестоматии, в 
частности в солидную двуязычную антологию крымскотатарской поэ- 
зии (в оригиналах и украинских переводах), составленную Юнусом 
Кандымом и Миколой Мирошниченко [5]. Поэтическое слово автора 
стало особенно полногласным именно после возвращения на род- 
ную землю. Основательное изучение поэзии А. Велиева лишь начи- 
нается, оно требует еще многих литературоведческих усилий. Это 
относится ко всему многогранному творчеству писателя, где поэзия 
занимает крайне важное, но не единственное место. Осмысление 
ее в контексте общих творческих изысканий писателя, в контексте 
развития крымскотатарской культуры второй половины ХХ — начала 
ХХ! веков откроет новые горизонты исследований. 


Виктор Гуменюк, 
доктор филологических наук, профессор. 

| къысым 


ШИИРЛЕР 


АСРЕТПИК 


— Дюньяда энъ къыйын шей недир? 
— Асретлик! 


— Дюньяда энъ мушкюль шей недир? 
— Асретлик! 


— Дюньяда энъ дертли шей недир? 
— Асретлик! 


— Дюньяда энъ гъамлы шей недир? 
— Асретлик! 


— Геджелер ястыгъынъ сылаткъан — бу недир? 
— Асретлик! 


— Пайнозюнъ къалгъанда сызлаткъан шей недир? 
— Асретлик! 


— Узакъта падиша олсанъ да, агълаткъан шей недир? 
— Асретлик! 


Ватанынъ олып да, иджретте яшасанъ 
Асретлик! 


Эр шейге даяныр инсан деген зат, 
Лякин не мушкюльдир 
Асретлик, асретлик! 


01.10.1995 с. 


АНАМА 


Анам — отузлы Аджыасан 
Усеин къызы — Афифенинъ 
хатырасына багъышлайым 


Ель олсам, къуш олсам, учсам узакъкъа, 
Бахытсыз омюрим кечкен юртларгъа. 

Ве къайтсам бир авуч топракъ алып мен 
Анамнынъ къабринден тувгъан якъларгъа 


Гонълюме теселли олса о топракъ, 
Ватанда анъдырса сени о эр вакъыт. 
Иджреттен юртунъа къайтмадынъ, анам, 
Яткъанда, тургъанда мен онъа янам. 


Кедерли аньлерде юрегим агълар, 

Мен сени тюшюнсем тардыр дюньялар. 
Аджизмиз, чаре не, такъдир шай олды, 
Ябанджы иллерде чектик аизар. 


Сен бугунь янымда ёкъсынъ, анайым, 
Къартайдым озюм де, чалдыр самайым. 
Юрегим сызлагъан, алсызлангъанда 
Айт, анам, мен сени къайдан алайым? 


Яткъанда тюшюмде, юрьгенде онъумда, 
Козюмнинъ огюнде турасынъ, анайым. 
Къыдырам, къыдырам, амма сен ёкъсынъ, 
Айт, энди мен сени къайдан арайым? 


28.09.1996 с. 

ОПАР ВАТАН ИЧЮН ПЖЕНКПЕШТИПЕР 


Къара булут къаплагъанда кок юзюни, 
Вахший душман атылгъанда юртумызгъа. 
Азиз халкъым, айттынъ сен де озь сёзюнъни, 
Котерильди яш-къарт, атта къурт-къырмыскъа. 


Яшлар, къызлар, батыр эрлер атландылар. 
Амансыз дженк сынавындан кечмек ичюн. 
Джан даянмаз зорлукъларгъа даяндылар, 
Косьтердилер ирадели халкънынъ кучюн. 


Кок асслары — Абдурешит, Аметханлар, 
Тейфукъ батыр, Алиме ве Мишка татар. 
Даа нидже эфсаневий къараманлар 

Халкъ намусын сакълап, озю ерде ятар. 


Нидже душман кельсе кельсин, сёзюмиз шу, 
Таптатмамыз халкъ намусын, урь Ватанны. 
Керек олса джанны феда этермиз биз, 

Ачыкъ юзьле къаршылармыз сербест танъны. 


1987 с. 


БИЗИМКИ ПЕГИПЬ 


Бу дагълар, бу багълар — эписи бизимки, 
Амма, ёкъ, бизимки дегиль. 

Бу койлер, шеэрлер — эписи бизимки, 

Ёкъ, шимди бизимки дегиль. 

Гурь дагълар, чешмелер, — джумлеси бизимки, 
Ве лякин бизимки дегиль. 

Сен дейсинъ: «буларнынъ эписи бизимки», 
Амма биль, сизинъки дегиль. 

Беллейсинъ бу дюнья бутюнлей сенинъки, 
Янълыштынъ, сенинъки дегиль. 

Чек элинъ, тевбе деп, нефисинъден къайт, 
Яратан огюнде эгиль. 


1990 с. 

УМУМХАПКЪ ФАПЖИАСЫ 


Сувда батмаз, отта янмаз къырымтатар, 
Элли йылда нелер корип кечирдинъ сен? 
Акъаретлев, бастырыкълар, ифтиралар 
Элли йылда тек сен ичюн догъгъан экен. 


Къыркъ дёрт сене, он секиз май, танъ маали 
Кирди совет аскерлери эр бир эвге. 
Автоматлар кокюсимизге окъталды, 

Эмир олды догъгъан эвни терк этмеге. 


Бала-чагъа, къарт ве къартий, къыз, апайлар 
Мал ташыгъан вагонларгъа юклендилер. 
Эшелонлар шаркъкъа таба ёл алдылар, 
Къаарь-гъамдан беллеримиз букюльдилер. 


Урал дагъы, Орта Асия чёллюклери 

Дуракъ олды къувгъын къырымтатар ичюн. 
Шакалларгъа, къашкъырларгъа къысмет олды 
Гъурбетликте бизим халкънынъ олюлери. 


Комендантлар къылындылар истегендже, 
Саткъын деген тамгъа къойып устюмизге. 
Къырымтатар, Къырым сёзю ясакъ олды, 
«Ондайын халкъ ёкъ дюньяда», — деп эр кеске. 


Тиз чёкмеди, баш эгмеди къырымтатар, 
Ватан дее чыкъты куреш ёлларына. 
КГБлар, ГУЛАГ, Сибирь къоркъузмады, 
Тек акъикъат силя олды къолларында. 


Нидже йигит, къызларымыз шеит кетти, 
Бастырыкъта отурдылар Къырым ичюн. 
Бунынъ иле косьтердилер бар дюньягъа 
Къырымтатар миллетининъ къавий кучюн. 


Мына, бугунь тамам элли сене олды 
Къырымтатар Ватанындан къувулгъаны. 
Лякин халкънынъ фаджиасы биткени ёкъ, 
Ким тиклейджек акъикъатны, айтынъ къана?! 


Лянет олсун, лянет олсун, лянет олсун 

Бизим халкъны бойле куньге къойгъанларгъа. 
Биз ольмемиз, биз татармыз, къырымтатар! 
Несиль-несебимиз айтыр соргъанларгъа. 


1994 с., майыс 


ЧЫРАКЪПАР ЯКЪАЙЫКЪ 


Къуванчлы анларда, кедерли анларда, 
Къаранлыкъ геджеде ве айдын танъларда, 
Келинъиз достларым, чыракълар якъайыкь, 
Нурунда къаранлыкъ кечмишке бакъайыкъ. 


Келинъиз, келинъиз, чыракълар якъайыкъ, 
Бири-биримизнинъ козюне бакъайыкъ. 
Башташсыз, сюрюльген къабирлер башында 
Эдждатлар рухуна дуалар япайыкъ. 


05.12.1990 с. 

ПЕЙПЕКПЕР 


Эвимнинъ огюнде къоджаман терек бар, 


Къач яшта, бильмейим, бельки де юздедир. 


Эв къура лейлеклер бу ерде эр баарь, 
Севише, чокълаша, кетелер кузьде бир. 


Эр баарь шай ола, текрар ве текрар, 
Лейлеклер къайталар узакъ иллерден. 
Селямлап авелеп отелер: карр-карр, 
Эшитип къомшулар чыкъалар эвлерден. 


Лейлек къонгъан эвге бахт къона дейлер, 
Севги, садыкълыкъта тенъи ёкъ эмиш. 
Хош сефа кельдинъиз кене, лейлеклер, 
Эвинъиз ап-азыр, темиз ве кениш 


Эр сене шай ола текрар ве текрар, 
Келелер, кетелер, лейлеклер, турналар. 


1981 с. 


МИМОЗА 


Он едиге толгъан къызнынъ къальбидай, 
Назик, сезгир ола экен мимоза. 

Эгер онынъ янында пек багъырсанъ 
Япракълары бирден сола ве тоза. 


Я къокъусы? Саргъошлата адамны. 
Санки дерсинъ яр ичирди чокъ шарап. 
Япракълары Шаркъ къызынынъ сачыдай, 
Тель-тель тура, дерсинъ орьгенлер тарап. 


Назиклиги, дюльберлиги, къокъусы 
Чокътан мени эсир этти кендине. 
Онынъ ичюн баарь кельсе яреме 
Ве анама мен мимоза кетирем. 


Бугунь кене алып кельдим байрамлыкъ, 
Лякин эйъат, кулюп анам чыкъмады. 
Мимозалар сескенди, солудылар, 

Баш айланып, къулакъларым чынълады. 


Худжур олдым, сонъра кельдим озюме, 

— Багьышланъыз, — дедим, — сезгир чечеклер, 
— Афу эт сен, дуйгъулар даянмады, 

Шу себептен бойле олдыкъ, — дедилер. 


Чечек киби назик инсан къальбине 

Эр биримиз сезгир, мукъайт олайыкъ. 
Инсаннен бир кедерленген, къувангъан 
Мимозадан биз нумюне алайыкъ. 


1981 с., март 

ТЕШЕККЮР 


Эвлядым, деп геджелерни танъгъа эклеген, 
Акъшам, саба акъайыны эвде беклеген, 
Агъыр куньде аилени билип эплеген, 
Аналаргъа, апайларгъа бинъ бир тешеккюр! 
Бинъ бир тешеккюр! 


Эрни эм эр, эм ер япкъан апайдыр, апай, 

Буны эбет эркеклер де пек яхшы анълай. 

Зор куньлерде озь башына агълай ве агълай 

Кунь кечирген апайларгъа бинъ бир тешеккюр! 
Бинъ бир тешеккюр! 


Дюльберликте акъраны ёкъ бизим къызларнынъ, 

Чеберликте, эляллыкъта айтынъ, сизлернинъ 

Огюнъизге чыкъа бильген олса гизлевнинъ 

Аджети ёкъ. Эпинъизге бинъ бир тешеккюр! 
Бинъ бир тешеккюр! 


Эр бир инсан яхшы бильмек керектир шуны, 

Къызларымыз омрюмизнинъ солмайджакъ гулю. 

Биз эпимиз пек анълаймыз эльбет де буны, 

Баш эгемиз огюнъизде, бинъ бир тешеккюр! 

Къырымтатар къызларына бинъ бир тешеккюр! 
Бинъ бир тешеккюр! 


07.03.2003 с. 


ОТУЗЫМ 


Меним ашым, меним тузум — Отузым, 
Ана коюм, арзы, оюм — Отузым. 
Эфсанелер диярысынъ — Отузым, 
Гуль, лялелер мекянысынъ — Отузым. 
Отузым, Отузым, 

Ана коюм Отузым. 

Отузым, Отузым, 

Сенсиз мен бир оксюзим. 


Къара Дагънынъ янында, 
Папаз тепе дагъында 
Къызлары къаш ойнатыр 
Он алты яш чагъында. 
Отузым, Отузым, 
Акъраны ёкъ Отузым. 
Отузым, Отузым, 
Ватанымызсынъ бизим. 


Денъиз опер ялынъы, 
Севем дагъ ве чалынъны. 
Джесюр яшлар мекяны 
Олып даим къалырсынъ. 
Отузым, Отузым, 
Ифтихарым Отузым. 
Отузым, Отузым, 

Сенсинъ огълум эм къызым. 


04.05.1998 с. 

БУРУПЧАПА 


Бурулчанынъ ёлларында ёргъалай атлар, 
Алашалар озенлерден ель киби атлар. 

Санки дерсинъ бу бир тюштир манъа корюнген, 
Атларымны алып къача бельгисиз затлар. 


Алашама токъунманъыз, юрегим сызлар, 
Ялынларын йипек киби тарагъан къызлар. 

Мен учарым Ватанымнынъ чёль, къырларында, 
Кель мен иле кезинтиге, мавы козьлю яр. 


Бурулчанынъ ёлларында учар атларым, 

Санки дерсинъ авелене бол къанатларым. 
Сербест къушдай учар эдим гедже-куньдюз мен, 
Къайдасынъыз, тарпанларым, меним атларым? 


11.05.1998 с. 


ПЯНЕТТЕН КЪОРКЪУНЪЫЗ 


Бугунь отурам да, ойларгъа далам, 
Сюргюнлик йыллары, ачлыкъ, элем, гъам. 
Ашшалав, акъсызлыкъ, умютнен яшав, 
Ве къайтув... эслесем тазере ярам. 


Нидже йыл Ватанда яшаймыз энди, 

Бу йыллар сюргюнлик девринден шенъми? 
Къавгъалар, давалар, ынджынувлардан 
Не алгъа кельдик биз — эр кеске белли. 


Динимиз болюне, адымыз болюне, 
Теселли береми бу, халкъ гонълюне? 
Ярын Ватанны да больген тапылыр, 
Бир тюрлю сайгъы ёкъ тири, олюге. 


Душман, душман деймиз, я достлукъ къайда? 
Муаббетлик къалмады татта, ногъайда. 
Достлукъны сатаракъ бай олгъанынъдан 

Не юрткъа, не халкъкъа айтчы, не файда? 


Эписини четке ташлайыкъ, айды, 

Тувгъан тильге биле къалмады сайгъы. 
Бундан сонъ айтынъыз Аллах-Таалядан 
Мерхамет сормагъа кимнинъ бар акъкъы? 


Аналар, бабалар, бита, деделер! 
Эдждатлар ёлуны кутьмесек эгер, 
Сонъки къырымтатар олеяткъанда 
Бутюн кечмишлерин лянетлеп кетер. 


02.05.2006 с. 

ОПАР ИЧЮН ПЖЕНК БИТМЕПИ 


Дженк битти дедилер Афгъанистанда, 
Енгиль нефес алды ана-бабалар. 
Джейхундан кечерек кери дёнелер, 
Уруштан ёрулгъан яп-яш балалар. 


БТР устюнде аскерлер келе, 

Ана, баба беклей озен янында. 
Козь яшларын тёкип асрет бир ана 
Озюни быракъа яш огьланына. 


Яш аскер эвине къайта, дженк битти, 
Энди тойып-тойып юкълар тёшекте. 

Саланга чёллери, Гиндикъуш сырты, 
Догъгъан эвден къалды эппи эректе. 


Та-та-та, та-та-та, та-та-та, та-та, 

Йигит юкъусында аля даа ата. 

Тюневин Хайратон, Гератта дженклешкен 
Мыйыкъсыз йигитни атув уянта. 


Он бинълеп йигитлер къалдылар анда, 
Мантыкъсыз урушта боялып къангъа. 
Дженк биткен олса да Афгъанистанда, 
Яшларны юкъудан атув уянта. 


18.03.1989 с. 


ШЕВКЪИЕГЕ 


Такъдир бири-биримизге багълады бизни, 
Эки огъул берди, Эльмаздай къызны. 
Къуванч, кедерлерни пайлаштыкъ бирге, 
Тешеккюр айтамыз кечкен омюрге. 


Аналарымызны эттик гъальба биз разы, 
Зан этсем оларны ынджытмадыкъ биз. 
Олгъандай омюрнинъ къыш, баарь, язы, 
Эльден кельгенини яптыкъ экимиз. 


Мугъайткъан олсам мен эгер де сени, 
Афу эт, багъышла, мен сенден разым, 
Айт даа япмадым сен ичюн нени? 

Меним мискин ярем, бир данем, назлым? 


Гуллер сенинъ олсун, къуванчлар сенинъ, 
Сынъыры олмасын бахтлы куньлернинъ. 
Дост-эшлер сагъ олсун, сагъ ол сен кендинъ, 
Бир вакъыт солмасын севги гуллеринъ. 


22.01.2007 с. 

АКРОШИИР 


Юрткъа кельдинъ нидже чёллер, дагълар ашып сен, 
Ниетинъе иришмекчюн нелер япмадынъ? 

Умют йипи етекледи ильхам ёлуна, 

Сен нейлединъ, акъшам ятып, саба къакъмадынъ. 
Къалем къалды, ильхам къалды огей баладай, 
Анълайсынъмы, оджанъ къалды агълай ве агълай. 


жх ж Ж 


Козюмнинъ нуруны, 
Къальбимнинъ къоруны 
Санъа багьышладым, 
Азиз миллетим. 


Сен ичюн курештим, 
Сен эдинъ сой-эшим, 
Сени алгьышладым, 
Тынчлыкъ бильмедим. 


Омрюмнинъ манасы — 
Миллетнинъ давасы. 
Дердиме дерман тек 
Ватаннынъ авасы. 


2001 с., январь. 


51 


52 


ЯПВАРАМ 


Арамызгъа ким таш атты, 

Ким сувукълыкъ ташлады. 
Анълашылмаз кин уятты, 

Ачув, нефрет ашлады. 


Сен инанма ошеклерге, 
Эпси ботен ве ялан. 
Къулакъ асма о шеклерге, 
Сонъки пешман пек яман. 


Кунеш куле, ай назлана, 

Не де гузель бу аят. 

Тюшюн джаным сен азгъана, 
Кин ташыны котер ат 


03.03.2004 с. 


БЕКПЕНИПЬМЕГЕН ШИИР 


Бильмейим не ичюн такъдир къолума 
Къалемни туттырды ишбу ань. 

Шиир язмакъ ниетим ёкъ эди ич де, 
Къалем шу бейтлерни яздырды, инан. 


Не ичюн башладым, не айтаджагъым? 
Озюм де буны даа яхшы бильмейим. 
Сонъки сёзми я да невбетий ильхам, 
Сатырлар эп келе, бир шей сильмейим. 


Баарь чагъы, амма баарь руху ёкъ, 
Тышарда беяз къар ве сувукъ аяз. 
Тенха отурам мен иш одасында, 
Насылдыр дуйгъу дей: языламы, яз! 


Ёлдан беклемеген шей тапкъандайын 
Ишбу сатырлар да шайна тёкюльди. 
Ниетим ёкъ эди шиир язмагъа, 
Нейлейим, шиириет джонки сёкюльди. 


09.03.2006 с. 

СЕНИНЪ СЕВГИНЪПЕН 


Дагълара, ташлара урдым башымы, 
Денъиз суву эттим козюм яшыны, 

Эки саиле бенъзеттим эки къашынъы, 
Зеэре къаттым ейджек ашымы, 
Эписи, эписи сенинъ севгинъден. 


Насип эйлемеди сени Ярадан, 

Башым алып кеттим Къырым ададан, 
Багъырдым къач кере, къачтынъ сададан, 
Умют гъонджелери солды ах аман, 
Эписи, эписи сенинъ севгинъден. 


Хаяллар перишан, дели-диване, 
Кезерим мен янъгъыз, кендим бир дане, 
Дюньяда козюм ёкъ, тюштим бу але, 
Бунынъ себепчиси сенсинъ екяне, 
Эписи, эписи сенинъ севгинъден. 


27.11.2007 с. 


СУПАКЪПЫ НОГЪАЙНЫ КЪЫПЫРЫП 
(Шакир Селимге такълид) 


Эмиш, демиш лафлар юре, 
Чокъ айталар бу акъта. 
Чёльден кельген бир яш ногъай 
Къалып кеткен Судакъта. 


Бойле бакъсанъ не олгъан сонъ, 
Ойлелери аз дегиль. 

Тат -— Джанкойде, ногъай — Къозда, 
Къарышты бутюн несиль. 


Лякин менде меракъ догъды, 
Пек де бильмек истедим. 
Аджеп, тили насыл экен, 
Недай экен къысмети? 


«Ялы» дегиль, «джалы» дейдир, 
Кельмешекке «мусапир», 

Тат къаргъаса «кяфир» дее, 
Ногъай дейдир «кет, капир». 


Татлы ногъай басты дейлер 
Бизим Судакъ бетлерни. 

Кебап дегиль, «къакъаш» япып 
Ашай олар этлерни. 


Юре, юре, таптым нейсе, 
Сагъ экен бизим ногъай. 
Биремеси денъишмеген, 
Насыл олса къалгъан шай. 


Тек лафлары бираз бозукъ, 
«Х»лай, «Й»лай эм «Дж»лай. 
Лаф башласанъ о ах чекип, 
Чёльни хатырлап джылай. 

Апай эвель юваш экен, 
Энди олгъан пек джарис. 
Заваллы чёллюнинъ джаны 
Янгъан, санки о арест. 


О, дердини айтып джылай, 
Кельген, кеткен инсангъа. 
Апай исе «ярем йырлай» 
Деп алдата соргъангъа. 


Догъру мындан тувгъан чёльге 
Къайткъан судакълы ногъай. 
Лякин анда етер-етмез 

Апай да баргъан сормай. 


Пыртын-мыртын джыйыштырып 
Алып къайткъан кене де. 

Энди беш йыл яшай олар 
Судакъ дегиль, «Кепеде». 


Ялы да бар, чёлю де бар, 
Дагъы да бар — тек чыплакъ. 
Балаларнынъ бири — моряк, 
Дёртю де — о якъ, бу якъ. 


Бугунь «Кепе», Судакъ бетте 
Буюк той ве тантана. 

Татлы ногъай алтмыш яшта, 
Невбетте ким, къа, къана?! 


08.04.2002 с. 


КЪЫРЫМ АПЕВИ 


Эдждатларым иджрет олды Ватан Къырымдан, 
Айрылдылар топракълары эм де йырындан. 
Динсизлернинъ олды татар багъча, багълары 
Ватандашлар эм кеттилер, эм де агълады. 


Кимдир алды, кетер экен, Ватан алевин, 
Ёлларында мешъаль олды, олды о шемшек. 
Юз йылларнен яна атеш Чатал дереде, 
Оны сакълап къалды бизге Фатиме Шемшек. 


Абидеге чевирильди Къырым Алеви, 
Зияретке келир къырымтатар алеми. 
Къырымтатар яшар экен, яшар о даим, 
О атешни сёндюрмесин юдже Худайым. 


2006 с. 


57 


58 


АНАПАР 


Ана — Ватан, 
Ана — севги, 
Ана даим 
Сакълар эвни. 


Ана — миллет, 
Ана — видждан. 
Ана Юртны 
Сакълар эр ань. 


Ана — къалкъан 
Миллет ичюн. 

О косьтере 
Халкънынъ кучюн. 


Ана — ишанч, 
Ана — таянч. 
Ана эр кес 
Ичюн къуванч. 


Инанманъыз къаяларгъа, 
Инанынъыз аналаргъа. 
Ана ич бир вакъыт сатмаз 
Мыкъланса да къаяларгъа. 


22.03.2007 с. 


АНАМНЫНЪ КЪОКЪУСЫ 
КЕПЬГЕН ШАП 


Анамнынъ къокъусы кельген шал 
Сабийлик чагъымны эслетти. 
Мени сарып анам о шалгъа 
Къуджакълап, сюргюнликке кетти. 


Къыркъ дёртюнджи сене, он секиз майда 
Ягъмур ягъды Къырымда, яс тутты этраф. 
Лянетли мемлекет халкъымны сюрди, 
Бефтан ялан иле бизни къабаатлап. 


Анамнынъ ипрангъан шалыны къокълайым, 
О шалдан анамнынъ къокъусы келе. 

Мен о анлерни унутып олмайым, 

Яшайым о агъыр хатыра иле. 


21.03.2019 с. 

ОМЮР 


Кя де татлы, 
Кя де аджджы 
Кече омюрим. 


Бахтсыз генчлик, 
Балалыкъны 
Мен ерге комьдим. 


Я, энди?.. — деп 
Сорама сен, 
Сорама менден. 


Аятымнынъ 
Алтын фаслы 
Ександыр ернен. 


Сезмей къалдым, 
Къартлыкъ кельди, 
Кечти омюр. 


Арзуларым, 
Истеклерим 
Меннен олюр. 


Я балларым 
Омюримнинъ 
Девамы олур. 


31.01.2009 с. 


АТПАРЫМЫЗ КЪАЙПА БУГУНЬ? 


Дешт-Къыпчакъта девир сюрген, 
Москвада магърур юрьген, 
Иранны да барып корьген 
Атларымыз къайда бугунь? 


Герайларгъа къанат олгъан 
Сеферлерде олгъан ёргъан, 
Гъалебе кетирген эр ань 
Атларымыз къайда бугунь? 


Таврлар юрьмеген онсыз, 
Гъазаий йырлагъан сонъсыз, 
Тарпанларда юрьген — о, биз, 
Атларымыз къайда бугунь? 


Несиль-несебимиз даим, 
Беслеген оны гульдайын. 
Ташыгъан аскер эм яйын, 
Атларымыз къайда бугунь? 


Ханларымыз джойды ёлны, 
Ханлыгъымыз виран олды. 
Даим таптап юрьген чёльни 
Атларымыз къайда бугунь? 


Араштырам къырны, чёльни, 
Инсан кечалмайджакъ ёлны, 
Ах, о атлар гъайып олды, 
Айтынъ, олар къайда бугунь? 


Мен минмесем огълум минер, 
Бельки торнум къадрин билер, 
Дейлер, кечмиш къайтып келер, 
Кер атым да дёнер бир кунь. 


15.01.2012 с. 

ТАМЧЫПАР 


Тамчылар, тамчылар, 
Мени эп къамчылар. 
Къаранлыкъ геджеде 
Агълай шем чыракъ. 


Бельки де мени аджып агълайдыр, 
Меним такъдиримни озюнен багълайдыр. 
Тамчылар мени къамчылар, къамчылар, 
Бильмейим меним не гуняхым бар. 


Къаранлыкъ гедже, ёл узакъ, эп кетем, 
Шыбалап ягъмур мени эп къамчылар. 
Узун ёл четинде сепетлеринен 
Шемчыракъ нурунда отура балджылар. 


Къуршундай булутлар къаплагъан семаны, 
Къуюп ягъгъан ягъмур — бу онынъ девамы. 
Мен кетем сыланып, не башы, сонъу бар, 
Къамчылай мени эп, сонъу ёкъ тамчылар. 


12.10.2012 с. 


Шерьян Али ве Иса Абдурамангъа 


Асрымызнынъ назм маджарын 

Чекмек сизге къалды, азиз достларым. 
Буны анъланъыз сиз, я олса, айтынъ, 
Бугунь буны япкъан башкъасы бармы? 


Онынъ бири Шерьян, Исадыр бири, 
Олар пек билелер назмиет сырын. 
Балыкъдай ялдайлар шиир умманында, 
Къальблерге рух бере оларнынъ йыры. 


Ильхам перилери даим оларнен, 

Алла сагълыкъ берсин экисине де. 
Ёкъушкъа чыкъкъанда юк агъыр олса 
Чагъырынъ, медеткяр олурмыз биз де. 


Иса, Иса, сёзю къыса, маналары салмакълы, 
Шерьян исе фельсефеджи, ондан ибрет алмалы. 
Къырымтатар назмиети олса эгер бир дерья, 
Шерьян, Иса шу дерьяда сагъ ве сол-эки ялы. 


19.12.2012 с. 

ОКСЮЗ ТАП 


Сув боюнда осе янъгъыз оксюз тал, 
Кельгенге, кечкенге эге башыны. 

Ама кимсе иле субетлешмей о, 
Гъальба беклемекте озь сырдашыны. 


Саллана япракълар, фысылдашалар, 
Бир-бирине айтып гизли сырларын. 
Сабырсызлыкъ иле беклей кимнидир, 
Онъа йырламакъчюн гонъюль йырларын. 


Нечюн бойнынъ эгик, сёйле оксюз тал, 
Сёйле, сёйле джаным, бельки анъларым. 
Чюнки менде де шай куньлер олгъанды, 
Дефаларджа олды бойле анларым. 


Яшайышмы я да севги себеби, 

Айт джаным, бойнынъны ким бойле эгди? 
Илле санъа ярдым элин узаткъан 

Иляхий бир къувет тапылыр бельки. 


05.01.2013 с. 


МЕРХАБА! 


Мерхаба эй азиз достлар, мерхаба! 
Сафу-саф турайыкъ, айтып мерхаба. 
Багърын ачты Рефат джами джумлеге, 
Буны буньяд эткенлерге мерхаба! 


Хайырлы анлерде фетва берильди, 
Чюнки бу эвельден азиз ер эди. 
Темель ташы даа терен къоюлды 
Ве ниает джумле шубе джоюлды. 


Якъын ве узакътан кельди усталар. 
Ниет этип къурбанлыкълар союлды. 
Башлайыкъ джемаат, деди Ресуль бей, 
Нетиджеде ишбу джами къурулды. 


Аллах-Тааля разы олып ачты ёл, 
Къарасувда дин дергяхы тикленди. 
Мерхаба эй, дин къардашлар, мерхаба, 
Къадимий шеэрнинъ руху пекинди. 


Ватандашлар, хош кельдинъиз, мерхаба! 
Рефат Велиулла Джума джамиге. 

Эр бир ибадетте анъайыкъ оны, 

Алла рахмет эйлесин деп джанына. 


Къургъанлардан, къурдургъандан эль разы, 
Багъышлансын бугунь мында бир ясин. 
Ярадана, Мухаммедке амин деп 

Фетва окъумагъан инсан къалмасын. 


19.04.2015 с. 

АПЖПЖЫПЫКЪПАР 


Бала юмругъыдай кучюк юрегим 

Нидже аджджыларны чекти яшлыкътан. 
Даа генч вакьтымда япкъан эмегим 
Аля даа савушмай гъарип башымдан. 


Тарлада ер сюрдим огюзлер екип, 
Зордан тутып сабан башындан. 

Тары, куньджют эктим, асрадым арпа, 
Бригадир, реислер турды къаршымда. 


Бир тилим питеге тельмирип бакъкъан, 
Арз эткен, сукълангъан вакъытлар олды. 
Аткъулакъ ашап, шишип, къабарып 
Дерелер ичинде чокъ адам ольди. 


— Ма огълум, бу санъа, деген олмады, 
Затен адамлар да менден ач эди. 
Артымыздан гедже ве куньдюз 

Сытма хасталыгъы къаравлап юрьди. 


Къысмет экен, кене сагъ къалдыкъ, 
Унутылды о агъыр куньлер. 

Факъат унутылмай бу куньге къадар 
Юректе къалгъан о аджджылыкълар. 


01.08.2015 с. 


САПГЪЫРЫМ 


Салгъырым, Салгъырым, 
Чёплюк джыйгъан къалбырым. 
Шувлап акъкъан озенден 
Иште бу алгъа къалдынъ. 


Салгъыр баба ялынъда 

Ял алгъан, абдест алгъан. 
Севдалы яш йигитлер 
Къызларгъа къавал чалгъан 


Адамлар ичердилер 
Сувунъдан къана-къана. 
Къырымдаки озенлерге 
Салгъыр, сен эдинъ ана. 


Амма энди алынъ не? 
Сувунъ сув дегиль, чиркеф. 
Кунь-куньден феналашып, 
Гъайып оласынъ сен эп. 


30.09.2015 с. 

АЯТ КЪАРАМА-КЪАРШЫПЫКЪПАРЫ 


Элим къалтырады, 
Достум ал сорады, 
Аллагъа шукюр, деп кулюмсиредим. 


Юксек тель къораны 
Тюрмеге ёрадым, 
Тап бир тюрлю олды юрегим. 


Юртнынъ дагъ, орманы, 
Шейтанлар хораны, 
Тюшюндим, манасын бильмедим. 


Омюрде не олмай, 
Айтмасы пек къолай, 
Лякин айт манасын, не бу шай? 


Аят — гедже, куньдюз, 
Дюнья — шай уйгъунсыз, 
Сырыны ич кимсе анълатып олмай. 


Феналыкъ, эйилик, 
Яхшылыкь ве кемлик, 
Санки бир энишли, ёкъушлы ёлдай. 


Догъамыз, олемиз, 
Агълаймыз, кулемиз, 
Бунынъ манасыны ич кимсе сормай. 


Макътаймыз, сёгемиз, 
Озюмиз бильмеймиз, 
Не ичюн къурулгъан омюр шай. 


31.01.2016 с. 


ИПЬХАМ ПЕРИСИ 


Менден сорайлар, базыда яшлар, 
— Шиирни сиз насыл язасыз? 

— Эр тюрлю ола, — дейим оларгъа, 
Эбет шиир де догъмай къазасыз. 


Гъам-кедер олгъанда — козьяшнен язам, 
Севги шиирин язам гуль шырасынен. 
Элимде кягъыт ве къалем олмаса 
Къаралайым озь тырнагъымнен. 


Къанымнен язгъан вакъытлар ола, 
Эгер онъа ляйыкъ шиирлер догъса. 
Диварларгъа язам чёп иле ойып, 
Шай этип язмасанъ о унутыла. 


Шиириет эр вакъыт ачыкъ къапыдыр, 
Дуйдурмай киргенин бильмей къаласынъ. 
Эгер оны вакътында тутсанъ 

Эбет ондан сен кейф аласынъ. 


Олюм де шай, санки шиириет, 

Етип кельгенини сезмей къаласынъ. 
Оны язып етиштирмесенъ 

Кягъыт, къалемсиз шаир оласынъ. 


25.07.2016 с. 

СЕН ОПМАСАНЪ... 


Шевкъиеге 


Сен олмасанъ эгер эвде 
Токътап къала яшайыш. 
Этраф тым-тынч, сес-седа ёкъ, 
Эшитильмей бир давуш. 


Сен олмасанъ эвде гуль ёкъ, 
Бом-бош тура вазалар. 

Атта элимде къалемлер 
Башкъа тюрлю язалар. 


Сен олмасанъ джоюлгъандай 
Яшайышнынъ манасы. 
Насыл яшарсынъ анасыз — 
Сенсинъ эвнинъ анасы. 


Сен олмасанъ бу эв тильсиз, 
Бильмейим сен неткенсинъ? 
Кене шукюр, чокъкъа дегиль, 
Бир афтагъа кеткенсинъ. 


31.08.2016 с. 


КЪАПМЫКЪ КЪЫЗЫ 


Элистагъа ильк кере келювим, 

Мени мефтюн этти о бирден. 

Мында ич тюшмеген эди ёлум, 
Троицктен сонъ кечтим бир къырдан. 


Элиста къаршылап алды бизлерни, 
Озюнинъ шенъ йыр, оюнынен. 
Козьлери яна йигит, къызларнынъ, 
Балачыкълар йырлай гонъюльден. 


Четте тура дюльбер бир къызчыкъ, 
Аристократ корюниши бар. 
Башында шляпа, къолунда ал гуль, 
Озю де меляике киби дюльбер. 


Манъа ойле маналы бакъты, 
Юрегим «жызз» этип туташты. 
Богъазыма бир шей тыкъылды, 
Бильмем о не, сюекми, ташмы? 


Къызгъа бакътым, джойдым озюмни, 
Бир кереден севдим мен оны. 


Яваштан сорадым: «джаным яшынъ къач?», 


— Даа дёрттем, — деди, — олгъаны! 


30.09.2016 с. 

ИРАПЕ 


Йигирми метрли демир ёл, 
Сонъунда тура мал ташыгъан вагон. 
Сюргюнлик музейи — бу, Элистада, 
Мында шойле музей къурулгъан. 


Эрнст Неизвестный япкъан абиде 
Юксек къыр устюнден бакъа этрафкъа. 
Андан бакъсанъ сонъу ёкъ чёллер, 

Гуя андан Сибирь корюне. 


Хатырлата о, сюргюнликни, 

Къыркъ учюнджи йылнынъ декабрини. 
Такъа-такъ, такъа-такъ кете вагонлар, 
Чезип къалмыкъларнынъ такъдирини. 


Не корьмеди халкъ, аз ольмеди халкъ, 
Тайгаларда къалды олюси. 

Он учь йылдан сонъ кене дёнди халкъ, 
Денъишип башлады чырайы, тюсю. 


— Эльвида олюм! Мераба чёлюм, 
Нефесим тутула юртумда. 

Бу чёль авасы, рух бере манъа, 
Миллетнинъ байрагъы къолумда — 


Деерек къалмыкъ киришти ишке, 
Девалап сюргюнлик яраларыны. 
Ольген эдебият, сакъат медениетнинъ 
Аля эшитемиз аи-зарыны. 


Рухтан тюшмей халкъ, янъгъырай Джангар!, 
Буддалар танърыгъа эте дуалар. 

Къалмыкъ ольмеди, къалмыкълар яшар, 
Чюнки оларда пек буюк рух бар. 


30.09.2016 с. 


72 1 Джангар — къалмыкъ халкъ эпосы. 


СЫР 


Янды къальбим, сёнди къальбим, 
Ич бир кимсе бильмей алым. 

Не амансыз, не вефасыз, 

Дюнья нечюн бойле залым? 


Ар-намуссыз толу этраф, 
Бакъмагъа козь утана. 
Башкъаларгъа бильмем насыл, 
Шай корюне о манъа. 


Ырыз, намус, незакетли 
Сымаларны арз этем. 
Къол кокюсте, теменнанен 
Ким эсселям дер экен? 


Эй Аллахым, айт сен нечюн 
Фелекни шай дёньдирдинъ? 
Гуль эндамлы джананларны 
Бирер-бирер ольдюрдинъ? 


Ве ерине ёлладынъ сен 
Иште бойлелерини. 

Айт, я олар келеджекнинъ 
Ремзи, кольгелерими? 


22.12.2016 с. 

СУАПЬ 


Байракъны котерип оламагъан къол 
Айт, кимге керек? 

Халкъны Ватангъа алып бармагъан ёл 
Айт, кимге керек? 

Инсанларны бирликке чагъырмагъан тиль 
Айт, кимге керек? 

Барышыкъсевер олмагъан иль 

Айт, кимге керек? 

Зайыфкъа ярдым этмеген эль 

Айт, кимге керек? 

Бу эйиликлерни япмагъанлар 

Олсун бизден эрек. 


15.05.2017 с. 


БАГЪЧАСАРАЙ, БАГЪЧАСАРАЙ... 


Нидже, нидже йыллар кечти, 
Ханлар сени баш кент сечти, 
Мындан нидже инсан кечти, 
Багъчасарай, Багъчасарай. 


Чаршылары абаданды, 
Кечен ёлу обаданды, 
Келен сеслер къобаданды, 
Багъчасарай, Багъчасарай. 


Дюньяя сен нам къалдырдынъ, 
Тарихлере эль далдырдынъ, 
Нидже ильден къыз алдырдынъ, 
Багъчасарай, Багъчасарай. 


Ханлар кечти ат ойнатып, 
Халкълар къалды козь ойнатып, 
Шаин кетти юртны сатып, 
Багъчасарай, Багъчасарай. 


Халкъ башына нелер кельди, 
Душман виран этти эльни. 
Халкъынъ кене къайтып кельди, 
Багъчасарай, Багъчасарай. 


Шанымызсынъ, джанымызсынъ, 
Гъурурымыз, анъымызсынъ. 
Юрегимиз, къальбимизсинъ, 
Багъчасарай, Багъчасарай. 


12.07.2017 с. 

КЪЫРЫМ — БУ, МЕНИМ! 


Къырымнынъ козь яшындаки аджджы туз — бу, меним, 
Топрагъындаки таш, чакъыл, къум, топракъ — бу, меним, 
Джамилерден акъшам, саба янърагъан эзан сеси — меним, 
Юртума атом телюке кельгенде онъа тик турып 

бакъкъан — бу, меним. 


Меним — ёллар четинде байракънен тургъан, 

Меним — токъунма юртума, деф ол, деп багъыргъан. 
Мёним — геджелери сессиз агълап, ягъмурдан 
Озюме арзу, истек, ниет, тилек тилеген Танърыдан. 


Дюньянынъ виджданы, саф къаны — бу, меним, 
Силясыз, курешке къатылгъан, къапалгъан — бу, меним, 
Дюньядан адалет, инсаф ве имдат тилеген — бу, меним, 
Бугуньде иште бойле яшагъан Къырым — бу, меним! 


05.01.2018 с. 


ххх 


Денъиз ялысында къурдум мескен — эв, 
Пенджерем пердеси — ал уфукъ. 

Ал кунеш догъа денъиз артындан, 
Ондан да дюльбер манзара ич ёкъ 


Акъшам олгъанда денъиз сатхинде 
Ай ёл япа узундан узун. 

О ёлны козетем козюмни алмай, 
Ве сырдашам озюмнен озюм. 


Ойле дюльбер, сырлы ай ёлу, 
Тюшюнджеге далдыра даим. 
Кешке мен де шу узун ёлда 
Кеткенлерден бири олгъайдым. 


13.03.2017 с. 

НЕЧЮН? 


Йигирми биринджи асыр къаршымда, 
Онынъ гъам-кедери кезер башымда. 
Элеми, фигъаны козюм яшында, 

Эй вах, неден бойле замана къалдыкъ? 


Юз бинълеп инсанлар оле Машрыкъта, 
О къадар да инсан оле ачлыкътан. 
Сурие, Ирагъы, Йемен яс туткъан, 
Мевлям, неден бойле замана къалдыкъ? 


Инсаннынъ джанына къаст эткен онъмаз, 
Ве эм де бир вакъыт бахытлы олмаз. 
Огъурсыз багъына бульбуллер къонмаз, 
Бильмем нечюн бойле замана къалдыкъ? 


Адалет олмаса эгер дюньяда, 
Сабий-субьян козьяш тёкюп агъласа. 
Акъикъат деген шей эгер олмаса, 
Нечюн, нечюн бойле замана къалдыкъ? 


14.03.2018 с. 


ХОШ КЕПЬПИНЪ! 


Юреклерге ильхам багъышлап, 
Чёльде сабанджыны къаршылап, 
Сени севгенлерни алгъышлап, 
Хош кельдинъ Наврезим, мерхаба! 
Яшлар, къызлар чыкъа дагъларгъа, 
Багъчеванлар чыкъа багъларгъа. 
Эмек къайнай энди тарлада, 

Хош кельдинъ Наврезим, мерхаба! 
Севишкенлер бекледи сени, 

Затен шойле ола эр сене, 
Къальбимизге севги эклене, 

Хош кельдинъ Наврезим, мерхаба! 
Наврез — бу арзудыр, 

Наврез — тилектир. 

Наврез — бу, янъы йыл, 

Наврез — эмектир. 

Наврез — бу, яшавгъа 

Рух берген фасыл. 

Наврез — бу янъыдан 

Догъаджакъ несиль. 

Хош кельдинъ Наврезим, мерхаба! 
Мерхаба, мерхаба, Наврез, мерхаба! 


24.03.2018 с. 

ТЮРКИЕ ДЕФТЕРИНДЕН 


«МЕПЕК» КОПЮРИ 


Истанбулнынъ дживарында 
«Мелек» копюри. 

Этрафы гуль, устю исе 
Чабакъ орьтюли. 


Кече бундан гедже-куньдюз 
Инсан дерьясы. 

Бир четчикте къартанайчыкъ 
Токъуй керьясын. 


Адамларгъа хызмет эте 
«Мелек» копюри. 

Иште бойле кече экен 
Инсан омюри. 


Истанбул — Измир, 
01.06.1996 с. 


КЕТМЕНЪ, КЪУШПАР, 
ВАТАНПАН 


Кетменъ къушлар Ватандан 
Сыджакъ, зенгин ер арап. 

Эр кунь беклей сизни танъдан 
Ватан эвлятларын сорап. 


Биз не къадар козьяш тёктик, 
Саваш яптыкъ йыллар бою. 
Ана юрткъа гонъюль тиктик, 
Тюшлерде корьдик биз оны. 


Биз къайттыкъ, чокълар дёнмеди, 
Иджретликте олды телеф. 

Юртта оджакълар сёнмеди, 
Якътыкъ оны бизлер келип. 


Амма бугунь сиз къушларым 
Терк этесиз ана юртны. 
Козьяш тёкюп ялварам мен 
Яраламанъ эски дертни. 


Анкъара, 
07.11.1995 с. 

СЕН МЕН ИЧЮН 
БИР АШКЪ ОПСАНЪ... 


Араретинъ сёндюрмекчюн 
Сув олып акъсам. 
Юрегимде атеш яна 
Козюнъе бакъсам. 


Такъдиримден тилегим шу 
Къавуштыр бизни. 
Перванедай доланырым, 
Янынъда эр ань. 


Яшамакънынъ манасы не 
Арзунъ кульмесе. 

Меджнун киби омюр сюрсем, 
Янынъда юрсем. 


Козьлеримиз кулюп бакъса 
Бири-бирине. 

Сен мен ичюн бир ашкъ олсанъ, 
Мен сени якъсам. 


Анкъара, 
Селим Сыры сарайы. 
24.03.1996 с. 


ИСТАНБУП ПИНЪПЕЙ 


Он еди миллионлы Истанбул динълей, 
Къырым шаирининъ юрек дердини. 

Кучюк чекмедженинъ, я тюрк халкъынынъ 
Севгиси манъа ильхам бердими? 


Юз йыллар эвельси ишбу дергяхта 
Шиирлер окъумыш Ашыкъ Умерлер. 
Джевхерий, Гъазаий теменна этип 

Саз чалып бу ерге сыкъ-сыкъ кельгенлер. 


Бугунь манъа невбет кельди, пек мутлым, 
Эбедий шеэрде минбере чыкъмакъ. 
Сизни унутмагъан Къырым халкъындан 
Селямлар айтаракъ шиир багьышламакъ. 


Истанбул, 
Кучюкчекмедже. 
Адела отели. 
14.09.2013 с. 

СЕКИЗЛИКЛЕР 


ххх 


Мен совет деврининъ 
яралы турнасым. 
Огюмде кене де 

гьам — элем турмасын. 


Корьгеним етеджек 
бир къач несильге. 
Мен корьген куньлерни 
яш несиль корьмесин. 


ххх 


Босагъанъда гуллер корьсенъ 
Биль ки, мен кельдим. 
Къапынъ огю сылакъ олса, 
Меним козьяшым. 

Юрегинъде атеш янса 

Биль ки, о, меним. 

Мени якъкъан сен озюнъсинъ, 
Сёндюр, къардашым. 


жх ж Ж 


Геджелери термилем мен йылдызлы кокке, 
Татлы хаял алып кете узакъ, узакъкъа. 
Балалыгъым, яшлыгъымны джойгъан ерлерде 
Тюшмейим деп пек де къоркъам кене тузакъкъа. 


Аятымнен ойнаманъыз, йылдызлы ёллар, 
Такъдиримни тонаманъыз, шай да аз олар. 

Кябе ёлу алып кете, бильмейим къайда, 

Вызнен кетем, амма къайда, бильмейим шай да. 


жх ж Ж 


Ватан — Ана, Ана — Миллет, 
Миллет — бу тильдир. 

Тиль бильмеген къырымтатар 
Айтынъыз — кимдир? 


Тилимизге хиянетлик 
Джинает, гуна. 
Ватанпервер олсанъ эгер 
Бойсун сен бунъа. 


жх ж Ж 


Сенинъ козьлеринъде меним козьлерим, 
Меним юрегимде сенинъ сёзлеринъ. 
Алев киби янгъан дудакъларынъ бал, 
Кель джаным охшайым, элимде ял ал. 


Бем-беяз фырлантанъ олсын бир елькен, 
Омюр ёлларындан кетейик эпкин. 
Северим, северим, сени северим, 

Меним алтыным сен, гулюм, джевэрим. 


Фикирлер бирлешсе 
Шиаргъа дёне. 
Миллетлер бирлешсе 
Душманлар сёне. 


Эгер эки гъалип 
Бир ерге кельсе 
Я осы, я бусы 
Мытлакъа оле. 

жх ж Ж 


Далгъалар ИСЬЯНЫ Къара денъизде 
Умманны аст ве усть девирмектедир. 
Буны корип саильде эски тереклер 
Эеджандан мудам эгильмектедир. 


Нечюн теляшлысынъ эй ана денъиз? 
Сёйле, нечюн бугунь бойле алдасынъ? 
Тынчлан бираз сен де, ял ал, болдырдынъ, 
Инсанлар, гемилер раат ялдасын. 


ххх 


Ян Райниснинъ фельсефеси анъымда, 
Яннис Рицос поэзиясы къанымда. 
Окуджава тюркюлери мен иле, 
Есениннинъ лирикасы янымда. 


Ашыкъ Умер олды манъа бир устаз, 
Джевхерийни нидже окъусам да аз. 

Решид Мурад уянтты менде ильхам, 
Иджат перилерим — сизни унутмам. 


жх ж Ж 


Анги ильге барсанъ берелер бахшыш, 
Озьбек — доппы, чапан, уруслар — ракъы. 
Украинлер — рушник, молдаван — шарап, 
Таджиклер багъышлай пычакъ я чакъы. 


Бизим де озь миллий адетимиз бар, 
Унутмаймыз оны бизлер де сакъын. 
Урьметли мусафир кельсе башына 
Кийсетемиз къумрал татар къалпагъын. 


Эй, лянетли дженк, 
Эй, амансыз дженк. 
Мудхиш куньлеринъни 
Сен къайтарып ал. 


Эки яшлы огьлун 

Эвде къалдырып 

Сенинъ атешинъде янгъан 
Бабамны къайтар. 


жх ж Ж 


Тарихта бойле фаджианы 
Ким корьди аджеп, 

Элли йыл ватансыз 
Яшады бир халкъ. 


Бунъа бизни махкюм 
Эткенлернинъ несли 

Аля — бугунь тёвбе этмей 
Тирейлер аякъ. 

ДЁРТЛЮКЛЕР 


Азизлер, азизлер, 
Айтынъыз азизлер, 
Не ичюн энди шай, 
Сизге пек аз излер? 


Тишленген питедай 
Тура кокте ай. 
Ашамакъ истейсинъ, 
Амма тутулмай. 


ххх 


Мен козьяш тёксем де 
Топракъкъа тёкерим. 
Энъ сонъки нефесте 
Топракъны оперим. 


ххх 


Ифтира ве ошеклерден 
Устюн олайыкъ. 
Билинъиз о, бизлер ичюн 
Дегиль ич ляйыкъ. 


х ж Ж 


Етмиш баарь, етмиш сене 
Къалдырдым мен кериде. 
Къалгъаныны Танъры биле, 
Такъдир онынъ элинде. 


ххх 


Сархош не, пислик не — фаркъы пек аздыр, 
Айныкълыкъ ве паклик не гузель саздыр. 
Омюрни чамургъа булгъаламайып, 
Дюльбер омюр сюрмек не къадар саздыр. 


х х Ж 


Бабам юрьген Къызылташнынъ ёлунда, 
Къурбан олгъан фашистлернинъ къолунда. 
Къуртулмадыкъ залымларнынъ къолундан, 
Аман да достлар, бунъа чаре олурмы, 
Азиз халкъым яхшы бир кунь корерми? 


жх ж Ж 


Судакъ! Айтчы, сенсиз 
Къырым Къырыммы? 
Кимге багъышларым, 
Сенсиз йырымны? 


жх ж Ж 


Аят манъа гуль олып бакъты, 
Аят манъа сув олып акъты. 
Аят мени кендине тартты, 
Эркеледи, сонъ исе якъты. 


Къайттым юртума, 

Къопты фуртуна. 
Кельгиндилер къутурдылар, 
Даянмай бунъа. 


89 


90 


ххх 


Мен ичюн ярем багъчасы 
Санки бир алтын парчасы. 
Тек яр олса шу етерлик, 
Керекмей манъа акъчасы. 


ххх 


Эй бирадер, мен санъа дост, дегенлерге инандым. 
Селямлашып, къуджакълашкъан адамларгъа инандым. 
Девир кечип бу эписи ялан экенин бильдим, 

Иште ойле инсанларнен дост олгъандан утандым. 


ххх 


Бир асыргъа якъын яшап акъикъий дост тапмадым, 

Амма ич бир кимсеге мен ярамайлыкъ япмадым. 
Адамларгъа чокъ инандым, амма чокъсы алдандым, 

Эй вах, достлукъ анахтарын чокъ къыдырдым, тапмадым. 


жх ж Ж 


Козьле кирпик бутюн омюр ян-янаша яшады, 

Амма козьлер чокъ вакъытлар четке назар ташлады. 
Буны эбет кирпиклер де даим корип турдылар, 
Лякин олар бир керечик яман бир шей айтмады. 


ххх 


Нидже рубаийлер язды Баба Тахир, Хайямлар, 
Назм леззетини берди олар нидже айямлар. 
Окъуй-окъуй олардан лезет алды даим халкъ, 
Нидже юз йыллар ярашты олар иле байрамлар. 


ххх 


Гъанимет бу дюнья, эр кеске белли, 
Амма айтынъ, яшайышымыз шенъми? 
Сёгюшлер, давалар, чекишюв, дженклер, 
Сонъунда эр кеске тек олюм кельди. 


ххх 


Дост-эшлерни тюшлеримде корем мен, 
Лякин бакъий дюньядан лаф эткен ёкъ. 
Эвелькидай къонушамыз эр даим, 
Демек бу дюньядан яхшы омюр ёкъ. 


жх х Ж 


Не ерде олмасын къырымтатарлар, 
Не ерде ольмесин къырымтатарлар, 
Башыны Къырымгъа догърултып коминъ, 


Ве денъиз: Къырымдыр къыбласы онынъ. 


жх ж Ж 


Мен оны, я буны севгеним ичюн 


Кельмедим Къырымгъа. Бу — меним юртум. 


Онъа къвушмакъчюн нидже он йыллар 
Серсери дервишдай чокъ ёллар юрьдим. 


жх ж Ж 


Не гузельдир чалгъы чалмакъ, 
Пек гунадыр бир шей чалмакъ. 
Не де гузель эрте саба 
Къокъулы бир къаве чалмакъ. 


91 


92 


ххх 


Йигит олсанъ пейдала бир ат, 
Душмангъа огърасанъ шу дакъкъасы ат. 
Эгер беджермесенъ бойле шейни сен, 
Яхшысы озюнъни учурымдан ат. 


ххх 


Танъ агъарды, кунеш догъды, 
Шу вакъыт бир бала догъды. 
Буны эшиткеним заман 

Шиир язмагъа гъае догъды. 


ххх 


Акътабан атыма алдым бир эгер, 
Оны корьгенлер шашып баш эгер. 
Оны багъышлайджам Герай торнума, 
Ат минип къошуда къатнашса эгер. 


жхх 
Ким олсанъ ол, 
Унутма дининъни. 
Ве эм де халкъынъны, 
Илинъни. 

х жх х 


Юрегимден догъа шиирлер, 
Шиирлерден догъа арзулар. 

Аят фельсефеси иште шай — 
Омюрде эр шей озьара багълылар. 


жх ж Ж 


Къайын шырасыны ичем симирип, 
Юрегимни якъа татлысы. 
Къайындан шыра тамлай токътамай, 
Не агълай о, недир къайгъысы? 


ххх 


Къамышны кесип яптылар дудук, 
Уфюрсенъ агълай, дерди пек буюк. 
Ич кимсе ондан сорамай хатыр, 
Бельки айтаджакъ дертлери бардыр? 


Къайгъылар санки 
Йипек къуртудыр. 
Омюрни япракъдай 
Ашап къурутыр. 


Козьлерим агъырса 
Илядж дамлатайым. 
Юрегим агъласа 
Нас анълатайым? 


Козьяшынъ тюкенсе 
Къан акъар дейлер. 
Я къан да къалмаса 
Инсан сонъ нейлер? 

ФЕРДЛЕР 


ххх 


Эки сатырчыкъта айталсам дердим, 
Озюм озюме машалла дердим. 


ххх 


Эки сатырдан ибарет аят, 
Догъув ве олюм шундан ибарет. 


ххх 


Къадын, эркек, севги ве нефрет 


Къарама-къаршыл ыкъкъа мисальдир эбет. 


ххх 


Учансувны динъле, о насыл багъыра, 
Аятны севмеге чагъыра. 


ххх 


Бахтымнынъ ялысын ювды далгъалар, 
Гонълюм къувана, юрегим агълар. 


ххх 


Сараргъан япракълар ешиль олурмы? 
Севильмесенъ эгер — айт, бу омюрми? 


жх х Ж 


Сен мени севмесенъ, мен сени, 
Биз бир-биримизден беклеймиз нени? 


х х Ж 


Паалыдыр вакъытнынъ эр аны, 
Бармекен ич бунынъ дерманы? 


жх ж Ж 


Дюньяда энъ кучлю — акъикъат, 
Дюньяда энъ зайыф — яландыр. 


жх ж Ж 


Шувулдай будакълар, 
Фысылдай дудакълар. 

ТЕРДЖИМЕЛЕР 


ГЪАЗЕПЬ 


(Фузулийден) 


Менде Меджнундан да чокъ севдалыкъ истидады вар, 
Севгиге садыкь — меним, Меджнуннынъ тек ады вар. 


Козьлерим къан тёкмекте, онъа шашмамакъ мумкюн, 
Чюнки асылзат яремнинъ якъыджы козьяшы вар. 


Шукюр эт, сенинъ де вар мен киби зар ашыгъынъ, 
Шырында олса Ферхад, Лейлянынъ Меджнуны вар. 


Мен зияде сабырлыйым, эй гуль, бенъзетме бульбуле, 
Онынъ дерде сабыры ёкъ, эр аньде бинъ ферьяды вар. 


Алым ойле фена ки, оны корьгенлер шад олур, 
Эр кимнинъ юрегинде озь тюшюндже, ойы вар. 


Авеленме гонълюм къушу, гьафиль ашкъ фезасында, 
Чюнки бу чёль ёлларында чокъ серсери авджылар вар. 


Эй Фузулий, ашкъны терк эт, деп насиат верселер 
Асма къулакъ сен кимсее, эр кеснинъ озь акълы вар. 


ПУА 


(А. С. Пушкинден) 


Денъиз далгъалары назланып даим 
Къаяларгъа урулгъан ерде, 
Акьшам устю ай нурун джайып 
Адамларгъа джыллы бергенде, 
Мусульманлар кечиргенде кунь 
Аремлерде сюрюп кейф-сефа 
Эркеленип наз иле мазун 
Багъышладынљъ сен манъа дуа. 


Охшаяракъ, деген эдинъ сен: 
«Къорчала сен, эй меним дуам: 
Онъа сырлы къувет къойдым мен! 
Севги кучю ондадыр, дуям. 
Хасталыкътан эм де олюмден, 
Боранлардан сакълап оламам. 
Буны айтам санъа гонълюмден, 
Ярдымджы ол, сен дуам, аман. 


Шаркънынъ буюк байлыкъларыны 
Багъышламаз эбет о санъа. 
Пейгъамберге сыгъынгъанларны 
Кетирмейджек биль ки оданъа; 


Ве достунънынъ багърындан ЧЫКЪЫП 


Беллеме о келеджек гуя, 
Дженюпни шимальге денъишип 
Кельмейджек биль, мен берген дуа. 


Лякин айяр бакъышлар бирден 
Мефтюн этсе кене кендине, 

Я да сия гедже нагихан 

Опьсе бирси, севмесе биле. 
Азиз достум! Джинаетлерден, 
Юрек ярасындан, мен дуям, 
Хаинликтен, джеалетлерден 
Сени къорчалайджакъ шу дуам». 

ВАСИЕТ 
(М. Ю. Лермонтовдан) 


Тена сокъмакъ ёлчыкъкъа якъын 
Дагъ ичинде бир аланлыкъ бар. 
Андан кече булутлар сакин, 
Айдан алып кумюшренк нурлар. 


О ап-ачыкъ ерни корерсинъ, 
Зан этем о ер санъа таныш. 
Иште анда мени комерсинъ, 
Вефат этсем олып мен алсыз. 


Дефн вакъты не керек олса 
Риджа этем, иджра эт, юртдаш. 
Акъчагъачтан бир де хач яптыр, 
Ве ерлештир сен бир кийик таш. 


Эгер къопса кокте фуртуна 

Хач ёлджыны мытлакъ джельп этер. 
Мерхаметли бир инсан бельки 

Шу таш узре ял алып кечер. 


РУБАИЙПЕР 
(Омар Хайямдан) 


Къарт ве яш — аяткъа ким кельсе эгер — 
Ард-сыра невбетнен эписи кетер. 

Бу дюнья кимсеге къалмаз эбедий, 
Кеттилер, кетемиз, келир ве кетер. 


ххх 


Афсус ки, йигитлик девраны битти, 
Баарь келип кечти, къыш келип етти. 
Яшлыкъ, деп айтылгъан о севинч къушу 
Бильмейим не вакъыт кельди де, кетти. 


ххх 


Базарда чёльмекчи косьтерип унер, 

Бир парча балчыкъны уюлер, ийлер. 
Балчыкъ ынъырданып деди: «Яваш теп, 
Мен де чёльмекчийдим, сендай, бирадер». 


жх х Ж 


Афсус, айдын омрюм гуя тунь олды, 
Эджельни тюшюнип, гонъюль куль олды. 
О дюньядан келип айтмады кимсе, 
Кеткенлер башында насыл кунь олды. 


х ж Ж 


Кечмиш сырын билялмамыз не сен ве не мен, 
Бу — тапмаджа, чезалмамыз не сен ве не мен. 
Перде артындадыр бу лакъырдымыз, 


Перде энер, къалмайджакъмыз не сен ве не мен. 


жх ж Ж 


Дедим: энди ич де шарап ичмейджем, 

Шарап — юзюм къаны, мен къан ичмейджем. 
Къарт акълым сорады: — Лафынъ догърумы? 
Дедим: — Шакъа этем, нечюн ичмейджем? 

(Тарас Шевченкодан) 


Бай къызына эвленме, 
Сыгъыштырмаз эвине. 
Фукъареге эвленме, 
Юкъу кирмез козюнъе. 
Сербестликке эвлен сен, 
Эвлен казак къызына, 
Насыл олса да олсун, 
Олсун тек янчыгъынъда. 
Ойле олса баш кутьмез, 
Ве котермез яйгъара. 
Кимсе сенден сорамаз 
Не еринъ, нас агъыра. 
Экевлешип агъласанъ, 
Дейлер, юрек тынчлана. 
Лякин янма: бир озюнъ 
Агъласанъ — енгиль ола. 


МОР ПЕНЪИЗГЕ АКЪА СУВПАР 


Мор денъизге акъа сувлар, 
Акъа, акъа, битмей. 

Озь бахтыны арай казак, 

О, макъсадкъа етмей. 

Кетти казак, бильмей къайда, 
Ойнай мавы денъиз. 

Казак юречиги ойнай, 
Тюшюнджеси ерсиз. 

Къайда ташлап кетесинъ сен, 
Ана, баба, эвни? 

Ве кимлерге къалдырасынъ 
Яп-яш севгилинъни? 
Гъурбетликте инсанлар ят, 
Оларнен зор яшав. 
Агълашмагъа олмаз зерят, 
Сырдашмагъа бир зат. 

О ялыда сускъан казак, 
Ойнай мавы денъиз. 
Белледи бахтын тападжакъ, 
Кедер булды янъгъыз. 

Уча юксектен турналар 
Башкъа тарафлардан. 
Агълай казак эп къайтаракъ 
Ёлларны от баскъан. 

МЕРПИВЕН 
(Леся Украинкадан) 


Чап-чал учурымлар, къызыл къаялар, 
Салынып турмакъта башымыз узьре. 
Бу ерлерни шейтан юрту дейлер, 
Огюмизде тура санки бир тюрьбе. 


Дагъдан денъизгедже къаялар саркъкъан, 
«Шейтан мердивени» дегенлер онъа. 
Устюнден къач кере шейтанлар кечкен, 
Лякин шаат олгъан ёкъ бунъа. 


Адам чыкъып олмай о басамакъкъа, 
Булутлар ичинде онынъ бир уджу. 
Къоркъасынъ онъа козь атмагъа, 
Юрегинъ сызлата онынъ турушы. 


Ким чыкъса уджуна, эзер, ёгъурыр, 
Къаядан эндирир, ташлар денъизге. 
Ве эм енъильгенни сувгъа богъдурыр, 
Рухы акс-сада бильдирир эр кеске. 

ТАТАР КЪЫЗЫ 


Шеэр дживарында, топракъ ёлчыкътан 
Якъыджы чакъыл таш устюне басып 
Дюльбер татар къызы адым атмакъта 
Онъа сербест омюр олгъандыр насип. 


Сия сачлы, джесюр, башына 
Кийген дюльбер къызыл фесини. 
Эсмери чересин къапаткъан бираз 
Беяз фырлантанен, топлап эсини. 


Де къапата, де ача юзюн. 

Къара къашлар астында козьлер. 
Йылдырымдай, корьгенде якъа, 
Бу не бакъыш, олар не сёйлер?! 

(Ахмет Яссевийден) 


Эхли дюнья, халкъымызда джумертлик ёкъ, 
Падиша ве везирлерде адалет ёкъ. 
Дервишлернинъ дуасында ибадет ёкъ, 
Чешит беля халкъ устюне ягъды, достлар. 


Ахырзаман алимлери залым олды, 
Чанакъялар сойчыкълары алим олды. 
Догъру айткъан дервишлерге ракъиб олды, 
Насыл фена земанелер кельди, достлар. 


Къыямет кунь якъын, о чокъ къалгъаны ёкъ, 
Къул Аметнинъ лафларынынъ яланы ёкъ. 
Озь-озюне бир насиат япкъаны ёкъ, 
Насиатын халкъкъа айтып кетти, достлар. 

Муаббетнинъ бостанына бульбуль киби 
Танъ вакътында агълап къонаджагъым келе. 
О вакъытта Яраданнынъ джемалыны 

Мана козю иле кореджегим келе. 


Мерд олурлар Хакъ ёлунынъ башчылары, 
Мурад бирле Алла ара эльчилери. 
Янъгъызлыкънынъ дерьясынынъ ёлджулары 
Янчыгъында бекчи оладжагъым келе. 

ГЪАЗЕПЬ 
(Алишер Наваийден) 


Чыкъса джаным айып этме, бу хаста гонълюме бакъ, 
Янса джаным айретленме, налеи зарыма бакъ. 


Бу айрылыкъ дештининъ гулю — ляле , сели — къандыр, 
Аджепленме, эй гуль сен, къанлы козь яшыма бакъ. 


Корьмейсинъ сен къуру пытакъ безенгенин ал гуле, 
Айрылыкънынъ ташындан яралы джисмиме бакъ. 


Зильфини ачты дюльбер, бакъ эгер инанмасаньъ, 
Куфюрге эсирдирим, бут-и зуннурыма бакъ. 


Гъамдан ернен ексан этти тен бинасын козь яшым, 
Севги селинден йыкъылмьш, эски диварыма бакъ. 


Тёвбелерни бозгъаныма инанмасаньъ, эй алим, 
Джуббем йыртыгъыны корь, саркъкъан сарыгъыма бакъ. 


Ичкиликтен баш котермей, омюрлик гуняхкярым, 
Наваий бош омюр сюрдим, бой-постым, алыма бакъ. 


ТУВГЪАН ТИПЬ 
(Абдулла Токъайдан) 


Эй, тувгъан тиль, эй гузель тиль, ана-бабамнынъ тили, 
Дюньяда чокъ шейлер бильдим, сен тувгъан тиль аркъалы. 


Энъ эвеля бу тиль иле анам манъа йырлагъан, 
Геджелери къартанайым чокъ масаллар сёйлеген. 


Эй, тувгъан тиль! Эр вакъытта ярдымынъ иле сенинъ, 
Генчлигимден анълашылгъан шадлыгъым, къайгъым меним. 


Эй, тувгъан тиль! Сеннен олды ильк кере япкъан дуам: 
Сен медет бер, сагъ-селямет олсын бабам ве анам. 

КЪУШПАРГЪА 


Къоркъманъыз, къушлар; корип янынъызда олгъаным, 
Мен токъунмам сизге, факъат сайравынъызны динълерим. 


Йырланъыз сиз гонълюнъизге Танъры нелер салгъанын, 
Тюфегим де ёкъ янымда, ёкъ къылычым, къалкъаным. 


Акъырындан сайранъыз сиз, къоркъманъыз сизге тиймем, 
Сербестликте яшавнынъ къадрини мен пек билем. 


Къоркъманъыз, яхшы билем, мен ич де сизни авламам, 
Сайранъыз, динълеп турарым, динълерим, нефес алмам. 


КЪЫШКЪА МУРАПЖААТ 


Кет энди сен, акъсакъал къыш! Бакъ, ана, дагъдан догъру 
Келеята о дюльбер къыз, — язнынъ алтын файтону. 


Тез джоюл, эй къыш бабай, сен ал да тез къач къарт башынъ, 
Эпсибир корьсенъ къачарсынъ, язны — гуллер падишасын! 


Ич де ёкъ о падишанынъ тюфек, къылыч, ханджери, 
Эр янында аллы-гуллю кобелектен аскери. 

ЭКИ СЁЗ 
(Адам Мицкевичтен) 


Сенинъле ян-яна отургъанымда 
Мумкюнми суаллер бермеге: 
Козьлеринъе бакъып ёрулгъанымда 
Къальб сырын истейим бильмеге. 
Козьлеринъ атеши сёнмеден 

Эшитмек истейим къаршылыкъ. 

Алевли дудагъынъ къызгъанма менден 
Мен дуям, оларда бар ышыкъ. 
Анълайым не айта манъа бакъкъан козь, 
Оны мен анълайым, дегиль янъылыкъ, — 
Джанчыгъым, олгъаны эки агъыз сёз, 
«Севем сени» десенъ куледжек барлыкъ. 


Омюрнинъ девамын кечирсек кокте, 
Ве олса о меним ихтярымда. 
Истесенъ бинъ кере сен манъа ёкъ де, 
Мелеклер динъленсе аизарынъа. 
Эпси бир эшитир эдим тек бир сёз: 
«Севем мен», «Джанчыгъым», «Севгили ярем». 
Омюрим бахшыштыр санъа эля козь, 
Санъа эдиедир бутюн йырларым. 

Узун геджелерни танъгъа эклерим: 
Бульбульдай йыр айтып эвинъ огюнде. 
Сабырсызлыкъ иле сени беклерим, 
Тек мени алдатма, тездже кель мында. 


(Павло Тычинадан) 


Ольгенлернинъ эписини якъам, якъам, 
Тирилерни атешимнен къыздырам. 

Ве насыл олерим — бильмейим, 

Онъа бутюн вакъыт джевап къыдырам. 

«ПАПЬМА ПЫТАГЪЫ» 
ЦИКПИНОЕН 


(Агатангель Крымскийден) 


Тувгъан юртум бар эди, 
Корердим пенджереден. 
Мевсими баарь эди, 
Сезмедим бир кереден. 
Такъдирим айтты кимдир 
Яваштан къулагъыма. 
Таныш сес деди: эпбир 
Келирсинъ сен яныма. 


ххх 


Йылдырым шемшек чакъа, 
Ясеменлер къалтырай. 
Шемшек ненидир якъа, 

Эр кес бирден абдырай. 
Къокъулы япракъларны 
Ерден котерем яваш, 
Санарсынъ къалпакъларны 
Кие эки аркъадаш. 
Эбедийдир бу дюнья, 
Кече, кете, денъише. 
Бакъам да, шашам бунъа, 
Нас шашмазсынъ бу ише? 


ххх 


Къара сельби, дефне, пальма, 
Бинъ бир тюрлю гуль эр ян. 
Онынъ ичинде ялдайым, 
Санки барлыкъ — океан. 


Бутюн булар сархошлата, 
Баштан джоям эсимни. 
Санки ярем гуль къокълата, 
Козь огюмде ресими. 

Санки мени саллай бирев 
Къойып йымшакъ бешикке. 


Козь огюмде тура бир зв, 

Яр дей: «Кирсе эвчикке». 
Насылдыр бир сес фысылдай, 
Къулагъыма. Таныш сес. 

Бу дженнетте биз къалгъанмыз, 
Къайдадыр кеткен эр кес. 

БААРЬ НАГЪМЕПЕРИ 
(Мустай Каримден) 


Бельки бу йыр нагъмелери 
Янгъырайдыр чокъ кере. 
Лякин барсын, къошулсынлар 
Баарь нагъмелерине. 


Пейгъамбер дёгмеси ачты, 
Орманны баарь сырлай. 
Кукук къуш эски тюркюни 
Янъыджасына йырлай. 


Эмен ве акъкъайынларда 
Юва къуралар къушлар. 
Кунеш омюр ве эмекни 
Танъ йырынен алгъышлар. 


Севем, булут къанатында 
Сыджакъ ягъмур кетирсе. 
Къымыс киби сархошлаткъан 
Майыс ельчиги эссе. 


Бойле къуванчны эр кеснен 
Пайлашмагъа азырым. 
Барсын, адамлар къальбине 
Къуванч берсин танъ йырым. 


СЕПЬБИ 
(Давид Кугультиновдан) 


Чёльде ич де ель олмагъанда, 
Кунеш исе якъкъанда тенни, 
Узакълардан озюне чеке 

Бир топ сельби козь къыпып мени. 
Ве мен чёльге тюштимми, бирден 
Зияретке келем къаршына. 


Козюм къыпып, «селям дост!» — дейим, 


Ве теменна этем къаршында. 
Салкъын ава даркъата терек 

Эм де тура шенъ ве гъурурнен. 
Насыл алидженап эллер отурткъан 
Оны чёльге арзу-умютнен. 
Къучагъына алсын ёлджуны, 
Япракълары охшасын дее. 

Бельки оны къыз отурткъандыр, 
Хатыра деп ильки севгиге. 

Ве о оськен ана топракъта 

Энге, бойгъа кеткен къуванып. 
«Барсын, олсун сакин ве янгъыз 
Ве яшасын севгимни анъып...». 

Я, гъам-элем чеккен бир ана 

Озь огълуны комьдими мында? 
Гедже-куньдюз турып янында 

Я да язнынъ энъ чиллесинде 
Сельби далын эктими чобан? 

Дее: барсын, башкъа биревге 
Талда олсун кеткенде ёлдан. 
Аджеп кимнинъ гъарезсиз иши, 
Бельки бильмек шарт да дегильдир: 
Чюнки эйи ниет шай да корюне, 

Эр кечкенге далы эгилир. 

Ве азачыкъ къаба къабугъы 

Эм де даллардаки назик япракълар — 
Омюр ве эйилик чырагъы гъальба 
Атеш киби бу чёль — топракъта. 


115 


116 


КЪЫРГЪЫЗЫСТАНГЪА 
(Къайсын Кулиевден) 


Отларынъ мен ичюн бир ёргъан олды, 
Улькенъде сув ичтим, ашадым отьмек. 
Балкъар дагъларына бенъзеген ильде 
Къалдырдым яшлыгъым эм де гъамымны. 
Йыллар кечти, мен унутмадым, 
Къумларнынъ ренкини, ягъмурларынъны. 
Сенде озь юртумны хатырлагъандай 
Корем мен, эй юртум, дагъ, къырларынъны. 
Чокъ бердинъ сен манъа татлы отьмегинъ, 
Ишанч багьышладынъ атта тюшюме. 
Сенинъ къабаатсыз кокюнъ, дагьларынъ 
Мени сарып, деди: мерд ол, ушюме. 
Гедженинъ бей вакъты юрт делигинден 
Корьдим мен сынъырсыз кокте ызларны. 
Алып кедер эм де арзуларымны, 

Кавказ бетке кеткен чокъ йылдызларны. 
Чокъ шей яптынъ манъа, эй Къыргъызыстан, 
Йырджыларынъ олды якъын эш-достум. 
Къолумны сыкътылар, козьлер торланды, 
Олар эйджанланды, мен исе сустым. 

Мен яшап кечирген гъам ве кедерни 
Сенинъ огъулларынъ асла корьмесин. 
Отьмегинъ олмасын аджджы ве ярты, 
Дагъда чокъракъларынъ ич орьтюльмесин. 


ВАТАН 


(Махмут Дервиш — фелестин языджысы, 
«Нилюфер» мукяфатынынъ лауреаты) 


Пальма терегине асынъыз мени, 

Лякин хиянетлик этмем Ватангъа. 

Чюнки, бу топракълар — менимки, меним! 
Бу ерлер, тарлалар догъмуштыр манъа. 


Мында чамурларны ёгъурып юрьдим, 
Чокъ къызындым мында атеш башында. 
Девенинъ сютюни ичип кунь корьдим, 
Бу догъмуш ерлерде яшлыкъ чагъымда. 


Меним Ватаным бир ривает дегиль, 
Кечкен къарсамбалы, бахтлы куньлерден. 
О топракълар шимди душман элинде, 
Ангиси ки, оны менден куньлейлер. 


Меним Ватаным бир гъадап — ят ичюн, 
Меним ичюн исе къасевет, асрет. 

Меним Ватаным — бу, джесюрлик, яшлыкъ, 
Къараманлыкъларгъа азыр мудавмет. 


О — авадыр, ангиси ки, бастырыкъта етишмей, 

О — бир фидан, кунеш керек, къаранлыкъта пекишмей. 
О — бир терек, талдасында кече эди той, дюгюн. 
Тарласына, баласына матем тута къарт бугунь. 


Бу топракълар — меним теним, сюегим. 
Онъа ташланъ мени, янып кюйейим. 
Андан чыкъып юрегим де пальманен 
Кокке осер, ынтылыр ярыкъ танъгъа. 
Пальма терегине асынъыз мени, 

Эпбир хиянетлик этмем Ватангъа. 

ОТЬМЕК ПИШИРГЕН КЪЫЗ 
(Къабарда шаири Алим Кешоковдан) 


О, текнеде хамыр баса, 
Къоллары исе унлу. 

Эр билеги санки бир ай, 
Тюртип чыкъкъан булутны. 


Ешиль отлар эгилелер, 
Йигитлер козю яна. 

Къызгъа арзын айтмакъ истей, 
Лякин, пек де утана. 


Дагъ тёпеси ал, кунештен, 
Къызнынъ юзю аллана. 
Я чекине, я шефакътан 
Къыз назлана, саллана. 


Тапмаджадай сырлы бакъа, 
Йигитлернинъ козюне. 
Бакъкъаныны исе якъа, 
Мефтюн эте озюне. 


Куле, куле, нишанлы къыз 
Сырлы бакъышлар япа. 
Йигитлер де санки тильсиз, 
Сёз айтмагъа утана. 


Ве нафиле олар ичюн 

Татлы дегиль бу отьмек. 
Бойле ишкир къадынларнынъ 
Керек элини опьмек. 

ПУПАКЪПАРПАПЫР 
(Азербайджан шаири Сулейман Рустемден) 


Ватан — топрагъымнынъ гулю, къокъусы, 
Багъчаларда ешиль будакълардадыр. 
Бахтияр халкъымнынъ битмез къуванчы 
Коклерге узангъан бу дагълардадыр 


Самайлар чаларды, амма, эй еллер, 

Мен гъамлы дегилим, бильсин несиллер. 
Омрюмнинъ девамы — бу зенгин йыллар, 
Рале башындаки балалардадыр. 


Бу гузель девранны дуймагъанларнынъ, 

Таш узьре бир ташчыкъ къоймагъанларнынъ, 
Куньджилик шарабына тоймагъанларнынъ 
Язысы, такъдири аякълардадыр. 


Бир шаир достумнынъ ич кельмей сеси, 
Вургъуннынъ нефеси, Вургъуннынъ сеси, 
Севги нагъмеси, Ватан нагъмеси, 

Бугунь де, ярын да дудакълардадыр. 

СЕНИ СЕВМЕСЕЙДИМ 


Олюрдим, яшамаздым, омрюм бошкъа кетерди, 
Мени дюньялар къадар севени севмесейдим. 
Айрылыкъ ёлларыны ёрмаздым яхшылыкъкъа, 
Мен сени севмесейдим, мен сени севмесейдим. 


Мен Азер саилине эр кунь келирдимми ич, 
Сени дюньялар къадар севебилирдимми ич, 
Аятымда бир данем дее билирдимми ич, 
Ватанны севмесейдим, Ватанны севмесейдим. 

БЕПАВА 
(Тюрк шаири Орхан Велиден) 


Бедава яшаймыз, бедава. 
Булутлар ве денъиз бедава. 
Ёкьушлар ве дагьлар бедава. 
Машна копчегининъ шувултылары, 
Кинодаки боллукъ къурунтылары, 
Витринанынъ йылтыравукълары, 
Эписи, эписи бедава. 


Догъру, отьмек, пенир дегиль бедава. 


Амма шорба бувы бизге бедава. 
Азатлыкъ ичюн акъ баш иле тёлене. 
Лякин къуллукъ исе, эбет бедава. 
Бедава яшаймыз, бедава. 

ИСТАНБУПНЫ ПИНЪПЕЙИМ 


Козьлеримни юмуп динълейим Истанбулны. 
Истанбул геджеси. Денъизден ель эсе. 
Япракълар урула эр кеске. 

Узакътан эшитиле къайыкъчылар сеси. 


Козьлеримни юмуп, динълейим Истанбулны. 

Кулькю, шамата, опюшлер, сеслер 

Ве эм де чокътан-чокъ адымлар. 

Эшитем — элинъден ненидир тюшюрдинъ, 
гъалиба гуль эди... 

Козьлеримни юмуп, динълейим Истанбулны. 


Манълайынъ атешдай, дудагъынъ тазе ве сылакъ. 
Джевизлик артындан ялдап чыкъты ай. 
Юрегинънинъ урувыны динълейим тыныш алмай. 
Динълейим, Истанбулны, токътамай! 


АКЪКЪУ, ТУРНА БАПЫКЪ 
ВЕ КЪЫСКЪАЧ 


(Иван Крыловдан) 


Эгер де олмаса достларда бирлик 

Биль ки, ишлеринде олур кергинлик. 
Енъишнен битмез о, чекерлер зорбалыкъ, 
Бир кунь Акъкъу, Къыскъач ве Турна балыкъ 
Алып кетмек ичюн бир араба юк 
Екильгенлер онъа шу учь матювчик. 

Учю де кучене, юк огге кетмей, 

Бойле бакъсанъ юк пек енгиль гуя; 

Акъкъу эп чеккелей оны булуткъа, 

Къыскъач арткъа чеке, Турна балыкъ сувгъа. 
Ким акълы, ким акъсыз — джевап берир ким; 
Амма юк еринден кочьмей бир адым. 

КЪЫРЫМ АКЪКЪЫНДА ЙЫР 
(Украин шаири Михаил Вишняктан) 


Якъында, узакъта, 
Тюшюмде, онъумда, 
Меним Къырымым, 
Сенсинъ гонълюмде. 


Шуретинъ ич сёнмез, 
Яшар асырлар. 

Кечмишим, ярыным, 
Къырымгъа язылыр. 


Сен меним юректен 
Янърагъан гурь сесим... 
Чокъракътан акъыджы 
Сувум, нефесим. 


Сенинъ дагъларынъ, 
Денъиз, манзаранъ... 
Мында яшап сени 
Нас алгъышламам?! 


Мында эр адымда 
Нидже-нидже сыр... 
Бахытлы йылларда 
Меним йызым бардыр. 


Сен насыл олсанъ ол, 
Биль, сени севем. 

Эх, меним Къырымым, 
Къальбиме мельэм! 

ШАИР 
(Татар шаири Разиль Валеевден) 


...Э, меним кучьлю рухумдан 
Ер эм де кок сарсылыр. 
Хади Такъташ. 


Агълай-агълай, куреше-куреше, ерде 
Нидже джевап къыдырды акълым. 

Я дюньяны янъартырым бугунь, 

Я да озюм денъиширим бельким. 


Анъламайлар, ельни мавы десенъ, 
Турмушымыз — Сабантой десенъ. 
Эр шейге мен озюм ад къоям: 
Айны Кунеш дейим истесем. 


Чечеклерге озюм исим берем, 

Куньде бинъ бир кере догъам ве олем. 
...Олюм иле курешкенде биле 

Акъны къара деп ич сёйлемем. 


Достларсыз чын достлукъны макътайым, 
Бу дюньяда яшав не яхшы! 

Адашыпмы, базан келип чыкъа 
Къальблерге де севги атеши. 


Яланны акъикъат беллейим кя да, 
Нешлейджексинъ, ола ойле де... 
Инсанларгъа тек бахт тилейим, 
Бельки садедирим озюм де. 


Акъсызлыкъкъа даяналмайым, 
Дюльберликни корьсем къуванам. 
Я дюньяны янъартырым бугунь, 
Бельки кендим денъиширим я да. 

ФИКИРСИЗПИК — ГУНЯ 


(Ольга Тимохинадан) 


Тепемизде хавф олгъанын корьмеймиз, 
Къоюн киби бизни айдап кетелер — 
Радиоэчкилер, телетекелер 

Бизни бойна къапысына джетелер. 

ВАСИЕТ 


(Осетин эдебиятынынъ эсасчысы 
Коста Хетагуровдан) 


Эгер де йырымда фигъан сесини 
Эшитсенъ, ялварам, багъышла мени. 
Юреги азап не экенин бильмеген 

Барсын, шенъ-шерамет йырласын кенди. 
Эгер де халкъыма эвлятлыкъ борджумны 
Одеп олгъан исем, о вакъытта мен 
Башкъаджа йырлардым гонълюм шад олып, 
Агърысыз, козь яшсыз, эм джан-юректен. 

САНИЕПЕР 
(Роберт Рождественскийден) 


Саниелерге юксеклерден бакъма сен. 
Келир вакъыт — 
Бельки озюнъ анъларсынъ: 
Янчыгъынъдан кечкен 
къуршун сесидай 
сызгьырырлар 
Саниелер, 
Саниелер, 
Саниелер... 
Саниелер сыкълашкъанлар 
йылларгъа. 
Сыкълашкъанлар атта ки 
юз йылларгъа. 
Ве мен анъламайым оны базыда, 
Къайда ильк ань, 
Къайда онынъ сонъкиси. 
Эр бир саниенинъ 
озь манасы бар, 
Озюнинъ вакъты бар, 
Эм де бельгиси. 
Саниелер пай эте 
кимге — айып, 
Кимге — шуретсизлик, 
Кимгедир — эбедийлик! 
Уфачыкъ саниелерден догъа ягъмур, 
Коктен ягъа адетий кедер... 
Ве сен бутюн омюр 
Беклейсинъ: мына келир, 
ана келир, 
Меним аным деп. 
Келир эбет — 
Санки бир ютум сувдай, 
Яз чиллеси куню кельгендай... 
Энъ муими эсте олсун бордж 
Ильк саниеден 

СЕКИЗПИКПЕР 
(Сильва Капутикяндан) 


Достлар гъайып олды арды-сыралай, 
Узакъ эм де узун ёлларда. 
Апансыздан не къадар джойдым 

Бир себепсиз, мен о ёлларда. 


Сагълары да янымда ёкълар... 

Олармы , я мен джойдым пусланы. 
Иште, сес-солукъсыз турам мен янъгъыз 
Бу бом-бош, кимсесиз ёлларда. 


жх ж Ж 


Пальтонъны кий: сенинъ бааринъ 
Чокътан кечти — энди къыш келе. 
Къапы киби къапат хатыранъны, 
Пенджеренъни къапат — къыш келе. 


Вакъыт пек аз, давалашма сен 
Акъылсызнен... Сакъла малынъны. 
Акс алда къар бутюнлейин 

Гъайып этер эпсин — къыш келе. 

ПЁРТПЮКПЕР 
(Таджик шаири Джанибек Къувнакътан) 


Киббар олма пек чокъ, тюш сен ашагъы, 
Инсан инсан ичюн пек гъаниметтир. 
Омюр фильджанымыз айры сынса да, 
«Барса кельмейджек»те мензилимиз бир. 


ххх 


Эджель деген шейнинъ козю кёр экен, 
Бакъынъыз инсанлар онынъ ишине. 
Мешъальдай парылдагъан адамны алып 
Къалдырды мум киби сёнюк кишини. 


(Амет Адильден) 


Ойларымнынъ джошкъун далгъасы 
Мени къайда алып кетесиз? 

Зифт киби къаранлыкъ, айсыз геджеде 
Къальбимни хырпалай эм де эзесиз 


Омюр ёлларындан кечтим шаир олып, 
Якъам ачыкъ турды эр даим. 
Омюрнинъ къар боранларындан 
Кечтим къалпагъымны джоймайып. 

ххх 


Дагъларны сагъынам, 
Къырларны сагъынам. 
Янгъырай трубалар, 
Санарсынъ турналар. 
Кечкен куньлер дёнмез, 
Яшлыкъ къайтып кельмез, 
Лякин къальбимден 

О куньлер силинмез... 
Сачларым чаларды, 
Козьлерден нур кетти. 

Арз эттим яшлыгъым 
Дёнмеди эльбетте. 
Аксине, 

Балалар буюмек истейлер, 
Омюр къучакъ ача оларгъа бугунь. 
Къапынъызны къакъам... 
Чюнки сизде байрам, 
Сизде той, дугюнь. 


ИНША 


(Николай Доризодан) 


Мына, турасынъ сен, меним къаршымда... 
Лякин, сен акъкъынъда дегиль лаф шимди. 
Бугунь, «Меним бабам» деген мевзуда 
Инша яза мектепте учюнджи «Б». 

Мевзу анълайышлы ве пек де саде, 
Лякин, дефтер тура, саифелер бош. 
Атта аляджы къыз шашмалап кя де 
Этрафына бакъа, не япсын байгъуш. 

Ич олмаса бир сёз я да бир фикир 
Келекъойса экен, 

Къайдан тапарсынъ. 

Яры сыныф баланынъ такъдирлери бир, 
Оселер олар, 

Бугунь бабасыз. 

Аскерлер бир-бирин комьдилер... 
Акълымыз 

Оларгъа шеитлер демеге. 

Билемиз о вакъыт 

Азмы сабийлер 

Оксюз къалдылар, дюньягъа кельмеден. 
Видждан азабынен табиат куреше, 

Э, севги — бу куреш, дегильдир парад. 
Темиз саифелер ята раледе, 

Матем туткъан киби, беяз ве къара. 
Мына, сусып турасынъ янчыгъымда сен, 
Меним юречигим раатсызлана. 

«Меним бабам» деген иншаны яз сен, 
Ялварам яз, 

Насыл олса да. 

НЕ ПЕЙПЕР? 
(Таджик шаиреси Гульрухсор Сафиевадан) 


Мен бильмейим, артымдан мен акъкъымда не дейлер, 
Бельки бирев макътайдыр, душманым да дегиль ёкъ. 
Бильмейим анги чокъча-достуммы, душманыммы, 
Лякин билем — дюньяда яхшы адамлар пек чокъ. 


Мен бильмейим, артымдан не дейлер мен акъкъымда, 
Лякин юкъу, тынчлыгъын джойгъан яп-яш бир осьмюр 
Севген къызын хатырлап, тынчландыра озюни 

Ве яныкъ бульбуль киби, меним шииримни окъур. 


Мен бильмейим, артымдан не дейлер мен акъкъымда, 
Амма билем: гуль, чечек оськен дюльбер багъчада 
Олмаса меним иссем, аз-бучукъ эмечигим, 

Олюрим, лякин джурьат этмем гуль къопармагъа! 


Кимдир севинчтен кульсе, манъа да сыджакъ ола. 
Бильмейим, мен акъкъымда нелер айталар, лякин, 
Дост топлангъан эр бир шаматалы софрада 
Меним ерим бош олур, бунъа шубем ёкъ сакъын. 


КЪЫЗЫП ШАПОНПАР 
(Озьбек шаири Абдулла Шердан) 


Къырымтатарларсыз Къырымда эйат, 
Демесе ял алып юрем мен бугунь?! 
Коксюмде юрекнинъ ерине ферьяд, 
Бир тююм дерт алып юрем мен бугунь. 


Йигирми дёрт саат — «Ташлап чыкъылсын!» 
Йигирми дёрт саат — «Омюрлик зиндан!» 
Йигирми дёрт саат — «Тутуп юкленсин!» 
Йигирми дёрт саат — кене бир къурбан. 


Кене бир къурбанлыкъ замангъа бугунь 
Сталин севмеген къырымтатардыр, — 
Джебэде къан къускъан яралы ичюн 
Бармагъан шалонлар мында ятадыр. 


Белли ки, эр поезд илядж — дерманлар, 
Силя ве емекни, инсанны ташый. 

Ве лякин мына бу бахтсыз шалонлар 
Дагълар ве денъизлер, семаны ташый. 


Шалонгъа сокътылар — бутюн бир халкъны! 
Йигирми дёрт саат — джеэннем оты; 
Шалонгъа тыкътылар — тарихны топлап, 
Йигирми дёрт саат — бутюн халкъ ёкътыр. 


Шалонда кетмекте энди тыкъылып 
Ватансыз бир сюрю сес чыкъармайып. 
Ава ёкъ — дестанлар оле богъулып, 
Масаллар олелер ава олмайып. 


Афталап тасырдай, айлап тасырдай, — 
Сталин токъмагъы — эр бир копчеги. 

Эр дарбдан чатлайджакъ кергин бу манълай, 
Эр дарбдан чатлайджакъ эль кемичиги. 

Шалонлар токътайлар — боялгъан къангъа. 
(Я дженк кете де — етишмей боя, 

Демир ыз не уйгъун демир замангъа, — 
Бир орьтюк шалондыр мемлекет гуя!) 


Олардан тюшелер «халкъ душманлары» — 
Бетер Америка индилеринден. 

Боранда ушюйлер «Халкъ душманлары», 
Къан тамлай зорукъкъан кобеклеринден. 


Не бардыр бир сачакъ, бир тилим отьмек, 
Къызылкъум бораны, Сибирь рузгяры... 
Къундакълы «душмангъа» къыйындыр эм пек, — 
Олюм сарып ала бирден балларны. 


Учь куньлюк мевтаны тири деп юрьген 

Бу ана — «Душмангъа» кефин берир ким? 
Беш огълу Ватан деп урушкъа кирген 

Бу баба — «душмангъа» Ватан берир ким? 


Къапыны ачтырмай гъадаплы заман, 

Къаталар мум чыракъ киби «душманлар». 
Ольмекте дюльбер къыз ве юклю дживан, 

Яш бала — «душманлар», битай — «душманлар». 


Къалгъанлар яшарлар муаджир олып, 
Бир омюр къысыкътыр омуз да, тиль де. 
Башыны котерип, опькеси толып 

Нефес алып олмаз ят юртта кимсе. 


Къырымтатарларсыз Къырымда эйат, 
Демесе ял алып юрем мен бугунь?! 
Коксюмде юрекнинъ ерине ферьяд, 
Бир тююм дерт алып юрем мен бугунь. 


Эр шейден дешетли саткъын деген нам, 
Дешетли яландыр сиясий ялан. 

Къач йыллар дуймадан яшадыкъ арам, 
Бутюн халкъ башына тёкерек къатран. 


136 


Ботенден къабирлер олдылар бахтсыз, 
Ырылдап копеклер эше оларны. 
Акъарет этильген рухлар, билинъиз, 
Бозулгъан мезарны арай, о бармы? 


Бугунь де дешетли къызыл шалонлар 
Мийимни яргъандай уруп кечелер. 

Бу насыл резиллик?! Инсанлар, нечюн, 
Дешетли поездлар вызнен кечелер? 


Тюкенмей, тюкенмей нечюн он йыллап 

Явуз йыл. Джеллят йыл — Къыркъ дёртюнджи йыл; 
Козюмнинъ огюнде ольмекте миллет, 

Козюмнинъ огюнде олюп башлай тиль... 

КЪЫРЫМТАТАРПАР 
(Озьбек шаири Эшкъобиль Шукурден) 
Шакир Селимге 


Къушлар къайтып башлай Къырымгъа кене, 
Туман киби таркъай хавф ве хатарлар' 

Ана юрт намусын сакълап мердане 

Узакъ ёлны кечкен къырымтатарлар. 


Бу недай тюшюндже, бу насыл къайгъы? 
Кунешлер зульметке чёкип ятарлар... 
Хорлангъан севгилер, къувулгъан дуйгъу — 
Чекишюв керваны къырымтатарлар. 


Не къабаат кечти юрт семасындан, 
Айлар да къызарып ёргъун батарлар. 
Несиллер адашып иль керванындан, 
Тамырдан узюле къырымтатарлар. 


Юрегине сакълап Къырым кунешин, 
Йыллардан, ёллардан аман къайтарлар. 
Къара денъиз олып аджджы козь яшы, 
Къырым эвлятлары — къырымтатарлар. 


Тарихлер корьмеген къабаат, кульфет, 
Афатлар ах чекип арткъа къайтарлар... 
Юртундан къувулса бутюн бир миллет... 
Тарыдай сачылса къырымтатарлар. 


Метанет улудыр, улудыр къайгъы, 
Мердлер озь халкъыны миллет япарлар. 
Къушлар юрткъа къайтса, сизге козьайдын, 
Ватан къутлу олсун, къырымтатарлар. 

НЕЧЮН АГЪПАЙ КЪЫРЫМТАТАР 
ПЮНЬЯПА? 


(Озьбек шаири Мухаммад Юсуфтан) 


Бу шефкъатсыз, 

Бу зевалсыз дюньяда, 

Бу шойле бол, 

Бу шойле дар дюньяда. 

Боджекнинъ де Ватаны бар дюньяда, 
Нечюн агълай къырымтатар дюньяда?.. 


Эр баарьде учь кунь яшай акъбардакъ, 
Пападие де учь кунь яшай ачаракъ, 
Наненинъ де Ватаны бар дюньяда, 
Нечюн агълай къырымтатар дюньяда?.. 


Бардакъ киби мекяны бар айраннынъ, 
Къорай асрар авджылардан джейранны. 
Къамышлыкъта сербест юрьген айваннынъ, 
Домузнынъ да Ватаны бар дюньяда, 

Нечюн агълай къырымтатар дюньяда? 


Тильки киби айнеджи къуш-торгъайнынъ, 
Тильки, борю мекян япкъан тогъайнынъ, 
Папий къонгъан сахрадаки къакъ сайнынъ, 
Тыйнакънынљъ да Ватаны бар дюньяда, 
Нечюн агълай къырымтатар дюньяда?.. 


Айт, ким янъгъыз? 

Ватаны ёкъ халкъ янъгъыз. 

Ят иллерде ич осьмеген халкъ янъгъыз, 
Явузнынъ да Ватаны бар дюньяда, 
Нечюн агълай къырымтатар дюньяда?.. 


Бу шойле бол, 

Бу шойле дар дюньяда, 

Бу шефкъатсыз, 

Бу зевалсыз дюньяда, 

Кимлер келип, кимлер кете дюньяда, 

ШАИР ТИППЕРИНЕН 


(Антанаклазис (гр); къазантатар 
Шаири Адхат Сеногъулдан)! 


Мен сёйлейим, сиз динъленъиз, 
Шаир тиллери иле. 

Башкъа тильни бильмесем де, 
Шаир тиллерин билем! 


Кимерде бир шаир тили — 
Бинъ бир тиллерни биле... 
Огюзден де сют сагъдырыр 
Шаир тиллери иле! 


Сёйлегенде шаир сёйлей 
Шаир тиллери иле. 
Сабунлап ювгъандай юва 
Шаир тиллери иле! 


Таштан чечеклер яптыра 
Шаир тиллери, билем, 
Дуэллерде де атыла 
Шаир тиллери иле! 


Шаир тиллери шифалы 
Татлы тиллери иле... 
Дарагъачкъа да асыла 
Шаир тиллери иле! 


Къыш кунюнде яз догъура 
Шаир тиллери иле. 
Сонакъларда? да кесиле 
Шаир тиллери иле! 


Башкъа тиллер бильмесем де, 
Шиир тиллерин билем... 
Нидже-нидже шейлер корьмей — 
Шаир тиллери иле! 


1 Антанаклазис (гр) — бир чешит сёзлерни тюрлю маналарда текрарлап 
къулланмагъа эсаслангъан шиир шекили. 

ИКЪРАР 
(Озьбек шаири Абдулла Ариповдан) 


Сен бегенесинъми я бегенмейсинъми — 
Бу дерья менимки. 

Сен бегенесинъми я бегенмейсинъми — 
Бу дагьлар менимки. 

Сен бегенесинъми я бегенмейсинъми — 
Бу чёллер менимки. 

Сен бегенесинъми я бегенмейсинъми — 
Бу базар менимки. 

Сен бегенесинъми я бегенмейсинъми — 
Бу мезар менимки. 

Яхшымы, яманмы — 

Бу Ватан менимки. 


ТОПУ АЙ 


Дейлер ки, ай тамам толгъан вакъытта 
Пейда ола эмиш чешит тюрлю дерт. 
Тилим курмеклене, черенъе бакъсам, 
Демек айткъанлары пек догъру эбет. 


МЕРТ ЙИГИТ 


Огълум, бу икметни яп башынъа тадж. 

Ич кимсе олмасын къоркъакъкъа мухтадж. 
Мерт йигит къалкъандыр юртуна даим, 
Менгудир Ватанда мертке ихтиядж. 

СУАПЬ 


Дейсинъ ки, эр шейге себептир заман, 
Лякин мевджут кене видждан ве заман. 
Мен бир меселени чезалмадым ич: 
Ангисине аит Яхшы ве Яман. 


ххх 


Санки саат киби, лякин токътамай, 
Гедже-куньдюз ура юрегим: 
Бахтлы саяр эдим достларым ичюн 
Саат къадар олса керегим. 

(Ольга Голубевадан) 


Коктебель, Коктебель, 

Денъизден эсе ель, 

Сен мында яшай ве йырлайсынъ... 
Волошин руху эм 

Арзулары сеннен, 

Дагьларнынъ уджунда бир айсынъ. 


Коктебель, Коктебель, 

Сен мында бир темель, 

Эзгилеринъ охшай, къальбим тынч. 

Агърыса юрегим, 

Алырым сенден кучь, 

Лякин бу дагъларнынъ къанунын бозмам ич... 


Коктебель, Коктебель, 

Ант эте санъа, биль 

Джазменлер, шаирлер, багъчеван. 
Къоруйджакъ Къарадагъ, 

Сёнмез сенде оджакъ, 

Сакълар сени боранлардан, хавфтан. 

Кене юрек сызлай 
Яваштан эйджанлы. 
Ильк корюшювимиз 
Эсле, хатрынъдамы... 
Япракълар эльчырпты, 
Парылдады козьлер. 
Авагъа, коклерге 
Янъгъырады сёзлер... 


Акълынъдамы, юрек 
Акърындан ойнады. 
Бир-биримизге бакъып 
Сен ве мен тоймадыкь... 
Дерсинъки саниелер 
Асырларгъа дёнди... 
Кене юрек ура 
Санки аят менгу! 


АПЕМНИНЪ ОГГЕ БАСКЪАН 
АПЫМЫ 


(Озьбек шаири Сайярдан) 


Сабий тим-тик тура... 

Ер узеринде, 

Сабий тим-тик тура, огюнде Ана. 

Яш сечем ананынъ шенъ козьлеринде, 
Санки козь яшында бир кунеш яна. 


Сабий адым атты... 

Бу эски дюнья 

Оны ана киби севгендай олды. 
Эвляд адым атты, Анагъа гуя, 
Алем огге адым аткъандай олды. 

ИМПАТ СОРАЙ СЕНПЕН 
КОЗЬПЕРИМ... 


Джанчыгъым, 

Сагъындым, узакътыр ёлум, 

Узатсам да етмей, ич санъа къолум. 

Сени деп янам мен 

Сенден эректе. 

Бильмек истер исенъ алым... сорма, керекмей. 
Айдын геджелерде 

Кокке бакъ назлым. 

Онда бир чифт йылдыз козь къымып назлы, 
Эвинъ тёпесинде бакъып туралар, 

Сени беклеп тургъан козьлерим олар. 


ОТЬМЕК 
(Валерий Басыровдан) 


Сувукъ кунеш эм де алчакъ кок 

Энди къайынларнынъ индже далына. 
Акълымда: бузлагъан бир дане отьмек 
Кетирди бир аскер меним яныма. 


Кетеркен, башыны саллап о манъа, 
Къапыны къапатып козьден джоюлды. 
Шималь. Аджджы сувукъ дивар артында 
Рузгярнен зиль тутуп аджджы окюрди. 


О вакъыт шимальде отьмек аз эди, 
Анамнынъ паёгы бир байрам манъа. 
Лякин о байрамлар пек де аз эди, 
Шимальдеки къыскъа балалыгъымда! 

ххх 


Балкъылдады, ялдап кетти йылдыз, 
Къаранлыкъта богъулды гуя... 

Не къадар даа яшайджам, бильмейим, 
Мен бу сонъсыз бакъий дюньяда? 


Бельки чокътыр, бельки де аздыр... 
Лякин меним дейджегим башкъа: 
Тек истейим, йырларым ольмесин 
Хызмет этсин къарткъа ве яшкъа. 


ххх 


Нечюн къайтып кельдим узакътан — 
Ердеки дженнетни сагъынаракъ мен. 
Билем, эр бир чечек не ичюн сускъан, 
Инсанларнынъ алын анълайым. 


Узакътан къайттым эбедий санъа, 
Самимийсинъ, сагъ ол тувгъан ер, 
Чокърагъынъдан ичем къана-къана, 
Сувсагъан дудакълар сют киби эмер. 


«БУПЬБУППЕРНИНЪ ОТЮВИ» 


ЦИКПИНОЕН 
(Лев Рябчиковдан) 


Бутюн ёлны сеннен кечмекчюн 
Эм де сени яхшы бильмекчюн 
Адем ата кетти дженнеттен, 
Сенинъ табиатынъ бильген сонъ. 


Ондан берли нидже кунь кечти, 
Амма сени анълап олмадым. 
Огюнъден кечти азмы я чокьмы 
Адем аталар баш эгип даим. 


жх ж Ж 


Алладан ялварып сорайым, 

Гуль киби чырайынъ айтмакъта: 
Бакъа-бакъа ич де тоймайым, 

Къаш, козюнъ, чырайынъ бакъмакъта. 


Ведалашсакъ эгер омюрнен, 

Бу дюньядан кетермиз эльбет. 
Эпси бир мен сеннен олурым, 
Сенинъ еринъ исе биль-дженнет. 


х ж Ж 


Омюр кечкенини эп сезмектем мен, 
Лякин эвель дегиль, афсуски пек кеч. 
Амма севгиде бар боран, ихтирас, 
Оны айтмагъа ёкътыр ич аджет. 


Севгиге телюке япыша даим, 
Кендисине чеке боран ве селлер. 
Лякин ярдым базан узата элин, 
Онынъ кейфи шунда, о, сархош этер. 

(Александр Мороздан) 


Тюшюмде анамнынъ яшлыгъын корьдим, 
Корьдим чифт гогерджин йырлагъаныны. 
Санки анам энген чокъракъ башына, 
Гогерджинлер йырлай онынъ ашкъына. 


Сонъра къушлар учуп кеттилер, 
Арап озьлерине тена ер. 

Тереклер, тарла, чёль чечекке толды, 
...Уяндым козьде яш, юректе кедер. 

Дудагъынънынъ четчигинден опьмек истедим, 
Акъырындан тутмакъ истер эдим элинъи. 

Сагъ ол, «севем» дедигиме сен ич кусьмединъ, 
Я да менден беклегенинъ шу сёз эдими? 


Ирип кетмек истедим мен дюльберлигинъде, 
Кольгенъ олып юрьмек арзум омюр ёлунъда. 
Тенъ келирим беллемейим чеберлигинъе, 

Разым, ал сен такъдиримни кенди къолунъа. 


«Мен истейим!» демек ичюн айт, ёкъмы акъкъым? 
Мен зан этсем тюшюнесинъ сен де шай тыпкъы. 
Эминим мен къавушаджакъ кунюмиз якъын... 
Багъышла сен! Севдим, иште, 

Шай олып чыкъты. 

1 къысым 


НЕСИР 


БАЙРАКЪКЪА ТАМГЪАН КОЗЬЯШПАР 
(Весикъалы повесттен парча) 


— Олян, Сулейман, сенсинъми шу? Селям алейкум. Яхшы- 
сынъмы? Медине, балалар яхшылармы? 

— Шукюр, яхшылар. Озюнъиз яхшысынъызмы, Джелиль агъа? 
Койни унуттынъыз, гъалиба. Кельмейсинъиз. 

— Вакъыт ёкъ, Сулейман, вакъыт! Иш чокъ. Яш несильни окъута- 
мыз, тербиелеймиз. 

— Пек яхшы этесинъиз, Джелиль агъа. Яшлыкъны окъутмакъ 
керек. Биз джаиль къалдыкъ. Ич олмагъанда балаларымыз окъу- 
салар... 

— Окъурлар. Бильгили, буюк-буюк ишлерде чалышкъан адамлар 
олурлар, корерсинъ. Сенинъ балаларынъ да энди мектеп чагъында 
олсалар керек? 

— Усеиним он учьте. Лякин бизим койде даа мектеп ёкъ. Меннен 
берабер арабаджылыкъ япып юре. Эмине, Асан да... 

— Ойле олмаз, Сулейман. Николай вакъыты кечти, къардаш. 
Кондратьев, Крущеев, Поповичлернинъ девири битти. О помещик- 
лернинъ топракълары энди фукъаре койлюлерге такъсим этиле. Эр 
ерде мектеплер ачыладжакъ, янъы омюр къуруладжакъ. Къысмет 
олса, энди девран бизимки, акъай. Бойле бир шиир эшиттинъми: 


Беш уездде беш мектеп, 
Бирер, бирер ачылды. 
Джаиль халкънынъ устюне 
Бильги нуры сачылды... 


— Ёкъ, эшитмедим, — деди Сулейман агъызы ачылып, Джелиль 
оджанынъ лафларындан айретленгенинден. 

— Ана шай, Сулейман. Яваш-яваш эр ерде мектеплер ачыла- 
джакъ, Отузда да ачылыр. Эбет ачылыр. Учь бинъ джан яшай анда. 
Эм вакъыты келир, корерсинъиз, бир дегиль, бир къач мектеп олур. 
Лякин о ачылгъандже беклеп отурма да, сен ич олмагъанда буюк 
огълунъны бизим мектепке кетир. 

— Я о къайда ятып-тураджакъ. Кефеде якъын адамымыз да ёкъ, 
— деди Сулейман. 

— Бизимки интернат мектеп. Эм окъутамыз, эм де ашатып кийин- 
дире, бакъамыз, — анълатты Джелиль оджа. — Бутюн джоремесини 
девлет озь устюне ала. Сен кетир баланы. Эм чокъ тюшюнип отурма, 
анъладынъмы?! 

Сулейман Джелиль оджанен савлукълашып, Кефе базарындан 
чыкъты ве арабасыны екип, койге ёл алды. Эвге кельген сонъ атла- 
рыны Къурбан-Къаягъа таба айдады ве озю эв артына кечип, къую- 
дан бир къопкъа салкъын сув чекти. Ювунып, эвге киргендже къа- 
дыны софра такъыштырды. 

— Кефеде Джелиль оджаны корьдим, — деп сёз башлады Сулей- 
ман къадынына. — Селям сёйледи... 

— Алейкум селям, сагъ олсун. 

— Усеинни кетир, мында еди йыллыкъ татар интернат мектеби 
ачылды, — дей. 

Медине башыны тёбен алды. 

— Сен къасеветленме, къадын, иншалла эписи еринде олур. 
Бала окъумакъ керек. Бизге бенъзеп олар да джаиль къалып, омюр 
бою тезек къокълап юрьмесинлер. Урбаларыны ювуладжагъыны 
ювып, ямаладжагъыны ямап азырла. Бир къач куньден сонъ алып 
кетерим... 

Экинджи куню Кямиль Сулейман яшагъан юкъары маалле тур- 
сын, онынъ янашасындаки немсе мааллеси, атта ашагъы маалле- 
деки балалар биле Усеиннинъ Кефеге окъумагъа кетеджегини эшит- 
тилер. Акърандашлары онынънен савлукълашмагъа келе эдилер. 

— Айды, огълум, къысмет этсе ярын саба ёлджумыз. Сени мек- 
тепке алып кетерим, — деди акъшам бабасы Усеинге. — Бар да ят. 
Эрте турмакъ керексинъ. 

Усеин саба бабасындан да эрте уянды. Азбаргъа чыкъты. О озюни 
узакъ бир мемлекетке кетеяткъан адам киби тасавур эте, онынъ ичюн 
де эр кунь саба тургъанынен къаршысында магърур кокюс керип 
селямлагъан Къурбан-Къаягъа «савлукънен къал» деген киби сёзсиз 

тикилип, сонъра эв артына кечти. Къую янына барды. Бир секирип, 
къоджаман джевиз терегининъ алчакъ далындан бир къач япракъ 
къопарды. Сонъра четке ташлады. Истамбул дуты янындан кечип, 
багъгъа кирди. Буллюр киби темиз, дюльбер кербар салкъымдан бир 
чамбичик къопарып агъызына къапты ве кене къайтып эвге кирди. 

Саба емегинден сонъ къоджасы араба еккендже Медине Усеинни 
кийиндирди. 

Баба-бала минген араба почта ёлуна чыкъып, козьден гъайып 
олгъандже Медине пештималынынъ этегинен козьяшларыны силип, 
оларнынъ пешинден бакъып къалды. 

Бойлеликнен, аиленинъ тонгъучы 1923 сенеси Кефеге окъумагъа 
кеттти. 

Усеин бабасынынъ бетини къызартмады. Яшы буюк олгъанындан 
себеп, бирден учюнджи сыныфкъа алсалар да, пек къыйналмады. 
Дерслерини яхшы менимседи. Оджаларнынъ берген вазифелерини 
дегенлери киби япмагъа тырыша, пек яхшы окъуй эди. 

Ильк татильге кельгенде бабасы Усеинни: 

— Насыл, огълум, бир шейлер огренеятасынъмы шу, оджала- 
рынъ дарылмайлармы, яхшы анълаталармы, нелер огретелер? — 
деп суальге тутты. 

— Окъумакъ, язмакъны огрендим, — джевап берди Усеин. — 
Оджаларымыз пек яхшылар. Амет Муратов деген оджа рус тилинден 
дерс бере. Петербургда университет деген пек буюк мектепни битир- 
ген. Тарих оджамыз — Джафер Берди коюнден, Амет Сейдаметов 
Истанбулда окъугъан экен. Пек яхшы анълата. Акъманайлы оджа- 
мыз Аедин Ислямов эдебияттан окъута. О, дерске кирсе, сыныф 
чым-чырт ола. Оны эпимиз меракънен динълеймиз... 

Бойлеликнен, Усеин мектеп элифбесинен берабер омюр элиф- 
бесини де огренип башлады. Эр йыл баарь айларында дервизалар 
отькериле, оларгъа мектеплилер де бара эдилер. Бойле дервиза- 
лардан бири Усеиннинъ хатрасында эбедий къалды. 

— Балалар, дервиза сейир этмеге истейсинъизми? — сорады бир 
кунь Амет оджа балалардан. 

— Истеймиз, пек истеймиз, — чивильдештилер талебелер. 

— Яхшы, пек яхшы. Айса ярын эпимиз топлашып меним коюме, 
Джафер Бердиге кетермиз. Анда пек буюк дервиза оладжакъ, атта 
укюмет ёлбашчылары, буюк языджыларымыз да куреш сейир этмеге 
бараджакъ экенлер... 

Акъикъатен де дервиза пек буюк олды, меракълы кечти. Секиз-он 
пара койнинъ намлы курешчилери озьара кучь сынаштылар. 


Бири-биринен тутушкъан Иса ве Мемет пельванларнынъ курешке- 
нини бакъкъан сонъ балаларнынъ озьлери де ярышкъа къошулды- 
лар. Башта курештилер. Сонъра чувалгъа кирип чапув, агъызгъа 
къашыкъ къапып, онынъ да устюне йымырта къойып, тюшюрмеден 
мензильге етюв боюнджа ярышлаштылар. Гъалиплерге бахшышлар 
берильди... 

— Балалар, — деди Амет оджа, талебелерге мураджаат эте- 
рек, — бизге мусафирликке языджыларымыз да кельдилер. Шимди 
оларнен таныш олурсынъыз. 

— Мерабанъыз, балалар, — деп сёз башлады кулер юзьлю, тома- 
лакъ козьлюкли бир адам. — Мен языджы Умер Ипчи олам. Сизлер 
окъугъанынъыз пекяхшы. Яхшы окъусанъыз буюк адамлар олып ети- 
ширсинъиз. Мен сизлер ичюн китаплар язам. Меним янымдаки мына 
бу агъанъыз яш шаир Ыргъат Къадыр. О шиирлер яза. Балалар! 
Эгер разы олсанъыз, шимди эзберден шиир окъув боюнджа ярыш 
отькерейик. Ким яхшы окъуса, бахшыш алыр... Балалар невбетнен 
шиир окъуп башладылар. Усеин, Бекир, Таир... 

— Балалар! Шиирни Таир эр кестен яхшы окъуды, догърумы? 
Онынъ ичюн мен озь китабымны хатре оларакъ устюне язып, Таирге 
багьышлайым... Эр кес эльчырпты. 

«Эдебият, шиир севдасы, яш дост Таир Усеинге Умер Ипчиден 
хатре» — деген сёзлерини язып, муэллиф китапны Таирге узатты ве 
Ыргъат Къадыргъа чевирилип: 

— Халиль, ма, мына бу паранынъ эписине дервиза тюкянындан 
балаларгъа чешит къавалтылардан кетир, — деди. Арадан чокъ 
вакъыт кечмеден Ыргъат Къадыр балаларнынъ огюне бир оба кон- 
фет кетирип тёкти. 

Умер Ипчинен олгъан бу корюшюв Таир Усеинге акъикъатен 
ильхам багъышлады. О даа яхшы окъуп башлады. Сонъундан исе 
шиирлер язмагъа тутунды... 

Усеин де окъувда кериде къалмамагъа тырыша эди. Буны оджа- 
лар да дуйсалар керек. Усеин дёртюнджи сыныфны битирген сонъ 
оны бирден алтынджы сыныфкъа авуштырдылар... 

О йылнынъ къышында Усеиннинъ бабасы акъ джигерлерини 
сувукълатып, эки афтагъа къадар хаста ятты. Учь бинъ джан яша- 
гъан балабан Отуз коюнинъ екяне экими — фельдшер Иван Федосе- 
евичнинъ иляджлары да Сулеймангъа файда бермеди. Вефат этти. 

Еди бала — Усеин, Эмине, Асан, Момине, Гъафар, Усние, Сафие 
къарылгъач киби чивильдешип Медине енгенинъ къолунда къалды- 
лар. Оларнынъ арасында тек Усеиннинъ элинден аз бучукъ иш келе 

эди. Шу себептен язлыкъ татиль куньлери башлангъанынен о койге 
къайта, арабасыны екип, эр йыл бабасы чалышкъан ерге — Къара- 
дагъ биология станциясына бара, анда одыр-будыр ишлер япа, бой- 
леликнен анасына, аз олса да, ярдымы тие эди. 

О куньлер кене келип еттилер. Бугунь де сабадан Усеин араба- 
сыны екип, Къарадагьгьа кельди ве шорбаджысынынъ эмирини 
беклеп тургъан арада, азбарда эки адам пейда олды. Олар озьара- 
лары къызгъын лакъырды эте эдилер. 

Усеин анавы алчакъ бойлу, козьлюкли, арекетчен адамны яхшы 
биле. О, бабасынынъ эски танышы, бу хозяйствонынъ шорбаджысы 
— Лениград дагъ-геология институтынынъ профессоры Слудский 
эмдже. Дигерини исе танымады. 

Слудский араба янындаки огъланны корьгенинен: 

— А, Сулейманнынъ огълу, къана мында кельчи, — деди. 

Бала оларнынъ янына келип, селям берди. 

— Бабанъ къайда, огълум? — сорады профессор. 

— Ольди. 

— А? Ольди? Не вакъыт? 

— Къышта сувукъланып ольди. 

— Ай-яй-яй... Алтын адам эди, алтын. Билесинъизми, Никифор 
Евлантьевич, — о, субетдешине мураджаат этти, — бу огъланнынъ 
бабасы меним эски достум, танышым эди. Мына бу станциянынъ 
темель ташыны къойгъанлардан бири о эди. 1907—1914 сенелери 
москвалы эким Вяземский профессор Мороховецнинъ ярдымынен 
бу станцияны къурып башлагъанда, Усеиннинъ бабасы арабанен тап 
анавы тёпеликлерден, — о пармагъынен Къуш-Къая ве Азизлерни 
косьтерди, — пычма таш ташый, Диптур устанен бу баланынъ тизе- 
сининъ къызы Фера таш къалай эдилер. Сулейман пельван адам эди. 
Эки эркек еринден къыбырдатамагъан ташларны бир озю котерип 
арабагъа юклей тургъан. Бир кере мында къайткъанда Отузда бирер 
фильджан къаве ичейик деп Исанынъ къавеханесине киргенде, анда 
адамлар куле-куле бойле бир вакъианы айткъанларыны озюм эшит- 
кен эдим. Къыш куньлерининъ биринде Сулейман Кефеге базаргъа 
бараджакъ ола. Къолум-къомшудан чокъча юк юклемек ичюн буюк 
чана сораштыра. Кимдир: «Бондарь агъа озюне янъы чана япкъан, 
азбарында тура, амма да чана», — дей. Сулейман эринмейип 
бара. «Оля, Бондарь чананъы берип турса, Кефеге базаргъа барып 
келейим», дей. Бондарь къопайчоралыкъ япып: «Лякин бир шартым 
бар. Эгер котерип алып кетмеге козь кестирсенъ берейим, эм бутюн- 
лей беририм», дей. Эм озю де мыскъыллы куле. Сулейман да чокъ 


тюшюнип отурмай, чананы сыртына урып эки-эки бучукъ километр 
авлакътаки эвине алып кете. Ойле де, чана Сулейманнынъки ола. 
«Догърудыр. Я демирджиге барып, озю ичюн махсус, аман-аман 
бир пудлыкъ лескер яптыргъаны акъылынъызда дегильми», — деп 
кульди къавеханедеки ятлардан кене бириси. «Иште ойле адам эди 
бу йигитнинъ бабасы», — сёзюни екюнледи профессор Александр 
Фёдорович Слудский. 

Шу вакъытта бинанынъ ичерисинден сыртларына торба аскъан, 
эллеринде чёкючлеринен бир къач яш ве къыз чыкъты. Олар аме- 
лият кечмек ичюн Ленинград дагъ-геология институтындан кельген 
студентлер эдилер. 

— Ана, аркъадашлар, линейка азыр, юрюнъиз кеттик, — деди 
оларнынъ бириси. 

— Стёпа! Мында кельчи, — янына чагъырды деминки яшны про- 
фессор Слудский. — Таныш ол, бу йигит сизинъ ёл косьтериджинъиз 
Усеиндир. Онынъ бабасы меним яхшы достум эди... 

— Билем, баба, — деди яш, — былтыр кельгенде де бизни юкъа- 
рыгъа бу огълан алып чыкъкъан эди. 

— Меним огълум Степан, — деди гъурурнен профессор. — Сте- 
пан Александрович. — Айды, барынъыз, ёлджу ёлуна ярашыр. 

Усеин студентлерни линейкагъа миндирип, йылан изи киби айлан- 
чыкълы дагъ ёлундан юкъарыгъа алып кетти. Эппейи юрьген сонъ: 

— Энди о якъкъа кечильмей, яян кетмек керек, — деди атнынъ 
югенини озюне чекип. 

— Айды сен салкъында ятып раатлан, биз текаран доланып 
келейик, — деди Степан, — къана, яшлар, меним пешимден юрюнъиз. 

Усеин атыны арабадан къутарып, къызылчыкъ агъачына багъ- 
лады да, озю линейканынъ астына кирип ясланды. Бираз юкълап да 
алды. Сонъра деминки студентлерден бириси котерип аткъан газета 
парчасыны алып, джан сыкъысындан ондаки бир шиирни эджа- 
лай-эджалай окъумагъа башлады: 


Окови тяжкие падуть, 
Темница рухнуть — и свобода 
Вас примит радостно у входа, 
И братя меч вам одадут... 


— А, Усейка, русча огренесинъми, — деди кулип шу арада къай- 
дандыр пейда олгъан Степан. — Яхшы, яхшы. Окъу, огрен. Рус- 

чаны мытлакъ огренмек керексинъ. Истейсинъми, мен санъа ярдым 
этейим. 

— Истейим, — деген киби башыны ашагъы-юкъары саллады 
Усеин. 

— Яхшы. Айса бугуньден сен рус тилини огренип башлайджакъ- 
сынъ... Сен сёзлерни догъру окъумагъа ве айтмагъа огренмек керек- 
синъ. Мына, сен шимди окъугъан бу шиирни улу рус шаири Алек- 
сандр Сергеевич Пушкин тамам юз йыл эвельси язгъан. Мына бакъ, 
сен «Окови тяжкие падуть» — деп окъуйсынъ, ойле дегиль. «Оковы 
тяжкие падут» — деп окъумакъ керек. «Темница рухнуть» дегиль де, 
«Темницы рухнут» деп окъумалы... 

О, джебинден къоюн дефтерини чыкъарды. Бир табагъыны йыр- 
тып алды да, Усеин янълыш айткъан сёзлерни язып башлады. Бир 
къач сыра язгъан сонъ, башта озю сес чыкъарып окъуды. Сонъра 
Усеинге окъутты. Белли бир денъишме олса керек, «яхшы», деди. 

— Сен ярын буларнынъ эписини темизге чекип келеджексинъ, 
анъладынъмы, эм эзберден окъуп да берирсинъ... 

— Яхшы, — джевап къайтарды о. Экинджи, учюнджи... куньлери 
де Степан Александрович мунтазам суретте огълангъа русчаны 
огретмекни девам эттирди. 

Амелият кечкен студентлерни Усеин пек бегенди. Шенъ, саде, 
саф гонъюлли яшлар эдилер. Олар да озь ёл косьтериджилерини 
севип къалдылар. 

— Ярын кельгенде бизге яхшы шараптан кетирирсинъ, анъла- 
дынъмы, — деп Усеинге кимерде пара берип ёллай эдилер. 

Экинджи куню дагъгъа чыкъкъан сонъ арабаджы шеэрлилерге 
сымарышны бере, къалгъан акъчаны да къайтара эди. 

— Ёкъ, къалгъаны сенинъ эмек акъкъынъ, — дей эдилер. Усеин 
исе капиги-капигинен оларны анасына бере. Чокъусы вакъыт 
Усеин студентлерге чобан кобетеси, чобан къавурмасы да пишире, 
«ашчылыкъ»тан къазангъан параларыны да анасына кетире эди. 

Кимерде Усеин койге де кельмей, студентлернен берабер Къа- 
радагъда ятып къала эди. Мына бугунь о кене дагъда геджелей- 
джек. Яз олгъанына бакъмадан геджелери, хусусан сабагъа якъын 
салкъын ола. Лякин Усеин буны дуймай. Эппейи вакъыткъадже 
боджеклернинъ чырылтысыны, денъизнинъ шувултысыны динъ- 
леп, табиатнынъ аджайип къокъусындан саргъушлангъан киби ятты. 
Сонъ козю юкъугъа кетти. Сабагъа якъын о ушюгенинден къалтырап, 
сагъына, солуна айланды. Олдурамады, еринден турды. Кок агъа- 
рып башлагъан. Бираздан Къарагъач ве даа сонъра Къарадагъ Къа- 


янынъ уджлары корюнип башлады. Арадан ярым саат кечер-кечмез 
денъиз артындан атеш киби къызарып, балабан кунеш пейда олды. 
О, къайдадыр ашыкъкъан киби эп юкъарыгъа котериле ве къыза- 
рып башлай. Этраф бам-башкъа тюске денъишти. Яйла ве корь- 
фездеки къою кок тюс мавы ренкке айланды. Къарадагъ гульгюли 
тюске бурюнди. Къушларнынъ чивильдиси, денъизнинъ шувултысы 
бу ерлернинъ эфсаневий табиатына гузеллик багъышлай эди. Бой- 
леликнен янъы кунь башланды... 

Усеин эм атыны къашагъалай, эм де табиат «йырджы»ларындан 
рухланып, озю де тап бабасындан эшиткен насылдыр эски тюркюни 
яваштан йырлай: 


Оть эте, уть эте, 

Къуш сабалейин уяна. 
Отинъи, сесинъи динълеен 
Шу агъачлар, шу къырлар... 


Тереклер, чалылар артында оны козетип, динълеп тургъан къыз- 
лар хошланып къакъылдап кулелер, алма юзьлю, томалакъ козьлю 
шенъ къыз чапып келип Усеинни къуджакълай, кокюсине баса, 
охшай... 

Студентлернинъ амелияты битти. Олар Къарадагънен, андаки 
аджайип адамларнен, озьлерине догъмуш киби олып къалгъан 
«хозяйственный мальчик» Усеиннен сагълыкълашып кеттилер. 

Усеин иште, бойле яз бою мында чалышты — араба екип, агъач, 
сув, ашайт маллары ташыды. Студентлер айткъаны киби биостан- 
циянынъ хозяйствосыны юрьсетти. Бутюн къазанчыны анасына 
кетирди. 

1927 сенесининъ кузю. Еди йыллыкъ мектепни муддетинден 
эвель битирген Усеин окъувны кене девам эттирмек истеди. Раб- 
факта окъуйджакъ олып, Симферопольге барды. Лякин рус тилин- 
ден иншаны пек фена язгъан. Къырмызы къарындаш тийсетильме- 
ген ери ёкъ эди. Акъярда азырлав курсы бар экен, деп эшитти. Анда 
кетти. Дёрт айлыкъ азырлыкътан сонъ оны кооператив техникумына 
кечирдилер. 

Яхшы окъуй, джемаат ишлеринде актив иштирак эте эди. Озь кур- 
сында комсорг, район комсомол комитетине бюро азасы сайланды. 

— Билесинъизми, балалар, мен техникумны ташлайджакъ 
олам, — деди бир кунь лаф арасы Усеин, тап мектепте окъугъан 
достлары Смаил Абидов, Мамбет Бекташев ве Абляз Ибадлаевге. 

— Делирдинъми шу? — шашты Смаил, — мында киргендже не 
къыйынлыкълар корьгенинъни бизден яхшы бильген адам ёкъ. Энди 
эки йыл окъудынъ. Озюнъ де комсомол етекчисисинъ. Эр кес урьмет 
эте. Окъу, битир, чалышып башларсынъ. Анам ярдымгъа мухтадж, 
бир эв баланен отура, дейсинъ. Иште оларгъа ярдымынъ тиер. Не 
мерамынъ бар, я да эвленеджек оласынъмы?! 

Эр кес кульди. 

— Ёкъ, достларым. Ничюн бильмем тиджарет иши юрегиме 
ятмай. Ленинградгъа окъумагъа кетеджек олам. 

Эр кес, «даа насыл окъув», деген киби Усеинге бакъты. 

— Э, Ленинградгъа, электромеханика институтына бараджам... 

1929 сенеси Усеинден эвге бойле бир мектюп кельди: «Анай! Мен 
сагъ-селяметим. Ленинграддаки алий электромеханика институтына 
(ВЭИ) баягъы къыйынлыкъларнен олса да кирдим. Окъувым яхшы. 
Агъырлыкъ эте. Лякин тырышам. Бош вакъытым аз. Башкъалары 
дерслерни эки саатте япсалар, манъа дёрт-беш саат отурмакъ керек 
ола. Эсасен рус тилинден къыйналам. Манъа ярдым этмек ичюн 
Людмила Исакова деген курсдашымны пекиттилер (буюк бир про- 
фессорнынъ къызы). Ондан баягъы шей огрендим. Къысмет олса 
беш йылдан дипломлы инженер олып барырым. Мен ичюн раатсыз- 
ланманъыз. Селямнен, огълунъ Усеин». 

Студентлик йыллары тез кечти. 1933 сенеси де келип етти. 
Окъувнынъ сонъки йылы. Бир къач ай даа окъусалар амелият 
башлайджакъ, о биткен сонъ диплом иши язув, имтианлар... 

Аязлы февраль куньлеринден бири. Эр вакъыттакиси киби инсти- 
тутта къызгъын дерслер кете. Секретарь къыз узун коридорнынъ 
энъ сонъундаки къапыны яваштан ачты, лекция окъумакъта олгъан 
оджадан афу сорап: «Сулейманов аркъадаш, тенеффюсте ректорат- 
къа бараджакъ экенсинъиз», — деди. 

«Имтианлардан борджум ёкъ эди, ярамай бир шей де япкъаным 
ёкъ, не олды экен, озю де деканаткъа олсун даа, тап ректораткъа, 
— деп тюшюнди Усеин ве озь-озюни тынчландырды. — Бир де-бир 
джемаат авалеси бардыр...» 

Усеин ректорнынъ одасына киргенде анда онъа якъын адам отура 
эди. Энъ тёрде, озь креслосында ректор. Онынъ янында институт 
партбюросынынъ секретары, комсомол комитетининъ секретары, 
кене бир адам ве бир къач да студент. 

— Аркъадашлар, — деп башлады ректор, — бугунь дерстен сонъ 
комсомол топлашувы отькереджекмиз. Меселе бойле: Комсомол 
Меркезий Комитетининъ чагъырувынен бизим институтымыздан 


дёрт-беш студентни Къызыл Ордугъа командирликке алмакъ истей- 
лер. Биз озь арамыз меслеатлаштыкъ ве сизлерни ляйыкъ таны- 
дыкъ. Насыл дейсинъиз? 

— О къадар кьыйынлыкъларнен окъудыкъ, институтны битирме- 
мизге бир къач ай къалды, диплом алайыкъ да сонъ... 

— Янълышмасам, сиз Усеин Кямилевич оласынъыз, догърумы, 
аркъадаш? — деди таныш олмагъан адам. 

— Догъру! — деди Сулейманов. 

— Сиз генерал олурсынъыз, диплом къачмаз. 

Эр кес кулюшти. Усеиннинъ озю де шу аньде озюни тап генерал 
тасавур этти гъалиба, къулакъларынадже къызарды, кулип ерге 
бакъты. 

— Даа суаллер бармы? — сорады ректор. — Демек, ёкъ. Айса 
анълаштыкъ, аркъадашлар! Комсомол топлашувында сизлер- 
нинъ кандидатуранъызны теклиф этермиз, — анълатты ректор ве 
шунынънен айтыладжакъ лафлар битти деген киби, еринден турып, 
эр кеске невбетнен козь ташлады. 

Бир къач куньден сонъ Усеин Сулейманов, Владимир Воробьёв 
ве кене учь студент институтнен эсап-къасап ишлерини толусынен 
битирип, дост-эшлернен сагълыкълашып, арбий комиссариаткъа, 
андан да Москвагъа ёнедилер. 

Бойлеликнен Усеин Сулейманов М. В. Фрунзе адына арбий акаде- 
миянынъ динълейиджиси олды. Янъы омюр, арбий омюр башланды. 

Аскер олмагъан офицер, офицер дегиль дейлер. Сулеймановгъа 
да иште бу, аскерлик мектебини кечмек керек эди. Академияда бир 
къач ай тасиль алгъан сонъ: 

— Сиз къыскъа муддетли аскерлик талимини кечмек керексинъиз. 
Къайда бармакъ истейсинъиз? — дедилер. 

— Мумкюн олса, Симферопольге ёлланъыз, — риджа этти Сулей- 
манов. 

Онынъ истеги ерине кетирильди. Симферопольдеки докъузын- 
джы полккъа ёлланма берильди. 

Полк командири Биргин полкнынъ комиссары Мемет Чалбашны, 
партия тешкилятынынъ секретары Смаил Мустафаевни ве кадрлар 
ротасынынъ командири Рубешнайзерни чагъыртып, олар иле Сулей- 
мановны таныш этти. 

— Айса, бугуньден отьрю сиз бизим аскеримизсинъиз, — деди 
полк командири. — Рубешнайзер аркъадашнынъ ротасында хызмет 
этерсинъиз. 

Экинджи куню сабалыкь тешкерювден сонъ: «Аркъадашлар, 
бугунь нарядгъа бармакъ бизим невбетимиз», — деп илян этильди. 
Уйле емегинден сонъ ятып раатландылар. Тайинленген вакъытта эр 
кес сафкъа тизильди. 

— Сиз полк байрагъыны къоруйджакъсынъыз, — деди учь аскерге 
мураджаат этип болюк командири. Оларнынъ арасында Сулейманов 
да бар. 

Полк байрагъы! Аскер ичюн ондан да мукъаддес шей ёкъ. Бай- 
ракъны козь бебеги киби къорчаламакъ керек. Бельким бу байракъ 
астында дженкке кирмек, Ватанны хаин душманлардан къорчала- 
макъ керек олур... Къолунда силянен бир саат байракъ янында тур- 
гъанда буларнынъ эписи Усеиннинъ козь огюнден келип кечти. 

Бир куню полк комиссары Чалбаш Усеинни озь узурына 
чагъыртты. 

— Билесинъми, Сулейманов, — деп лаф башлады комиссар. — 
Мына сен Москвада арбий академияда окъуйсынъ. Бир къач йыл- 
дан сонъ алий бильгили командир олып чалышаджакъсынъ. Бизим 
зиялыларымыз сиз киби яшларымызнен гъурурланалар. Талимден 
бош вакъытта театрлерге, концертлерге барынъыз, оларнен таныш 
олурсынъыз... 

— Вакъыт ёкъ, комиссар аркъадаш. 

— Олур, олур, — кульди Чалбаш. — Истейсинъми, мен вакъыт 
тапайым? 

— Эльбет де. 

— Айса ма, мына бу даветнамелерни ал. Бир къач аркъадашынъ- 
нен де лаф эт, бельким олар да бармагъа истерлер. Сонъ манъа 
айтырсынъ. Симферополь драмтеатри якъында озюнинъ он йыл- 
лыгъыны къайд этеджек экен. Ильяс Тарханнынъ «Уджюм» пьеса- 
сыны саналаштыргъанлар. Базы бир левхаларны иджра этмек ичюн 
арбийлер керек экен, мумкюн олса бир къач аскер ёлласанъыз, 
репетицияларда иштирак этсинлер, дейлер. Эм зиярет, эм тиджарет, 
дегенлери киби эм пьеса бакъарсынъыз, эм де артистлеримизнен 
таныш олурсынъыз... 

Усеин Сулеймановнынъ ёлбашчылыгъында Гъани Сулейманов, 
Сейфуллаев ве дигер бир къач аскер учь-дёрт кунь драмтеатрге 
барып, репетицияларда иштирак эттилер. 

Пьесанынъ премьерасы олды. Усеин беязларгъа къаршы куреше- 
яткъан Къызыл Орду командири ролюни усталыкънен иджра этти. 
О, къолунда маузернен «ур-ра» деп санагъа атылып чыкъа. Онынъ 
пешинден «ур-ра» садаларынен дигер аскерлер де етишип келелер, 


ятып, маузер, винтовка ве пулемётнен беязларгъа къаршы атеш 
ачалар... 

Учь ай девам эткен аскерлик Усеинге чокъ шей огретти. Акаде- 
миягъа эки кубик такъып, взвод командири рутбесинде къайтып 
кельди. 

Институттаки дёрт йыллыкъ окъув академиядаки талимни баягъы 
къолайлаштырды. Дигер динълейиджилерге нисбетен логарифм 
джедвелинен эсаплав, тангенс, катангенслерни огренюв, энюв 
кошеси, четлешюв кошесини эсаплав онъа адий мисаллер олып 
корюне, чешит вазиетлерде атувда да дигерлеринден кериде къал- 
май эди... 

— Арбий разведкаджы олмакъ истейсинъми, аляджы йигит? 

Бойле суаль академияны аля ишаретлернен битирген Усеин 
Сулеймановны шашмалатты. Тюшюнджеге далдырды. 

— Беджерип олурыммы экен? 

— Шубесиз. Бунъа эмин олмасакъ лаф этмез эдик. Арбий развед- 
каджы ичюн зарур олгъан алай чизгилер сенде етерлик. Гизлемей- 
миз. Биз ичюн пек буюк эмиети олгъан экинджи тарафы да бар. Бизге 
тюркий тильни бильген адам керек. Бельким узакъ кезинтилерге бар- 
макъ керек олур. Бу джеэттен сен деерли азыр адамсынъ. 

Разведкаджы эр шейни бильмек керек, эм бильгенде де насыл 
я? Мында, академиядаки дерслерден фаркълы оларакъ, бир бакъ- 
къанда ич бир тюрлю керексиз олгъан шейлерни де йипинден ине- 
синедже менимсемек, атта эсапчылыкъ, дюльгерлик, чиленгирлик, 
ашчылыкъ, аякъкъап тамирлемек, урба ювмакъ, утюлемек, ямамакъ, 
киби бир чокъ зенаатларны да темелинден огренмек керек олды. 

1936-нджы йылнынъ яз айлары. Окъув битти. 

— Энди бир ерлерге барып сентябрьгедже раатлан. Къайда кет- 
мек истейсинъ? — сорадылар Сулеймановдан. 

— Койге! Анамларны сагъындым. 

— Яхшы! Лякин акъылынъда олсун, раатланмакъ — аякъ узатып 
ятув, къызларнен клубларгъа къатнав, денъиз ялысында кейф чатув 
манасында дегиль. Эльбет де олар да керек. Эм мытлакъ керек. 
Лякин колхозмы, заводмы илле бир ерде чалышмакъны, чареси олса 
эсап-къасап ишлеринен мешгъуль олмакъны тевсие этемиз. 

— Анъладым! — кулюмсиреди Усеин. 

— Огъурлы ёллар. Яхшы раатлан. 

— Сагъ олунъыз... 

Сентябрь айында Сулейманов Москвагъа къайтты. Бир къач кунь 
инструктаж кечти. Онъа, керекли бутюн весикъаларны азырладылар. 

— Бойлеликнен ярын ёлджусынъыз, узакъ сеферге кетеджек- 
синъиз, Сулейманов аркъадаш, — деди шеф ода ичинде о яна-бу 
яна юрер экен. 

— Лякин, шимдикиси о узакъ сефернинъ башлангъычы. Бунда 
бир тюрлю телюке ёкъ. Озь достларымызнынъ юртуна мусафир- 
ликке дегендай, бараджакъсынъыз. Амма илеридеки ишинъизнинъ 
не дереджеде мувафакъиетли эда олунаджагъы, чокъ джеэттен 
иште бу мусафирликте арттырылгъан бильги ве азырлыгъынъыз- 
гъа багълы оладжакъ. Сиз Монгъолстангъа ёнейджексинъиз. Анда 
сизни озь дипломатия хадимлеримиз къаршылап алырлар. Косьте- 
риш алгъандже, буны вазиет косьтерир, анда, монгъоллар арасында 
яшап, оларнынъ тиль ве адетлерини огренирсинъиз. Имкяны олса 
къытай ве япон тиллерини де огренинъиз, зарары олмаз. Чюнки, 
илериде сизге о якъта чалышмакъ керек оладжакъ. Кене муим бир 
шей даа. Эндиден сонъ сиз Усеин Сулейманов дегиль де, Ада-Ба- 
тырсынъыз, анълашылдымы? 

— Анъладым, — деди Сулейманов маналы бакъышнен. 

— Озь ады ве фамилиянъызны унутмакъ керексинъиз. Мукъайт 
олунъыз. Эр анги шараитте биле сиз Ада-Батырсынъыз. Къайтып 
кельгендже, эльбет де, — кульди офицер. — Демек, эр шейни анъ- 
лаштыкъ, ойлеми? 

— Анлаштыкъ! — тасдикълады Ада-Батыр. 

— Айса барынъыз, сизинъ ихтиярынъызда, — офицер саатине 
бакъты, — йигирми дёрт саат вакъыт бар. Ярын тамам бу вакъытта 
манъа келип, весикъаларынъызны алыр, Москва — Улан-Батор 
поездинен кетерсинъиз. Айды, ярынгъандже! 

Улан-Батор демирёл вокзалында москвалы мусафирни совет эль- 
чиханесининъ машинасы беклей эди. 

Ада-Батыр бир къач кунь Монгъолстаннынъ пайтахтынен, онынъ 
дикъкъаткъа ляйыкъ ерлеринен таныш олды. Шеэрнинъ энъ юкъары 
нокътасы — Тологойттан шеэр дживарындаки Тола озенине баргъан- 
дже алай ерни ушенмеден кезип чыкъты. Музейлер, ибадетханелер, 
сарайларны сейир этти. 

Тола. Бу озенни корьгенде Ада-Батыр якъында Монгъолстан 
акъкъында окъугъан насылдыр бир китаптаки бойле бир эфсанени 
хатырлады: 

Шималий Монгъолстаннынъ укюмдары олгъан Гамбодордж 1639 
сенеси бу озеннинъ ялысына биринджи юртаны! къургъан ве онъа 
озь огълуны кочюрген. Шу вакъытта Богда-Ул дагъынынъ тёпесине 


1 Юрта — монгъоллар яшагъан чадыр эв. 


девлет къушу къонгъан. Онынъ чокъучы дженюпке бакъа, къуйругъы 
исе бу озеннинъ сувуна тийип тура экен. Эфсанеде айтылгъанына 
коре, ойле девир келеджек ки, кочебелернинъ юртлары Урга! этра- 
фындаки алай юксекликлерни къаплайджакъ. 

— Демек эфсанелер акъикъаткъа чевирилеята, — тюшюнди 
Ада-Батыр, шеэрнинъ янъы къуруджылыкъларына бакъып. 

Пайтахт яхшы, лякин даимий яшайджакъ ерге кетмек керек. 

Уде-Байгъадже баягъы ёл. Ада-Батыр бутюн юклерини топлап 
аткъа юкледи ве оны озгъарып бараджакъ адамнен берабер саба 
ёлгъа чыкътылар. Бир гедже аратларда? мусафир олмакъ сырасы 
тюшти. 

Ниает, мензильге келип еттилер. Уде-Бай шеэрининъ дживарын- 
даки сомон? Ада-Батырнынъ дурагъы олды. Мында ерлешкен юзлер- 
нен юрталарнынъ биринде энди Ада-Батыр яшайджакъ. 

Бу ерде ходжалыкъ буюк экен. Онларнен бинъ баш къойы, эчкиси, 
аты, девеси бар. Иш чокъ, ишчи аз. Демек мында бир арат даа артты. 

Узакъ ёлдан кельген Ада-Батыр ёргъунлыгъыны савуштырмакъ 
ичюн озюне айырылгъан юртадаки кошма“ устюне узанды. Акъ- 
шам устю къаршы юртадаки монгъол къомшусы Максаржава келип, 
Ада-Батырнен таныш олды, ал-хатыр сорады, оны мусафирликке 
давет этти. 

Демек бармакъ керек... 

Бол-сал юртанынъ сол тарафына Максаржаванынъ яш балалары 
отурдылар. Сагъда исе дюльбер делисини° омузына ташлагъан 
юрта саиби, онынъ буюк огъуллары — Уртнасан ве Алтан-Гэрэл, 
даа бир къомшусы ве бугуньки зияфетнинъ къабаатчысы — Ада-Ба- 
тыр. Юрта саибеси Гивасурэн къартанай топогъаё илиштирильген 
тельде асылы тургъан чыракънынъ мельтесини бираз даа котерип, 
юртаны эппейи даа айдынлатты. Софра устюнде ёгъурт, сютли чай, 
буюк табакъ ичинде бутюн пиширильген къозу. Максаржава дюльбер 
пычагъыны къынындан чыкъарып янындаки чулгъа сюртти ве адети 
узьре оны мусафирге узатты. 


1 Урга — Улан-Батор шеэри. 1924 сенесине къадар онынъ ады Урга эди. 

2 Арат — айванасравджы, йылкъыджы, чобан. Койлю манасында да 
ишлетиле. 

3 Сомон — кой манасында. 

4 Кошма — секе киби отургъыч. 

5 Делисини — эркеклернинъ халаты. 

6 Топо — юртанынъ къуббеси. Араба копчеги шекилинде, агъачтан 
япыла. 

Бу аньанелерден хабердар Ада-Батыр пычакъны алып, оны къо- 
зунынъ башы устюнден, энъсесинден ве сыртындан юрсетти ве 
яваштан кене юрта саибине къайтарды. 

Максаржава пычакъны алып, огълу Уртнасаннынъ огюне 
ташлады. О исе озь невбетинде къозу этини догърап башлады. 
Ашады, ичтилер. Эппейи вакъыткъадже субетлешип отурдылар. Эв 
сабысы бираз шануз! чалып, мусафирни шенълендирди. 

Татарлар къавесиз отурмагъанлары киби, монгъолларда да чай- 
сыз аш ашалмай. Анги юртанынъ огюнден кечсенъ, чёюн къазан 
тюбюнде аргъал? тютей, чай къайнай. Ада-Батыр да озю ичюн кучю- 
джик, лякин дюльбер самовар кетирген эди. Къорантанынъ муса- 
фирченлигине озь миннетдарлыгъыны бильдирмек ниетинен оны 
Гивасурэн къартанайгъа багъышлады. О башта алмайджакъ олды. 
«Озюнъе керек олур, мен эпси бир оны къулланмагъа бильмейим», 
— деп инатлыкъ япты. Лякин, Ада-Батыр: «Алмасанъыз, ынджыны- 
рым. Насыл ишлетмесини исе озюм огретирим», — деген сонъ алды. 

Ада-Батыр самоварнынъ оджагъына тезек къоры ташлады. 
Устюнден къуругъан саксаул чырпыларыны къойды. Чокъкъа бар- 
мадан самовар къапачыгъынынъ устюндеки кучюджик тешиктен був 
чыкъып башлады. Буны корип бала киби къувангъан Гивасурэн къар- 
танай: 

— Ада-Батыр, самвал буцула, самвал буцула?, — деп яйгъара 
котерди. 

— Самвал сайн“? — сорады Ада-Батыр. 

— Сайн, сайн! — джевап берди къартий. 

Бойлеликнен Ада-Батыр бу ернинъ озь адамы олып къалды. 
Бир къач ай аратларнен берабер ат, деве бакъты, адамны саргъош- 
латыджы темиз чёль авасындан тойып-тойып нефес алды. Ерли 
халкънынъ урф-адетлерини огренди. 

Кене азырлыкъ, кене инструктаж. Энди «бутюн омюр бою топла- 
гъан» алтынларыны кисесине толдурып, Халхин-Гол таба кетти. 
Андан исе «къачып» Къытайгъа кечеджек <...>. 


1976 с. 
Ташкент — Рига — Ташкент. 


1 Шануз — телли миллий чалгъы алети. 

2 Аргъал — тезек. 

3 Самвал буцула — самовар къайнады. 

* Самвал сайн — самовар яхшы экенми? 
5 Сайн — яхшы. 


ТИББИЕТ ИПИМИНИНЪ ЙЫППЫЗЫ 


Танъ. Сакин Нева озенини бойлап узун бойлу, къанысыджакъ, 
башындаки гурь сачында бир дане де къарасы къалмагъан бир адам, 
яваш-яваш кете. Элинде плащи. Тосат-тосат токътап, сакин озенге 
тикилип бакъа. Кенардан онынъ юреги де Нева озенининъ суву киби 
тынч, сакин корюне. Лякин аслы ойлеми экен? 

О бираз юрьген сонъ, эллеринде бирер топ гуль, устьлеринде 
мектеп урбалары олгъаны алда къуванчнен чапып кельген бир огъ- 
ланнен къызны корьди. Токъталды. Балалар онынъ янына кельген- 
леринен экиси де бирден: 

— Гирей Алиевич, мерабанъыз! Биз Сизни догъгъан кунюнъизнен 
хайырламакъ ичюн эвинъизге кете эдик. Бу ерде расткетирдик. Догъ- 
гъан кунюнъиз хайырлы олсун, — деп, онъа эллериндеки гуллерни 
берди ве сонъ, кене кельген тарафларына чапып кеттилер. Къыз- 
нынъ ады — Марина Хайкина, огъланнынъ исе Серёжа Ефимов эди. 

Чалбаш адам оларнынъ артындан бакъып, теренден нефес алды. 

Я олар насыл балалар, танъ маалинде бу адамны не ичюн къы- 
дырып юрелер? Я бу чалбаш адам ким? 

Бинъ докъуз юз йигирми экинджи сенеси Алуштада Али Баиров- 
нынъ къорантасында бир огъланчыкъ догъгъанда, ана-бабасы бу 
баланынъ илериде дюньяджа белли бир адам олыр деп акъылла- 
рына биле кетирмеген эдилер. Онъа Гирей деп ад къойдылар. Ана- 
баба огъулларында яшлыкътан эмексеверликке, окъувгъа авеслик 
догъура бильдилер. Яш Гирей орта мектепни битирген сонъ, энъ 
севген зенаатыны менимсемек ичюн Москвагъа келип, медицина 
институтына окъумагъа кире. 

Бутюн барлыгъынен адамларнынъ сагълыгъыны къорчалав киби 
алидженап ишке сарылгъан яш мутехассыс 1943 сенеси институтны 
битирген сонъ, комсомолнынъ чагъырувынен Саратовдаки медицина 
институтынынъ арбий факультетине окъумагъа кире. Оны битирге- 
нинен дос-догъру фронткъа ве Учюнджи Украина фронтынынъ танк 
корпусы эркянында Ватанымызны немсе-фашист айдутларындан 
къорчалавда иштирак эте. Бу урушларнынъ биринде арбий эким 
Гирей Баиров агъыр яраланды. Бу хусуста онынъ озю шойле дей: 

— Украинанынъ Шималий Дон районында душманнен амансыз 
уруш кете эди. Яш-къарт, бутюн халкъ къолуна силя алып Ватан муда- 
фаасына чыкъты. Биз, экимлер де, бир къолумызда автомат, диге- 
ринде медицина чантасы, аскерлеримизнен бирге адымладыкъ. Бу 
ёлларда биз эм рухий ве эм де бедендже чокъ мешакъатлы куньлер 

кечирдик. Янынъдаки яш, сагълам мучели йигит, арадан чокъ кеч- 
меден, дженк мейданындан сакъат олып чыкъа. Буларны корьгенде 
юрегинъде душмангъа къаршы къат-къат нефрет арта. Буларны мен 
шахсен озь башымдан кечирдим. Шималий Дон районындаки агъыр 
урушлардан биринде пек чокъ аскерлеримиз ольди ве агъыр яра- 
ландылар. Юзлернен аскер къуршун ярасындан инълей ве имдат 
сорай эди. Мен ог сырадаки яралы аскерлеримизни къуртармагъа 
ашыкътым. Мына, яралылардан бирини, экинджисини, учюнджисини 
алып чыкътым. Кене дженк мейданына, яралылар олгъан тарафкъа 
чаптым. Лякин бу сефер душманнынъ окъы мени де аякътан йыкъты. 
Госпитальде озюме кельдим. Бир къач еримден яралангъан ве чокъ 
къан джойгъаным... 

Бу чарпышмада Баиров пек чокъ яралыны олюмден къуртарды. 
Шунынъ ичюн де о, биринджи дереджели Ватан дженки орденинен 
такъдирленди. Лякин, шундан сонъ, Баиров баштакиси киби дженк 
мейданларында булунып оламады. Оны кочебе госпитальде чалыш- 
магъа къалдыралар. 

Дженктен сонъ исе, Г. А. Баиров Ленинградда балалар хирур- 
гиясы боюнджа чалышып башлады. Оны медицинада даа кереги 
киби огренильмеген ве чокъ суаллерге джевап алынмагъан саа — 
балалар хирургиясы меракъландырды. 

Бала хасталыкъларыны огренюв ве оларны тедавийлев саасында 
бизде энъ белли алим профессор Алексей Владиславович Шацкий- 
дир. Баировда олгъан буюк истидатны сезген Шацкий 1948 сенеси 
оны ильмий ишке теклиф эте. 

Бойлеликнен, арадан чокъ кечмеден, Баиров Г. И. Турнер адына 
Ленинград балалар ильмий-тешкерюв ортопедия институтында 
чалышып башлай. Институтта балалардаки яныкъ, къырыкъ ве 
сакъатланув киби хасталыкъларны терен огрене ве оларны теда- 
вийлевнинъ энъ уйгъун усулларыны араштыра. Чокъ кечмеден 
матбуатта яш алимнинъ бу акътаки биринджи ильмий иши пейда 
олды. Азырки вакъытта бизге Баировнынъ 200-ге якъын ильмий иши 
беллидир. 

Медицинада алынып барылгъан тешкерювлер шуны косьтере ки, 
бир яшынадже олгъан балаларда олюм дигерлерине нисбетен эр 
даим зиядедир. Мутехассыслар, бунынъ себеби бу яштаки балалар- 
нынъ зайыф олмасында ве чешит хасталыкъларгъа тез къапылма- 
сындадыр, деп таныйлар. 

1951 сенеси Ленинград педиатрия медицина институтынынъ бала 
хирургиясы кафедрасына ассистент тайин этильген яш Баиров ара- 


дан чокъ кечмеден «Балаларда тирсек чыкъыкълары» мевзусында 
кандидатлыкъ диссертациясыны къорчалады. 

1955 сенеси онынъ омюринде унутылмагъан бир вакъиа олып 
кечти. О, ашкъазан аш ёлу олмагъан баланы операция япып, онъа 
суньий аш ёлу къойды. Бу совет медицинасында биринджи кере 
япылгъан операция эди. 

Серёжа адлы баланы мувафакъиетнен операция япкъан Гирей 
Алиевич арадан чокъ кечмеден совет медицинасында янъылыкъ 
сайылгъан экинджи бир операция даа япты. Оть ёлу олмагъан 
Марина адлы къызчыкъкъа суньий оть ёлу къойды. Бу, медицина- 
мыз, даа да догърусы, адамларымыз ичюн не къадар буюк ве эми- 
етли янъылыкъ! 

Тасавур этинъиз, ана-баба къорантада эвляд беклей. Лякин ана- 
нынъ чешит азапларнен докъуз ай ташыгъан баласы бойле бир буюк 
къусурнен догъа. Анагъа эвлядындан айырылмакъ къолай шейми? 

Медицинамызнынъ корюмли векили Баиров чокъ аналарнынъ 
козь яшларыны озюнинъ шифалы эллеринен сильди, оларнынъ 
балаларына омюр багъышлады. 

Гирей Алиевичке къадар бу сой балаларда операциялар умумен 
япылмагъаныны козь огюне алгъанда, оларны биринджи кере мува- 
факъиетли кечирмек ичюн истидатлы алим, буюк теджрибеси олгъан 
хирург не къадар эмек сарф эткенини тасавур этмек биле къыйын. 

Эльбет, насыл саада олса олсун: илимде, техникада, табиатта 
янъылыкъ ачмакъ къолай дегиль. О, адамдан буюк истидат, эмек, 
ираде, истек, чыдамлыкъ талап эте. Медицинада исе, бу тамам- 
нен бир башкъа характер ташый. Медицинада адамнен иш корюле. 
Ишнинъ нетиджеси гъает паалыгъа тюше. Сенинъ къаршынъда 
инсан — яшамасы керек олгъан бир адам тура. Сен оны олюмден 
къуртарасынъ. 

Гирей Алиевич Баиров кучюк ве буюк яштаки балаларда догьма 
къусурларны тедавийлев узеринде де чокъ чалышты. Кокюс къа- 
феси, къарын хасталыкълары ве къыйыш таз сюеклерини хирургия 
ёлунен тедавийлев усулларыны кениш инкишаф эттирди. 

Баиров 1959 сенеси озю чалышкъан кафедрагъа мудир оларакъ 
тайинленди ве ондан берли шу вазифеде чалыша. 

1960 сенеси алим «Балаларнынъ тирсеклеринде къырыкълар» 
мевзусында докторлыкъ диссертациясыны къорчалады. О, алим- 
нинъ он йыллыкъ эмегининъ екюни эди. 

Гирей Алиевич ильмий фаалиети девамында хасталыкъларнынъ 
диагнозыны къоюв, тедавийлевнинъ мукеммеллешкен ве бус-бутюн 

янъы усулларыны ишлеп чыкъты ве 1963 сенеси буларны акс эттир- 
ген биринджи монографиясыны бастырды. Алимнинъ бу китабы 
хирурглар, локъсаханелерде ишлеген бала экимлери ичюн къый- 
метли дерслик олды. 

Баировнынъ озю ильмий-тедкъикъат ишлери алып барувнен 
бирге, яшларнынъ да осьмесине, бала хасталыкъларынынъ даа бу 
вакъыткъадже огренильмеген сааларыны менимсемелери, меди- 
цина алеминде эминликнен адым атмалары ичюн бабаларджа къай- 
гъыра. Баировнынъ ёлбашчылыгъында 1971 сенесине къадар 32 
хадим медицина илимлери намзети ве 4 алим медицина илимлери 
докторы унваны ичюн чешит мевзуларда диссертация къорчалады- 
лар. 

Озюнинъ буюк истидаты, ишченлик къабилиети, тиббиет илимине 
олгъан тирнеклигинен Баиров мемлекет медицинасынынъ корюмли 
алимлеринден бири оларакъ танылды. Медицина илимлери док- 
торы, профессор Гирей Алиевич Баиров 41 яшында экенде, СССР 
Медицина илимлери академиясынынъ мухбир азасы оларакъ сай- 
ланды. Шундан берли академиянынъ азасы. 

Сонъки 15 йыл девамында Ленинград медицина институты- 
нынъ бала хирургиясы кафедрасында чешит къусурлыкъ ве сакъат- 
лыкъларнен догъгъан 10000-ден зияде бала операция этильди. Энъ 
муреккеп, агъыр ве телюкели операцияларны Гирей Алиевичнинъ 
шахсен озю япты. 

Белли алим озюнинъ чокъ йыллыкъ назарий ве амелий ишлери 
эсасында бир сыра китаплар язды. Олар медицина институтлары 
ве медицина окъув юртларынынъ талебелери, аспирантлар ве яш 
алимлер ичюн энъ керекли эсерлердир. 

1963 сенеси Баиров Ленинград балалар ильмий-тедкъикъат орто- 
педия институтынынъ аджеле хирургия кафедрасынынъ коллективи- 
нен бирликте «Балаларгъа аджеле хирургия» китабыны бастырды. 
Бу, екяне китап сонъундан къайтадан экинджи кере нешир этильди. 

1963 сенеси исе, автор озюнинъ «Янъы догъгъан балалар ичюн» 
адлы монографиясыны чыкъарды. Арадан беш йыл кечер-кечмез 
«Медицина» нешриятында онынъ буюк колемли «Балаларда сакъат- 
лыкълар инкишафынынъ хирургиясы» китабы басылып чыкъты. Бу 
китапта балаларда расткелинген чешит сакъатлыкъ хасталыкъла- 
рыны насыл операция япмакъ керек олгъаны акъкъында тафси- 
лятлы анълатувлар бериле. О эр хирург ичюн буюк костериштир. 

— Шимди «Медицина» нешриятында «Балаларда джигер ве одь 
ёлу хирургиясы» адлы буюк колемли китабым басыла, — деди биз- 
нен субетте алим. 


Булардан гъайры, юзлернен журналларда, джыйынтыкъларда, 
коллектив олып язылгъан китапларда Гирей Алиевичнинъ медицина 
ичюн гъает эмиетли чыкъышларыны корьмек мумкюн. Медицина 
энциклопедиясында, справочниклерде де онынъ ишлери акъкъында 
чокъ шейлер языла. 

Бала хасталыкъларынынъ насыл чешити олса-олсун, медицина 
мевзусындаки китапларда бу хусуста Баировнынъ терен талиль этип 
язгъан ильмий макъалелери, косьтеришлери барлар. 

Шимди балаларда бир чокъ операциялар профессор Баиров 
кешф эткен усулларнен япыла ве о медицина эдебиятында «Баи- 
ров усулы», деп косьтериле. Меселя, базы балалар анадан сакъат 
догъалар. Оларнынъ кокюс къафеси къуну шекилинде ола. Адам 
вуджудынынъ бир тегиз осьмесинде кокюс къафеси буюк роль 
ойнай. Демек, догъма сакъатлыкъны деръал тюзетмек керек. Эгер 
онъа вакъытында чаре корюльмесе, баланынъ нефес алув органла- 
рынынъ функциясы бозула. Бу исе, бир сыра дигер хасталыкълар- 
нынъ асыл олувына шараит догъура. Шунынъ ичюн де Баиров бу сой 
сакъатлыкъкъа айрыджа дикъкъат эте. 

Къуну шекилиндеки кокюсни биринджи кере 1911 сенеси Мейер 
деген хирург операция япа. Бизде исе, бу сой операцияны биринджи 
оларакъ 1948 сенеси Н. А. Богораз буюк яштаки адамларда япкъан 
Эди. 

Советлер Бирлигинде 1960 сенеси бу операцияны биринджи кере 
Баиров балаларгъа япты ве о медицинагъа «Баиров усулы», деген 
аднен кирди. Кечкен йыллар зарфында алим бойле хасталыкъны 
операция ёлунен тедавийлевнинъ ондан зияде усулыны кешф этти. 

Медицина эдебиятларында косьтерильген малюматларгъа коре, 
эр 3500 баладан бири ашкъазан ёлу олмадан я да хаста ашкъазан 
ёлунен догъа экен. 

Баиров чокъ йыллар девамында оларны тедавийлевнен бир 
сырада ашкъазан ёлу сакъатлыкъларынынъ эсасен алты чешитте 
олгъаныны исбат этти. Шунынънен бирликте эр бир корюништеки 
сакъатлыкъны операция этюв усулларыны ишлеп чыкъты ве олар 
«Анастомозны пейдаландырувда Баиров усулы», «Экилемджи эзо- 
фагостомияны операция этювде Баиров усулы», «Аш ёлуны эки 
баскъычнен операция этювде Баиров усулы» адларынен медицина- 
гъа кирдилер. 

Башкъа хасталыкъларны операция этюв ёлунен тедавийлевде 
де хирурглар чокъусы «Баиров усулы» адыны алгъан усулларнен иш 
корелер. 

— Сонъки вакъытларда насыл ишлернен огърашасыз? — деген 
суалимизге, Гирей Алиевич шойле джевапта булунды: 

— Бала урологиясы медицинада даа энъ къаранлыкъ саалардан 
бири сайыла. Демек бу саада даа чокъ ишлер япмакъ керек. Шунынъ 
ичюн де, шимди мен, балалар урологиясы ве аджеле хирургия месе- 
лелери боюнджа чалышам. Огренильмекте олгъан саанынъ муим- 
лигини козь огюне алып, СССР Медицина илимлери академиясы 
манъа яхшы лаборатория тешкилятландырмагъа якъындан ярдым 
этти ве бир группа ильмий хадим берди. Ниает, бу саада эльде эткен 
бутюн ишлеримизге екюн оларакъ — аджеле хирургия ярдымы хусу- 
сында салмакълы бир китап язмакътыр. 

Алимнинъ истеги буюк. О, медицинамызнынъ ярынки кунюни коре 
бильген, инсанлыкънынъ бахт-сеадети, сагълыгъы огърунда усан- 
макъ ве ёрулмакъ бильмей чалышкъан, озь омюрини инсанларны 
тедавийлев киби энъ мукъаддес ишнен багълагъан бир алимдир. 

СССР Медицина илимлери академиясынынъ мухбир азасы, 
профессор Гирей Алиевич Баиров шимди де Ленинград медицина 
институтынынъ бала хирургиясы ве ортопедиясы кафедрасына 
ёлбашчылыкъ япа. О, Ленинграднынъ баш балалар экими сайыла. 
Бутюнрусие бала экимлери джемиети идаресининъ азасы, бала 
хирурглары джемиетининъ Ленинград секциясы идаресининъ реиси. 
Бутюнсоюз хирурглар джемиети идаресининъ азасыдыр. Ленинград- 
даки травмотологлар-ортопедлер джемиети идаресининъ азасы ве 
ниает «Вестник хирургии» журналынынъ редколлегия азасыдыр. 

Гирей Алиевич бундан башкъа даа пек чокъ джемаат ишлеринде 
актив иштирак эте. О дефаларнен институт партия комитетининъ 
азасы ве КПСС Ленинград шеэр район комитетининъ азасы оларакъ 
сайлана. 

Юзлернен яш алимлер онынъ гъает зенгин, кениш диапазонлы 
бильги хазинесинден тедавийлевнинъ сырларыны огренелер. 

Профессор Гирей Алиевич Баиров Венада, Токиода ве дюнья- 
нынъ дигер чешит шеэрлеринде отькерильген симпозиумларда чокъ 
керелер ильмий докладларнен чыкъышларда булунды ве онда совет 
медицинасынынъ эльде эткен буюк енъишлерини делиллернен кось- 
терди. 


1972 с. 


ФЕПАКЯРПЫКЪ 


Мустафа Селимов. Бу ад чокъ адамларгъа яхшы таныш. Дженк 
йылларында о акъкъында Къырым дагьларындаки партизан отряд- 
ларында, койлерде эфсанелер айтыла эди. Лякин, догърусы о 
айтылгъанлар эфсане дегиль де акъикъат эдилер, амма адамларгъа 
эфсане олып корюле эди. 

Айтайыкъ, фашистлер ат ойнаткъан койлерге апансыздан келип, 
джемаатны топлап, оларны джебэдеки вазиетнен таныш этерек, 
семетдешлерини немсе тутыпалыджыларына къаршы курешмеге 
давет эткен, аз сайылы партизан отрядынен къуветче секиз-он кере 
зияде олгъан ве яхшы силялангъан душмангъа уджюм этип, оны 
тар-мар эткен, фашистлернинъ силя юклю онларнен вагонларыны, 
паровозларыны, автомобиллерини патлатувгъа я да учурымдан 
башы ашагъы йиберювге догърудан-догъру ёлбашчылыкъ япкъан 
къоркъубильмез адамнынъ джесюрлигине насыл олур да эфсане- 
вий демезсинъ. Къырым партизанлары Дженюбий бирлешмесининъ 
комиссары олгъан Мустафа Селимов иште бойле адам. 

Мустафа агъа 70 яшыны толдурды. Адети узьре, бойле вакъытта 
кечкен омюр ёлунъа бир назар ташлап, аджеба, оны насыл яшадым, 
халкъыма, Ватаныма дегерли хызмет эттимми, деп озюнъе озюнъ 
суаль бересинъ. 

Мустафа агъа акъикъатен де зенгин мундериджели, омюрде 
терен из къалдыраджакъ киби яшады ве яшай. О, 1910 сенеси март 
21-де Къырымнынъ Куйбышев районындаки Коккозь коюнде адий 
койлю Селим огълу Веиснинъ къорантасында догъды. 1920 сенеси 
Веис агъа, 1922 сенеси исе онынъ омюр аркъадашы Аджире вефат 
эттилер. Эки бала — 10 яшлы Мустафа ве онынъ къыз къардашы 
Фатиме оксюз къалдылар. 

Оксюз ольмез — орьселенир, кунь корер, дегенлери догъру экен. 
Агъа-къардаш экиси мераметли, яхшы адамларнынъ ярдымынен 
осьтюлер, эм чалышты, эм де окъудылар. 

Мустафа орта мектепни тамамлагъан сонъ бир йыл къадар мер- 
кезий район китапханесинде мудир олып чалышты. Сонъра Кок- 
козьге къайтып келип, кой советинде секретарь чалышты. Яшнынъ 
ишкирлигини, джемаат ишлеринде актив иштиракини, беджерикли- 
лигини козь огюне алып, «Социализм» колхозы реисининъ муавини 
сайладылар. Бу ерде оны ВКП(б) азалыгъына кандидат къабул этти- 
лер. Бир йылдан сонъ, энди Багъчасарай район иджра комитетинде 

чалышкъанда, о, партия азалыгъына къабул олунды ве район партия 
комитетине ишке авуштырдылар. 

Бойлеликнен, 1931 сенесининъ сентябринден башлап Мустафа 
Селимов партия ишине кечти. Бир йыл марксизм-ленинизм кур- 
сларында тасиль алып къайткъан сонъ район партия комитетине 
инструктор тайин этильди. 

1937—1939 сенелери о, район комсомол комитетининъ секретари 
вазифесинде чалышты. 1939 сенесининъ сонъундан Багъчасарай 
районынынъ партия комитетине кадрлар болюги мудирининъ муа- 
вини тайинледилер. 1940 сенесининъ февралинде исе Ялта район 
партия комитетине биринджи секретарь сайланды. 

Мустафа Веисович бутюн барлыгъынен ишке киришти. Иш исе 
пек чокъ эди. Партия къуруджылыгъы, тешкилятий, хозяйство месе- 
лелери. Оларнынъ деерлик алайына бир чокъ алларда секретарь- 
нинъ шахсий озю къарышмагъа меджбур ола эди. 

Тынч яратыджылыкъ ишлери къызгъын девам эткен куньлернинъ 
биринде эр шей бир кереден денъишти. Немсе фашистлери ана- 
Ватанымызгъа къаршы дженк башладылар. Планлар, вазифелер 
денъишти. Эр шей фронт ичюн, эр шей гъалебе ичюн! — деген янъы 
шиар ортагъа ташланды. 

— О куньлерде арбий хызметке мобилизлевге буюк дикъкъат 
айырдыкъ, — деп хатырлай Мустафа Веисович. — Бу иш нумюнели 
кечти. Онынънен бир сырада душмангъа къаршы курешмек ичюн 
къырыджы, диверсион батальонлар тешкиль этип башладыкъ. 

Къолуна силя тутып олгъан эр бир адам киби Мустафа Веисович 
де джебэге кетмек истеди. 

— Шимди сиз бу ерде зияде керексинъиз, — дедилер онъа. — 
Гитлерджилер даа Къырымгъа кирмезден эвель олып кечкен область 
партия комитетининъ бюросында душман аркъасында къалып, онъа 
къаршы курешмек ичюн партизан отрядлары тешкилятландырмакъ 
зарур деп танылды. Селимов исе бойле отрядларнынъ бирине 
комиссар тайин этильди. 

Баскъынджылар кунь-куньден джанаварлаша, къутура, запт 
эткен топракъларыны якъа, йыкъа, къарт-къурт, бала-чагъа демеден 
тынч эали устюне бомба ягъдыра эди. Бойле бомбаларнынъ бириси 
Мустафа агъа яшагъан эвге де тюшти ве оны ернен ексан этти. 
Аиленинъ бутюн азалары зарарландылар. Буны козь огюне алып, 
область партия комитетининъ бюросы Селимовгъа къорантасыны 
Кавказгъа авуштырмагъа изин бере. Тбилисиге барып чыкъалар. 
Буюк заметнен къорантасыны анда ерлештирип кери къайтаджакъта, 


вакъытынджа шу ерде къалып, ВКП(б) Къырым обкомынынъ резер- 
винде булунмакъны буюралар. Нетиджеде бираз вакъыт Закавказье 
демирёлунынъ сиясий идаресинде чалыша. Керчь азат этильген 
сонъ обком ве совнаркомнынъ махсус авалесинен анда кете. Лякин 
чокъкъа бармай, вазиет кене денъише, онъа да Керчьни терк этип, 
Краснодаргъа къайтмакъ керек ола. Бойлеликнен, 1943 сенесининъ 
июнь айына къадар мында резервде булуна ве ярымададаки парти- 
зан ве подпольеджилерни бутюн зарур шейлернен теминлемекнен 
огъраша. 

Белли ки, Къырымда партизан арекетининъ тарихы эсасен учь 
девирге болюне. Биринджиси — 1941 сенесининъ ноябринден 1942 
сенесининъ ортасынадже, экинджиси — 1942 сенесининъ кузюн- 
ден 1943 сенесининъ кузюнедже, учюнджиси — 1943 сенесининъ 
октябринден Къырым азат олунгъангъа къадар. Ильк девирде теш- 
килятий меселелерде базы бир янълышлыкъларгъа ёл берильгени 
нетиджесинде 1942 сенесининъ кузюне келип, Къырым дагъларында 
олгъаны-оладжагъы 400-ге якъын партизан къалгъан эди. 

1943 сенесининъ язында ярымадада партизан арекетини кене 
джанландырмакъ меселеси къоюлды. Бойлеликнен, июнь 25-те 
Сочиден эки «Дуглас» самолёты 25-ер гонъюллини алып, Къы- 
рымгъа учты ве Зуя районынынъ Бакъсан кою янында махсус парти- 
зан аэродромына къонды. Оларнынъ арасында отрядгъа комиссар 
тайин этип ёллангъан Мустафа Селимовдан гъайры Мемет Аппазов, 
Сейдали Къуртсеитов, Рамазан Муратов, Абкерим Аширов, Сеит- 
Амет Ислямов, Мустафа Мамутов ве дигерлери бар эдилер. Сонъун- 
дан олар акъикъий партизан дженки алып барды ве буюк джесюрлик 
эм де къараманлыкълар косьтердилер. 

Халкъ интикьамджыларынынъ сафы эп артты. Нетиджеде Сели- 
мовнынъ иши де чокълашты. О, башта отряд комиссары олса, 
сонъундан партизан отрядлары бригадасынынъ ве ниает озюнинъ 
эркяны джеэтинден энъ кучьлю сайылгъан Дженюбий бирлешме- 
нинъ комиссары дереджесине котерильди. Онынъ бирлешмесин- 
деки партизанлар душман устюне арслан киби атыла, къараманджа- 
сына куреше эдилер. 

Мустафа агъа манъа о йылларда Кавказда чыкъкъан ве энди 
сарарып, баягъы ипрангъан «Красный Крым» газетасынынъ 1943 
сенеси ноябрь 20-де чыкъкъан номерини косьтерди. 

«Къараманане олюм» серлевалы кучюк бир хаберде о, комиссар 
олгъан бирлешме отрядларындан бири акъкъында шойле язылгъан: 

«Къатты урушлар учь кунь девам этти. Учь кунь де фашист джеза 
отрядлары партизанларгъа къаршы вахшийджесине уджюм эттилер 
ве эр сефер де мувафакъиетсизликке огърадылар. Немселер гедже 
маалинде ярдымгъа янъы къувет кетирдилер ве авиациянынъ къол- 
тутувы саесинде учь тарафтан кене Н-нджи партизан отрядынынъ 
лагерине уджюм башладылар. Лякин халкъ интикъамджыларыны 
гъафлетте къалдырып оламазсынъ! Сархош эсэсчилер сюрюсине 
къаршы ярып кечиджилер группасы арекет этти. Лейтенант Мемет 
Аппазов онынъ ог сырасында кете эди. О, шиддетли уджюм алып 
барды. Дженкчилер де озь командирлеринден кериде къалмай эди- 
лер. Партизанлар душман устюне фуртуна киби, таран киби атылды- 
лар ве уджюм эткен бандитлерни ёкъ этип, алкъаны ярып кечтилер. 
Отряд душман сарымындан чыкъты. Къыскъа, шиддетли тутушувда 
гитлерджилерден 21-и ольдюрильди ве 26-сы яраланды. Бу уруш- 
нынъ къараманлары — лейтенант Аппазов ве дженкчи Спаи батыр- 
джасына эляк олдылар. Немселер тарафындан акъаретленген, тув- 
гъан Къырым ичюн куреште олар къач керелер джесюрлик ве эрлик 
косьтердилер. Оларнынъ экиси де Советлер Бирлигининъ дженкявер 
орденлеринен мукяфатлангъан эдилер. 

Команданлыкъ махсус эмирнен Ватаннынъ джесюр огъуллары — 
лейтенант Аппазов ве дженкчи Спаи косьтерген къараманлыкъ ве 
батырлыкъны къайд этти. 

Джесюр партизан командирининъ хатиресини эбедийлештирмек 
ичюн Н-инджи отрядкъа Аппазов аркъадашнынъ ады берильди. 

Ватан ичюн куреште эляк олгъанларгъа шан-шурет олсун!» 

— Аппазовджылар акъикъатен де озь командирлерининъ ишини 
девам эттирдилер, — дей Мустафа агъа, — ве бир чокъ фашист 
айдутларыны еберттилер. 

Дженюбий партизан бирлешмесининъ командири М. А. Маке- 
донский озюнинъ «Пламя над Крымом» адлы китабында юкъарыда 
тасвирленген урушта комиссар Мустафа Селимов да иштирак этке- 
нини ве «Коммунистлер ве комсомоллар, меним пешимден огге!» — 
деп башкъаларыны да уджюмге давет эткенини яза. 

Пек телюкели олгъанына бакъмадан Селимов, немселер окку- 
пирлеген койлерде сыкъ-сыкъ булунып, ерли эалиге ордудаки 
вазиетни анълата, душмангъа къаршы курешмек, партизанларгъа 
къолтутмакъ ве къошулмакъны тешвикъат эте. Нетиджеде халкъ 
интикъамджыларынынъ сайысы кунь-куньден арта, базы койлер- 
нинъ бутюн эалиси дагъгъа кетип, партизанларгъа къошулалар. Бун- 
дан да гъайры Селимовнынъ тешеббюси ве иштиракинен листовка- 


лар, мураджаатнамелер азырланылып, ерли халкъ арасында кениш 
даркъатыла. 

Селимовнынъ догърудан-догъру ёлбашчылыгъы алтында онлар- 
нен кой ве шеэрде, шу джумледен Симферопольде гизли тешвикъат 
ишлери алынып барылды ве интикъамджыларнынъ гизли меркези 
мейдангъа кетирильди. 

Онда иштирак эткен ватанперверлер баскъынджыларгъа къатты 
дарбе эндире эдилер. Къутургъан душман ачувлангъанындан 
бутюн-бутюн койлерни, онынъ тынч эалисини якъа, ёкъ эте, къыйнай 
Эди. 

Бу ерде мен «Красный Крым» газетасынынъ 1944 сенеси январь 
28 номеринде дердж олунгъан «Улу-Сала койининъ фаджиасы» сер- 
левалы бир макъалеге даа дикъкъат джельп этмек истейим. Чюнки 
фашистлер шу джанаварлыкъны да Дженюбий партизан бирлеш- 
месининъ алып баргъан курешине джевап оларакъ япкъан эдилер. 
Мына о макъале: «Бизим огюмизде немсе бандитлери Багъчасарай 
районындаки Улу-Сала койинде япкъан джанаварлыкълары акъ- 
къындаки документ тура. О, Къырымнынъ пек буюк олмагъан бир 
койи озь башындан кечирген дешетли фаджианы тасвирлей. 

Декабрьнинъ сонъларында немселер партизанларнынъ та- 
зыйыгъы нетиджесинде Улу-Сала койини ташлап чыкъмагъа медж- 
бур олдылар. Койге партизан отряды келип кирди. Халкъ интикъам- 
джыларынынъ козю огюнде дешетли манзара пейда олды. Бутюн 
кой атеш ичинде эди. Тек 8 эвни сакълап къалмакъ мумкюн олды. 

Умер Ментаирнинъ эвининъ магъазасындан 25 олю тапылды. 
Немсе вахшийлери койден кетеджекте совет гражданларыны бу ерге 
кетирип къапагъанлар. Адамларнынъ эписи багълы эдилер. Гит- 
лерджилер оларнынъ устюне бензин тёкип, якъкъанлар. Ондан сонъ 
эв де якъылгъан. Заваллыларнынъ сеслери баягъы вакъыткъадже 
бутюн койге эшитилип тургъан. 

Койде ольдюрильгенлернинъ джедвели мына. Олар эсасен 
къартлар, къадынлар ве балалардан ибарет: Эмирсале Асан — 74 
яшында, Ашире Эмирсале — 63-те, Нафе Умер — 73-те, Ашиме 
Нафе — 64-те, Фатиме Смаил — 18-де, Алиме Халил — 15-те, Гуль- 
сум Халил — 15-те, Хати Халил — 14-те, Гули Халил — 8-де, Гъазы 
Осман — 38-де, Эсма Абибулла — 11-де, Лиля Абибулла — 5-те, 
Диляра Абибулла — 3-те, Энвер Абибулла — 1 яшында, Сулейман 
Мустафа — 64-те, Раиме Сулиман — 54-те, Эфтаде Мухтерем — 
74-те, Мустафа Осман — 69-да, Зейтулла Мустафа — 44-те, Абдул- 
меин Мустафа — 59-да, Константин Шаши — 74-те, Хатидже Фезла 

— 79-да, Эмине Абдулла —69-да, Назифе Мустафа — 66 яшында. 
Бундан да гъайры эвлерде, белли олмагъан 11 адамнынъ даа янып 
кульге чевирильген джесети тапылды. 

Немсе баскъынджылары совет адамларыны бойле ёкъ этелер. 
Биз буны бир вакъыт унутмамыз. Биз амансыз интикъам алырмыз. 
Фашист джеллятларыны къатты джеза беклей ве онъа аз вакъыт 
къалды». 

Башы эзильген йылан эп теляшлана, къутура, джанаварлаша эди. 
Немсе команданлыгъы 1944 сенесининъ март айына кельгенде пар- 
тизанларгъа къаршы курешни нафиле Кърымдаки учюнджи фронт 
деп илян этмеди. Чюнки, юзлернен партизан отряды, бинълернен 
халкъ интикъамджылары эр адымда душмангъа дарбе эндире эди. 

Иште бу вакъытта немсе команданлыгъы Дженюп партизан бир- 
лешмесининъ комиссары Мустафа Селимовнынъ башы ичюн он 
бинъ марка мукяфат бериледжегини илян эткен эди. Ватанына, хал- 
къына садыкъ адамлар бунъа ёл бермедилер, озь севимли комис- 
сарларынынъ омюрини сакълап къалдылар. Бу ерде шуны да къайд 
этмек керек ки, Мустафа Селимовнынъ бу йыл 60 яшыны толдур- 
гъан къардашы — Фатиме Селимова да дженк йылларында парти- 
зан арекетинде актив иштирак этип, буюк джесюрликлер косьтерди. 

Симферополь педагогика институтынынъ татар тили ве эдебияты 
факультетини тамамлагъан Фатиме дженктен эвель Алуштада оджа- 
лыкъ япа эди. 

Дженк башлагъанынен комсомол къыз Фатиме койде ватанпер- 
верлер отрядыны мейдангъа кетирип, аркъадашы Гульсум Аблаева- 
нен бирликте дагъда эсасен ерли эалиден ве азербайджанлылардан 
ибарет партизан отрядыны тешкилятландырды. Бу, 8-нджи партизан 
отрядынынъ командири — партизан йигити Мамед Алиев, комис- 
сары исе алушталы Абкъадыр Аширов эди. 

А. Саркисовнынъ 1965 сенеси Бакуда басылып чыкъкъан «Геро- 
ические дочери Кавказа» адлы китабында секизинджи партизан 
отрядыны тешкилятландырувда Фатиме Селимованынъ ролю яхшы 
косьтериле. Мен бу китаптан тек бир парчаны кетирювнен сынъыр- 
ланмакъ истейим: 

«8-нджи отрядда озюнинъ джесюрлигинен хусусан Фатиме Сели- 
мова айырылып тура эди. Къызыл Орду къысымларынен, олар васта- 
сынен исе Къырым партизан арекетининъ штабынен багъ эльде 
этювни эр адымда къолгъа тюшюв телюкеси олгъанына бакъмадан, 
анджакъ о япабильди. Лякин куньлернинъ биринде апансыздан беля 
кельди. Янъы адамларнен берабер отрядкъа сокъулгъан саткъын- 


нынъ хасислиги нетиджесинде 29 адам, шу джумледен отряд коман- 
дири Мамед Алиев, штаб башы Сабит Гаджиев, Фатиме Селимова 
ве дигерлери къолгъа тюштилер. Лякин оларнынъ бир чокълары 
къачтылар. Фатиме Маркур койине барып чыкъты, Сабит Гаджиев — 
Судакъкъа, тап Херсондан къачкъан отряд командири Мамед Алиев 
исе Коккозь дагъларына кетти. Бутюн аркъадашларнен алякъа багъ- 
ламакъ керек олды. Бу ишни кене Фатиме озь бойнуна алды. 

— Мустафа Селимовнынъ ярдымынен биз 1943 сенеси октябрь 
10-да Коккозь дагъларында бир ерге топландыкъ ве партизан аре- 
кетининъ штабынен багъланып, кене баскъынджыларгъа къаршы 
курешке кириштик, — деп яза отряд командири Алиев озюнинъ Дже- 
нюбий бирлешме штабына язгъан ресмий бильдирювинде». 

1978 сенеси кене де Бакуда басылып чыкъкъан азербайджан 
языджысы Юсуф Керимовнынъ «Таврия узеринде йылдырым» адлы 
документаль повестинде де партизан къыз Фатиме Селимова акъ- 
къында кениш язылгъан. 

Языкъ ки, аджайип разведкаджы ве партизан Фатиме Селимова 
«Аналар яш экенде» адлы китапкъа кирсетильмеген. 

Бойлеликнен, агъа-къардаш Мустафа ве Фатиме Селимовлар 
Къырым душмандан толусынен азат олунгъангъа къадар халкъ 
интикъамджылары сафында булундылар, бир сыра шеэр ве кой- 
лерни исе Къызыл Орду кельмезден эвель бу партизан отрядлары 
азат этип, гъалебе байрагъыны тикледилер. Бу енъишке комиссар 
Селимов пек буюк иссе къошты. 

Мустафа Веисович дженктен сонъ Бекабад район иджра коми- 
тети реисининъ муавини, 1945—1949 сенелери Ялтадаки Бутюн- 
союз «Магарач» шарапчылыкъ ве юзюмджилик ильмий-тедкъикъат 
институтынынъ Орта Асия филиалынынъ директоры, памукъчылыкъ 
боюнджа ильмий-тедкъикъат институты директорынынъ муавини, 
Озьбекистан кой хозяйствосы илимлери академиясы президенти- 
нинъ муавини, Озьбекистан ССР кой хозяйствосы министрлигинде 
илим, пропаганда ве илери теджрибелерни тадбикъ этюв боюнджа 
идаре башынынъ муавини, памукъчылыкъ боюнджа девлет коми- 
тетининъ болюк мудири вазифелеринде чалышты. Шимди исе Озь- 
бекистан ССР мелиорация ве сув хозяйствосы министрлигининъ 
ирригация боюнджа ильмий-тедкъикъат институты директорынынъ 
муавини. 

Мустафа Веисович къайда, насыл вазифеде ишлемесин, пар- 
тия ве укюмет тарафындан авале олунгъан ишке буюк месулиетнен 
янаша, оны кереги киби япмагъа тырыша. Гъает алчакъгонъюлли, эр 

кеске дикъкъатлы, эмексевер, айны вакъытта озюне де, дигерлерине 
де талапчан олгъан Мустафа агъаны эр кес сая ве севе. 

Къорантада да оларнынъ яшайышына тек сукъланмакъ мумкюн. 
Мустафа агъа озь омюр аркъадашы Мерьем аптенен 46 йылдан 
берли татлы-муаббет яшай. Огъуллары Марат ве Марк да ана-ба- 
басынынъ юзюни къызартмадылар. Аятта озьлерине мунасип ёл 
булдылар. Оларнынъ экиси де Ташкент ирригация ве кой хозяйство- 
сыны механизмлештирюв институтыны битирдилер. Шимди Марат 
Узгипроземде баш мутехассыс олып чалыша. Марк исе техника 
илимлери кандидаты, доцент. Ташкент политехника институтында 
оджалыкъ япа. Келинлери Наджие ве Лейля да алий малюматлы, 
етекчи мутехассыслар олып, Ташкенттеки ильмий муэссиселерде 
чалышалар. 

Коккозьлю адий койлю баласы Мустафа Веисович Селимовнынъ 
зенгин омюр ёлу, къыскъадан икяе эткенде, иште бойле. 

Биз де, «Ленин байрагъы»нынъ чокъбинъли окъуйыджылары 
адындан Мустафа агъагъа 70 яшыны хайырлап, онъа узун омюр- 
лер, сагълыкъ-селяметлик, ишлеринде мувафакъиет, къорантасына 
эйилик арз этемиз. 


1980 с. 


ПЕВ КИБИ КЪУВЕТПИ АПАМ 


Тёпе-обанынъ чыплакъ къырларынен сарып алынгъан къадимий 
Кефе. Шеэр сакинлерининъ беяз ве мавы тюслю алчачыкъ эвчик- 
лери Дженевиз къалесининъ яры бозукъ этеклерине барып тирель- 
ген. Шеэр эр вакъыттаки киби къайнакъ омюрнен яшай. Баарь 
келювинен о дюльберлеше. Эвлер акъланып, тазертилелер. Этраф 
ешерип башлай. 

1896 сенесининъ баари де шай кельди. Лякин, бу баарьде даа 
кимсе корьмеген ве эшитмеген бир вакъиа олып кечти. Шеэрнинъ 
чешит ерлеринде афишалар пейда олдылар. Оларнынъ устюнде, 
башына цилиндр кийген, элинде къамчысы, огюнде ог аякъларыны 
юкъарыгъа котерип, тим-тик тургъан ат эм де кокюсини къабарткъан 
мыйыкълы дев бичимли адам тасвирленген. Энъ тёпесине буюк 
арифлернен: «Бескоровайныйнынъ цирки», деген сёзлер язылгъан. 
Цирк номерлерининъ сонъунда «рус-швейцар къушакъ куреши» 
оладжагъы бильдирильген эди. 


Арадан эки кунь кечкен сонъ шеэр базары огюндеки къоджаман 
мейдангъа, устьлерине агъач щитлер юкленген арабалар келип 
токътады. Баарьде, базарда алыш-вериш ишлери фукъарелеше эди. 
Сатыджылар бештахталар устюне былтырдан къалма согъанларны 
обалап, эр бири табакъ киби буюк элек балыкъларыны тизип къо- 
яракъ, муштерилер сийрек олгъанындан, базар мейданында башла- 
гъан «къуруджылыкъ» ишлерини меракънен козетелер. 

Ишчилер мейданнынъ ортасына юксек къазыкъны терен комди- 
лер. Онынъ этрафына талаш тёкип чыкътылар. Башкъалар исе, бу 
вакъытта щитлерден дивар яптылар, сейирджилер отурмасы ичюн 
ерлер азырладылар ве буларнынъ устюни джаювнен орьттилер. 
Этрафны пармакълыкънен къораладылар. Бойлеликнен, цирк азыр 
олды. 

Темаша башламаздан эвель циркнинъ шорбаджысы, устюне 
фрак кийген, элинде шамберьер-къамчысы Бескоровайный фаэ- 
тонгъа отургъан, онынъ артындан оркестр, кунеш шавлесинде 
йылым-йылым йылтырагъан, духовой алетлерни чалып кете. Чал- 
гъыджыларнынъ пешинден бир сюрю — эр бир сырада учер ат 
ойнакълай-ойнакълай кете, акробатлар баш-аякълы юварланалар, 
джанбазлар топларнен ойнайлар, къызыл бурунлы шакъаджылар 
чешит арекетлер япып, халкъны кульдире, энъ артта дев бичимли 
пельванлар кефелилерни айретте къалдырып кетелер. 

О куньлерде къайда барсанъ адамларнынъ агъызындан цирктеки 
«акъылгъа ятмайджакъ» шейлер акъкъында эшитмек мумкюн эди. 
Хусусан пельванлар акъкъында айтып-айтып битиралмайлар: 

— Янковский деген, аюв бичимли адам бир элинен беш пуд 
юк котере. О, эки элинен бир кереден секиз бучукъ пудлыкъ таш 
котерди... 

— Лурих деген эстониялы пельван сагъ элинен етмиш килолы 
ташны токътамадан йигирми кере котерди. Ондан да гъайры, мына 
санъа, деген атны, устюнде отургъан адамынен берабер котерип 
алып кетти... 

— Бу куньлерде Иван Поддубный, деген йигирми беш яшындаки 
пельван куреше эмиш. Эвельден Севастопольде «Ливас» фирма- 
сында аммал чалышкъан экен. Шимди онъа акъран кельген ёкъ, 
дейлер. Ракъиплерини фырыл-фырыл ойната, энди онынънен ич 
кимсе курешмеге козь кестирамай, къана, джемаат, меннен даа ким 
курешмек истей, деп манежде аюв киби долана-долана да, акъраны 
тапылмагъан сонъ, андан чыкъып кете эмиш... 

Бойле эмиш-демишлерни эшиткен шеэр сакинлери ве якъын 
этрафтаки кой ве шеэрлерден Кефеге цирк сейир этмек ичюн 
кельгенлернинъ арды узюльмей эди. 

Мында яхшы пара къазанмакъ мумкюнлигини анълагъан Беско- 
ровайный сонъундан сейяр цирк ерине пишкен толадан темелли, 
янъы цирк бинасы къурдырды. Анда бутюн дюньягъа белли олгъан 
пельванлар чыкъышта булуна эдилер. 

Сонъундан Севастопольде Труцци, Симферопольде Вяльшин 
озь цирклерини ачтылар. Оларда чешит цирк номерлеринен бера- 
бер белли пельванларнынъ чыкъышлары да буюк мувафакъиетнен 
кече эди. 

Бутюн булар, шай да пельванларгъа зенгин олгъан Къырымда 
курешке авесликни даа зияде арттырды. Тойларда, дервизаларда 
курешмек истегенлернинъ сайысы эвелькинден къат-къат чокъ- 
лашты. Эм насыл да пельванлар чыкътылар, корьмелисинъ! 

Куньлернинъ биринде Симферополь циркининъ саиби Вяль- 
шин дервизалардан биринде узун бойлу, кенъ джавурлы, къартал 
бакъышлы яш бир пельваннынъ курешкенини корьгенинен, онынъ 
неге икътидары олгъаныны шу дакъкъасы анълады. Дервизаны 
сонъуна къадар сейир этмеге къарар берди. 

— Бойлеликнен, дервизанынъ куреш байрагъы Рамазан Абдул- 
гъафаровгъа бериле! — деп илян этильди. 

Яш пельван бир бучукъ яшындаки семиз ала бугъаны омузына 
урып, куле-куле эвине къайтты. 

— Бу кимнинъ огълу, къайда яшай, не иш япа? — сораштырып 
башлады Вяльшин шу ердеки бир танышындан. 

— Базардаки демирджи Абдульгъафарнынъ огълу. Эвельден 
бабасына ярдым эте эди, энди аммаллыкъ япа... 

— Анълашылды, — деди элиндеки таячыгъынен башындаки 
цилиндрини манълайындан азачыкъ юкъарыгъа котерип Вяльшин. 
— Демек, базардаки демирджи тюкянында десе... 

— Манъа мына бу пианиноны дёртюнджи къаткъа котерип 
алып чыкъ, мына бу бугъаны фелян ергедже омузынъа юкленип 
кет, десенъиз япарым. Шукюрлер олсун, о къадарлыкъ кучюм бар. 
Амма циркте чыкъыш, мешур пельванларнен курешмек ичюн тек 
кучь дегиль де, усталыкъ да керек. Мен татарджа курешмеге билем, 
лякин сизинъ куреш къанунларынъыздан чакъмайым. Джемаатнынъ 
огюнде масхара олмакъ истемейим, — деди Рамазан цирк саиби- 
нинъ теклифине джевабен. 

— Энъ муими — сенде кучь-къувет бар, — деди Вяльшин, — 
къалгъаныны санъа огретирмиз. Бу куньлерде шеэримизге Санкт- 


Петербургдан «атлетика профессоры» Иван Владимирович Лебедев 
келеджек. Мен сени онен таныш этерим. О, сенден ойле бир курешчи 
япсын, озюнъ де шашарсынъ... 

— О да насыл Лебедев? 

— Насыл Лебедев оладжакъ. Бутюн Русиеге намы кеткен мешур 
«дядя Ваня» даа! Онынъ озь спорт мектеби бар. Мемлекетимизде 
белли олгъан алай пельванлар онынъ мектебинден кечкенлер. 

— А... «Дядя Ваня» десенъиз! Эбет, оны ким бильмей?! Деме- 
сенъиз, онынъ озю келеджек? 

— Эбет! 

— Курешюв меселесини бильмейим амма, «дядя Ваня»ны озь 
козьлеримнен корьмек ичюн мытлакъ келирим. 

— Айса анълаштыкъ. Салы куню мында ол, яхшымы? 

— Яхшы... 

— Манъа чокъ татар дервизаларында булунмакъ сырасы кельген 
эди. Чокъ корюмли татар пельванларынен таныштым, лякин Рама- 
зан бутюнлей башкъа, — деди сонъундан Иван Владимирович Лебе- 
дев. Онда акърансыз кучь бар. Пармакълары эскенджени анъдыра. 
Туткъан ерини къопарып алыр беллейсинъ. Мен бу йигитни беген- 
дим. Ярындан башлап махсус программа боюнджа шахсен озюм 
онынънен мешгъулиетлер отькерип башларым. Айнынъ сонъунда 
исе мында мешур курешчилер келеджеклер, оларнен тутушмагъа 
азыр олур. Сен реклама меселесинен огъраш... 

Бойлеликнен, 1921 сенесининъ яз куньлеринден биринде Сим- 
ферополь циркинде Къырымнынъ ачыкъ чемпионаты башланды. 
Онъа «дядя Ваня»нынъ озю акемлик япты. Эр кунь темашаджы- 
ларнен рыкъма-рыкъ толу цирк аренасында Рамазан пельван 
буюк мувафакъиетнен куреше, эр кунь бир къач пельваннен ярыш- 
лаша ве эр сефер енъиш эльде эте эди. Сонъки куню аль этиджи 
тутушувда Русие чемпионы Перльцвайнынъ курегини де килимге 
яплаштыргъан сонъ Рамазан пельван Къырым чемпионы, деп илян 
этильди. Арадан эки йыл кечти. Майыс куньлеринде кене де Сим- 
феропольде отькерильген ярышларда Каневскийни енъип, экинджи 
кере чемпионлыкъ унваныны къазанды. Рамазан пельваннынъ ады 
тек Къырымда дегиль де, башкъа ерлерде де сыкъ-сыкъ анъылды. 
Петроград, Москва, Одесса ве дигер шеэрлерде чыкъкъан газета 
ве журналарда онынъ акъкъында «Къырымлы пельван», «Келе- 
джеги парлакъ курешчи», «Рамазан пельван», «Поддубныйнынъ 
илеридеки ракъиплеринден бири», «Къырымлы бугъа йыкъар» 
киби макъалелер басылдылар. Онынъ ресими сигар къутуларыны, 
открыткаларны яраштырды. 

1923 сенеси Акъярда буюк дервиза олды. Байрам тамам къыз- 
гъынлашкъан бир вакъытта куреш мейданына кокреги ренкли 
шеритлернен орьтюльген, медаллернен ярашыкълы дев бичимли 
бир адам чыкъты. О, эп о якъкъа-бу якъкъа юрьди. Насылдыр узакъ 
мемлекеттен Акъяр циркине гастрольнен кельген бу пельваннен 
курешмеге козь кестирген адам тапылмай. 

Шай девам этсе, бир къач дакъкъадан сонъ куреш байрагъыны, 
ярышлашмадан бу адам аладжакъ. Четтен бакъып тургъан Рамазан 
пельван бу алгъа даянып оламады. «Онынънен мен куреширим», — 
деп билеклерини тиреди, ортада форса сатып тургъан пельван- 
нынъ янына барды. Куреш башлады. Рамазан онынъ къушагъына 
япыша. Ракъибини чалтаякъкъа алып, йылдырым чабиклигинде 
ерге авдарды. Этрафтан «Афферин йигитке!», «Сагъ ол, пельван!», 
«Элинъе, белинъе къувет!», «Мына бунъа куреш дерлер!» деген 
сеслер, алгъышлар янъгъырады. Четэлли пельван неге огърагъа- 
ныны бильмеди. Еринден атылып турды, устюнинъ тозуны къакъып, 
джемаатнынъ кулькюси астында, табана къувет, зувды. Бу енъиштен 
сонъ Рамазан пельван даа зияде мешур олды. 

Бутюн дюньягъа намы кеткен «чемпионларнынъ чемпионы» Иван 
Поддубный 1927 сенеси Америка бойлап турнеден къайтып кельген 
сонъ мемелекетимизнинъ пекчокъ шеэрлеринде чыкъышта булунды. 
Шу джумледен, Симферопольге де кельди. Иште, о вакъытта Рама- 
зан пельван Иван Максимовичнен ве кене бир мешур курешчи, 
дюнья чемпионы Иван Шемякиннен таныш олды. Оларнынъ арасын- 
даки достане субет саатлернен девам этти. 

— Бабам демирджи. Он учь яшыма къадар онъа ярдым эттим. 
Шундан сонъ аммал чалыштым, — деп икяе этти Рамазан, Иван 
Максимовичнинъ: «Озюнъ акъкъынъда икяе этсе», — деген риджа- 
сына джевабен. — «Дядя Ваня»нынъ ярдымынен куреш сырларыны 
огрендим... 

— Экимизнинъ терджимеиалымыз бир экен, — деди Иван Мак- 
симович. — Мен де адий ишчи баласым. Ордуда хызмет этип къай- 
ткъан сонъ Акъярда, сонъра Керчьте ве Кефеде аммаллыкъ яптым. 
Бир кере Кефе циркине бардым. Анда пельванларнынъ курешке- 
нини корип, озюмни тутып оламадым, курешмеге къарар бердим. 
Ондан берли зенаатым, сен айткъанынъ киби, аммаллыкъ, курешчи- 
лик. Мен сени бегендим, Рамазан. Биз Иван Шемякиннен бир афта 
мында оладжакъмыз. Циркте берабер чыкъышта булунаджакъмыз. 
Сен къач яштасынъ? 

— Отуз экиге кетем, — деди Рамазан. 


— Мен исе 57-ге кетем. Коресинъми, къартаямыз. Онынъ ичюн 
манъа эр кунь курешмек агъырлыкъ эте. Адамлар исе циркке чокъусы 
ат оюныны, аювджыларны бакъмакъ дегиль де, пельванларнынъ 
курешкенлерини сейир этмек ичюн келелер. Демек, сен эсасен Иван- 
нен (О, Шемякинге ишмар эте) куреширсинъ, эбет, экимиз де куре- 
ширмиз. Къаршы дегильсинъми? 

— Ёкъ, — деди Рамазан ве сары мыйыкълы, ири мучели, муляйим 
бакъышлы Иван Поддубныйге бакъып кулюмсиреди. 

Уйкен несиль векиллери Симферополь циркинде, шеэрнинъ раат- 
лыкъ багъчаларында Рамазан пельваннынъ мешур рус пельваны, 
дефаларджа дюнья чемпионы олгъан Иван Поддубныйнен, Иван 
Шемякиннен ве о вакъытнынъ дигер белли пельванларынен куреш- 
кенлерини аля бугунь меракънен хатырлайлар. 

Эбет, цирктеки курешлер — башта бир спектакль, акробатик там- 
лыкънен азырланылгъан куреш усулларыны нумайыш этювдир. 
Адам не къадар кучьлю олса да, о, эр кунь джиддий курешип ола- 
май. Чюнки эр бир акъикъий тутушув инсандан пек чокъ кучь-гъай- 
рет, кергинлик талап эте ве онынъ сагълыгъына тесир этмей къал- 
май. Онынъ ичюн цирк мейданындаки адетий чыкъышларгъа ойле 
пек джиддий эмиет бермек олмаз. Ойле олса да Иван Максимович 
йыкъылмагъа ич де севмеген. Атта Германияда турнеде булунгъ- 
анда, онъа «сен фелян дакъкъада фелянчанынъ астында къалыр- 
сынъ, фелянчанен тутушувда сёзсиз енъилирсинъ» денильген шарт- 
ларгъа кестирип: «Мен къолайлыкънен йыкъылмам, лякин озюмден 
къуветлиси чыкъып мени йыкъса, онъа лафым ёкъ», — деп Амери- 
кагъа чыкъып кеткен. 

Симферополь циркинде сейирджилер бу эки пельван тутуш- 
къанда, Рамазаннынъ да, Иван Поддубныйнынъ да йыкъкъан ве 
йыкъылгъан вакъытларыны корьген эдилер. Бу енъювлер ве енъи- 
лювлер не дереджеде акъикъий олгъаныны эбет шимди исбатла- 
макъ къыйын. Лякин шу эки пельваннынъ бири-биринен къушакъ 
багълап тутушкъаны, эльбетте, буюк бир вакъиадыр. 

Рамазан агъанен Поддубныйнынъ танышлыкълары анда яваш- 
яваш достлукъкъа чевириле. Рус батыры Къырымгъа кельгенде, 
Симферополь, Акъяр, Кефе цирклеринде, чешит шеэрлернинъ раат- 
лыкъ багъчаларында экиси берабер курешкенлер. 

Отузынджы сенелери Рамазан пельваннынъ ады Василий Ярков, 
Федор Кожемяка, Франк Гуд, Осман Абдураман, Ян Цыган киби 
мешур курешчилернинъ адларынен бир сырада анъыла эди. Къы- 
рымлы бу пельван акъкъында: «О, кетип тургъан трамвайны чекип 
токътата экен; балабан бугъаны омузына алып кете эмиш; полуторка 

юк машинасыны котергенини озь козюнен корьгенлер бар; къалын 
зынджырны алкъа-алкъасындан парча-кесек эткенини озюм корь- 
дим», — деген лафларны чокъ эшиттик. Эбет, буларнынъ эксериети 
догъру, лякин Рамазан агъа акъкъында чешит эфсанелер де айтыла 
эди. Булар исе о адамнынъ не дереджеде мешур пельван олгъанын- 
дан делялет бере. 

Улу Ватан дженки башлагъанда Рамазан Абдульгьафар аман- 
аман элли яшында эди. Бунъа бакъмадан, элине силя алып, муа- 
ребеге кетти. Теэссюф ки, о, душман концлагерини де корьди. 
Къырымдаки «картофельный городок»таки инсан даянмасы мум- 
кюн олмагъан агъыр шараитни — ачлыкъны, зорбалыкъны башын- 
дан кечирди. Лякин челик ирадели Рамазан агъа душмангъа боюн 
эгмеди. Къаранлыкъ геджелернинъ биринде къоранынъ тикенли 
теллерини тишлеринен, эллеринен къопарып къачты. Онынъ артын- 
дан башкъалары да чыкъып етиштирдилер. Буюк къыйынлыкълар- 
нен, айланчыкълы ёлларнен кене озь къысымына барып къошулды. 
647-нджи окъчы полкынынъ эркянында Акъярны азат этюв огърунда 
алынып барылгъан урушларда иштирак этти. Сапун-гора, Итальян 
мезарлыгъы, Къамыш бурунда олгъан къатты урушларда нумюне 
косьтерип, «Джесюрлиги ичюн» медалинен такъдирленди. 

Рамазан агъа Гъалебеден сонъ Бекабадда яшады. Башта эт ком- 
бинатында, сонъра исе, пенсиягъа чыкъкъангъа къадар маден заво- 
дынынъ прокат цехинде чалышты. Элял эмеги ичен дефаларджа 
Фахрий ярлыкъларнен, къыйметли бахшышларнен мукяфатланды, 
лякин омюрининъ сонъуна къадар севген иши — пельванлыкъны 
быракъмады. Яшларны спорткъа авеслик, джесюрлик, ватанпервер- 
лик рухунда тербиелемеге айрыджа дикъкъат этти. 

Сырдарья озенининъ сагъ ялысындаки Маден заводы къасаба- 
сында Рамазан агъаны бильмеген, оны сайып-севмеген адам ёкъ 
эди. Алчакъ гонъюлли, мераметли, инсаниетли бу адам озюнинъ 
эмексеверлигинен башкъаларына нумюне ола эди. 

Озю яшагъан къасабада, Бекабад этрафларындаки колхоз ве 
совхозларда той-джыйынлар, байрамлар онынъсыз кечмей эди. 

Языджы Юсуф Болат Рамазан агъанен олгъан бир корюшювини 
шойле хатырлай: 

— Мыйыкъларына къырав тюшкен етмиш яшындаки бу азнавур 
беденли адамнен манъа 1964 сенеси Бекабад цементчилерининъ 
клубында корюшмек насип олды. Комбинат спортчылары комосомол 
комитетининъ секретарына риджа этип, Рамазан агъаны урьметли 
мусафир оларакъ, озьлерининъ спорт акъшамларына чагъыргъан 
эдилер. 


Балабан клуб яш-явкъанен рыкъма-рыкъ толды. Санагъа башта 
комбинат спортчылары чыкътылар. Олар сагъламлыкъта, кучь- 
къуветте, чевикликте озьлерининъ усталыкъларыны косьтерди- 
лер. Рамазан акъай сукъланувнен яшларгъа бакъып, оларнынъ эр 
бирини: «Афферин, балам! Машалла, йигитим! Геркулес экенсинъ, 
огълум!» — деген алгъышларнен озгъарды. 

Сонъ Рамазан акъайнынъ озю санагъа чыкъты. Яшлар эр кунь 
шеэр сокъакъларында корьген бу юваш табиатлы шеэрдешлери 
акъкъында эвельден чокъ шейлер эшитселер де, шимди онынъ 
санада япкъан унерлерини сейир этип, айретте къалдылар. Етмиш 
яшындаки бу пельван отуз эки миллиметр къалынлыгъындаки 
демирни башы устюне къойды, онынъ эки тарафына дёртер адам 
салынды — демир, тал чубугъы киби майышты; агъызына 28 мил- 
лиметр къалынлыгъында демир алып майыштырды; элине 10 мил- 
лиметр къалынлыгъында зынджыр алып, оны парча-кесек этип 
ташлады; омузлары устюне 15 адам котерди; чалкъа ятып, юкъары 
котерильген аякълары устюне 8 адам алды ве оларны истегени 
киби ойнатты... Санагъа 15 пудлыкъ бир къая чыкъардылар. Оны, 
яткъан Рамазан акъайнынъ чыплакъ кокюси устюне къойдылар. Бу 
да азлыкъ этти: ташнынъ устюне учь адам чыкъты. Сонъ айны шу 
адамлар эллерине он секиз килолыкъ демир токъмакълар алып, 
Рамазан акъайнынъ кокюсиндеки къоджаман ташны токъмакълап, 
оны парча-кесек эттилер... 

Рамазан акъай куле-куле аякъ устюне турды. Хошнутлыкънен 
мыйыкъларыны бурды. Тааджипленюв сукюнетинде къалгъан зал 
бирден арекетке кельди. Клубнынъ ичи алгъыш садаларынен янъ- 
гъырады...» 

Рамазан агъанынъ омюрине аит бойле мисаллерни даа чокъ 
кетирмек мумкюн. Халкъымызнынъ гъуруры, ифтихары эсаплан- 
гъан бойле аджайип пельванлар олмагъан олса, мемлекет чемпион- 
лары — агъа-къардаш Къурсат, Рефат, Абдулмеджит Аблаевлар, эки 
дефа дюнья ве Олимпия чемпионы Рустем Казаков, дюнья кубогы- 
нынъ саиби, Авропа эм де мемлекет чемпионы Энвер Абдураманов 
ве бир чокъ дигерлери олур эдилерми?! 

Йыллар, юз йыллар кечер, лякин миннетдар халкъымыз дженк, 
эмек къараманлары киби, совет спортынынъ шуретини дюньягъа 
таныткъан озь пельванларыны да ифтихарнен анъар, оларнен гъу- 
рурланыр, олар акъкъында келеджек несиллерге эфсанеге чеви- 
рильген акъикъатны икяе этер. 


1969—1986 сс. 

СУВ АРСПАНЫ 


Яз олсын, къыш олсын, Осман Мустафаевич иштен кельгенинен, 
башта бир ваннагъа кирип, сувукъ душта ювуна, сонъ ашамагъа 
отура. 

— Элинъни, бетинъни ювып отура къой даа, Осман, — дей 
кимерде къарысы чораланып, — дерсинъ бутюн кунь аммаллыкь 
япып тозлангъан, кирленгенсинъ. Сувдан безмегенинъ. Шукюрлер 
олсун, сабадан акъшамгъадже балыкъ киби сув ичиндесинъ. 

Осман агъа апайынынъ лафына къулакъ асмай. Джаны да агъыр- 
май. Не япаджакъсынъ, шай алышкъан. Мына бугунь де, чатлатыджы 
февраль сувугъындан янакълары ал кираз киби къызарып кельге- 
нине бакъмадан, дос-догъру душ тюбюне кирди. Сыджакъ сувнен 
къызынадыр, дерсинъиз. Ёкъ-ёкъ, джыллы сувнен ич де достлугъы 
ёкъ, сувукъ душтан кейф ала. 

Арадан он беш-йигирми дакъкъа кечмеди, джуббе киби узун, 
тюкли халатыны кийип, ванна одасындан чыкъты ве ашыны ашап, 
телевизор къаршысына кечти, креслогъа ясланды. Шу арада косьте- 
рюв битти. Экранда пейда олгъан диктор къыз: 

— Москва вакътынен саат йигирми. Пайтахт янъылыкъларыны 
эшиттиремиз, — деди. 

Арды-сыра москвалыларнынъ енъишлери, ресмий зияретнен 
Ватанымызнынъ пайтахтына кельген-кеткенлернинъ янъылыкълары 
хусусында хаберлер эшиттирильген сонъ, диктор невбетни спорт 
изаатчысына берди. Бу вакъытта Осман агъа еринден турып, теле- 
визорнынъ сесини бираз котерди ве дикъкъатнен динъледи. 

Изаатчы пайтахтта ве москвалы спортчыларнынъ иштирагинен 
дигер ерлерде откерильген ярышлар, енъишлер акъкъында айт- 
къан сонъ, телесейирджилернинъ дикъкъатыны шойле бир илянгъа 
джельп этти: 

— Сайгъылы спорт мухлислери! Моссовет иджра комитети янын- 
даки беден тербиеси ве спорт комитети иле пишкинлешюв эм де 
къышта ялдав федерациясы сизлерни ярын, февраль 21-де Ленин 
орденли Горький адына Меркезий медениет ве раатлыкъ багъча- 
сына давет эте. Анда Совет Ордусы ве Арбий-Денъиз флоты кунюне 
багъышлангъан къышта ялдав боюнджа отуз дёртюнджи аньаневий 
байрам отькериледжек. 

Эстафета, бузлы сувда кутьлевий ялдав, спорт ярышлары кечи- 
риледжек. «Дельфин» клубынынъ сув астында ялдайыджы спортчы- 
лары озь усталыкъларыны нумайыш этеджеклер ве ниает, СССРде 


къышта ялдавнынъ эсасчысы, СССРде нам къазангъан спорт 
устасы, Бутюниттифакъ категориясындаки судья, къышта ялдав бай- 
рамларынынъ даимий тешкилятчысы ве ёлбашчысы Осман Къуму- 
къовнынъ етмиш йыллыгъы тантаналы суретте къайд олунаджакъ. 
Бойлеликнен, ярын, базар куню саат 14-те Горький адына багъчада 
башланаджакъ спорт байрамына давет этемиз!.. 

Осман агъа телевизорнынъ сесини эксильтип, озюни кене крес- 
логъа быракъты. Бутюн мучелерине раатлыкъ бермек ичюн йибе- 
рильди. Козьлерини юмуп, та яшлыкъ йылларына алып барыджы 
хаял дерьясына далды... 

1917 сенесининъ язы. Ялта ялысы. Къара костюм, беяз кольмек 
кийген шляпалы дженаплар ве чельтерли беяз шляпалар, беяз къол- 
чакълар кийген, узун антерли ханымлар эллериндеки ельпазелерини 
ельпий-ельпий чифт-чифт олып, денъиз кенарында кезине, кейф 
чаталар. Далгъалар бири дигерининъ пешинден ялыгъа келип урула 
ве ап-акъ копюкленген сув яваштан кериге къайтып кете. Пляжда 
кучюджик шох огъланчыкъ яйгъара котерип, о якътан бу якъкъа чап- 
къалай. Сагъ элини авада ойнатып, эх-э-э-й, деп багъыра. Эр кес- 
нинъ дикъкъатыны озюне джельп эткенинден хошлана. Адамлар 
куле-куле балачыкъны козетелер. Шу арада юксек далгъалардан 
бири ялыгъа келип урулгъанда озюнен берабер деминки огълан- 
чыкъны да денъизге алып кете. Бу алны корьгенлер буз-бузлайлар. 
Ханымлар къычырыкълашып, къыямет къопаралар. Эппейи вакъ- 
ыттан сонъ балачыкъ сув узеринде пейда ола. «Ана о бала», «даа 
сагъ гъалиба», «оны къуртармакъ керек», деген сеслер эшитильген 
арада, денъизден кене «эх-э-э-й» деген сес эшитиле. Шу арада о 
кене далгъалар ичинде гъайып олып кете. Адамлар тынчланалар, 
амма эки козьлерини денъизден алмайлар. Шох бала, далдан-дал- 
гъа кечип ойнагъан шамек киби, далгъадан-далгъагъа атыла, кей- 
флене. Баягъы вакъыттан сонъ о, невбеттеки далгъанен ялы- 
гъа келип чыкъа. Эки элинен башындаки, бетиндеки сувны силип, 
«эх-э-й» дее кене чапып кете. Иште бу огъланчыкъ ялталы Къумукъ 
Мустафанынъ огълу, 5 яшындаки Осман эди. 

Кимерде ялыда ханымларнен кезинип юрьген эфендилер, дже- 
наплар, хошланмакъ ичюн, «балалар, къана, мына бу параны ким 
тапса онынъки олур», деп денъизге капик ата эдилер. Балалар зий- 
чув олып чапыша ве сувгъа далалар. Лякин, деерлик бутюн вакъыт 
оларны Осман авучлап чыкъатургъан. 

Йыллар кечти. Къара денъиз ялысында ялдавда, сувгъа далувда 
Османгъа акъран келеджек адам олмады. О, сувда озюни балыкъ 

киби ис эте, омюрини денъизсиз тасавур этип оламай эди. Шу себеп- 
тен Ялта Осводында (сувда богъулаяткъанларны къуртарув дже- 
миети) къуртарыджы олып чалыша башлады. Бу девирде, о энди 
Къырымнынъ энъ яхшы ялдайыджысы эсап этиле эди. 

Осман бутюн вакъыт денъизджи олмакъ арзусынен яшады. Ниает, 
ниетине иришти. Арбий линкорда кучюк командир оларакъ хазмет 
этти. Отузынджы сенелери Балтыкъ флотынынъ, дженк йылларында 
исе Къара денъиз флотынынъ чемпионы олды. 

Муаребе йылларында разведкаджы, денъиз пияде аскерлери- 
нинъ взвод командири, Одесса, Акъяр, Кавказ мудафаасынынъ 
иштиракчиси олды. Дженкнинъ ильки айларында Къырым ялыла- 
рында душман авиациясы авадан къуршун ягъдырып тургъан бир 
вакъытта, денъизге батырылгъан гемилернинъ ичинден дефалар- 
джа керекли документлерни, алетлер ве дженкявер силяларны алып 
чыкъты. Эбет, булар онынъ ичюн янъылыкъ дегиль эди. 

Бугуньки киби акъылында, 1933 сенесининъ аязлы декабринде 
Къара денъизде олгъан арбий гемилеримизден бири апансыздан 
идаре этильмей къалды. Двигатель чалышса да, чарх айланмай эди. 
Демек, онъа бир шей олгъан. Йигирми-отуз метр теренликке далып, 
чархны козьден кечирмек керек. Ялыдан далыджы чагъыртылды. 
Бу — 21 яшындаки Осман Къумукъов эди. О, гемининъ чархына 
къалын трос сарылып къалгъаныны корьди ве буюк зорлукънен 
оны чекип чыкъарды. Сонъра бакъса, трос чархнынъ бир тишини 
къыргъан. Джеми учь саат сув астында булунып, сынгъан тишни 
де денъиштирди. Гемининъ бутюн экипажы йигиттен гъает хошнут 
олды. Командир исе, тешеккюрнен онъа къыйметли бахшыш такъ- 
дим этерек, музыканен ялыгъа озгъарды. 

О, иште бойле, денъиз теренликлеринде онларнен катер, баржа, 
шаландагъа ярдым косьтерди, я да баткъанларыны чыкъарувда 
иштирак этти. Шунынъ ичюн, дженк йылларында далыджыгъа ити- 
ядж олса, башта бир онъа мураджаат эте эдилер... 

— Осман, бакъ. Эр шей ериндеми? 

Узакъ кечмишке далгъан, эр шейни тюш киби козьлери огюнден 
кечиреяткъан шу дакъкъаларда, Осман агъа апайынынъ сесинден 
сескенген киби олып, бир кереден козьлерини ачты. 

— Бакъ. Эр шей ериндеми? — деди кене апайы алтын киби 
йылым-йылым йылтырап тургъан ез дюгмели акъ кительни акъайы- 
нынъ огюнде тутып турар экен. 

Осман агъа кулюмсиреди. Башта апайынынъ йылмайып тургъан 
чересине, сонъра кителине бакъты. 


Дженкявер орден ве медаллери, беш дане «Сувда богъулаят- 
къанларны къуртаргъаны ичюн» медали, СССР спорт устасы 
нишаны — эписи ерли-ерине тюйрельген. 

— Сен мени текмиль генерал япкъансынъ, — деди кулип Осман 
агъа. — Булар неге керек? 

— Керек олгъаны ичюн. Никита Федоровичнинъ шахсен озю 
телефон этти, ярын текмиль формада олмасыны теминлеменъизни 
риджа этем, — деди. 

Олмайджакъ шей. Буларнынъ эписини такъып бармакъ онъайт- 
сыз. Къопайчора дерлер. Озюнъ билесинъ де, мен бойле шейге 
алышмагъаным, — деди акъайы. 

— Зарары ёкъ. Алышмасанъ алышырсынъ. Къазанмагъа бильген 
сонъ, ташымагъа да бильмек керек. 

— Яхшы, яхшы, апай, сагъ ол! 

Экинджи куню тамам бельгиленген вакъытта бинълернен москва- 
лылар М. Горький адына Меркезий медениет ве раатлыкъ багъчасы- 
нынъ Москва-река ялысындаки мермер минберлерине топландылар. 

Байрамнынъ ёлбашчысы, Бутюниттифакъ категориясындаки 
судья Осман Къумукъов байрамны башламакъ ичюн эр шей азыр 
экени акъкъында Москва шеэр пишкинлешюв ве къышта ялдав 
федерациясы Президиумынынъ реиси, Советлер Бирлигининъ Къа- 
раманы, полковник Никита Федорович Карацупагъа рапорт берди. 
Шундан сонъ Никита Федорович микрофон янына кельди. 

— Аркъадашлар! — деди о. — Биз бугунь энди отуз дёртюнджи 
кере къышта ялдав байрамыны къайд этеджекмиз. Бу — аджайип 
аньане. Онъа исе мына бу, меним янымда тургъан аджайип инсан, 
мен дер эдим ки, эфсаневий инсан Осман Мустафаевич Къумукъов 
темель къойды. СССРде къышта ялдав спортынынъ эсасчысы 
олгъан, Москва «морж»ларынынъ акъсакъалы, тешкилятчысы ве 
даимий ёлбашчысы Осман агъа бугунь 70 яшыны толдурды. Бирин- 
джи класслы сувгъа далыджы Осман Къумукъовнынъ аяты акъ- 
къында меракълы китап язмакъ мумкюн. 

Етмиш яшындаки пельван эпимиз ичюн нумюнедир. О ракъы, 
сигар ичмей, спортнен дост. Аля бугунь Осман Мустафаевич мем- 
лекетимизнинъ энъ яхшы сувгъа далыджы-къуртарыджысы сайыла. 
Осман агъа богъулаяткъан бинъден зияде адамны олюмден къур- 
тарды. Мемлекетимизде биринджи оларакъ онъа «Сув арсланы» 
деген фахрий унван берильди. Осман Къумукъов сув астында джеми 
он бинъ сааттен зияде булунды. Бу рекордгъа кимсе якъынлашып 
олгъаны ёкъ. Юбилярымыз бундан отуз эки йыл эвельси, яни 1950 

сенеси Сочиде олып кечкен марафон ялдавында чемпион олды. 
Ондан сонъ къышта кучьлю елли авада, бузлу сувда 2,5 километр 
узунлыгъындаки месафеге отькерильген Москва ялдавында енъиш 
къазанды. 1951 сенеси 914 километрлик Куйбышев ГЭСи — Сталин- 
град ялдавында иштирак этти, ондан сонъ Волга-Дон каналынынъ 
ачылувы мунасебетинен отькерильген 35 километрлик ялдавда 
биринджиликни алды. Дженктен эвель дефаларджа тюфеклер ве 
гранаталарнен ялдавда иштирак этти... 

Никита Федорович Осман агъа акъкъында даа чокъ эйи сёзлер 
айтты. Къумукъовнынъ ренкли, буюк ресиминен яраштырылгъан 
афишалар янындаки минберге арды-сыра экимлер, сераскерлер, 
алимлер, дюньяджа белли спортчылар, шаирлер котерильдилер ве 
эр бири озь нокътаи назарындан Осман Мустафаевичнинъ федакяр- 
лыгъы акъкъында юрек сёзлерини айттылар, онъа багъышлап шиир- 
лер окъудылар. 

Къумукъов муаребеден сонъ, Ватанымызнынъ пайтахтында 
«Водник» джемиетининъ базасы эсасында мемлекетте ильк ола- 
ракъ къышта ялдав секциясыны мейдангъа кетирди. Онъа спорт 
медицинасы боюнджа белли профессорлар И. М. Саркизов-Сера- 
зин, С. П. Летунов ве дигерлери бирдемликнен къол туттылар. 1950 
сенеси Москвада экинджи кере отькерильген бузлы сувда ялдав 
ярышында джеми 7 адам, олардан бири къадын киши эди, ишти- 
рак эткен олса, арадан секиз йыл кечкен сонъ отькерильген онын- 
джы ялдавда 60 адам, дёртю къадын-къыз, йигирминджи ялдавда, 
1968 сенеси 96 адам, он къадын-къыз иштирак этти. Бойлеликнен, 
къышта ялдамакъ истегенлернинъ сайысы йыл-йылдан артты ве 
1978 сенеси отькерильген отузынджы — юбилей ялдавында 425 
«морж», шу джумледен, 114 къадын-къыз иштирак этти. 

Бутюн булар, мемлекетимизде пишкинлешюв ве къышта ялдав- 
нынъ кенишлемесине ярдым этти. Бугуньде энди Советлер Бир- 
лигининъ 110 шеэринде пишкинлешюв ве къышта ялдав секциясы 
мунтазам чалыша. Джианнынъ бир чокъ мемлекетлеринде бизим 
пишкинлешюв ве къышта ялдав усулымызны огренелер ве омюрге 
кечирелер. Экимлер исе, 1947 сенесинден берли Осман Къумукъов- 
нынъ вуджудыны, онынъ беден тербие усулыны дикъкъатнен козе- 
тип баралар. Бу, оларгъа инсан вуджудыны пишкинлештирюв огъ- 
рундаки бир чокъ суаллерге джевап алмагъа ярдым эте. 

Матбуатымыз Осман агъа акъкъында мунтазам суретте язып 
бара. Онынъ акъкъында газета ве журналларда дженктен эвель де, 
дженктен сонъ да, пек чокъ язылды. Мен бу ерде олардан тек бир 
къачыны мисаль кетирмек истейим: 


«Къумукъов Шималь шараитинде бу вакъыткъадже япылмагъан 
Москва-реканынъ сувукъ, акъар сувунда 2,5 километр месафеге 
ялдады» («Советский спорт» газетасы. 1950 с. апрель 13). 

«Къумукъов чокь керелер къышта тек плавканен ве маска- 
нен Москва-реканынъ тюбюне далды ве 12 дакъкъа сув астында 
булунды» («Правда» газетасы. 1958 с. февраль 17). 

«Совет Ордусы ве Арбий-Денъиз Флоту кунюне багъышлап, 
Москва-рекада къышта ялдав байрамы отькерильди. Анда Улу Ватан 
дженкининъ 68 яшындаки ветераны Осман Къумукъов къыш шара- 
итинде сувгъа далыджынынъ насыл чалышкъаныны пек меракълы 
нумайыш этти...» («Красная звезда» газетасы. 1980 с. февраль 21). 

«Академик сув тыйнагъында «морж»лыкъкъа къабул этюв» мера- 
сими отькерильди. Анда Москванынъ 15 районындан 300-ге якъын 
адам иштирак этти. Байрамнынъ сонъунда, мемлекетимизде къышта 
ялдавгъа темель къойгъан Осман Къумукъов, сувгъа далыджынынъ 
гидроскопсыз насыл чалышкъаныны нумайыш этти» («Московская 
правда» газетасы. 1982 с. январь 19). 

«О куню ава 30 дередже сувукъ эди. Москва озенининъ ялысы къар 
ве бузнен орьтюли. Анда сыджакъ пальтоларыны, къалпакъларыны 
кийген адамлар къызынмакъ ичюн аякъларыны бири-бирине ура, о 
якъкъа-бу якъкъа юрелер. Бир кереден адамлар озенге тикленди, 
шашып-шашмаладылар. Тек плавка кийген ири мучели чыплакъ 
адам язда ялыгъа чыкъкъан киби. ашыкъмадан, буз устюне тюшти. 
Онынъ пешинден башкъалары да келип башладылар. Олар Осман 
Мустафаевич ёлбашчылыкъ япкъан «моржлар» эдилер. Биринджи 
оларакъ сувгъа Осман агъа, сонъра онынъ шегиртлери далдылар. 
Сувдан чыкъып къаргъа юварландылар. Сонъра Къумукъов аква- 
лангыны кийип, сыртына эки маден балонны пекитти. Устюни къы- 
рав къаплагъан маден санки дерсинъ шимди онынъ сыртыны бузгъа 
чевирир. О исе шакъа-къоратанен кетти ве сувгъа далды...» («Ленин 
байрагъы» газетасы. 1982 с. февраль 23). 

— 1981 сенесининъ февраль айында делегат оларакъ КПСС- 
нинъ ХХМІ съездинде иштирак этмек ичюн Москвагъа кеттим, — дей 
мешур памукъчы, Социалист Эмек Къараманы Энвер Алиев. — 
Вакъыт тапып Осман эмджеме де бардым. Онъа догъгъан кунюни 
хайырладым. Съезд ачылгъан февраль 23 куню о 69 яшыны толдыр- 
гъан эди. Мени корип пек къуванды. «Демек съездге кельдинъ, — 
деди Осман эмджем. — Бу яхшы, мен дер эдим ки, буюк, ифтихар- 
ланмагъа ляйыкъ шей. Партиямызнынъ съездлери олгъанда мен эр 
вакъыт 1956 сенесининъ 18-нджи февралини хатырлайым. О куню 
мен Москва-рекада партиямызнынъ ХХ съезди делегатлары огюнде 

бузлы сувда ялдагъан эдим. Делегатлар махсус, бизим ялдагъаны- 
мызны корьмеге кельдилер. Мени эльчырпып, алгъышлагъан эди- 
лер. Эбет, бойле вакъиалар унутылмай». 

Э, бойле вакъиалар унутылмай. Олар исе Осман агъанынъ узун 
омюринде чокъ керелер олдылар. Мына бугунь де нидже-нидже 
адамлар онынъ япкъан ишлери, эйиликлери, ярарлыкълары, къара- 
манлыкълары, инсаниетлиги хусусында айталар. Оны алгъышлай- 
лар, онъа тешеккюр бильдирелер, теменна этелер. 

Мына шимди, бир къач дакъкъадан сонъ етмиш яшындаки Осман 
агъа ве онынъ шегиртлери — генерал-лейтенант, Советлер Бирли- 
гининъ Къараманы Галактион Елисеевич Алпаидзе, къышта ялдав 
боюнджа СССР биринджилигининъ призёры Зарема Брюзгина, энди 
учь йылдан берли бузлы сувда ювунгъан алты яшындаки Костя Нер- 
сесов, 85 яшындаки Петр Митрофанович Мягков, 82 яшындаки Вла- 
димир Каменский, баба-бала Юрий, Сергей, Станислав ве Татьяна 
Внуковлар, къары-къоджа Татьяна ве Василий Котовлар ве олар- 
нынъ он учь яшындаки огъуллары Илюша; Любовь, Михаил, Вик- 
тор ве Алексей Красоткинлер, Владимир Федорович Морозов ве 
онынъ огъуллары Михаил эм де Андрей, Расул Селимов, Назифе 
Нариманова, Надыр Якъубов ве даа юзлернен дигерлери «Тайфун», 
«Вьюга» бузкъыранлары Москва-реканынъ бузуны къырып кечкен 
сонъ, сувгъа секиреджеклер ве ялдап башлайджакълар. 

Сагълам тенде — сагълам акъыл, дегенлер. Барсын, оларнынъ 
сафы арта берсин. Бу, мемлекетимизде пишкинлешюв ве къышта 
ялдавнынъ эсасчысы Осман Мустафаевич Къумукъовны джан-юрек- 
тен къувандыра. 


1982 с. 


ИРАПЕ 


Сабадан берли Джемиле аптеге козьайдын айтмагъа кельген 
адамларнынъ ады-эсабы ёкъ. Ёлда, иште, эр кес онынънен къу- 
ванч пайлаша, огълунен ифтихар эткенлерини айталар. «Афферин 
Рустемге», — дейлер. Айса! Эки дефа дюнья чемпионы олмакъ къо- 
лаймы?! 

1971 сенеси сентябрь 7-де Булгъариянынъ пайтахты Софиядан, 
совет курешчилери Валерий Резанцев, Виктор Игуменов, Владимир 
Зубков ве Рустем Казаков классик куреши боюнджа дюнья чемпион- 


лары олдылар, деген хабер кельгенинен, козьайдын айтмакъ ичюн 
Рустемлернинъ эвине бардыкъ. 

Чокъ къатлы эвнинъ экинджи къатына котерильдик. Къапыны 
Рустемнинъ битасы — Зейнеп къартана ачты. Эвге кирдик. Зейнеп 
къартанайгъа ве Рустемнинъ анасы Джемиле аптеге козьайдын айт- 
тыкъ. 

— Хош кельдинъиз, кечинъиз, отурынъыз, — деди къартий. Отур- 
дыкъ. Этрафны козеттим. Язы столу устюнде «Советский спорт», 
«Ленин байрагъы», «Комсомольская правда» газеталары тура. 
Къаршымыздаки сервант ичинде Рустемнинъ чешит мемлекетлер- 
ден кетирген сувенирлери, онынъ устюнде исе курешеяткъан эки 
яшнынъ эйкельчиги тура. Диварда Рустемнинъ ресими асылы. 

— Къана, мусафирлер, софрагъа, козьайдын къавесине бую- 
рынъыз, — деди бир къач дакъкъа кечер-кечмез Зейнеп къартанай. — 
Алынъыз, бу къабакъ татлысы, мына бу къатмер. Рустем къозучы- 
гьымнынъ келювине пиширдим. О, къатмерни пек севе. Биринджи 
кере дюнья чемпионы олып кельгенде, нечюн бильмем, пиширме- 
геним. Кельгенинен: «Бита, къатмер пиширмединъизми?», — деген 
эди. Шу ич акъылымдан чыкъмай. Бу сефер эрте-ярыкъ тедариклен- 
дим, эки козюм, балам... 

— Оны къувандыраджакъ экенсиз даа? 

— Айса!.. 

— Шимди торунынъызны козюнъиз огюнде насыл тасавур эте- 
синъиз? — деп сорадым къартийден. 

— Джаным, балам, бети-козю ким биле насыл морарып келир... 

Биз, Рустем Булгъариядан къайткъан сонъ кене келеджегимизни 
айтып, сагълыкълаштыкъ. 

Арадан эки афта кечкен сонъ, раатлыкъ куньлерининъ биринде, 
Рустемнен онынъ тренери Рефат Аблаевнинъ эвинде корюштик. 
Рустемни джан-гонъюльден хайырладыкъ, онъа даа буюк енъишлер 
тиледик. Сонъ эпимиз невбетнен онынъ Софиядан кетирген алтын 
медалини къолумызгъа алып сейир эттик. Шу вакъытта Зейнеп къар- 
танайнен олгъан субетимизни, онынъ: «Джаным, балам, бети-козю 
ким насыл морарып келир», — деген сёзлерини хатырлап, Рустемге 
бакътым. Къартий нафиле раатсызланмагъан экен. Рустемнинъ 
юзюнде, даа якъында олып кечкен дюнья биринджилигининъ 
«излери» къалгъан. Лякин бу хусуста лаф ачып, онъа кечкен агъыр 
ярышларны хатырлатмакъ истемедим. 

Софиядаки дюнья чемпионаты акъикъатен де пек агъыр олды. 
Чюнки бутюн мемлекетлернинъ пельванлары Олимпиада оюнлары 

алдындан кечмекте олгъан бу ярышларгъа пек джиддий азырлангъан 
эдилер. Агамов, Кочергин, Руруа, Меркулов киби белли курешчиле- 
римиз магълюбиетке огърадылар. Бизим пельванларымыз дюнья 
биринджиликлеринде ильки кере бойле магълюбиетке огърамакъта 
эдилер. Къалгъан пельванларымыз насыл олмасын, вазиетни тюзет- 
меге сёз бердилер. Амма айтмасы къолай. Оны амельде омюрге 
кечир де бакъ. 

Чемпионатнынъ сонъки тутушувлары не дередже кергин вазиетте 
кечкенини о куньлерде «Советский спорт» газетасында басылгъан 
эсабаттаки шу къыскъа сатырлардан да бильмек мумкюн: 

«Учь девирден сонъ Рустем Казаковнынъ 4,5 штраф очкосы бар 
эди. О, бутюн шубелерни четте къалдырып, уджюмге кечти. Дже- 
сюрликнен шеэрлер алына, дейлер. Ташкентнинъ орду спортчысы 
бундан да буюк джесарет косьтерди. О, 1969 сенеси дюнья чемпи- 
оны олгъан иранлы курешчи Али-заденинъ курегини ерге тийдирди. 
Сонъ булгъариялы Христо Трайковны балл нисбети боюнджа енъди. 
Бойле бакъкъанда финалгъа чыкъмакъ бир шей дегиль. Бир енъиш 
даа олса ете. Лякин саф енъиш, я да ап-ачыкъ устюнликнен гъалебе 
къазанмакъ керек. Бу къолай шейми?! Бунынъ даа бир къыйынлы- 
гъы шунда ки, бизим Рустем румыниялы мешур пельван, 1967 сене- 
сининъ дюнья чемпионы, Мехикода отькерильген Олимпиаданынъ 
ве Авропа биринджилигининъ кумюш призёры Йонас Бачуны енъмек 
керек эди. 

Мына, олар тутуштылар. Казаков озюнинъ кучьлю къолларынен 
ракъибини къавий сарды, саатнинъ елькъуванлары куреш башла- 
гъанына 6 дакъкъа 44 сание олгъаныны косьтергенде Рустем о 
пельванны килимге серди. Энди Рустемнинъ талийи югославиялы 
курешчи Чоричнен курешеяткъан дюнья чемпионы — венгриялы 
Варганынъ къолунда эди. Варга исе Чорични енъди. Енъди амма, 
озю де турнирни терк этти, чюнки онынъ 5 штраф очкосы бар эди. 
Казаковнен Трайков къалдылар. Олар эвельден озьара курешкен ве 
Рустем оны енъген эди. Демек, Рустем дюнья чемпионы!» 

Дюнья колеминдеки бойле месулиетли ярышларда дакъкъалар, 
саниелер аль этиджи роль ойнайлар. Бунъа исе айлар ве йылларнен 
азырланмакъ керек ола. 

Анги солдат генерал олмакъ истемей, дегенлери киби, бутюн 
спортчылар да чемпион олмакъ истейлер. Озю де дюнья чемпионы! 
Эльбетте, бунъа къолайлыкънен иришильмей. Онынъ ичюн чокъ 
йыллар исрарнен окъумакъ, теджрибе ве усталыкъ арттырмакъ 
керек. 


Эки дефа дюнья чемпионы, СССР чемпионы. Халкъара класслы 
спорт устасы... СССРде нам къазангъан спорт устасы... 

Бойле юксек мувафакъиетке Рустем насыл малик олды? 

...1960 сенесининъ яз айларындан биринде Ташкент алет заво- 
дына республиканынъ энъ кучьлю пельванлары мусафирликке кель- 
дилер ве завод ишчилери арасында нумюневий чыкъышта булунды- 
лар. Анда тек республика дегиль, атта бутюн мемлекетимизде белли 
олгъан Рефат Аблаев, Анатолий Зеленин киби курешчилер де озь 
усталыкъларыны нумайыш эттилер. бу ярышны сейир этмеге завод- 
нынъ пек чокъ ишчилери, ишчилерден де чокъ чевредеки яшлар, 
мектеп талебелери топландылар. Оларнынъ арасында Рустем деген 
огъланчыкъ да бар эди. 

Ягъмурдан сонъ мантар насыл чокълашса, пельванларнынъ 
заводдаки чыкъышларындан сонъ СССР спорт устасы, мемлекет 
чемпионы Рефат Аблаев тренерлик япкъан классик куреш секция- 
сына язылмакъ истегинен кельген яшлар да ойле чокълаштылар. 

Аблаев эр бир авескярны дикъкъатнен козьден кечирди. Бирини, 
экинджисини, учюнджисини, ниает, 13 яшындаки Рустемни де сечип 
алды. Мешгъулиетлер башланды. Рустем озь тренерининъ бутюн 
косьтеришлерини айткъаны киби япмагъа тырышты. 

Айлар ве йыллар кечтилер. Рустем озь усталыгъыны эп арттырды. 

Ниает, 1963 сенеси Аблаев оны ильк кере месулиетли ярышта 
иштирак эттирмек къарарына кельди. Бу, Ургенчте осьмюрлер ара- 
сында отькерильген республика биринджилиги эди. Ильк буюк ярыш, 
ильк буюк мувафакъиет. Рустем бу ярышта биринджи ерни къазанды. 

Арадан бир йыл кечкен сонъ Рустем Ярославльге, осьмюрлер 
арасында отькерильген мемлекет биринджилигине ёнеди, ве анда 
да биринджи ерни алды. 

1965 сенеси Москва якъынында осьмюрлер арасында отьке- 
рильген мемлекет биринджилигинде Рустем кене пьедесталнынъ 
энъ юкъары басамагъына котерильди. Шу йылы о биринджи кере 
халкъара турнирде иштирак этти. Бу, къардаш Булгъарияда шу 
мемлекетнинъ белли курешчилери Петров ве Колонов хатырасына 
багъышлангъан турнир эди. Рустем бу ерде де устазы Рефат Абла- 
евнинъ ишанчыны акълады. Енъишнен къайтты. 

1966 сенеси исе, СССР — Япония турниринде иштирак этмек 
ичюн мемлекет джыйма командасынынъ эркянында Япониягъа 
барды. Эки мемлекетнинъ мешур курешчилери Япониянынъ еди 
шеэринде чыкъышта булундылар. Рустем 5 корюшювде енъди. Эки 
тутушув нетиджесиз екюнленди. 

1967 сенеси Минскте Авропа биринджилиги отькерильди. Таш- 
кентли пельван анда учюнджи ернен къанаатленмеге меджбур олды. 
Шу йылы Рустем ичюн кене бир имтиан бар эди. Бу, СССР халкъ- 
ларынынъ дёртюнджи Спартакиадасы. Йигирми яшындаки пельван 
Спартакиаданынъ кумюш призёры олды. 

Арадан бир йыл кечкен сонъ Рустем Японияда отькериль- 
ген ачыкъ чемпионатта ве Югославияда отькерильген Адриатика 
денъизи турниринде иштирак этти ве экисинде де биринджиликни 
алды. Бу онъа Мехикода кечеджек ХІХ Олимпия оюнларында ишти- 
рак этмеге ёл ача эди. 

1969 сенеси Рустем ичюн унутылмаз йылдыр. Мемлекетимиздеки 
ярышларда ве халкъара турнирлерде энди буюк теджрибе арттыр- 
гъан 22 яшындаки пельван Рустем Казаков Аргентинанынъ Мар- 
дель-Плата шеэринде отькерильген джиан биринджилигинден ильки 
кере дюнья чемпионы олып къайтты. Арадан бир йыл кечкен сонъ 
Канаданынъ Эдмонтон шеэринде отькерильген дюнья биринджи- 
лигинде исе бизим пельванымызгъа, аль этиджи ярышта, озюнинъ 
эски ракъиби, о вакъытта энди эки дефа дюнья чемпионы унваныны 
ташыгъан венгриялы курешчи Янош Варганен курешмек сырасы 
тюшти. Рустем бу сефер тунч медальнен къанаатленди. Варга исе, 
учюнджи кере дюнья чемпионы олды. 

1971 сенеси Рустем ичюн буюк гъалебелер йылы олды. Онынъ 
медаллер коллекциясына Белорусиенинъ белли курешчиси Поддуб- 
ныйнынъ хатырасына багъышлангъан Минскте отькерильген тур- 
нирде къазангъан алтын медали, СССР Силялы Къуветлерининъ 
Саратовда отькерильген биринджилигинде алгъан алтын медали, 
сонъ СССР халкъларынынъ бешинджи Спартакиадасында къазан- 
гъан кумюш медали, бунынъ артындан исе СССР биринджилигин- 
деки алтын медали къошулдылар. 

Софияда отькерильген джиан биринджилигинде исе о экинджи 
кере дюнья чемпионы олды. Бу ярыш не дередже кескин вазиетте 
отькенини, насыл агъыр олгъаныны юкъарыда айтып кечтик. Рустем 
«Василь Левский» стадионында ярышлашыр экен, буюк ираде, гъа- 
лебеге ишанч, усталыкъ косьтерди, акъикъатен де дюньянынъ энъ 
кучьлю курешчилеринден бири олгъаныны текрар исбат этти. 

Бир йылда 4 алтын ве бир кумюш медалы Бунъа анги бир спортчы 
сукъланмаз?! 

— Рустем, курештен гъайры спортнынъ даа анги чешитлеринен 
огьрашасынъ? — деп сорадыкъ биз яш пельвандан. 


— Яхшы курешчи олмакъ ичюн спортнынъ тек шу чешитинен огъ- 
рашмакъ етерлик дегиль. Адам эр тарафтан пишкинлешмек керек. 
Меселя, мен башталары футболнен огъраша эдим, атта ондан 
биринджи разрядым бар. Бундан гъайры ялдав, баскетбол, кросс 
ве спортнынъ дигер чешитлеринен де огърашам. Буларнынъ эписи 
манъа куреште енъмеге ярдым эте. 

Рустем озюни курешсиз тасавур этип оламай. Кимер вакъытларда 
о бутюн кунни мешгъулиет мейданында отькере. Тренери Рефат 
Аблаевнинъ айткъанына коре, Рустем курешнинъ янъы бир элемен- 
тини огренип башласа, оны текмиль менимсемегендже тынчланмай, 
тер тёкип саатлернен шунынъ узеринде чалыша. Мешакъатлы эмек 
исе эбет мувафакъиет кетире. 

«Озьбекистан физкультураджысы» газетасынынъ «1971 сенеси 
Озьбекистаннынъ энъ яхшы спортчысы деп кимни саясыз» деген 
анкетасына кельген джевапларнынъ 95 процентинде Рустемнинъ 
ады язылы эди. Бойлеликнен, эки дефа дюнья чемпионы, семет- 
дешимиз Рустем Казаков о йылы республиканынъ энъ яхшы спорт- 
чысы деп танылды. Занымызджа бу, онынъ тирнеклигине, эмексе- 
верлигине ве юксек усталыгъына кесильген мунасип къыйметтир. 

Сонъки вакъытларда классик куреш боюнджа отькерильген бир 
чокъ ярышларда, шу джумледен, мемлекет ве Авропа биринджили- 
гинде Рустемнинъ ады анъылмады. Бунынъ себеби бар. О, махсус 
программа боюнджа Мюнхенде отькериледжек Олимпия ярышла- 
рына азырлана эди. 

Бу азырлыкъ кейфиетче насыл? Бунъа бир ай эвельси Австрия- 
нынъ Брегенце шеэринде Олимпиада алдындан отькерильген хал- 
къара турнирде иришильген мувафакъиет джевап берди. Анда ишти- 
рак эткен беш совет курешчисинден дёртю чемпион олды. Оларнынъ 
арасында Рустем де бар эди. 

Буюк истидат саиби Рустем Казаков энди 25 яшыны толдурды. 
Куреште бу даа генчлик сайыла. Демек, илериде Рустем бизни даа 
чокъ керелер къувандыраджакъ. Ватанымызнынъ, халкъымызнынъ 
шуретине шурет къошаджакъ. Бунъа шубемиз ёкъ, чюнки онъа 
СССРде нам къазангъан тренер, спорт устасы Рефат Аблаев клас- 
сик курешнинъ бутюн инджеликлерини, янъы усулларыны турмадан 
огрете. Рустемни даа месулиетли ярышларгъа азырлай. 

Кене эки афтадан сонъ Мюнхенде йигирминджи Олимпия оюн- 
лары башлайджакъ. Эминмиз ки, Рустем Казаков бу ярышларда да 
озь усталыгъыны косьтерир, совет спортчыларынынъ енъишине 

ляйыкъ иссесини къошар. Затен онынъ бирден-бир арзусы да Олим- 
пия чемпионы олмакътыр. 

Элинъе, белинъе къувет, озюнъе буюк мувафакъиет арз этемиз, 
Рустем! 


ххх 


«Куреги ерге тиймеген йигит» деген юкъарыдаки очерким 1972 
сенеси август 12-де, джума эртеси куню «Ленин байрагъы» газе- 
тасында басылып чыкъкъан эди. Мен шимди оны махсус, олгъаны 
киби, ич бир денъишиксиз дердж этмектем. 

Очеркнинъ сонъунда айтылгъаны киби, эки афтададан сонъ Гер- 
мания Федератив Республикасында ХХ язлыкъ Олимпия оюнлары 
башлайджакъ эди, ве мен пельванымыз бу очеркни анда кетмезден 
эвель окъугъаныны истей эдим. Бельки оны рухландырыр... 

Рустем Мюнхенден къайтып кельген сонъ корюшкенимизде мен 
ондан: «Сен о якъкъа кетмезден эвель озюнъ акъкъында язылгъан 
очеркни окъудынъмы?» — деп сорадым. 

— Окъудым, — деди Рустем кулип. — Лякин мында дегиль. Биз 
Къырымда сборда эдик. О ерде къайнатамларгъа да кирип чыкъа- 
джакъ эдим. Буны апайым Ваде биле эди. Шу себептен: «Газетаны 
Рустемге беринъиз», — деп бабаларына ёллагъан. Газета оларгъа 
барып чыкъкъанда биз энди Москвагъа къайткъан эдик. Къайнатам 
газетаны меним адресиме Москвагъа ёллагъан. О пайтахткъа келип 
чыкъкъанда исе, биз энди Мюнхенге кеткен эдик. Махсус самолёт- 
нен кетирильген почта ичинде меним адресиме Москвадан ёллан- 
гъан «Ленин байрагъы»нынъ шу нусхасы да бар эди. Эбет, мен оны 
окъуп пек эеджанландым. Ватаным, халкъым огюнде буюк месулиет 
сездим... 

Мюнхен Олимпиадасында классик курешчилер энъ сонъунда 
ярышлаштылар. Бизим командамыз энди къыркъ докъуз алтын, 27 
кумюш, 22 тунч медаль къазанды. Ярын оюнлар екюнленеджек. 

Рустем Олимпия шеэрчигиндеки совет делегациясы ерлешкен 
эвден чыкъып, яваш-яваш, Мессагюленд спорт комплексине, сонъки 
оюнларны отькермеге ёл алды. Ашыкъмагъа шей ёкъ, даа эрте. 
Ёлда композитор Александра Николаевна Пахмутованен шаир Нико- 
лай Добронравовны расткетирди. Олар бу ерге Олимпиада иштирак- 
чилерине хызмет косьтермек ичюн кельген эдилер. 

— Рустем, не ичюн кейфсиз корюнесиз, бир шей олдымы 
ёкъса? — деди Пахмутова джиддий бакъышнен. 

— Э! — деди Рустем. 


— Не олды? — дедилер бир кереден Пахмутованен Добронравов. 

Рустем кульди: 

— Башкъаларына болеть этесинъиз, манъа кельгенде исе... 

— Ойле демесе, Рустемчик. Не вакъыт курешесинъ? 

— Учь сааттен сонъ. 

— Мытлакъа барырмыз. Тек сен рухтан тюшме. Ярыштан сонъ 
анда да корюширмиз... 

Сентябрь он бирде Ташкентте яры гедже олгъанда Меркезий теле- 
видение ве Бутюнсоюз радиосынынъ спорт комментаторы Николай 
Озеров озюнинъ Мюнхенден береяткъан сонъки репортажларындан 
бирини шойле башлады: «Дикъкъат! Дикъкъат! Мюнхенден айта- 
мыз! ХХ Олимпия оюнлары екюнленеята. Ярын онынъ тантаналы 
япылув мерасими оладжакъ. Бугунь исе, къоджаман «Рингхалле» 
янардагъ киби къайнай. Атмосфера сонъ дередже кергин. Килимге 
финал тутушувыны отькермек ичюн совет пельваны Рустем Казаков 
ве гъарбий германиялы спортчы Ганс-Юрген Вайль чыкътылар. Бу, 
мюнхенлилернинъ сонъки ишанчы. Ватандашлары бутюн имкянлар- 
нен Вайльни рухландырмагъа тырышалар. Залдаки вазиетни айтып 
анълатмакънынъ чареси ёкъ. Къайнай, эп къайнай. Бойле вакъытта 
эр эки курешчиден де челик ираде талап олуна. Бизим пельван бир 
чокъ ярышларда бу джеэттен озюни пек яхшы косьтерген эди. Бакъ- 
айыкъ, бугунь де о озь табиатыны косьтерип олурмы экен? Мына, 
шимди Вайль онларнен бинъ адамнынъ къолтутувындан рухланып 
Казаковгъа атылды. Оны ерге йыкъты. Оп! Яхшы! Пек яхшы! 

Рустем йылдырым чабиклигинен Вайльнинъ къоллары астындан 
къуртулып чыкъты ве енъдирген учь баллыны «къайтарып алды». 

Сонъра Казаков йылдырым чабиклигинде килимнинъ энъ орта- 
сында Вайльнинъ курегини ерге тийсетти. О даа турмай. Казаков 
бутюн къуветини топлап, челик эллеринен, аякъларынен ракъибини 
къыбырдатмай. Ур-ра! Гъалебе! Судья Рустемнинъ элини юкъарыгъа 
котере. Машалла, Рустем пельван! Машалла, Олимпия чемпионы! 
Бу, классик курешчилеримиз къазангъан дёртюнджи алтын медаль. 
Бойлеликнен, ташкентли пельван Рустем Казаков командамызгъа 
эллинджи алтын медальни кетирди! СССР тешкиль олунгъанынынъ 
50 йыллыкъ юбилейине 50 алтын медаль. Аджайип бахшыш!..» 

Бу кунни бизим тренерлеримиз он алты йыл бекледилер. Мель- 
бурн Олимпиадасында совет «классиклери» беш алтын медаль къа- 
зангъан эдилер. О мешур енъиш эди. Совет пельванлары Римде — 
учь, Токио ве Мехикода — бирер дане медаль алгъан эдилер. Бу 
ерде шуны да айтмакъ керек ки, Рустем Мехико Олимпиадасына 

буюк азырлыкънен баргъан эди. Лякин ярышлар башланмаздан 
эвель командамызнынъ азасы Роман Руруанен бирликте отькерген 
мешгъулиетте апансыздан къазаланып, кери къайтмагъа меджбур 
олгъан эди. Мына, ниает, Мюнхенде дёрт совет «классиги» — Каза- 
ков, Хисамутдинов, Резанцев ве Рощин Олимпиада чемпионлары 
олдылар. Бу — къоджаман гъалебе. Рустем ичюн исе даа къый- 
метли. Чюнки кечкен он-он беш йыл ичинде классик куреште пек 
буюк денъишмелер олып кечти ве онда гъалип чыкъмакъ йыл-йыл- 
дан къыйынлаша. 

Энди Мюнхен Олимпиадасында Рустем дигер тутушувларны 
насыл отькергенине де токъталып кечейик. Биринджи куню Каза- 
ков афгъанстанлы пельван Мир Аъламнен курешти. Ташкентли 
спортчы озь ракъибининъ курегини ерге тийсетип оламагъан исе 
де, оны очколар сайысы боюнджа енъип 23.0 эсабынен гъалебеге 
иришти. Шу куню афгъанстанлы курешчи озюнинъ энъ яхшы тутушу- 
выны отькерген олса керек. Чюнки, о, эки дефа дюнья чемпионына 
докъуз дакъкъа къаршылыкъ косьтерди. Рустем онынъ узеринден 
саф енъиш къазанмакъ ичюн эки кере кескин уджюмге кечти. Лякин 
нетиджесиз олды. 

Экинджи сефер Рустем баягъы теджрибели курешчи — булгъа- 
риялы Христо Трайковнен тутушты. Бу эки пельван бири-бирини 
чокътан ве яхшы биле. Бу, оларнынъ озьара алтынджы корюшю- 
влери. Эвельки бутюн тутушувларда гъалебеге иришкен, атта 1971 
сенеси Софияда отькерильген чемпионата Трайковны енъген сонъ, 
экинджи кере дюнья чемпионы олгъан семетдешимиз бу сефер де 
озюнинъ устюнлигини исбат этип олурмы экен? 

Мына, ниает олар тутуштылар. Башланувы зарарсыз. Рустем бир 
къач кере тешеббюсни озь къолуна алды. Лякин Трайков да къаршы 
уджюмге кечти, очколар нисбети боюнджа огге чыкъты. Шундан сонъ 
булгъариялы курешчи тешеббюсни къачырмады. Бойлеликнен, очко- 
лар сайысы боюнджа Трайков енъди. 

Рустем рухтан тюшмеди, курешни девам эттирди. Олимпия оюн- 
ларындан чыкъып кетмемек ичюн Рустемге тек енъмек ве эр сефер 
темиз гъалебеге иришмек зарур эди. Чюнки онынъ джореме очкола- 
рынынъ сайысы дёрт бучукъкъа баргъан эди. Онынъ ичюн де Рустем 
килимге чыкъкъанда тек енъмеге ниетленди. Тренерлери де онъа эр 
вакъыт буны хатырлатып турдылар. Казаковнынъ озюне хас менфий 
ве мусбет хусусиетлери бар. Секунданты буны энди яхшы биле, шу 
себептен истенильген аваны чалмакъ ичюн кеманенинъ тели кереги 
дереджеде чектирильгени киби, о да зарур олгъанда Рустемни 


енъишке рухландыра биле эди. Бу «сыр»ны ачмакъ ичюн бираздан 
сонъ сёзни секунданткъа берирмиз. Шимди «Рингхалле»деки дигер 
ярышларгъа къайтайыкъ. 

Юкъарыда айткъанымыз киби, ташкентли пельваннынъ вазиети 
феналашты. Бир чокъ спортчылар ве атта теджрибели тренерлер 
биле Рустемнинъ мукяфатлы ерни аладжагъына чокъ козь кестира- 
мадылар. Эбет, бунъа эсас бар эди. Онынъ такъдири къыл устюнде 
тура. Бир кере янълышса битти. Амма Рустем бутюн шубелерни 
четте къалдырып гъалебеге ынтылды. 

Учюнджи турда тутушувнынъ битмесине 1 дакъкъа 21 сание къал- 
гъанда Рустем польшалы пельван Юзеф Липеннинъ курегини ерге 
тийдирди. Бундан сонъки ярышта дёрт бучукъ дакъкъа дегенде гре- 
циялы курешчи О. Мошидисни килимге йыкъты. Япониялы пельван 
да Рустемге теслим олды. 

Энди невбетте венгриялы пельван Янош Варга эди. Рустемнинъ 
энъ сакъынгъан ракъиби де иште бу. Чюнки олар бу Олимпиада- 
гъадже озьара беш кере курешкенлер. Шундан эки корюшюв Варга- 
нынъ гъалебесинен, учь тутушув исе нетиджесиз екюнленген. 

Учь дефа дюнья чемпионы Янош Варга ве эки дефа дюнья чем- 
пионы Рустем Казаков алтынджы кересинде Мюнхендеки Олимпия 
килиминде корюштилер. Бу сефер бахт Рустемге кулип бакъты. 
О, гъает кергин кечкен шу ярышта акъикъий джесюрлик косьтерип 
курешти ве 11:1 эсабынен гъалебе къазанды. 

Бойлеликнен, пельванымыз финалгъа чыкъты. Даа деми ракъиби 
олгъан Варга достуны мувафакъиетнен хайырлады. Акъикъий дост- 
лар бойле олалар. 

Сонъки ярыш алтын ве кумюш медаллернинъ такъдирини чезе- 
джек. Лякин финалда кимнен курешеджегини бильмек ичюн Рустемге 
учь саат, не къадар чокъ, юз сексен дакъкъа, он бинъ секиз юз сание 
беклемек керек. Он бинъ секиз юз сание! Айтмасы къолай. Саатнинъ 
елькъуваны да шимди махсус яваш арекет эткен киби корюне. 

Ниает, ракъип белли олды. Килимге Рустемнен ГФРли пельван 
Ганс-Юрген Вайль чыкъты. 

Рустемни сонъки, аль этиджи тутушувгъа озгъаргъанда тренери 
Геннадий Сапунов, достлары — венгриялы Варга, румыниялы Бачу, 
булгъариялы Трайков ве дигерлери: «Санъа мувафакъиет тилеймиз, 
сен мытлакъа енъмек керексинъ», — дедилер. Рустем йылмайды ве 
«яхшы» деген киби башыны саллап, сагъ элини котерди де, тёгерек 
килимге таба адымлады. Тутушув насыл биткенини исе энди биз айт- 
къан эдик. 

Рустем достларынынъ, устазларынынъ, командадашларынынъ 
озгъарувында Мессагюленд комплексинден чыкъкъанда Алексан- 
дра Николаевна Пахмутованен Николай Добронравов оны энди 
кулер юзьнен къапы огюнде беклей эдилер. Чемпионгъа джан-юрек- 
тен буюк гъалебени хайырладылар. Пахмутова Рустемге дюльбер 
къылыфлы буюк пластинка туттурды. Бу композиторнынъ озь йыр- 
ларындан тертип этильген диск эди. Онынъ устюне: «Олимпия чем- 
пионы Рустем Казаковгъа джан-юректен багьышлайым. Пахмутова. 
11.09.1972. Мюнхен», — деген сёзлер язылгъан эди. 

Энди сёзни нам къазангъан спорт устасы, СССРде ве РСФСРде 
нам къазангъан тренер Геннадий Андреевич Сапуновгъа берейик: 

— Меним фикиримдже, Рустем Казаков — Олимпия оюнлары- 
нынъ энъ яхшы курешчиси. Яры енгиль чекиде чокътан венгр Варга, 
булгъар Трайков, румын Бачу устюнлик япып келелер. Лякин Казаков 
эки дефа дюнья чемпионыдыр. 

Рустем акъкъында айтмакъ меним ичюн къуванчлы, мен оны 
мешур курешчи саям. Техниканы тез менимсей, буюклернинъ месле- 
атыны дикъкъатнен динълей. Рустем Олимпиадагъа азырланув 
девирини яхшы кечирди. О, эр шейни, уфакъ-тюфегинедже эсапкъа 
алды, озь тренери Рефат Аблаевнен бирликте эсас ярышларгъа 
тюшюнип-ташынып азырланды. 

Рустемге насыл бир итираз бильдирмек мумкюн? Тек бир шейде. 
О да олса, онда, насылдыр сечюв ярышларында енъилюв киби, 
аньаневий адет пейда олды. Бу, Казаковны бир кереден агъыр вази- 
етке къоя. Ташкентли пельван Софияда Варгадан енъильгенде де 
бойле олды. Мюнхенде Трайковдан магълюбиетке огърагъанда да 
шай олды. Лякин шашыладжакъ бир шей — бойле мувафакъиетсиз- 
ликлерден сонъ, Казаковда янъы кучь пейда ола. Онынъ аджемилиги 
джоюла ве шундан сонъ о ракъиплерни шашмалата, я темиз енъе, я 
да ачыкъ-айдын устюнликнен магълюбиетке огъратып шашыра. 

Мюнхенде мен Казаковгъа секундантлыкъ яптым. Эсас ракъиби 
Трайковдан енъильген сонъ Рустем рухтан тюшти. Мен онъа: 
«Рустем, шу шейни яхшы билль ки, сенинъ огюнъе тюшеджек 
курешчи ёкъ. Насыл кучьлю олгъанынъны сен озюнъ бильмейсинъ, 
сен эр кестен яхшы курешесинъ. Мен буны санъа бурнунъны котер- 
мек ичюн дегиль де, сен озюнъ кучюнъе инанмакъ ичюн айтам! 
Софияны хатырла...» — дедим. Шундан сонъ Варганен курешмеге 
чыкъаджакъта да: «Билесинъми не, Рустем? — дедим. — Фараз эт, 
шимди бир шей ёкъ — не ярыш, не Олимпиада. Адий мешгъулиет. 
Санъа енъмек кереклигини де унут. Бильгенинъ киби куреш. Бойле 
япсанъ эр шей еринде олур...» 


Казаков бу корюшювде де дигерлеринде де аля дереджеде енъди. 
Драматизмнен толу олгъан финал корюшювинде исе Вайльни де 
теслим олмагъа меджбур этти. Рустем иште бойле пельвандыр. 

Совет спортчылары Олимпия оюнларында иштирак этип башла- 
гъанларындан берли Мюнхендеки киби буюк мувафакъиет къазан- 
магъан эдилер. СССР спортчылары Олимпиадада экинджи ерни 
алгъан АКЪШ командасындан он еди алтын медаль зияде къазанды. 

Сентябрь 12-де Москвадаки Шереметьево аэропорты эллеринде 
гульдестелер олгъан адамларнен толу эди. Москвалылар Олимпиада 
къараманларыны тантаналы вазиетте къаршылап алдылар. Адам- 
ларнынъ эллеринде союз республикаларынынъ, спорт джемиет- 
лерининъ байракълары, «Совет спортынынъ векиллери, сизлернен 
гъурурланамыз!», «Совет олимпиададжыларына шан-шерефлер!», 
«Хайырлаймыз! Машалла сизлерге!» деген сёзлер язылгъан транс- 
порантларны корьмек мумкюн. Къаршылап алаяткъанлар арасында 
партия, профсоюз, комсомол хадимлери, мешур тренерлер, спорт 
ветеранлары барлар. 

Ава лайнери аэропорт бинасы янына келип токътай. Москва 
вакъытынен саат 14.55. Бир аздан самолётнынъ къапысы ачыла ве 
биринджи олып басамакъларгъа Олимпия чемпионлары — ленин- 
градлы курешчи Анатолий Рощиннен ташкентли пельван Рустем 
Казаков, шундан сонъ ереванлы диск атыджы Фаина Мельник, штан- 
гаджылар Яан Тальтс (Таллин) ве Василий Алексеев (Шахта) адым 
аттылар... 

Арадан бир къач кунь кечкен сонъ, мемлекетимизде кутьлевий 
физкультура арекетини инкишаф эттирювде иришкен мувафакъиет- 
лери эм де совет спортчылары ХХ Язлыкъ Олимпия оюнларында 
юксек косьтергичлерге иришкенлери ичюн СССР Юкъары Совети 
Президиумынынъ Ферманынен спортчы, тренер, физкультура ве 
спорт хадимлерининъ буюк бир группасы укюметимизнинъ орден 
ве медаллеринен мукяфатландылар. Оларнынъ арасында Олимпия 
чемпионы Рустем Казаков ве онынъ устазы Рефат Аблаев де бар 
эди. Устаз ве шегиртнинъ федакяране эмеклери «Урьмет Бельгиси» 
орденлеринен такъдирленди. Октябрь 6-да исе, СССР укюмети ХХ 
Олимпия оюнларында гъалебе къазангъан спортчылар шерефине 
Кремльде къабул мерасими отькерди. 

Рустем Казаков Олимпиададан джиддий травманен къайтты. 
Оны бирден хастаханеге къойдылар. Лякин сентябрь 17-де дост- 
лары оны экимлерге дуйдурмадан хастаханеден алып къачтылар ве 
эвине кетирдилер. Арадан бир саат кечер-кечмез о ювунып, таранып, 

Олимпия формасында кийинип чыкъты. Бу ерден догъру В. И. Ленин 
адына мейдангъа кеттик... 

Озьбекистан Олимпиадагъа эписи алты векиль ёллагъан эди. 
Олардан учю — курешчи Рустем Казаков, гимнастикаджы Эльвира 
Саади ве волейболджы Вера Дуюнова чемпион унванында къай- 
тып кельдилер. Республика спорты озь тарихында даа бойле буюк 
мувафакъиетлерге иришмеген эди. Олимпиада къараманлары устю 
ачыкъ машинада мотоциклетчилер эскортынынъ озгъарувында пай- 
тахтнынъ меркезий сокъакъларындан кечтилер. Бинълернен таш- 
кентлилер къараманларны шерефледилер. Олимпияджылар ве 
оларнынъ тренерлери Озьбекистан ЛКСМ Меркезий Комитетининъ 
Фахрий ярлыкъларынен такъдирлендилер. Спорттаки буюк хызмет- 
лери ичюн Дуюнова, Саади ве Казаковнынъ адлары Озьбекистан 
республика комсомол тешкилятынынъ Фахрий китабына кирсетиль- 
дилер. 

Акъшам исе Меркезий «Пахтакор» стадионында буюк спорт бай- 
рамы отькерильди. Кафанов багъчасындаки къардашлыкъ къаб- 
ристанындаки Эбедий алевден якъылгъан мешъальни Олимпия 
чемпионы Рустем Казаков мотоциклетчилер эскортынынъ озгъару- 
вында «Пахтакор»гъа кетирди ве стадионны бир кере айланып чыкъ- 
къан сонъ юкъарыгъа котерилип республика спорт ярышларынынъ 
алевини якъты. 

Рустемни тедавийлеген экимлер озь телевизорларындан спорт 
байрамыны сейир этер экенлер, Казаковнынъ адыны эшитип шашты- 
лар. Я о хастаханеде ята да, насыл олып, не вакъыт мында келип 
етиштирди? 

Саба ишке кельгенлеринен башта Рустем яткъан палатагъа кир- 
дилер. Лякин хаста озь еринде, насыл сарып багълангъан олса ойле 
де ята эди. Санки дерсинъ ич бир шей олмагъан. 

— Я бу насыл олды, Казаков аркъадаш, Сиз мында ятасынъыз, 
тюневин исе, бутюн акъшам сизлерни машиналарнен алып юрип, 
телевизорда косьтердилер? — дей тааджипленип эким. 

— Ич бир шейден хаберим ёкъ, — дей кулип Рустем. 

Эким маналы бакъыш япа да: «Бакъ сен бу айнеджиге, хабери ёкъ 
эмиш», — деп палатадан чыкъып кете. 

Шу йылы Рустемнинъ омюринде кене бир къач къуванчлы 
вакъиалар олып кечти. О, Ташкент девлет физкультура институтыны 
битирди. 

Къорантада исе янъы мусафир пейда олды. Огъул корьдилер. 
Адыны Сейдамет къойдылар. 


ххх 


Кене мешгъулиетлер, эр куньки девамлы эмек, ярышлар 
башланды. Олимпиада оюнларындан сонъ арадан тамам бир йыл 
кечкенде, яни 1973 сенеси сентябрь айынынъ ильки куньлеринде 
Ираннынъ пайтахты — Тегеранда самбо, сербест ве классик куреш 
боюнджа дюнья чемпионаты башланды. 

«Классиклернинъ ярышында 31 мемлекеттен 159 спортчы ишти- 
рак этти. Бизим пельванларымыз яшагъан, шеэр меркезиндеки 
«Интернациональ» мусафирханесинден чокъ узакъта олмагъан 
«Фарах» стадионынынъ дёрт килиминде айны вакъытта эм сам- 
боджылар, эм де «классиклер» ярыш отькерип башладылар. 

Биринджи корюшювлерде бизим он классик курешчиден докъузы 
темиз гъалебеге иришти ве бири ачыкъ устюнликнен енъди. Рустем 
ильк оларакъ афгъанстанлы пельваннен тутушты ве темиз гъалебе 
къазанды. 

Экинджи кересинде Рустем килимге Мюнхен Олимпиадасынынъ 
тунч призёры, финляндиялы Бёргенен чыкъты ве кене темиз енъиш 
эльде этти. 

Учюнджи девир. Килим устюнде эски достлар ве эски ракъиплер, 
бири-бирини пек яхшы огренген Варга эм де Казаков. Тутушув кер- 
гин кечти. Эр алда Рустем баллар нисбети боюнджа гъалебе къа- 
занды. Амма шундан сонъ пельванымызнынъ иши юрьмеди. О, 
невбеттеки корюшювде польшалы Юзеф Липеннен ярышлашты. 
Адети узре Юзеф эвельден бутюн чемпионатларда ве халкъара 
турнирлерде дёртюнджи, бешинджи ерлерни алатургъан. Рустем 
бир йыл эвельси Олимпиадада да онынъ курегини ерге тийсеткен 
эди. Лякин бу сефер Липен чемпионаткъа джиддий азырлангъаны 
корюне эди. Догъру, бутюн корюшюв девамында Рустем огде кетти. 
Сонъуна кельгенде исе, польшалы пельван активлик косьтерди ве 
баллар нисбети боюнджа биринджи кере Рустем узеринден гъалебе 
къазанды. Шундан сонъ ташкентли курешчи Югославия векилинен 
корюшти ве оны темиз енъди. Енъди амма, бу тутушувда озюнинъ 
къабыргъасы къырылды. 

— Рустем, сен энди курешмесенъ де тунч медаль аладжакъсынъ, 
килимге чыкъмай билесинъ, — деди тренер. 

— Ёкъ, чыкъмакъ кереким, — деди джиддий тавурнен Казаков. — 
Тек экимге айтынъыз, манъа укол япып, агърыны токътатсын... 

— О, айткъан шейинден къайтмагъан йигит, — деди тренер эким- 
нинъ итиразына джевабен. — Демек, озюне инана. Укол япынъыз, 
чыкъсын. 

Эм чыкъты. Чыкъты амма, билесинъизми кимнен? Христо Трай- 
ковнен. Олар экиси де бири-бирини пек яхшы билелер. Эбет, Рустем 
бу сефер буюк активлик косьтерип оламады. Эсасен къаршы уджюм- 
лер япты. Беллешюв мусавий (2:2) екюнленди. Финалгъа Липен ве 
Трайков чыкъты. Лякин оларнынъ биринджиси Рустемни енъгени, 
экинджиси исе, онен мусавий курешкени ичюн Липен биринджи кере 
дюнья чемпионы, деп илян этильди. Трайков учюнджи ерни алды. 
Рустем исе Тегеран чемпионатынынъ кумюш призёры олды. Айны 
вакъытта о, шу чемпионатнынъ энъ ирадели спортчысы сыфатында 
махсус дипломнен мукяфатланды. 

Секиз медаль къазангъан совет «классиклери» Тегерандан умум- 
команда ярышында биринджи ерни алып къайттылар. Бу енъишке 
Рустем де озь иссесини къошты. 

Шундан сонъ да бир къач йыл девамында халкъара ве мемлекет 
микъясында отькерильген энъ месулиетли ярышларда Казаковнынъ 
ады эр вакъыт кучьлюлер сырасында анъылды. 

Франция, Швеция, Мысыр, Румыния, Венгрия, Австрия, Финлян- 
дия ве даа бир чокъ башкъа мемлекетлернинъ спорт залларында 
Рустем Казаковгъа эльчырптылар. Онынъ енъиши шерефине Совет- 
лер Бирлигининъ ал байрагъыны котерип, Гимнини чалдылар. Иште 
бойле ярышлардан бир къачыны сайып кечмек истейим. 

Швециянынъ Клиппан шеэринде отькерильген халкъара турнирде 
Клиппан Кубогыны эм де хатире медалини алды. Бу ерде шуны да 
айтмакъ керек ки, шу ярыштан башлап Рустем энди баягъы агъыр- 
джа, чекиси 62 килограммгъадже олгъан пельванларнен курешип 
башлады. 

Францияда эки кере — Парижде ве Клермон-Феранста авескяр 
курешчилер федерациясынынъ сабыкъ президенти Роже Кулоннынъ 
хатрасына багъышлап отькерильген аньаневий халкъара турнир- 
лерде биринджи ерлерни къазанып, алтын медаллернен, фашист- 
лер Германиясы узеринден къазанылгъан гъалебенинъ 30 йыллы- 
гъына багъышлап Бухарестте ве Будапештте отькерильген халкъара 
турнирлерде биринджи ерге чыкъып, алтын медаллер эм де махсус 
мукяфатларнен такъдирленди. Мысырнынъ Александрия шеэринде 
классик куреш боюнджа Олимпия чемпионы, арабстанлы пельван 
Ибраим Мустафа хатрасына багъышлап отькерильген халкъара 
турнирде Валерий Резанцев, Анатолий Быков, Джемал Майсурадзе, 
Шота Морчиладзе киби совет пельванларынен бир сырада Рустем 
де озь чеки категориясындаки пельванлар арасында биринджи ерни 
алды. 


1975 сенесининъ язында Ростов-Дон шеэринде достане ордулар- 
нынъ классик куреш боюнджа МІ чемпионаты отькерильди. Улу Гъа- 
лебенинъ 30 йыллыгъы ве Варшава мукъавелесининъ 20 йыллы- 
гъына багъышлангъан бу чемпионата еди социалист мемлекетнинъ 
орду пельванлары иштирак эттилер. Олимпия, дюнья ве Авропа 
чемпионлары эм де бир чокъ намлы орду пельванлары кучь сынаш- 
къан бу чемпионатта Совет Ордусынынъ спортчылары буюк мува- 
факъиет эльде эттилер. 

62 килограммгъадже олгъан чекидеки курешчилер арасында 
Ташкенттен Р. Казаков ве Булгъария халкъ ордусынынъ спортчысы 
С. Лазарев бутюн ярышларда темиз гъалебе къазанып, финалгъа 
чыкътылар. Сонъки, аль этиджи ярышта совет офицери Рустем 
Казаков бу пельваннен корюшти ве оны енъип, достане ордулар М1 
чемпионатынынъ гъалиби олды. 

Кене шу йылы Ригада олып кечкен СССР Силялы Къуветлерининъ 
биринджилигинде де Казаков алтын медаль алгъан эди. О, эки йыл 
девамында Озьбекистаннынъ энъ яхшы спортчысы, деп танылды. 
1972 сенеси исе, мешур спортчымызнынъ устазы Рефат Аблаев да 
республиканынъ энъ яхшы тренери оларакъ илян этильди. 

Рустем озю курешмекнен бир сырада, белли тренерлер — 
агъа-къардаш Рефат ве Абдулмеджит Аблаевларгъа яшларнен меш- 
гъулиет отькермеге якъындан ярдым этип башлады. 

Ярышлар, енъишлер... Олар эп девам эттилер. Рустемге яхшы 
таныш олгъан халкъара класслы пельванлар Варга, Липен, Трайков, 
Бачу ве дигерлери йыллар кечтикче куреш мейданыны терк эттилер. 

Энди манъа да олардан нумюне алмакъ керек, деген къараргъа 
кельди Рустем. Я, ненен огърашыр? 

Рустемнинъ огюнде бойле суаль турмай эди. О, озь омюрини 
курешсиз тасавур этип оламай. Тренерлик япаджакъ. Я буны бед- 
жерип олурмы? Эбет! Онда, республика, мемлекет, Авропа, дюнья, 
Олимпиада биринджиликлеринде, юзлернен халкъара турнирлерде 
иштирак этип, арттыргъан зенгин амелий теджрибеси, алий окъув 
юртунда спортнынъ бу чешити боюнджа менимсеген назарий биль- 
гиси бар. 

Къоранта азаларынен, устазларынен, аркъадашларынен акъыл 
танышты. Шундан сонъ къатиен тренерлик ишине авушмагъа къа- 
рар берди. Бутюн бу йыллар девамында Орду меркезий спорт клу- 
бынынъ (ЦСКА) шерефини къорчалап кельген Совет Ордусынынъ 
капитаны Рустем Казаковны Москвагъа, тренерлик ишине давет 
эттилер. Мына энди къач йыллардан берли о ЦСКАда классик куреш 

боюнджа уйкен тренер. Бу йыллар девамында Рустемнинъ шегирт- 
лери онларнен мемлекетлерде отькерильген чешит тюрлю ярыш- 
ларда иштирак этип, совет спортынынъ шуретине шурет къоштылар. 

«Достлукъ-84» оюнларында шегиртлери иришкен буюк мува- 
факъиетлер ичюн Рустем Абдуллаевич Казаковгъа СССРде нам 
къазангъан тренер деген фахрий унван берильди. Бундан эвель исе 
онъа РСФСРде нам къазангъан тренер деген унван берильген эди. 

Бойлеликнен, классик куреш боюнджа бугуньде мемлекетимизде 
тек эки адам — СССР джыйма командасынынъ уйкен тренери Ген- 
надий Андреевич Сапунов ве Рустем Казаков бу эр эки унванны 
ташыйлар. 

Сонъ вакъытларда ЦСКАнынъ куреш залында Рустем Казаков- 
нынъ янында экинджи бир Казаковны да сыкъ-сыкъ расткетирмек 
мумкюн. Бу кичкене Сейдаметчик. 

— О да бабасы киби курешчи олмакъ истей, — дей кулип Рустем- 
нинъ омюр аркъадашы Ваде. — Кимерде эвде биле бабасыны тынч 
къоймай, ич олмаса бир керечик курешейик, — дей. 

Мына, Москва сокъакъларыны бойлап баба ве огъул — Рустем эм 
де Сейдамет Казаковлар адымлайлар. Оларнынъ биринджиси спорт 
алеминде яхшы белли. Арадан бир къач йыллар кечкен сонъ куреш 
мухлислери ярышларда курешчи Сейдамет Казаковнынъ адыны да 
эшитмелери мумкюн. 


1972—1985 сс. 


СЮРГЮНЛИК ХАТЫРЛАВЛАРЫ 


(Повесть — икяелерде) 


ФАШ ЭТИПЖИ ЯРА ИЗИ 


Йигирминджи асырнынъ етмишинджи сенелери, ниает, Ватангъа 
ёл ачылды деп, бир чокъ къырымтатарлар сюргюнлик ерлеринден 
догъгъан юртларына кочип башладылар. Амма олар Къырымда вах- 
шийджесине къаршыландылар. Сатын алгъан эвлерининъ вазие- 
тини корьсин де, къайтып кельмесинлер деп, оларны козьлерининъ 
огюнде бульдозерлер иле сюрюп, ернен ексан эттилер. Озьлерине 
1944 сенесиндеки киби къыскъа муддетте Къырымны терк этмек акъ- 
къында эмирлер окъулды ве акъикъатен дегенлерини тайпынмадан 
эда эттилер. Онларнен къоранталар эв эшьяларынен бирликте Къы- 
рымдан тышкъа чыкъарып ташланды, контейнерлери сабасына, 
бильдирильмеден, ёллангъан ерине къайтарылды, «паспорт режи- 
мини бозгъаны ичюн» деген маначыкънен бастырыкъкъа ташланды 
ве иляхре. 

Иште бойле теляшлы куньлернинъ биринде Ташкентте: «Къы- 
рымдан бир вагон ватандашларымызны бала-чагъасынен меджбу- 
рен мында къайтарып кетиргенлер» деген хабер даркъалды. 

Биз, миллий арекет иштиракчилеринден бир группамыз бу иште 
чокъ тешеббюс косьтерген, миллет ичюн джан феда эткен уйкен 
аркъадашымыз, аммал Мурадасыл Байрамовнынъ эвинде топла- 
нып, аджеле суретте меселени музакере эттик ве бир къач къоран- 
таны янымызгъа алмакъ, оларгъа зарур ярдымны косьтермек месе- 
лесини бакъып, демирёл вокзалына кеттик. Анда корьген алымызны 
тариф этмек гъает къыйын. Адамлар талангъанлар, котекленгенлер, 
урбалары йыртыкъ, юзьлеринде, тенлеринде котек излери, эв эшья- 
ларынен кетип, чыр-чыплакъ къайтарып кетирильгенлер. 

Бекабаддан кочип кеткен ве шу вагонда зораки къайтарып кети- 
рильген Улу Ватан дженкининъ иштиракчиси, кокюсинде онларнен 
орден ве медаллери олгъаныны темсиль этиджи мукяфатлар колод- 

касы олгьан истифадаки капитан, аман-аман черик асыр Бекабад 
шеэринде мектепте директор олып чалышкъан Рустем Къарабашны 
апайы Мумине Муртаза-Къарабаш ве еди баласы: Мунире, Сейран, 
Ибраим, Мавиле, Алиме, Зелиха ве Гульнараны (сонъундан Къы- 
рымда секизинджи эвлятлары — Ватан догъды) эки енгиль машина- 
гъа юклеп Куйлюк деген ерге алып кеттик. 

Милиция хадимлери Къырымда экенде оларны чеккелегенлер, 
акъаретлегенлер, къадынынынъ антерини йыртып, янындаки алты 
бинъ кумюш парасыны чекип алгъанлар ве озьлерини чыр-чыплакъ 
алда Ташкентке ёллагъанлар. 

Миллий арекет тешеббюсчилери эв-эвден юрип, къырымтатар- 
лардан бу аилеге эм кечинмек, эм кене Ватангъа къайтмакъ ичюн 
пара джыйдыкъ, балаларына урбалар топланды ве он бир кунь 
девамында Мурадасыл агъа ве Мерьем аптелернинъ беш балалы 
къорантасында яшап, он экинджи куню о къадар корьген зорбалыкъ- 
ларына бакъмадан бу аиле кене Къырымгъа ёнеп кетти. 

Арадан бир афта кечер-кечмез биз яшагъан райондаки миллий 
арекет иштиракчилери бирер-бирер соргъугъа чагьырылып башлан- 
дылар. Мени соргъу эткен КГБ хадими: 

— Аммалны, шофёрларны ве базы дигерлерини багьышламакь 
мумкюн, олар джаиллер, я сен журналист олатурып (мен о вакъытта 
Ташкент токъумаджылыкъ комбинатынынъ озьбек тилинде нешир 
этильген «Токъумаджылар овози» газетасында чалыша эдим) дев- 
лет къанунларына терс кеткен, паспорт режимини бозгъан, милиция 
хадимлерине атылып, оларнынъ погонларыны къопаргъан баштакъ- 
ларгъа не ичюн къолтутасынъ? — дегенде, мен озюмни тутып ола- 
мадым ве Къырымдаки «тертип къоруйыджылар», «къанун бекчи- 
лери» акъкъында бильгенлеримни, оларнынъ япкъан ишлерини 
озь козьлеримнен корьгенимни, булар исе къанун къоруйыджынынъ 
дегиль де, акъикъий ёлбасарнынъ, чапкъыннынъ япкъан масхара- 
лыгъы экенини айткъанымда КГБ хадими де алевленип кетти ве 
манъа джекирип: 

— Эй, сумукли, меним лафларымны дикъкъатнен динъле, совет 
милициясы, совет аскери ич бир вакъыт къанунгъа зыт шей япмаз, 
олар эр вакъыт адалет къоруйыджылары олып кельдилер ве ойле де 
олып къалырлар. Сизлер ярдым эткен адамлар исе совет милиция- 
сыны, ички хызмет аскерлерини лекелемек, оларнынъ итибарыны 
тюшюрмек ичюн чешит уйдурмалар сёйлеп, сизлернинъ башы- 
нъызны кутелер, сизлер де о лафларгъа ишанасынъыз. Сени совет 


девлети тербиеледи, окъутты, адам этти, месуль ишни ишанды, сен 
исе — сув ичкен къуюнъа тюкюресинъ, — деди. 

— Ёкъ, — дедим мен, — къырымтатарлар яхшылыкъны унутмай- 
лар, лякин оларгъа нисбетен япылгъан акъсызлыкълар ве адалет- 
сизликлерни де багъышлап оламайлар, биз корьген шей эр алда 
инсаниетлик дегиль. 

— Сен даа инсаниетсизлик не экенини корьгенинъ ёкъ ве биль- 
мейсинъ, бильген олсанъ бойле шейлер айтмаз эдинъ, — деди кене 
манъа джекирип. 

— Ёкъ, — дедим мен, — сиз макътагъан МВД аскерлерининъ 
инсаниетсизлигини мен пек яхшы билем ве буны керек олса исбат 
этерим. 

Соргъуджы шашмалады. 

Мен еримден турып, штанымнынъ къушагъыны чезип башладым. 
О, меним мерамымны анъламады ве арекетимни дикъкъатнен козе- 
тип турды. 

Мен штанымны бираз тюшюрип, соргъуджыгъа сол янбашымдаки 
тамгъа-берчни косьтердим: — Коресинъизми? Иште бу мен даа беш 
яшымда экенимде МВД аскерининъ манъа къалдыргъан «бахшышы- 
дыр». Мен оны тек ольгенде унутырым... 

— Мен ич бир шей анъламайым. Бу не? Ве сен бунынънен не 
демек истейсинъ? — деди. 

Иште, бу вакъытта, аман-аман черик асыр эвельси — 1944 сене- 
сининъ 18 майыс сабасы олып кечкен вакъианы кене бир кере хатыр- 
ладым. О бойле олгъан эди: 

Меним бабам — Отуз коюнинъ почта мудири, запастаки офи- 
цер Сеитмустафаев Вели дженк башлангъанынен муаребеге алын- 
гъан. Биз — анам, дедем ве къартанам бирликте озь эвимизде — 
Судакъ районынынъ Къоз коюнде яшай эдик. Коюмизден немселер 
кетип, совет аскерлери кельген сонъ арадан бир ай къадар вакъыт 
кечер-кечмез танъ маалинде къапымыз къакъылды. Сонъ огюмизде 
силялы совет аскерлери тургъаны акъылымда. Олар аджеле джыйы- 
шылып эвден чыкъмакъны эмир эттилер. 

Агълав-сызлав, бирер богъчачыкънен биз огде, силялы аскерлер 
артта, мезарлыкъкъа таба кетемиз. Бутюн кой халкъыны мезарлыкъ 
янына топладылар. Сонъундан белли олды ки, Къырымнынъ башкъа 
ерлеринде де халкъны мезарлыкълар огюне топлагъанлар. Бундан 
макъсад — эгер эали тарафындан аскерлерге нисбетен насылдыр 
къаршылыкъ косьтерильсе шу ерде, яни мезарлыкъ янында атып 
ольдюрмек ве анда да коммек экен 

Мезарлыкъ янына кельгенимизде (о, бизим эвнинъ янчыгъында 
эди) эвде «поездим» (поезд дегеним, коюмизде булунгъан немсе 
арбийлери ашап ташлагъан консерва къутуларыны мыкъ иле тешип, 
бири-бирине йип иле багълагъан ве сюйреклегенде танкъыр-тункъур 
этип сес чыкъаргъан шей эди) къалып кеткенини хатырладым ве оны 
аладжакъ олып, анамнынъ элинден сыптырылып, эвге тараф чап- 
тым. Шу ерде тургъан аскерлерден бири тюфегинен меним артым- 
дан чапты ве нелердир айтып къычырыкълай эди. Эбет, мен онынъ 
лафына къулакъ асмайып, джан алеметинде чапам. Къомшумыз 
Дерели Халиль агъанынъ эви янына кельгенимде сол яныма недир 
келип урулды ве мен кеткен тезлигимде юзюкъоюн йыкъылдым. 

Узакътан анамнынъ фигъан котерип агълагъаныны эшитем, лякин 
оны меним яныма ёлламайлар. Козюмни ачып бакъсам, къаршымда 
узун бойлу, арыкъ, къансыз черели, элинде тюфек иле бир аскер 
тура. Мегер, меним сол янбашыма о, тюфегининъ къундагъынен бар 
къуветинен ургъан экен. Меним янбашым ярылгъан, инджечик шта- 
нымдан ал-реван къан тап ерге акъа эди. 

Аскер мени сюйреклеп халкъ топлангъан ерге кетирип ташлады. 
Анам башындаки инджечик чечекли къыйыгъы иле ярамны багъ- 
лады ве башкъа штан кийдирип, богъчадан чыкъаргъан къалын юн 
шалына мени сарып, къуджагъына басты. Сонъ эпимизни машина- 
ларгъа юклеп къайдадыр алып кеттилер... 

— М-д-а-а! — деди къаршымда отургъан КГБ хадими лафымны 
динълеп. — Сизлернен анълашмакъ кучь. Бар кет. Эгер кене бир 
кере бойле шейлерге къарышыр экенсинъ, озюнъе яхшы олмайджа- 
гъыны унутма. Анъладынъмы?... 


КОНЦЕРТ 


Ёлгъа чыкъкъанымызнынъ йигирми учюнджи куню эшелонымыз 
насылдыр бир демирёл станциясына келип токътады. Невбетнен 
вагонларнынъ къапылары тасыр-тусур ачылмагъа башлады. Эки 
тарафтан силялы аскерлер саф чекип туралар. Къарт-къурт, яш-яв- 
къа, бала-чагъа вагонлардан тюшип, акъырындан, косьтерильген 
тарафкъа адымлайлар. 

Бир къач метр о якъта вокзал мейданы. Онынъ бир четинде сыра- 
нен балабан-балабан копчеклери олгъан ат арабалары туралар. Биз 
омюримизде ойле худжур арабалар корьмеген эдик. Затен бизим 
тарафта ойлелери олмай эди. 


Бурунгъа насылдыр куюнти къокъусы урула. Бойле шейге бирин- 
джи кере расткелювимиз. Сонъундан бильсек мындан бир къач юз 
метр авлакъта памукъ урлугъындан ягъ ишлеген комбинат бар экен. 
Къокъу андан эсе экен. 

Вагонлардан тюшкен халкъ мейдангъа эп акъыша. Эр бир вагон- 
нынъ адамларыны айры-айры, топ-топ туталар. Къырымлыларны 
узакъ ёлдан озгъарып кельген арбийлерден бири, о, буюклери олса 
керек, ерли ёлбашчыларгъа топлангъанларны сайып-сайып, къолла- 
рына насылдыр джедвель туттырып, адамларны де о, де бу адамгъа 
теслим эте. 

Кене арбийлернинъ озгъарувында адамлар онар-он бешер киши 
олып, анавы, ичине тобан тёшельген арабаларгъа толушалар. 

Арабалар вокзал мейданындан чешит тарафларгъа даркъалалар. 

Орталыкъ зий-чув. Кельгенлер бири-бирлерине нелердир айта- 
лар, нелернидир тайинлейлер, ана-баба куню. 

Биз минген секиз-он араба арды-сыра олып бир тарафкъа кетти. 
Ёлумыз узакъ экен. Мензильге барып чыкъкъангъа къадар беш-алты 
саат ёл юрьдик. 

Къарт Зекерья деде козьлерини юмуп, озь башына бир шейлер 
айта гъалиба. Буны онынъ дудакълары къыбырдагъанындан дуям. 
Дуа окъуймы, кимлернидир лянетлейми, Алла бильсин. 

Он еди майыс куню къомшу койге мусафирликке кеткен ана- 
сындан марум олгъан Мусеммачыкъ бутюн вакъыт вагонда агълап 
кельгени етишмегени киби, «ана, аначыгъым, сен энди бизни тапа- 
мазсынъ, биз кядемнен не япармыз?» — деп окюр-окюр агълагъаны 
девам эте. Девамлы агълавдан къызчыкънынъ янакълары, козьлери 
шишти. Къомшулары Асене апте балаларны тынчландырмагъа 
тырыша. Бирев агълай, бирев шынъшыкълай. Бир къач кунь ичинде 
башы чап-чал олгъан Хатидже битай сес-солукъсыз, сакъалыны тиз- 
лерине тиреп, бир нокътагъа тикильген алда, саллана-саллана кете. 

Ёл бою арабаларнынъ сайысы эп эксильди. Эр койге экишер, 
учер араба къалдырылды. 

Ниает, учь араба Мыракъас деген койнинъ ортасына келип, дере 
четиндеки, киречнен акълангъан екяне эвнинъ огюнде токътады. Эр 
кеске тюшмек эмири берильди. Бу, койнинъ мектеби экен. Балалар 
татильге кеткенлер. Бина бом-бош. Ралелер сыныфлардан чыкъа- 
рылып, аяткъа сыранен усть-устюне эки къат этип тизип къоюл- 
гъан. Эр одагъа дёртер къоранта ерлештирдилер. Къоранта башына 
бирер коше. Эр бир къорантада энъ аздан дёрт, беш джан. 

Уйкенлер озьлеринен алгъан бокъчачыкъларыны, чувалларыны, 
дюгюмлерини озь кошелерине ерлештирип, сербест нефес алмакъ 
ичюн тышарыгъа чыкъалар. 

Бу койде электрик ярыгъы, къую деген шей ёкъ экен. Сувны эр кес 
койнинъ ортасындан акъып кечкен арыкътан алып иче. Акъшамлары 
эр бир одада бирер дане газ чыракъ якъып, эвнинъ ортасына, тельге 
асып къоялар. Адамлар зар-зорнен бири-бирини коре. 

Кельгенимизнинъ экинджи куню сабадан, устюне къара басма- 
дан тикильген чапан, башына такъие кийген атлы бир адам келип. 
«эр кес тышарыгъа чыкъсын» деп эмир этти. Чалышмакъ икътида- 
рында олгъан адамларны айырып алып, тарлагъа ишке алып кетти. 
Бала-чагъа къартларнен къалдылар. 

Ишке кеткенлер тап къаш къарайгъанда къайтып кельдилер. Ёл 
азабындан, ачлыкътан, рухий тюшкюнликтен ёрулгъан адамлар тап- 
къан-туткъанларыны ашап, озьлеринен алгъан тёшемелеринден 
бир шейлер уйдурып раатланмагъа яталар. Чюнки ярын саба танъ- 
дан кене памукъ тарласына ишке кетмек керек. 

Эки-учь кунь шай кечти. 

Кельгенимизнинъ дёртюнджими, бешинджими куню акъшам эр 
кес иштен къайтып акъшамлыкъларыны ашагъан сонъ яш-явкъа, 
къызлар-келинлер мектеп азбарына чыкътылар. Этрафта балалар 
да чапкъалашалар. 

Яшлар ве къызлар — бирисининъ элинде фисгармон, дигеринде 
адий къопкъа, учюнджисинде сигар кягъыты сарылгъан таракъ... 
чалмагъа, йырламагъа, ойнамагъа башладылар. 

Музыка ве анълашылмагъан йыр сесини эшиткен кой сакинлери 
де эп бу ерге топланып, этрафтан аювджыларгъа бакъкъан киби 
сейир бакъалар, бири-бирлерине озьара бир шейлер айтышалар. 

Концерт эп девам эте. Де шенъ, де гъамлы тюркюлер янъгъырай. 
«Чалгьыджылар» озь меаретлерини косьтерелер. Гедженинъ дер 
маалинде яваш-яваш эр кес озь кошесине къайта. 

Сюргюнликнинъ ильк афтасы иште шойле концертлернинъ шааты 
олгъан эдим. 

Эбет беш-алты яшындаки бала акъылымнен о вакъыт бу шейге 
не мусбет, не менфий къыймет кесип ола эдим. Ама сонъундан 
акъыл-балигъ олгъан сонъ мен чокъ керелер о концертлерни хатыр- 
лап озюмдже шойле хулясагъа кельдим. 

Бу концертлерни сейир эткен ерли эали: «аджеба, бу насыл шей. 
Юртундан, эв-баркъындан сюргюн этилип, дюньянынъ бир кошесине 
кетирип быракъылгъан бу адамлар акъылларыны ойнаткъанлармы, 


не мараз? Агълап-сызламакъ ерине шенъленелер, вай тевбе, деп 
якъаларыны туткъан олсалар керек. 

Я бизимкилер? Мен шай тюшюнем: эгер о куньлерде иште бойле 
этип, озьлерине теселли бермеген, гъам-кедерни гонъюллеринден 
къувмагъа тырышмагъан олсалар, о адамларнынъ ярысы делирмеси 
бир шей дегиль эди. Эбет ольгенлер, акъылларыны ойнаткъанлар не 
къадар олгъаныны биз тек озюмиз билемиз. Эгер кендимиз кенди- 
мизни тынчландырмагъан, эглендирмеген, теселли бермеген олсакъ 
о гъайыпларнынъ сайысы даа чокъ олур эди... 


КЪАРГЪЫШ 


Дженкте яраланып, сакъат алда койге къайтып кельгенининъ 
экинджи афтасы Гъаны оджа ве беш баланынъ анасы Салешерфе 
апте къара вагонларгъа юкленип аман-аман бир ай ёл юрип узакъ 
озьбек койлеринден бирине келип тюшкенде бу къорантаны бир 
озьбек азбарындаки арангъа ерлештирдилер. 

Ачып аваландырайым демеге пенджереси олмагъан бу аранда яз 
сыджагъында ятмакънынъ чареси олмай эди. 

Онынъ ичюн къоранта гедже азбарда ер япып, анда юкълайтур- 
гъан. 

Салешерфе апте Къырымдан чыкъарылгъанда балаларынынъ 
урбаларындан гъайры Къуранынен «Зингер» тикиш машинасыны 
алмагъа акъылы еткен. 

О йыллары тюкян я да базардан урба сатын алмагъа кимнинъ 
чареси бар эди дейсинъиз. Адамлар эски урбаларыны бозып, ямап 
кие эдилер. 

Салешерфе аптенинъ «Зингер» машинасы гедже-куньдюз гъыр- 
гъыр-гъыр, гъыр-гъыр-гъыр айланмакътан токътамай, адамларгъа 
ыштан, кольмек, куфайка, памукълы ыштан, къыскъасы, ким не 
сымарласа оны тикип, къазангъаныны балаларыны ачлыкътан къур- 
тармагъа масраф этетургъан. 

Эбет тикиджи гедже къаранлыкъта чалышып олмай эди. Чюнки 
ярыкъ ёкъ. Шу себептен саба танъ аткъанынен кене «Зингер» маши- 
нанынъ сеси янъгъырай. 

Салешерфе апте бугунь де эр сеферки киби эрте турып, невбет- 
теки сымарышыны тикмек ичюн «эв»ге кирди. Бакъса араннынъ 
арт дивары тешильген. «Зингер» машина ёкъ. Къадын буз бузлады. 
Башы узре бир къопкъа къайнакъ сув тёкюльген киби олды. Къоран- 
таны, бир эв баланы, хаста, сакъат акъайны олюмден къуртармагъа 

имкян берген екяне вастасындан марум олгъан бу къадыннынъ вази- 
етини козь огюне кетиринъиз. Яйгъара котерди, агълады-сызлады, 
эр кесни ярдымгъа чагъырды. Тап эсини джояязды... 

Та балалыкътан диний бильги алгъан, куньде беш кере намазыны 
къаза этмеген, Къуран-и-Керимни къолундан тюшюрмеген къадын 
эр кунь саба абдест алып, намаз къылып, окюр-окюр козь яш тёке- 
рек, токътамай Алла-таалягъа ялвара, «меним балаларымнынъ 
рыскъыны кескеннинъ эки козю кёрь олсун» деп дуа окъуп къаргъай 
Эди. 

Азбарнынъ о бир четинде эв сабылары яшай эдилер. Олар да 
эр кунь Салешерфе аптенинъ козь яш тёкюп, дуа окъуп, хырсызны 
къаргъагъаныны эбет коре, эшителер. Нечюндир бу фигъанлар, бу 
къаргъышлар, козь яшлар эв сабысы Карим аканинъ апайы Шырын- 
гъа ярамай тесир этип башлады. О, кет-кете озюни фена дуя, кунь 
сайын козьлерининъ къарувы эксиле башлады. Ахыр-сонъу козьлери 
дымма сокъурланды. 

Салешерфе апте эп намазыны къыла, я Раббий, меним балала- 
рымнынъ рыскъыны хырсызлагъаннынъ эки козю кёрь олсун, деп 
къаргъай бере. 

Бир кунь Шырын кендже къызчыгъыны ёллап, Салешерфе аптени 
озюне чагъыртты. 

— Шерфе хала, тёвбе этип къаргьышларынъызны къайтарып 
алынъыз, козюм ачылсын, мен джоюгъынъызны тапмагъа ярдым 
этерим, — дей. 

О да олса бу шейни о япкъан, тикиш машинасыны хырсызлап, 
азбарнынъ бир четинде обалап къоюлгъан гъозапаяларнынъ! ичине 
сакълагъан экен. 

— Ёкъ, мен дуамны къайтарып, озюм Алланынъ къаарине къал- 
макътан къоркъам. Кене айтам, ким де бу шейни япкъан олса Алла 
джезасыны берсин, — дей. 

Хырсызлыкъ ашкяр олды, джоюкъ тапылды, лякин Шырыннынъ 
козьлери шай да ачылмады. 

Шукюрлер олсун ки, Салешерфе апте балаларынынъ эписини 
аякъкъа къойды, окъутты, эвлендирди, сонъундан алтмыш беш 
торун ве торунчанынъ битасы олды. Эсен-аман, бала чагъасынен 
ана-Ватангъа къайтып келип юзь учь яшына къадар Судакъ джива- 
рындаки Таракъташ коюнде яшады. 


1 Гъозапая — къуругъан памукъ сабагъы. 


БИР ПИТЕНИНЪ ТАРИХЫ 


1944 сенесининъ 18 майыс куню Къырымдан чыкъкъан бизим 
эшелонымыз он едими, он секизми кунь ёл юрип, Озьбекистангъа 
кельген сонъ, эр токътагъанда бир къач вагон эксилип башлады. 
Самаркъанд виляетининъ Каттакъургъан демирёл станциясына 
кельгенде поездимиз кене бираз къыскъарды. Бизлерни, иште, 
мында къалдырдылар. 

Бала-чагъа, къарт-къурт — эпимизни арбий озгъарыджылар- 
нынъ козетюви алтында вокзал огюндеки мейданлыкъкъа кетирди- 
лер. Мында гъает буюк копчекли чокътан-чокъ къокъанд арабалары 
туралар. Сонъ анълагъанымызгъа коре, эр бир колхозгъа белли 
бир сайыда къоранта айырылгъан. Шу колхозларнынъ векиллери, 
кунь-эвельден тайинленген, силялы комендантлар козетювинде 
къырымлыларны бу арабаларгъа юклеп, бельгиленген ерлерге алып 
кетеджек экенлер. 

Биз минген араба беш-алты саат ёл юрьген сонъ, узакъ бир койге 
келип чыкъты. Кадан, Къызылкъум, Рават, Арапхана, Мангъытан 
деген койлерден кечип Мыракъас деген бир къышлакъкъа келип 
чыкътыкъ. Эр кимни къайда баш сокъмагъа ер олса, анда такъсим 
эттилер. 

Биз — анам, къартанам, дедем, аламларнен бир ерге тюштик. 

— Мына бу ерде яшайджакъсынъыз, — дедилер бизни мектеп- 
нинъ бир одасына кирсетерек, бир кошени косьтерип. Къалгъан учь 
кошеге де учь къорантаны къойдылар. Лякин окъув йылы башлана- 
джагъыны айтып, эки айдан сонъ бизни андан чыкъардылар. 

Анам бирисининъ арангъа ошагъан бир одасыны кунь бою чёплюк 
ве пусюрликлерден темизледи, къайдандыр джам парчасы тапып, 
диварындан тешик ачып, пенджереге бенъзеген бир шей япты. Сары 
топракътан чамур къарыштырып, оданынъ табаныны сылап чыкъты. 
Акъикъий эвге бенъзеди. Шорбаджы корип, тап шашты. Арадан эки 
афта къадар вакъыт кечкен сонъ: «Эвни бошатынъыз, озюмизге 
керек», — деди. 

Анам адамлардан кене эв сораштырып башлады. Ниает, кене 
бирисининъ араны тапылды. Кене темизлемек, сыламакъ, акъ- 
ламакъ... Арадан бир ай къадар вакъыт кечер-кечмез — олар да 
«бошатынъыз, озюмизге керек», — дедилер. 

Бойлеликнен дёрт-беш ай ичинде анам беш адамнынъ араныны 
темизледи. Ачлыкъ, хасталыкъ, сюргюнликнинъ рухий азабы, бу 

ернинъ якъыджы сыджагъына алышып оламаювдан эр кунь кимдир 
оле, атта олюлерни коммеге биле адам тапылмай. Адам олмагъа- 
нындан къабирлерни яш-явкъагъа къаздыралар. Олар кереги киби 
терен къазып оламайлар. Къабир сайы ола. Нетиджеде мевта бугунь 
комюльген олса, экинджи куню мезарлыкъкъа барып бакъсанъ, къа- 
бир ачылгъан. Мевтаны ач къашкъырлар, шакаллар парча-кесек 
этип ашап кеткенлер. Анда-мында эль-аякъ кемиклери, баш къафа 
таслары, къабыргъалар ята. 

Дигер бир чокъ къартлар киби, меним къартанамнен дедем де 
сюргюнликнинъ биринджи йылында ачлыкътан ольдилер. 

Анам, сатмакъ мумкюн олгъан бутюн шейлеримизни сатып, 
ашамагъа одыр-будур алды. Лякин олар да чокъкъа бармай битти- 
лер. Тек устюмиздеки урбаларымыз, ярысыны тюбюмизге тёшеп, 
ярысыны устюмизге ортькен кийизимиз ве анамнынъ балабан, 
сачакълы, сантырач, Къырымдан чыкъкъанда мени сарып алгъан 
шалы къалды. 

Анам колхозда чалыша, лякин анда да тек эмек куню яза, амма 
ич бир шей бермей эдилер. Этрафта сытма, ич терлеме, сарылыкъ, 
къызамыкъ хасталыкълары ат ойната. Хасталыкъ да башта бир 
зайыф адамларгъа япыша экен. 

Мен ич терлеме хасталыгъына чалынып, эки ай къадар тёшекте 
яттым. Сонъундан анамнынъ айткъанына коре, тек теринен кемик- 
лерим къалгъан, къабургъаларымны бирер-бирер саймакъ мум- 
кюн экен. Санки дерсинъ тири скелет.О дереджеге кельгеним ки, 
атта ольди деп, мени комеджек де олгъанлар. Лякин къарт эмджем 
бакъып, «ёкъ, даа джан бергени ёкъ, ашыкъманъыз» — деп комь- 
дирмеген. Нелердир япкъан. Мен кене козьлеримни ачкъаным. Анам 
меним узеримде япракъ киби къалтырап, не тапса, къуш озь явру- 
сына кетиргени киби, кетирип, манъа къаптыра, мени джанландыр- 
макъ, аякъкъа турсатмакъ ичюн элинден кельген эр шейни япа, гедже 
демей, куньдюз демей чапа, чапкъалай эди. 

О вакъытта Адиль деде, деген бир озьбек къартынынъ азба- 
рында, оларнынъ пенджересиз, тек къапысы олгъан аранында яшай 
эдик. Анам, башкъаларыны япкъаны киби, бу аранны да темиз- 
леди, сылады, таванындан йылан, акъреп тюшмесин деп, тава- 
нына кягъыт мыкълады. Бу ерлерде эски эвлернинъ таванларындан 
йылан, акъреп чокъ тюшетургъан. Анамнынъ энъ къоркъкъан шейи 
исе йылан эди. 


Адиль деденинъ азбары балабан — бир четинде эки къызы ве 
бир огълунен озю, биз олгъан экинджи тарафында Коки деген къар- 
дашы къорантасынен яшай эди. 

Кимерде бир биз анамнен Коки агъаларнынъ эвине мусафир- 
ликке кире эдик. Акълары керекмей, олгъан шейлерини софрагъа 
къоя эдилер: джуда, зердали, алма, армут къурулары, арпа я да 
акъ богъдай (джугара), тары питеси... Онынъ ичюн де мусафирликке 
бармагъа севе эдим. 

Мен аякъкъа туруп, энди джанланып башлагъанда апансыздан 
анам ич терлеме (тиф) хасталыгъына огърап, ятып къалды. 

Къолум-къомшу, сой-акърабалар ара-сыра кирип ал-хатыр 
сорай, хабер алалар. Мен, анам къайда, неге десе чапкъалайым. 
Лякин анамнынъ хасталыгъы савушмай. Еринден туралмай. Тиз- 
леринедже тюшкен сим-сия, къувурчыкъ, билек къалынлыгъындаки 
орьме сачларыны ювып, тарап оламагъанындан олар кийизлешип 
къалды. Ахыр-сонъу оны тюбюнден кесип быракътылар. Анамнынъ 
тез тюзельмегенининъ себеби етерли аш ашамагъанындан эди бел- 
лейим. Тек анам дегиль, бир чокъ алларда мен де ач юре эдим. 

Анамнынъ янына барып: «Тур, бирсининъкине мусафирликке 
барайыкъ, мен ач олдым, ашамакъ истейим» — дейим. 

— Яхшы, балам, азачыкъ тюзелейим де, сонъ барырмыз, — дей. 
Беклейим, турмай. 

— Ана, тур, бирисининъкине мусафирликке барайыкъ, мен ач 
олдым, — дейим кене. 

— Ачыкъ къапыдан бираз ярыкъ тюшип тургъан яры къаран- 
лыкъ ода ичинде къапыгъа тараф бакъып яткъан анамнынъ сим- 
сия козьлеринден янакъларына боюнджакъ киби яшлар тыгъырып- 
тыгъырып тюшелер. Лякин анам еринден турмай. Мен, алты яшында 
бала бунынъ фаркъына бармайым, эбет. 

— Ана, тур, мен ач олдым. Назик аптелерге кирейик, мен аша- 
макъ истейим, турмасанъ мына бу инени элинъе санчарым, — деп 
диварда санчылы тургъан ири инени элиме алып, анамгъа окъта- 
лам. 

— Шимди, балам, шимди турарым, — деп эллерини ерге тиреп, 
башыны котере, лякин озюни тутып оламаса керек, кене башыны 
ястыкъкъа быракъа. 

— Тур, тур дейим санъа, не ичюн мени алдатасынъ, — деп инени 
анамнынъ тирсегинедже чыплакъ элине санчам. Тенинден къою, 
къап-къара къан чыкъып башлай. 

Анам тек ынъырдана, козьлеринден кене яш акъа. Элини чеке- 
джек олып ыдырына. Мен эм агълай, эм инени анамнынъ элине 
санчам. 

— Шимди тураджам балам, этме, агъыра, — дей ве сессиз агъ- 
лай. Сим-сия когерген индже дудакълары къалтырайлар. Мен де 
агълайым. Олдурамайып, ачувланып эвден чыкъып кетем. Анам 
шай да яткъан еринден турмай. Шу чыкъып кеткенимден не къадар 
юрьгенимни де, къайдаларгъа баргъанымны да шимди энди хатыр- 
лап оламайым. Лякин къайтып келип азбаргъа киргенимде бир кере- 
ден бурнума сыджакъ арпа питесининъ къокъусы урды. Шу мубарек 
къокъудан бурнумнынъ деликлери тап буюклешкен киби олдылар. 
Бакъсам, Назик апте пиширген балабан-балабан пителерни тан- 
дырдан чыкъарып, бираз сувусын деп, балабан сепет устюне яйды- 
рып къойгъан. 

Сагъгъа бакътым, солгъа бакътым, кимсе корюнмей. Питенинъ 
бир данесини зыпкъынлыкънен алып, кольмегимнинъ тюбюне сакъ- 
ладым да, азбардан чыкъып, эв артындаки арыкъ боюна барып, 
къокъулы, юксек, ем-ешиль нанелерни тюбюме бастырып, устюне 
отурдым. Питенинъ ярысыны къопарып, арыкъта акъкъкан сап- 
сары быланыкъ сувгъа батырып-батырып ашадым. Салкъын сувгъа 
батыргъан сонъ мубарек питенинъ къокъусы даа зияде арта. Лезети 
исе дюнья малына бергисиз. 

Балабан питенинъ ярысыны ашап тойдым ве ярысыны да анама 
алып кеттим. 

Эвге киргенимде анам къоркъунчлы козьлерини манъа тикти. 
Кене онъа къылынаджам, ине санчаджам белледи, гъалиба. Мен исе 
яваштан анамнынъ янына отурдым: 

— Ана, ма, аша, — деп онъа питенинъ къалгъаныны узаттым. 

— Къайдан алдынъ? — деди эшитилир-эшитильмез сеснен. 

— Назик апте берди, — дедим. 

— Аша, балам, мен истемейим, аша, — деди анам. 

— Мен ашадым, тойдым, бу санъа, аша! — дедим мен. 

Анам дуа эте-эте, питенинъ ярысыны ашады. Шу арада азбарда 
«ким алды, ангинъиз чельдирдинъиз?» деген сес-шамата къопты. 
Эбет, бу сеслер анамнынъ къулагъына да келип етти. 

— Назик аптенъни мында чагъырса балам, — деди анам.Барып 
чагъырдым. 

— Не олды я, Назик? — деди анам. 


— Бираз сувусын деп, тандырдан чыкъаргъан сыджакъ пителе- 
римни чарпая устюне яйдырып къойгъан эдим, бирисини хырсызла- 
гъанлар.Бу анавы Мухамматнынъ иши, башкъа кимсе япмаз, — деди 
Назик апте гунаны Адиль деденинъ огълуна быракъып. 

— Бельки Аблязгъа бергенинъни саймагъа унуткъандырсынъ? — 
деди анам. 

— Мен кимсеге пите бермедим, — деди Назик апте. 

— Насыл бермединъ? — деди анам. — Абляз шимди манъа ярым 
дане сыджакъ пите кетирди де. Ярысыны озю ашагъан. «Назик апте 
берди», — деп айтты да, — деди. 

— Ё-о-о-окъ! — деди Назик апте ве яваштан чыкъып кетти. 

— Буяна гель, — деди анам мени янына чагъырып ве сюйрекле- 
нип зордан еринден турды. Дивардан тута-тута къапыгъа барды. 
Оны орьтип, мандаллады да, кошедеки узун окълавны алып, мени 
котеклемеге башлады. 

— Нечюн хырсызладынъ, айт, нечюн хырсызладынъ, мени мас- 
хара эттинъ, кешке ачынъдан олейдинъ, ма санъа, ма санъа, — деп 
бар къуветинен мени окълавнен дёгип башлады. Мен сесим седа 
берип агълай, эр ургъанда ичимден нелердир къопып тюшкен киби 
ола эди. 

Тышарыдан адамлар къапыны къакъалар: «Афифе апа, япманъ, 
эйлеменъ, къапыны ачынъыз» — деп яйгъара къопаралар. Лякин 
анам къапыны ачмай, эп мени котеклей. «Масхара, хырсыз, мени 
бутюн койге масхара эттинъ, бойле шейлер япкъанджа кешке ачынъ- 
дан ольгей эдинъ, ма санъа,ма санъа!» — деп токътамай мени коте- 
клей эди. Шу вакъытта кимнинъдир кучьлю тепмесинден къапы 
къырылып, гуп этип ичериге йыкъылды. Адамлар эвге толуштылар. 
Кимдир манъа, кимдир анамгъа атылды. 

Сонъундан къолум-къомшуларнынъ айткъанларына коре, анам 
къан терине батып, алсызланып, меним янымда йыкъылып къалгъан 
ве меним бойнума сарылып: 

— Балачыгъым, не керек эди санъа бу шей, бу масхаралыкъ 
да, бу хырсызлыкъ, анълайсынъмы балачыгъым, багъышла мени, 
багъышла... — деп, таякътан гогерген, кемиклери тюртип тургъан 
аркъамны окъалай-окъалай, бетимден, козюмден опип агълай экен. 

Мен козьлеримни ачкъанда янымда анам алсыз ята, бизден эки 
адым о якъта кийиз устюнде исе анам ашап битирмеген бир тилим 
арпа питеси ерде уфанып ята эди... 

МУКЯФАТ 


Медениет сарайы адамларнен рыкъма-рыкъ толу. Бугунь бу ерде 
бир чокъ адамларгъа чешит саалардаки енъишлери ичюн орден ве 
медаллер, фахрий ярлыкълар такъдим этеджеклер. Даветлилер ара- 
сында илим саасында буюк ярарлыкълар япкъан алим Садыкъ Эми- 
нов да бар. Мына, ниает, тантаналы дакъкъалар башланды. Музыка 
садалары алтында санагъа бирер-бирер истисал илерилери, илим 
эрбаплары, оджалар, экимлер давет олуна башладылар. 

Тедбирни алып баргъан адамнынъ микрофондан: 

— Санагъа химия илимлери докторы, профессор Садыкъ Эминов 
давет олуна! — деген сес янъгъырады. 

Залнынъ ортасында отургъан алим еринден турып, эмин адым- 
ларнен санагъа таба ёнельди. Лякин шу арада не олды, не олмады, 
онынъ аякълары къалтырады, озю бир тюрлю олды, козьлери тор- 
ланды ве бундан чокъ йыллар эвельси олгъан вакъианы хатырлады. 

Бу вакъиа 1946 сенесининъ язында олгъан эди. 

Уйле маалинде памукъ тарласынынъ шипанына эки къуту кетир- 
дилер. Тарлада ве бу этрафта чалышкъан бутюн колхозджыларны 
шипангъа топладылар. Бригадир Суванкъулов янына табельджини 
чагъырып, меселени анълатты: 

— Аркъадашлар! Даа бир йыл эвельси дженк битти. Совет хал- 
къы немсе фашизми узеринден мисли олмагъан гъалебе къазанды. 
Онъа дженк артында федакярлыкънен чалышкъан сиз киби адамлар 
да пек буюк иссе къоштылар. Иште шунынъ ичюн бугунь сизлерге 
укюметимиз адындан «Алмания узеринден гъалебе къазанылгъаны 
ичюн» медаллери тантаналы суретте такъдим этиледжек, Невбетнен 
бирер-бирер келип мукяфатларны алынъыз... 

— Табельджи, сен исе мукяфат берильгенлернинъ сойадларыны 
язып бар, — деди ве невбетнен колхозджыларгъа медаллер берип 
башлады. 

Деерли эр кес мукяфатны алгъан сонъ бригадирнинъ янына 
еди-секиз яшында олгъан сепкилли бет, сарышын Самединчик 
кельди. 

— Я сен не кельдинъ, сен даа чалышмайсынъ да, Самедин? — 
деди бригадир. 

— Меним бабам дженктен къайтмады, онынъ медалини манъа 
беринъиз, — деди бала. 

Бригадир не япаджагъыны бильмей шашмалады. Самедин исе 
мугъайып тургъан ялварыджы козьлеринен онъа тикилип тура эди. 


— Яхшы, ма, огълум, — деп онынъ ямавлы сантырач кольме- 
гине медальни тюйреди ве табельджиге бакъып Вахабов Самединге 
берильди деп яз, — деди. 

Бала, санки дерсинъ дженктен гъалебенен къайткъан адам 
киби, къуванчы ичине сыгъмайып, табана къувет койге, достларына 
макътанмакъ ичюн гъурурнен чапып кетти. Онынъ кокюсинде исе 
дженкявер медаль кунеш нурундан балкъылдай эди. 


КЪОЗ ТАТАРЫ 


1944 сенеси къырымтатарлар тек Ватанындан сюргюн этиль- 
меди. Олар айны вакъытта халкъ оларакъ миллетлер джедвелин- 
ден де силип атылгъан, оларнынъ миллетини язма суретте анъмакъ 
цензура тарафындан ясакъ этильген эди. 

Кечкен асырнынъ эллинджи, алтмышынджы, етмишинджи 
сенелери чыкъкъан газеталарны, китапларны ач да бакъынъыз, 
анда «къырымтатар» сёзюни расткетирмезсинъиз. Атта эллинджи 
сенелернинъ сонъунда бу халкънынъ тилинде сийрек-сепелек 
олса да чыкъып башлагъан китапларны ал да бакъынъыз. Анда 
татар тилинде чыкъкъаны языла, «янълышып» къырымтатар 
тилинде деп язылгъан олса, о язылар къара боянен бир къалмай 
аяланып, «къырымтатар» сёзю окъулмайджакъ дереджеге кетириль- 
генини корерсинъиз. Айны вакъытта къырымтатарларны шеэрде энъ 
адий ишлерге биле алмай эдилер. Бир мисаль: 

Судакъ районынынъ Къоз коюнде догъгъан Сеитасан Измайлов 
деген адам дженктен эвель Москвада Комвузны битирген. Сюргюн- 
лик йылларында о да Озьбекистангъа тюшкен. Ташкентте яшагъан 
Измайлов ишханеден ишханеге юре-юре озюне иш къыдыра. Иш 
тапса биле, алий малюматлы адам олгъанына бакъмадан, миллети 
ким экени белли олгъанынен ред этелер. Ташкент токъумаджылыкъ 
комбинатында сипириджилер бригадасына ёлбашчы керек олгъа- 
ныны билип, шу ишханенинъ кадрлар болюгине мураджаат эте. 

— Пек яхшы, бизге бойле адам керек, — дейлер кадрлар болю- 
гинде. Весикъаларыны алып бакъалар. Эписи еринде. Оны ресмий- 
лештирип башлайлар. 

— Миллетинъиз ким? — деп сорай шахсий делоны толдургъан 
хадим. 

Бундан эвель бутюн ерлерде миллетини «къырымтатар» дегенде 
ред джевабыны алгъан Измайлов шу ерде бир кереден: 

— Миллетим татар, — дей. 

— Я насыл татар? — сорай къадын. 

— Къоз татары! 

— Ым, къоз татары? 

— Э! 

— Яхшы! — дей къадын ве шахсий делогъа шай да яза ве оны 
ишке къабул эте. Чюнки оларгъа тек къырымтатарларны ишке алма- 
макъ тенбиеленген, бу исе башкъа татар экен... Измайлов чалышып 
башлай. 

Арадан учь ай къадар кечкен сонъ оны комбинатнынъ кадрлар 
болюгине чагъыралар. 

— Измайлов аркъадаш, сизинъ миллетинъиз ким? — деп сорай 
кадрлар болюгининъ мудири козьлюгини манълайына котерип, дикъ- 
къатнен Сеитасан агъагъа бакъар экен. 

— Къырымтатар! — дей Измайлов. 

— Я не ичюн сиз ишке киргенде миллетинъизни гизлеп, къы- 
рымтатар дегиль де, къоз татары, деп яздырдынъыз? 

— Багъышланъыз. Бизде ойле адет олып къалгъан. Адам къа- 
ерде догъгъан олса, миллетини догъгъан ерининъ адынен адлан- 
дыра. Меселя Астрахан татарлары бар, Къазан татарлары бар, 
Тюмень татарлары бар. Мен де Къырымнынъ Къоз коюнде догъ- 
гъаным. Онынъ ичюн бизим койлюлер озьлерини Къоз татарлары 
деп айталар!.. 

— Ё-о-о-окъь Измайлов аркъадаш! Бойле айнеджилик кеч- 
мей. Багъышланъыз, ариза язынъыз да, озь истегинъизнен иштен 
бошанъыз. Акс алда биз сизни иштен бошатмагъа чокъ башкъа себе- 
плер тапармыз!.. 


АПАПЕТ 


1956 сенеси къырымтатарлар ичюн комендант режими лягъу 
этильди. Арадан бир йыл кечкен сонъ ниает бу халкънынъ огъулла- 
рыны да арбий хызметке алып башладылар. Оларнынъ сырасында 
мен де бар эдим. 

1958 сенесининъ сувукъ декабринде Ташкент арбий комиссари- 
атына ордугъа чагъырылгъан йигитлер бир эшелон этип, Русиеге 
ёлландылар.Не ичюндир онынъ вагонлары биз Къырымдан сюр- 
гюн олунгъан вакъытта кеткен мал ташыгъан вагонларнынъ айны 
озю эди. Вагоннынъ ортасында чоюн «буржуйка», тёрде эки къатлы 
наралар. 


Эшелонымыз Къазахыстан чёллеринден кечеяткъанда тыша- 
рыда чатлатыджы сувукъ укюм сюре, къар бораны увулдай эди. 
Йигитлер кутьлевий хасталанып башладылар. Къайсыдыр демирёл 
станциясында бизлерни мал ташыгъан вагонлардан ёлджу ташы- 
гъан нормаль вагонларгъа авуштырдылар. Къарарнен бир суткадан 
сонъ Саратов шеэрининъ демирёл станциясына келип токътадыкъ. 
Бараджакъ мензилимиз бу ер экен. Тизден къар. Сувукъ рузгяр. Эпи- 
мизни арбийджесине сафкъа тизип, вокзалнынъ янчыгъында ерлеш- 
кен арбий окъув къысымына кетирдилер. Бир йыл бу ерде окъудыкъ, 
яшадыкъ, талим кечтик. Арбий зенаатларнынъ сырларыны меним- 
седик. 

Бу бир йыл шахсен манъа, занымджа башкъаларына да, буюк 
омюр мектеби олды. Чокъ зенаатларны менимседик. Джесюрлик, 
пишкинлик мектебинден кечтик. 

Бизим къысымымызда къырымтатар балалары да чокъ эди. 
Чюнки эпимиз къырымлылар чокъ яшагъан Озьбекистандан кельдик. 
Тек бизим ротамызда йигирмиге якъын къырымтатар баласы бар 
эди. Олар Ташкент виляетининъ чешит районларындан ве шеэрле- 
ринден чагъырылгъанлар. Тез арада бири-биримизнен таныштыкъ, 
достлаштыкъ, агъа-къардаш киби олдыкъ. Керек олса эр вакъыт 
бири-биримизге ярдымгъа келе эдик. 

Даима ашханеге кетеджекте аскерлерни ротамыз ерлешкен бина- 
нынъ ичинде сафкъа тизип, бинадан маршнен алып чыкъа ве арбий 
шеэрчикнинъ четинде ерлешкен ашханеге йыр йырлатып алып кете 
эдилер. 

Куньлернинъ биринде кене шойле олды. Старшина Буравлёв эр 
кесни сафкъа тизип, маршнен учюнджи къаттан ашагъыгъа алып 
кетти. 

Бизим взводымызда отуз аскер бар эди. Адети узьре сафкъа 
боюна бакъып тизелер. Бизим взводымызда энъ юксек бойлу бала 
ангренли Сервер Велиев эди. Бизлерге буюк Велиев, кучюк Велиев 
дей эдилер. 

Сервер муляйим табиатлы, къанысыджакъ, дев киби мазаллы 
йигит эди. Бу къысымгъа кельген кунюмиз эпимизни дос-догъру 
аммамгъа алып бардылар. Ювунып чыкъкъан сонъ эр кеске яп-янъы 
арбий урбалар, чызмалар бердилер. Серверге келишкен не шинель, 
не де чызма тапылды. О, бир ай къадар эвден кийип кельген озь 
куфайкасы ве чызмасынен юрьди. Чюнки онъа ойле узун шинель, 
айткъанлары киби «къыркъ сонъунджы» чызма тапылмады. Сим-сия 

сакъалы да ойле тез осе эди ки, старшина оны куньде эки кере (саба 
ве акъшам) тыраш олмагъа меджбур эте эди. 

Сервернен ордудан къайткъан сонъ 1990 сенеси яни арадан отуз 
йыл кечкен сонъ Новороссийскте «Алим» кинофильмини косьтер- 
меге баргъанымда денъизджилер медениет сарайында корюштик. 
Бир-биримизге сарылдыкъ, къуваныштыкъ. О мени эвине муса- 
фирликке давет этти, лякин вакъыт пек кергин олгъанындан барып 
оламадым. Сервер аиле къургъан. Миллий арекетимизнинъ энъ 
урьметли фааллеринден бири олгъан Джеппар Акимнинъ къызына 
эвленген... 

Эвельки мевзугъа , яни 1959 сенесининъ арбий хызметине къай- 
тайыкъ. Маршнен учюнджи къаттан ашагъыгъа адымлагъанда Сер- 
вер Велиев сафта энъ огде, мен исе боюма коре, энъ артта кете 
эдим. Взводымызда меннен ян-янаша Ташкенттеки алет заводын- 
дан арбий хызметке алынгъан, миллий арекетте белли олгъан Марат 
Омеровнынъ агъасы Нариман Омеров, бизден азачыкъ огде таш- 
кентли Рустем Мустафаев ве дигерлери адымлайлар. 

Сафнынъ ог сырасы учюнджи къаттан экинджи къаткъа тюшме- 
сине бир метр къадар къалгъанда сафта гъаля-гъуля котерильди. 
Аскерлер бири-бирлерининъ устюне йыкъылдылар. Сервер Велиев 
кене яхшы атикликнен эки элинен диварны тутып, башынен дивар- 
гъа урулувдан озюни къуртаргъан. 

— Не олды, ким япты? — деген сеслер эшитильди. 

Сервер шойле суаль бергенде Ташкент виляетининъ Бостанлыкъ 
районындан ордугъа чагъырылгъан Къаипберген Джунусов деген 
къазах йигити: 

— Романенко Шмидтнинъ аягъына илим берди ве домино киби 
эр кес бири-бирининъ устюне йыкъылды, — деди. 

— Нечюн бойле яптынъ, эшшек? — деди Сервер онъа бакъып. 

— Агъызынъны юм, саткъын къырымтатар, — деди Романенко 
Серверге козьлерини акъыйтып. 

— Сервер шу дакъкъасы тюшюнип отурмадан Романенконынъ 
бетине ойле бир шамар яндырды, онынъ сол янагъы къып-къырмызы 
олды. Ангрен шеэринден кельген Романенко ярамаз, оладжакъ-ол- 
майджакъ шей ичюн эр кеске илишкен алчакъ бойлу, арыкъча бала 
эди. О, Сервернинъ дарбесине къаршы джевап къайтараджакъ киби 
дегиль. 

Сафлар бозулды. Эр кес келиши гузель юрип ашагъыгъа тюшти 
ве тышарыгъа чыкъып, «курилка» огюнде токътады. 


Эр кеске нисбетен пек талапчан, дженкнинъ башындан сонъуна 
къадар ордуда хызмет эткен старшина эр кесни сафкъа тизди. 

— Сервер Велиев! Учь адым огге! — деп эмир берди. 

Сервер эмирни эда этип, къатты адымларнен огге чыкъып, 
ардына чевирильди. 

— Романенко! Учь адым огге! — деди Буравлёв. 

О да сафтан чыкъып, учь адым огге адымлады. 

— Велиев! Романенконы не ичюн урдунъ? — сорады Буравлёв. 

— Учюнджи къаттан тюшеяткъанда, мердивенлер устюнде ондан 
огде кеткен Шмидтнинъ аягъына илим берип йыкътыргъан. Эр кес 
бири-бирининъ устюне йыкъылды. Мен башымнен диваргъа урул- 
мама аз къалды. Кене яхшы диварны тутып етиштирдим. «Ким 
япты?» десем, балалар «Романенко япты» дедилер. Романенко- 
дан не ичюн бойле яптынъ десем, «агъызынъны къапат, саткъын 
къырымтатар» деди. Меним бабам дёрт йыл дженкте олды. Орден, 
медаллери бар. Бу лаф мен ичюн акъаретли. Онынъ ичюн урдум, 
старшина аркъадаш, — деди Сервер. 

— Къаерине урдунъ? — деди старшина Серверге мураджаат этип. 

— Ана, корьмейсинъизми, деген манада Романенконынъ сол 
янагъына ишмар этти. 

— Романенконынъ янына бар! — деди старшина Серверге. 

Дев бичимли йигит Сервер Велиев бойдан онынъ белинден 
азчыкъ юксек олгъан Романенконынъ янына барды. 

— Энди Романенконынъ сагъ чересине де бир шамар ур ки, 
эндиден сонъ бойле эшшеклик япмасын, — деди старшина Сервер 
Велиевге мураджаат этип. 

Бойле эмирни беклемеген Сервер шашмалап старшинагъа 
бакъты. 

— Не бакъасынъ, лафымны анъламадынъмы, мен санъа не 
дедим? — сорады Буравлёв Серверден. 

— Сагъ чересине де бир шамар ур дединъиз, старшина аркъа- 
даш, — деп джевап берди Велиев. 

— Тамам. Эмирни иджра эт. 

Сервер Романенконынъ сагъ чересине ойле бир шамар яндырды 
ки,о, атылып, янындаки къум устюне йыкъылды. 

— Экинъиз де сафкъа турунъыз! — деди старшина оларгъа ве: 

— Тургъан еринъизден, йырнен, огге дос-догъру шагом марш! — 
деп команда берди старшина. Взвод йырлай-йырлай ашханеге таба 

кетти. Сервер башыны юксек котерип, кулюмсиреген алда, Рома- 
ненко исе башыны тёбен алып, къызаргъан козьлерини пириль- 
пириль ойнатаракъ сафта адымлай эдилер. 


Р.5. Кечкен асырнынъ эллинджи сенелеринде ордуда эсасен 
Ватан дженкинде иштирак эткен, дженкнинъ, достлукънынъ, адалет- 
сизликнинъ не экенини яхшы бильген офицерлер хызмет эте эдилер. 
Мен икяе эткен вакъиа бунынъ бир исбатыдыр. 


«ХАЙТАРМА»НЫНЪ ЮБИПЕЙИНПЕ 


1957 сенеси Ташкентте тешкиль олунгъан татар йыр ве оюн 
эстрада ансамбли ( о, ресмий суретте шай деп адландырылгъан эди) 
сюргюнликте яшагъан къырымтатарларнынъ медений омюринде 
«кислород ястыгъынен нефес алдырылгъан» бир васта олды демек 
мумкюн. Коллектив къайда чыкъышта булунмасын зал сейирджилер- 
нен рыкъма-рыкъ толу ола эди. 

Сабрие Эреджепова, Эдие Топчы, Осман Асанов, Зейнеп Люма- 
нова, Аблямит Умеров, Энвер Шерфединов, Селиме Челебиева 
ве даа бир чокъ санат усталарымыз халкъымызгъа рухий гъыда 
бере, онынъ гонълюни котере эдилер. Эбет оларнынъ арасында 
Февзи Билялов озюне хас, айрыджа ер тута. Бу йырджы халкънынъ 
агъызында бир эфсане киби олып къалгъан эди. Онынъ репертуа- 
рындаки йырларны сейирджилер хусусан севе, сабырсызлыкънен 
беклейлер. 

1977 сенесининъ язында Ташкент аякъкъап фабрикасынынъ 
Медениет сарайында ансамбль озюнинъ йигирми йыллыгъына 
багъышлангъан юбилей концертини берди. Зал сейирджилернен 
рыкъма-рыкъ толу. Залнынъ эки тарафында бутюн дивар бойлап 
милиционерлер тизилип туралар. Мен бир къач ай эвельси бу кол- 
лектив шеэрнинъ Къуйлукъ Медениет сарайында концерт бергенде 
онынъ чыкъышларыны чокъ ресимге чыкъаргъан эдим. Иште о 
ресимлерден яхшы бир альбом азырлап, юбилей мунасебтинен 
севимли ансамблимизге буны такъдим этмек ичюн барып, сананынъ 
артында озь невбетимни беклеп турдым. 

Сейирджилер артистлеримизнинъ эр бир чыкъышыны гурьдели 
эльчырпмаларнен алгъышлай, гуль ве чечеклернен хайырлай 
эдилер. 


Энъ сонъунда конферансье Аблямит Умеров энди санагъа хал- 
къымызнынъ севимли йырджысы Февзи Билялов чыкъаджагъыны 
илян этти. Зал артистни девамлы эльчырпмаларнен къаршылады. 

Февзи Билялов арды-сыра озь репертуарындаки бир сыра лирик 
йырларны иджра этти. 

Сейирджилер Биляловны эльчырпмаларнен алгъышлар экенлер, 
«Порт Ар-тур! Порт Ар-тур! Порт Ар-тур!» — деп къычыра башла- 
дылар. 

— Сайгъылы аркъадашлар! Теэссюф ки, бу йыр бу концерт про- 
граммамызда ёкъ!- деп илян этти Февзи Билялов. Ансамбльнинъ эр 
бир программасы адети узьре юкъарыда тасдикълана ве оны бозма- 
гъа кимсенинъ акъкъы ёкъ эди. 

Сейирджилерни бу шей меракъландырмай. Олар даа бетер «Порт 
Ар-тур! Порт Ар-тур! Порт Ар-тур!» — деп токътамадан къычырыша 
эдилер. Медениет сарайынынъ диварлары бойлап бир башындан 
дигер башына къадар тизилип тургъан милиционерлер теляшланып, 
къыбырдашып башладылар. 

Февзи Билялов санада, микрофон огюнде дирек киби къатып, 
козьлерини залгъа тиккен алда арекетсиз тура. 

— Ай, не олса олсун, «Порт Артур!» — деди бар сеснен Февзи ве 
«чалынъыз!» деген манада сананынъ тёрюнде тизилишип отургъан 
оркестр такъымына ишмар этти. 

«Порт Артур» йырынынъ тылсымлы, халкъкъка рух бериджи, иль- 
хамландырыджы нагъмелери янгъырап башлады. Бутюн зал аякъ 
устюне къалкъты. Февзи Биляловнынъ иджрасында халкъ ичюн гимн 
киби олып къалгъан «Порт Артур» янъгъырады. Хусусан йырнынъ: 


Сельби киби боюмыз. 

Агълап къалды союмыз, 

Порт Артурдан къайткъан да сонъра 
Олур бизим тоюмыз. 

Агълама анам, агълама бабам, 
Бельки чаре булуныр! 


деген сонъки сатырлары йырлангъанда солистке бутюн зал зиль 
тутты. 

Йыр битти. Алгъышлар девам этти. Йырджы халкъкъа теменна 
этип санадан кетти. 

О, сананынъ артына кечкенинен къолунда эки дане валидолнен 
Февзининъ омюр аркъадашы Ленияр Якъубова чапып келип, илядж- 
ларны Февзиге туттырды. О, валидол апларынынъ экисини де бир 
кереден тилининъ астына атты. 

Артистнинъ козьлери торланып, шу ерде тургъан узун отургъыч- 
къа чёккеледи. Залдан ашыкъ-аджеле сананынъ четиндеки къапы- 
дан зал артына сокъулгъан махсус хызмет хадимлери артистнинъ 
вазиетини корип, не ичюндир бир кереден онъа атылмадылар. Токъ- 
тадылар. Бир къач дакъикъа сукюнетте кечти. Сананынъ пердеси 
къапатылды. Залда исе халкъ балкъурт ювасы киби эп къайнай 
ЭДИ... 


ЧЫКЪЫП ЮКСЕКПЕРПЕН БАКЪМА 


Биз даа сюргюнлик ерлеринде яшаймыз. 1990 сенеси мен Таш- 
кенттен Къырымгъа мында ватандашларымызгъа косьтермек ичюн 
«Алим» кинофильмини кетирдим. Бир ай девамында ярым аданынъ 
чешит шеэр ве койлеринде бу фильмни отуз учь кере нумайыш 
эттим. 

Ташкентке кери къайтмама эки кунь къалгъанда о вакъытта 
Ленино къасабасында яшагъан Рефат Муслимов деген койдешим 
мени Эски Къырымгъа келип тапты ве: «Аблязиз! Ярын догъгъан 
Къоз коюмизде биринджи кере койдешлер корюшювини отькере- 
джекмиз. Оны сен алып баргъанынъны истейим, махсус онынъ ичюн 
кельдим» — деди. 

— Мен ярын Акъмесджитке кетмек керегим, о бирси куню сабадан 
Ташкентке учаджагъым, — дедим. 

— Ёкъ, сен келип тедбирни алып бар, сонъ биз сени не вакъыткъа 
десенъ айткъан еринъе еткизирмиз, ёкъ деме, къардашым, — деди. 

Разы олдым. О, Эски Къырымдан мени озюнен алып кетти. Экин- 
джи куню сабадан онынъ «Победа» машинасынен Къоз коюне барып 
чыкътыкъ. 

Бу койде даа бир дане бизим къырымтатар яшамай. Къырымгъа 
кочип кельген къозлылар биле улькенинъ башкъа ерлеринде яшай- 
лар. Арбий зона деп, бу ерге бизим халкъны йибермейлер. 

Бир къач саатнинъ ичинде Къоз коюнинъ кой шурасы ерлешкен 
аланлыкъкъа юзге якъын енгиль машина, беш юзге якъын адам 
келип чыкъты. 


Мейданлыкъкъа микрофон ве радиоаппаратуралар ерлешти- 
рильди. Таракъташтан, Барин коюнден къозлы чалгъыджылар келип 
чыкътылар. Къозлы мешур чалгъыджы ве йырджы Джафер Сали- 
мов, яшы сексенден кечкен бабасы Аблямит деде ве башкъалары 
шу куню бутюн халкъны шенълендирдилер. 

Ашагъыдаки дереде узунлыгъы элли метрден зияде олгъан 
софра донатылды. Эки къой союлып, учь буюк къазанда кельгенлер 
ичюн бедава аш пиширильди. 

Мен бу корюшюв насыл кечкени акъкъында язмакъ ниетинде 
дегилим. Тек бир шейге токъталаджакъ олам. 

Чалгъыджылар чалалар, истеген микрофон огюне келип йырлай, 
невбетнен сёз айта. Мен исе тедбирни алып барам. Шу вакъытта 
яныма узун бойлу, кевдели, къараджа эндамлы бир къадын келип: 

— Селям алейкум! — деди бизим тильде. 

— Алейкум селям! — дедим мен. 

— Мени танымайсынъ я? — сорады менден. 

Ёкъ демеге тилим бармай. Я барып да меним сойларымдан 
бириси олса? Мен бираз шашмаладым, кестирип де, ёкъ, таны- 
майым, демедим. 

— Эбет сен мени къайдан биледжексинъ? — деди озю. — Меним 
адым Шура. Дженктен эвель почтада бабанънен берабер чалыша 
ЭДИК... 

— Э-э, анам сизинъ акъкъынъызда чокъ айта эди, — дедим. — 
Сизни корьгенимден пек мемнюним. 

— Кедем, манъа да сёзь берсе, койдешлериме бир къач агъыз 
сёз айтып, оларгъа бир эски къырымтатар халкъ йырыны багъышла- 
макъ истейим, — деди. 

— Пек яхшы. Шура абла! — дедим мен ве арадан чокъ кечмеден 
микрофонда илян этип, Шура аптеге сёз бердим. 

— Сайгъылы койдешлерим, — деди о, — мен эпинъизи койде- 
шлер корюшювинен хайырлайым. Бу меним ичюн де байрам. Сиз 
кеткен сонъ бизлерни де татар къуйрукълары, деп аз акъаретлеме- 
дилер, аз акъсымламадылар, лякин тишимизи тишимизе къойып 
даяндыкъ. Догъмуш коюмизге тездже ве чокъча гелинъиз. Энди мен 
сизлере багъышлап «Чыкъып юксеклерден бакъма» деген эски къы- 
рымтатар халкъ йырыны йырлайджам... 

Джафер Салимов кеманесинен микрофонгъа якъынджа кельди. 
Экинджи микрофонгъа йырджы якълашты ве эски миллий йырымыз 
янгъгъырап башлады: 

Чыкъып да юксеклерден бакъма, 
Мени атешлере якъма. 

Сагъ янынъа гуллер де такъма, 
Халкъ ичинде нам олмазмы. 


Ах олмазмы, вах олмазмы, 
Эки де байрам бир олмазмы. 
Артымдан сёйлеен душман 
Юзюми горьсе утанмазмы... 


Къадыннынъ дюльбер, янъгъыравукъ сеси къаршыдаки Ман- 
жиль, Порс къая дагъларына барып урулып, акс седа бере, инсан- 
нынъ тенини чымырдата, юреклерни агълата эди. 

Адамларнынъ козьлери яшланды, алгъышлар янгъгъырады. Шу 
куню тек адамлар дегиль, дагълар, ташлар инъледи... 


Р.5. Арадан бир йыл кечкен сонъ он учь къозлыгъа шу койде эв 
къурмакъ ичюн топракъ къаралтылары бирдилер. Дженктен эвель 
юз сексен къоранта яшагъан бу койде шимди юз сексен алты къы- 
рымтатар аилеси яшай. 


«МЕМОРИАП»ГЪА ДАВЕТ 


1989 сенесининъ февралинде Киевден Ташкентке, меним адыма, 
«Мемориал»нынъ Украина гонъюлли тарихий-ярыкъландырув теш- 
килятындан даветнаме кельди. Мени Украина «Мемориал»ынынъ 
теэсис къурултайына давет этелер. 

Март 3-те Ташкент — Киев рейсинен Украинанынъ пайтахтына 
учтым. 

Киев аэропортында мени тешкилий комитетнинъ векили Леся 
Федорук къаршылап алды. Догъру Саксаганская, 5-те Кино эвинде 
ерлешкен штабкъа кеттик. Анда тешкилятчылардан профессор, 
языджы Микола Жулинский, языджы Юрий Сердюк, кинорежиссёр 
Леся Стапчюк ве дигерлери булуна эдилер. Олар мени самимий 
къаршылап алдылар. Бу ерде джедвельден кечкен сонъ мени, раат- 
ланынъыз дее, мусафирханеге озгъардылар. 

О йылларда ашкярлыкъ нетиджесинде бутюн мемлекетте буюк 
уянув ве котеринкилик укюм сюре эди. Бу, Украинада да гъает кениш- 
леген. 


Экинджи куню, яни март 4-те саба саат 9-да Кино эвинде делегат- 
лар джедвельге алынып башланды ве саат 10-да Украина «Мемо- 
риал»ынынъ теэсис къурултайы буюк котеринкиликнен ачылды. 
Мен де анда къырымтатар халкъынынъ сюргюнликке огъратылгъан 
векиллеринден бири оларакъ иштирак эттим. 

Къурултай эки кунь девам этти. Биринджи куню манъа да сёз бер- 
дилер. 

Регламентке пек къатты риает этиле эди. Менден эвель Сталин 
лагерлерининъ бутюн дегирменлеринден кечкен, бир аягъы олма- 
гъан эсли, топал адам къолтукъ таягъынен минберге чыкъты. О, 
регламент биткенине бакъмадан озь башына келип кечкенлерини, 
Сталин лагерлерининъ джеэннем азапларыны янып-куюп икяе эте. 
Меджлисни алып барыджы минбердеки аркъадашкъа вакъыты бит- 
кенини экинджи кере хатырлатты. Лякин натыкъ къулакъ асмадан эп 
лаф эте. Реис оны кене тенбиеледи, О, эпси бир айта. 

Шу вакъытта залдан натыкънынъ озю киби бир сакъат адам 
чыкъып, минберге якъынлады ве натыкъкъа ойле бир шамар урды, 
анавы адам атылып кетти ве санада серилип къалды. 

— Халкъны урьмет этмек керек! — деди ургъан адам ачувла- 
нып ве ерине барып отурды. Шу дакъкъасы «Аджеле ярдым» ети- 
шип кельди ве къартны самарагъа яттырып залдан алып чыкъып 
кеттилер. 

Залда гъаля-гъуля, шамата котерильди. 

Буны анъламакъ мумкюн. Залда тюрьмелер, лагерьлерде онлар- 
нен йыл чекишкен, асабийлери гъает кергин адамлар пек чокъ 
эдилер. 

Меджлисни алып барыджы графинге къарындашнен уруп, джема- 
атны тынчланмагъа давет этерек, адамларны тынчландыргъан сонъ: 

«Сёз Ташкенттен кельген, къыркъ дёрт йылдан берли сюргюн- 
ликте яшагъан къырымтатар языджысы Аблязиз Велиев аркъадаш- 
къа бериле!» — деди. 

Эеджандан къол-аягъым къалтырай, санада олып кечкен вакъиа- 
дан мен де даа озюме келип оламай эдим. 

Акъырындан минберге чыкътым, джемаатнен селямлаштым ве: 

— Сайгъылы аркъадашлар! Мен биринджиден узакътан кельдим, 
экинджиден марузамны регламентте бельгиленген вакъытта битир- 
меге тырышаджам. Эгер барып да регламент вакътындан бир-эки 
дакъкъа къачырсам мени урманъыз, ялварам, — дедим. 

Зал кулькюден сарсылгъан киби олды. Бу, айны вакъытта адам- 
ларны олып кечкен вакъиадан унуттыргъан киби эди. 

Мен бу ерде «Мемориал» къурултайында япкъан марузамны 
олгъаны киби кетиреджем. Чюнки о, къурултай джыйынтыгъындан 
гъайры ич бир ерде дердж олунмады. 

«Сайгъылы аркъадашлар! Мен башта бир Украина «Мемори- 
ал»ынынъ тешкилятчыларына мени — яни, къырымтатар языджысы 
ве журналистини, 1944 сенеси беш яшында Ватанындан узакъ Орта 
Асиягъа сюргюн этильген баланы мында давет эткенинъиз ичюн озь 
миннетдарлыгъымны бильдирем. 

Меним бабам — офицер Вели Мустафаев Ватанны имае этерек 
дженкте эляк олды. Бизлерни — къартанам, дедем, анам ве мени 
сюргюн эттилер. 

Бабамнынъ ана-бабасы сюргюнликте — Озьбекистаннынъ 
Самаркъанд виляетиндеки Къарадарья (шимдики Каттакъургъан) 
районындаки Сталин адына колхозда ачлыкътан ольдилер. 

Аркъадашлар! Украин ве къырымтатар халкълары къадим заман- 
лардан берли ян-янаша яшай, бир-бирлерине эвлене, такъдирлери 
чокъ джеэттен бир-бирине бенъзей эди. 

Украинлер де, къырымтатарлар да йигирминджи сенелери ачлы- 
кътан аз ольмедилер, Сталин репрессиясыны эр эки халкъ озь 
башындан кечирди. Немсе-фашист оккупациясынынъ фаджиала- 
рыны эки халкъ да корип кечирди. Совет акимиети йылларында рус- 
лар, украинлер ве къырымтатарлар ич бир кере миллий меселеде 
бир-биринен давалашмадылар, къавгъалашмадылар. Бойле ал 
шимди де ёкъ ве мен эминим ки, иншалла илериде де олмаз. 

Бу шейни языджы Вячеслав Костиков «Огонёк» меджмуасынынъ 
бу йылки единджи санында пек яхшы язды: 

«Война, в которой бок о бок, плечо к плечу, не заглядивая на 
метрики, сражались русские и грузины, евреи и татары, украинцы и 
казаки, дала удивительный сплав не хрестоматийного, а реального 
братства. Пожалуй, никогда еще на протяжении истории многона- 
циональный советский народ не ощущал себя таким без ложного 
пафоса единым. Многонациональные браки становятся обычным 
явлением. В школах нет и намекы на расовый прищур. Народ не 
считал и не собирался считать, кто больше пролил крови в войну. 
Считать и делить начал Сталин. Прошедших через войну солдат 
генералиссимус делит на тех, кто был в окружении и кто не был, на 
тех, кто прошел плен и кого минула эта страшная чаша. Виновными 


оказываются и целые нации — крымские татары, чеченцы, ингуши. В 
массовом порядке депортируется западные украинцы, жители При- 
балтики». 

Белли ки, бинъ йыллардан берли Къырымда яшагъан къырымта- 
тар халкъы 1944 сенеси майыс 18-де бир къач саат ичинде (эса- 
сен къартлар ве къартийлер, къадын-къызлар ве балалар, чюнки 
деликъанлы эркеклер о вакъытта дженкте эдилер) «халкълар баба- 
ссы»нынъ эмиринен Орта Асия джумхуриетлерине ве Уралгъа сюр- 
гюн этильди. 

Ильк бир бучукъ йыл ичинде къырымтатарларнынъ 46,2 %, яни 
юз бинълернен адам сюргюнликте ольди. 

Бу вакъытта исе къырымтатар генераллары, Советлер Бирли- 
гининъ Къараманлары, он бинълернен офицерлери ве аскерлери 
бизим совет девлетини, айны вакъытта озь Ватаныны къорчалап 
дженкте къанларыны тёке эдилер. 

Эгер дженктен эвель ич бир къабаатсыз бинълернен ватанпер- 
вер языджылар, оджалар, алимлер, партия-совет хадимлери, яни 
халкънынъ чечеклери репрессиягъа огъратылгъан, атылгъан, лагер- 
лерге ёлланылгъан ве къапатылгъан олса, 1944 сенеси исе айны 
шу фаджианы бутюн халкъ озь башындан кечирди ве онларнен йыл 
ашшалайыджы комендант режими астында булунды. Эгер бир чокъ 
халкълар ве инсанлар ичюн сталинизм яшап кечирильген вахший 
бир девир олса, къырымтатарлар ичюн о аля-бугунь девам эте. 
Бугуньде биз эпимиз сталинизм — бу, инсаниетсизликнинъ, ахлякъ- 
сызлыкънынъ, инсан шахсына нисбетен нефрет ве ашшалавнынъ 
энъ уджуна чыкъкъан нокътасы деп айта экенмиз, ондан мумкюн 
къадар тез къуртулмакъ, арынмакъ керекмиз. 

Сталин ве сталинджилер бизим девлетчилигимизни ёкъ этти- 
лер, бизим китапларымызны, шу джумледен марксизм-ленинизм 
эсерлерини де, тек олар къырымтатар тилинде язылгъаны ичюн 
якътылар, бизим архивлеримизни ёкъ эттилер, бутюн джогърафик 
адларымызны, чокъ асырлы тарихий ядикярлыкъларымызны, музей 
ве джамилеримизни, бир дане биле къалдырмайып къабристанла- 
рымызны ернен ексан эттилер ве оларнынъ ерине не яптылар бел- 
лейсинъиз — медениет эвлери (!), автодуракълар, ашханелер, аякъ 
ёллары къурдылар, баш ташларындан басамакълар, къоралар, 
эвлерге темеллер яптылар. Буларнынъ эписи анги бир ахлякъкъа 
келише? 

Дженктен эвель девлет драма, опера ве балет театрлери, онлар- 
нен халкъ чалгъы оркестрлери ве ансамбллери, отузгъа якъын мер- 

кезий газета ве меджмуалары, ана тилинде окъутылгъан юзлернен 
миллий мектеплери олгъан халкь мына энди 45 йылдан берли не 
миллий театр, не миллий мектепке малик. Бу халкъ озь медение- 
тини, тилини инкишаф эттирювден марум. Халкъны озь ана юртуна 
топтан къайтармадан бутюн буларны тиклемек мумкюн дегиль. Ста- 
лин ве сталинджилер халкънынъ хатырасыны ёкъ этерек, оларны 
манкъуртларгъа чевиреджек олдылар. 

Бизим халкъымыз Октябрь революциясы, Коммунист партиясы, 
Совет акимиети ве Лениннинъ миллий сиясети нетиджесинде неге 
малик олгъан олса, 1944 сенесинден сонъ оларнынъ эписини эм 
маддий, эм маневий джеэттен гъайып этти. Бу вахшийлик партия- 
мызнынъ тарихыны, лениндже миллий сиясетнинъ принциплерини 
масхара эте. 

Мен «Мемориал»нынъ Украина гонъюлли джемиетине, бутюн 
саф юрекли инсанларгъа мураджаат этем, бизим халкънынъ консти- 
туцион акъ-укъукълары тикленмеси ичюн алып бараяткъан адалетли 
талапларына: миллий аляметлерине коре къырымтатар халкъынынъ 
акъ-укъукъларыны сынъырлайыджы бутюн ферманларнынъ, къа- 
рарларнынъ ве идаревий инструкцияларнынъ лягъу этильмесине, 
ве халкъны озь миллий Ватаны — Къырымгъа тешкилятлы суретте 
къайтарылмасыны ве девлетчилиги тикленмесине къолтутунъыз. 
Бунынънен биз чокъмиллетли мемлекетимизнинъ бутюн халкълары 
огюнде, бутюн дюнья огюнде партиямызнынъ, девлетимизнинъ, укю- 
метимизнинъ итибарыны котерип, озь самимийлигимизни, сафдил- 
лигимизни, инсанперверлигимизни косьтерген олурмыз ве бунынъ- 
нен партиямызнынъ сёзюнен иши не дереджеде бир кельгенини 
амельде косьтерирмиз. 

Эбет мемлекетнинъ, партиянынъ тарихыны денъиштирмек мум- 
кюн дегиль. Оны гъайрыдан тюшюнип къыймет кесмели. Олгъан 
шейлерни озь ады-ёлунен: баштакълыкъны — баштакълыкъ, джи- 
наетни — джинает, фаджианы — фаджиа деп айтмалы. 

Бу иште бизим «Мемориал» джемиетимиз чокъ шей япабиле. 
Бизим халкъымыз биринджилер сырасында «Мемориал» джеми- 
етини мейдангъа кетирюв ве Сталин терроры къурбанларынынъ 
хатырасыны эбедийлештирюв гъаесине къолтутты ве эльбетте онъа 
озь иссесини къошар. Биз умют этемиз ки, бу хатыра комплексинде 
къырымтатар халкъынынъ фаджиасы да озь аксини тапар. 

Къырымтатар языджылары бу айда Ташкентте хайрие акъша- 
мыны кечирмек ве онъа тюшкен паранынъ эписини «Мемориал» фон- 


дына кечирмеге къарар бердилер. Эгер бойле хатыра комплекслери 
Киевде, Къырымда, Ташкентте де тикленсе, мен тюшюнем ки, оны 
мытлакъ япмакъ керек, биз онынъ омюрге кечирильмесине иссе къо- 
шувда гъает фааль иштирак этмеге азырмыз. 

Аркъадашлар! Сталин ольди, лякин сталинджилер даа сагълар. 
Якъында Горидеки Сталин музейини зиярет эткен эпинъизге белли 
Нина Андреева хатыра дефтерине мына нелер язды: 

«Улу эмек ордусынынъ Баш къоманданына эбедий шан-шереф! 
Бугуньки олгъан шейлерге ёл бергенимиз ичюн бизни багьышланъыз, 
Сталин аркъадаш. Эминмиз, тарих акъикъаты тантана къазаныр...» 

Мына насыл, аркъадашлар! Мен сизлерни сезгирликке давет 
этем, мукъайт олунъыз! Дикъкъатынъыз ичюн тешеккюр! 


«ЯШПЫКЪ»КЪА БЕРИПЬГЕН ИНТЕРВЬЮ 


Озьбекистанда чокъ газета ве меджмуа чыкъа. «Яшлыкъ» медж- 
муасы олардан энъ кутьлевийсидир. Сексенинджи сенелернинъ 
сонъу, докьсанынджы сенелернинъ башында бу меджмуа 350 бинъ 
нусха этрафында нешир этиле эди. 

Онынъ муарририетинде Эркин Вахидов, Нурали Къобул, Азим 
Суюн, Хуршид Даврон киби белли озьбек языджы ве шаирлери бар 
эди. 

1990-нджы сененинъ башында меджмуанынъ баш муаррири 
Омон Матчон манъа телефон этип, оларгъа бир интервью бермемни 
риджа этти. Экинджи куню «Яшлыкъ»нынъ мухбири Шадикъул 
Хамраев мен баш муаррир муавини олып чалышкъан «Ленин байра- 
гъы» редакциясына тешриф буюрды. 

Белли ки, 1989 сенеси ноябрь 22-де СССР Юкъары Шурасы «Ста- 
лин репрессиясына огърагъан къырымтатар миллетининъ конститу- 
цион акъ-укъукъларыны гъайрыдан тиклев» акъкъында декларация 
къабул этти. Субетимиз шу мевзу черчивесинде олды. 

Мен о интервьюны олгъаны киби ана тилимизде ильк кере дердж 
этмек истейим: 

— «Аблязиз агъа, субетимизни якъын кечмишден башла- 
сакъ: «1944 сенеси 18 майыс танъында Къырымнынъ шеэр ве 
койлери даа юкъуда экенде этрафта машиналарнынъ тынч- 
лыкъны бозгъан сеслери эшитиле. Бир къач дакъкъадан сонъ 
къапы ве арабакъапыларны тасырдаткъан автомат къун- 
дакъларынынъ къаба сеслери адамларны уянта. «Совет укю- 

метининъ къарарынен сизлер Къырымдан чыкъарыласынъыз. 
15 дакъкъа ичюнде азырланып, эвинъизни терк этмек керек- 
синъиз» — деген эмир эр кесни шашыра, шашмалата». 

— О вакъытта мен беш яшында эдим. Эр шей бугуньки киби 
акъылымда. Бугунь энди яшым эллиге кельгенде тюшюнип бакъсам, 
къырымтатар халкъы озюнинъ чокъ асырлыкъ тарихи девамында 
чешит джебир-зулумларны корип кечиргенини хатырлайсынъ. Лякин 
ич бир вакъыт бойле кутьлевий вахшийликке огърамагъан, бир къал- 
май кенди ана юртундан сюрюльмеген эди. 

1944 сенесининъ бааринде Къырым энди немсе фашистлерин- 
ден азат этилип, эали енгиль нефес алмагъа башлады. 18 майыс 
танъында исе Къырымнынъ шеэр ве койлерини совет аскерлери 
сарып алды ве эалиге 15 дакъкъа ичинде эв-баркъыны ташлап, 
машиналаргъа чыкъмакъ эмир этильди. Не олып кечеяткъаныны 
анълап етиштирамагъан адамлар шашмаладылар, Силялангъан 
аскерлер адамларны эвлеринден чыкъарып эп айдаштыралар. Не 
олып кечеяткъаныны кимсе изаатламай, анълатмай. Бу вакъиадан 
бир кунь эвельси Эски Къырым шеэринде яшагъан тизем эмизикли 
баласынен бизге мусафирликке кельген эди. Эвинде исе дёрт нефер 
яш баласы къалгъан тизем арбийлерге: «манъа эвиме кетмеге изин 
беринъиз, анда дёрт дане яш балам къалды, кетсем де балала- 
рымнен о ерден кетейим» дегенине, агълав-сызлав, ялварувына 
ташюреклер къулакъ асмадылар биле. Нетиджеде тизем бизнен 
Орта Асиягъа, дёрт дане яш баласы ана-бабасыз (баба дженкте!) 
Уралгъа сюргюн этильди. 

Адамларны машиналаргъа юклеп демирёл станциясына алып 
кеттилер ве мал ташыгъан вагонларгъа юкледилер. Вагонлар темиз- 
ленмеген биле, отурмагъа ер ёкъ. Эр бир вагонгъа 50—60 адамны 
тыкътылар, нефес алманынъ чареси ёкъ... 

Озьбекистангъа кельгендже бир айгъа якъын ёл юрьген олсакъ, 
базы ерлерде бильмейим не себептен поезд токътагъанына бакъ- 
мадан чокъсы адамларны тышарыгъа чыкъармай эдилер. Бойле 
агъыр шараитте энди ёлда да адамлар ольдилер. Акъылгъа ятма- 
гъан бойле мудхиш алдан тесирленип, базы инсанлар акъылла- 
рыны ойнаттылар. Кимерде бир поезд токътагъанда вагонлардан 
олюлерни джыйыштырып алып кететургъанлар. 

Сонъундан белли олгъанына коре, Сталин къырымтатар хал- 
къыны немселерге саткъынлыкъта къабаатлап, бойле вахший- 
ликни япкъан. Аджеба, бу къабаатлав не дереджеде акъикъаткъа 
догъру келе эди?! Я Улу Ватан дженки йылларында къырымтатар 


халкъынынъ 60 бинъ эвляды элине силя алып дженкке кеткен эди 
де! Онынъ 22 бинъи дженк мейданларында эляк олды. Бундан да 
гъайры, немселер Къырымны басып алгъанда 12 бинъ адам гизли 
тешкилятларда ве партизанлар сафында олды. Догъру, кой копексиз 
олмаз, деген аталар сёзю бар. Базы кимселер къоркъкъанынданмы, 
оларгъа табий олгъандыр. Лякин бир саткъынны деп, бутюн халкъны 
къараламакъ акъылгъа яткъан шейми?! О йылларда тек къырымта- 
тар халкъы озь ана юртундан къувулмады. 1941 сенеси Волгабою 
немсе автоном джумхуриетининъ немсе эалиси, Гурджистандаки 
месхети тюрклери, къалмыкълар, Кавказдан балкъар, чечен, ингуш, 
къарачайлар да саткъынлыкъта къабаатланып бойле джезагъа огъ- 
ратылдылар. Шашасынъ, месхети тюрклери не вакъыт, къайда нем- 
селерге сатылып етиштирдилер, я Гурджистангъа немселер адым 
биле атмадылар да?! 

«Юность» меджмуасынынъ 1989 сенеси 8-нджи санында къы- 
рымтатарларны Къырымдан сюргюн этювде къатнашкъан НКВД- 
нинъ сабыкъ аскери А. Весиннинъ «Эмирни эда этип» деп адланды- 
рылгъан итирафы илян этильди. О итирафны окъуп, тап бир тюрлю 
олдым. 

«Бу операция, — деп яза А. Весин, — озь маиетинен ич бир тюрлю 
ахлякъкъа догъру кельмей эди. Арадан чокъ кечмеден бу операция 
санасында джиренч манзаралар корюнип башлады: апансыздан 
башлангъан о фелякетли дакъкъаларда акъылыны ойнаткъан бир 
къартана чёль тарафкъа къачкъанда аскерлер пулемётнен атып о 
заваллыны парча-кесек этип быракътылар. Онъа бенъзеген экинджи 
бир манзара: якъында госпитальден чыкъкъан сакъат адамны аскер- 
лер, эвинден сюйреклеп кетирип, бир чувал ун киби, оны машинагъа 
котерип аттылар... 

Биринджи Ватан дженкинден сонъ падиша Николай ! Русиеде 
немселерге къаршы арекетни кескинлештирип йиберди, лякин о, 
немселерни сюргюн этмекни акъылына биле кетирмеген эди. Тек 
Сталин озь менфааты ёлунда бойле джеалетликке эль урды». 

Э, акъикъатен миллетлерни ана юртундан сюргюн этюв сталин- 
дже сиясетни укюмге кечирюв нетиджесинде олып кечкен мевджут 
къурумнынъ гъает аянчлы фаджиаларындан бири эди. 

— Аблязиз агъа, къырымтатар халкъы зенгин медениет, 
тарих ве санаткъа малик олгъан халкъ сайыла. Айтсанъыз, 
1944 сенеси къырымтатар халкъы ана юртундан къувулгъан 
сонъ бу сааларгъа мунасебет насыл олды? 

— Сталин омюрининъ сонъуна къадар 1944 сенесиндеки дже- 
алетли эмирине садыкъ олып къалды. Къырымтатар халкъы ана 
юртундан къувулгъан сонъ онынъ тазийыгъы алтында яшады. Башта 
бир олар Озьбекистаннынъ бутюн кошелерине тары киби сачып 
ташландылар, оларгъа бир-бирине бармакъ къатиен ясакъ этильген 
Эди. 

Экинджи тарафтан исе бизим Къырымда къалгъан маддий зен- 
гинликлеримиз ве тарихий ядикярлыкъларымыз амансыз ексан 
этильди. 

Дженктен эвель Къырымда 18 район газетасы, бир къач дане 
эдебий-сиясий, бала ве къадын-къызлар меджмуалары къырымта- 
тар тилинде нешир этиле эди. Пушкин адына тиль ве эдебият иль- 
мий-тедкъикъат институты, мааллий кадрларны азырлагъан педаго- 
гика институты ве бир университет эм де бинъге якъын орта мектеп, 
Авропанынъ энъ мешур сана эсерлери къоюлгъан миллий театримиз 
бар эди. Буларнынъ эписи биз Къырымдан чыкъарылгъан куннинъ 
озюнде кенди фаалиетлерини токътаттылар. Аля бугунь къырымта- 
тарларнынъ не мектеби, не миллий театри, не де институты бар... 
Бундан да гъайры Къырымда къалгъан тарихий ядикярлыкълары- 
мыз ве къырымтатар тилинде нешир этильген китапларымыз, дерс- 
ликлеримиз якъып гъайып этильди. Якъылгъан китаплар арасында, 
дженктен эвель къырымтатар тилине терджиме этилип чыкъарыл- 
гъан марксизм-ленинизм эсасчыларынынъ эсерлери де бар эди. 
Атта олар да, къырымтатар тилинде олгъаны ичюн, якъылдылар. 

Мен эки йыл эвельси аилемнен Къырымгъа — озюм догъгъан 
Къоз коюне бардым. Коюмнинъ алыны корип агъладым: биз яшагъан 
эвлерни чокътан бозгъанлар, койнинъ четиндеки баба-деделери- 
миз, эдждатларымыз дефн этильген къабристанны да бульдозернен 
сюрип, тегизлеп, онынъ ерине къоджаман медениет эви (!) къур- 
гъанлар. Анам догъгъан Отуз коюне кельгенимде кене айны бойле 
аджыныкълы алнынъ шааты олдым. Сонъундан сораштырып биль- 
сем, бугуньде Къырымда бизим бир дане биле къабристанымызны 
къалдырмагъанлар, эписини бозып быракъкъанлар... Я бу насыл 
ахлякъ нормасына догъру келе?! 

— Аблязиз агъа, къырымтатар халкъы ана юртундан сюр- 
гюн этильгенине мына энди ярым асыр олмакъта. Бу кечкен 
вакъыт ичинде къырымтатар халкъынынъ илери векиллери 
адалетни гъайрыдан тиклемек ве Къырымгъа къайтмакъ 
ичюн токътамай курешип кельдилер. Лякин Сталин ве онынъ 


сиясети чокьтан инкъиразгъа огърагъанына бакъмадан, 
якъын куньлерге къадар адалетни тиклев огърундаки аре- 
кетлер «миллетчилик», «ватангъа къаршы тешвикъат» ве 
«экстремизм» деп танылды, онъа коре джезаланылды да... 

— Сёзюмни девам эттирмеден эвель Москвадан кельген къуван- 
члы хаберни айтайым. Тюневин СССР Юкъары Шурасында, къабаат- 
сыз репрессиягъа огъратылгъан къырымтатар халкъынынъ консти- 
туцион акъ-укъукъларыны гъайрыдан тиклев акъкъындаки меселе 
бакъып чыкъылды ве о догъру талап деп танылып, халкъымызны 
акълагъан декларация къабул этильди. О декларациягъа иришмек 
бизим халкъымызгъа къолайлыкънен олмады. Чюнки бу эснадаки 
куреш халкъ озь юртундан чыкъарылгъан куньден башлангъан эди. 
Лякин бу йыллар девамында не къадар арекет этмейик, эписи нети- 
джесиз кечти, чюнки даа Сталин яшай эди... 

1956 сенеси бизим ильк делегациямыз бу меселе боюнджа 
Москвагъа барды. Амма онынъ талаплары акъибетсиз къалды. 
Ондан берли арадан 35 йыл кечти. Бу вакъыт ичинде бизим векил- 
леримиз баш сокъмагъан укюметнинъ ич бир идареси къалмады... 
Аксине олар кенди халкъынынъ акъ-укъукларыны талап эткени ичюн 
«миллетчи», «экстремист», «ватангъа къаршы тешвикъат алып 
баргъан шахс» деген къабаатлавларнен джезагъа чекильдилер. 
Меджмуанъызнынъ окъуйыджылары бильселер керек, бундан эки 
йыл эвельси Озьбекстанда къырымтатарларнынъ кутьлевий нараз- 
ылыкъ нумайышлары олып кечкен эди. О вакъытта да матбуат орган- 
лары халкъымызнынъ адына айны бойле ярлыкъларны япыштыр- 
гъан эдилер. О къабаатлавларнынъ эписи ялан, уйдурма, эсассыз 
олгъаныны бугуньки куньде адалетли декларация исбатламакъта. 

— СССР Юкъары Шурасынынъ декларациясы мунасебети- 
нен якъын арада къырымтатар халкъы озюнинъ ана юртуна 
къайтарыладжакъ. Лякин, шимди Къырымда 2,5 миллион эали 
яшай... 

— Суалинъизни анъладым. Башта бир шуны хатырлатып кеч- 
мек истейим ки, биз ич бир вакъыт Къырымны шимди анда яша- 
гъан эалиден темизлеп, сонъ оны бизге бермелерини талап этке- 
нимиз ёкъ. Эгер ойле япылса, янъы мушкюлликлер келип чыкъмасы 
мумкюн. Бундан да гъайры, кечкен ярым асыр девамында Къырым 
башкъа миллет векиллерине де ватан киби олып къалды. Энди къы- 
рымтатар халкъыны Къырымгъа ерлештирюв меселесине кельсек, 
менджесине бу ерде тюшюнджеге къояджакъ киби меселенинъ озю 

ёкъ. Чюнки, янъы малюматларгъа коре, Къырымда эр бир квадрат 
километрге 97 адам догъру келе. Бу косьтергич Фергъана вадисинде 
300 адамны тешкиль эте. Ана энди озюнъиз тенъештир де бакъы- 
нъыз: 97 ве 300! Демек, истек олса, эр кеске ер тапылыр. 

— Биз чокъ йыллар девамында бизде бутюн миллетлер 
мусавий укъукълы, бейнельмилель достлугъымыз бойле деп, 
еди алемге яйгъара котерип кельдик. Амма, бугуньки ашкяр- 
лыкъ нетиджесинде шу шей белли олды ки, бизде аля-бугунь 
миллий меселе ве бейнельмилеллик там манада озь ифадесини 
тапмагъан экен. Гурджистан, Къарабагъ ве Фергъанада олып 
кечкен къанлы вакъиалар бундан делялет бере. Сизинъ фики- 
ринъиздже, миллий мунасебетлерни ёлуна къоюв ве акъикъий 
бейнельмилель достлукъны теминлемек ичюн насыл амелий 
ишлер япылмасы зарур деп тюшюнесинъиз? 

Бугуньки куньде миллий меселе бойле кергин тюс алгъаны, атта 
халкълар арасында къанлы чарпышмаларнынъ олмасы кечмиште 
ёл берильген эксикликлернинъ акъибети деп саям. Бунынъ тамыры 
отузынджы йылларда омюрге кечирильген миллий сынъырлавлар- 
гъа барып токъуна. Ондан сонъ Сталин миллетлер узеринде кечир- 
ген явуз сиясет ве 60-нджы йылдан тап сексенинджи йылларгъа къа- 
дар девам эткен дургъунлыкъ, лякъайдлыкъ миллетлерни бутюнлей 
башы къапалы сокъакъкъа кетирип тыкъты. Кене бир ал, сонъки дур- 
гъунлыкъ йылларында тамыр аткъан шахсларнынъ табакъаланувы 
да миллий мунасебетлернинъ даа бетер кергинлешмесине хызмет 
этти. Джемиетнинъ чокъ зенгинликлерини озь эллерине алгъан 
бойле шахслар адетте, партия ве совет органларыны идаре эте 
эдилер. 

Мени башкъа бир шей зияде раатсызлай: бу, бугуньки куньде мил- 
лий кергинликлерни аль этювде къулланылгъан чаре-тедбирлер- 
дир. Меселя, Фергъанада озьбеклер ве месхети тюрклери арасында 
олып кекчкен къанлы вакъиаларнынъ огюни алувда къулланылгъан 
васталарны алып бакъайыкъ. Фергъанада бу вакъиалар башлан- 
гъанынен комендантлыкъ саати илян этильди, месхети тюрклери 
бу ерден алып кетильди. Меркезий матбуатта чешит тюрлю ялан- 
лар толу макъалелер бастырылды ве, ниает, бугунь юзлернен адам 
къабаатлы деп танылып, къапалмакъта. Тамам, весселям... Лякин 
бу вакъиаларнынъ социаль тамырлары хусусындаки суаллер дже- 
вапсыз къалмакъта. Я, 70 йылдан берли коммунистик тербие корь- 
ген халкъ озь-озюнден нафиле сокъакъкъа митингге чыкъмай да?! 


Сёзюмнинъ сонъунда шуны айрыджа къайд этмек истейим ки, 
миллий мунасебетлерни акъыллыджасына аль этмек, акъикъий 
бейнельмилель достлукьны мейдангъа кетирмек ичюн башта бир 
сёзнен иш бирлиги амельде толусынен озь аксини тапмасы керек. 
Экинджиден джемиетимизде миллетлернинъ конституцион акъ- 
укъукълары къорчаланмасына айрыджа эмиет берильмеси керек. 

— Белли ки, кечкен 50 йыл ичинде Озьбекистан къырымта- 
тар халкъына ана ватаны киби олып къалды. Хусусан озьбек- 
лернен къырымтатарлар арасында терен тамыр аткъан 
достлукъ вуджуткъа кельди. Бу эки халкъ бир-бирине къыз 
берип, келин алып, къуда-къудагъий олды. Къырымтатар- 
лар озь догъмушларынынъ джесетлерини бу топракъкъа 
комьдилер. Энди сизге шойле бир суальнен мураджаат этмек 
истейим: Озьбекистан ве бу юртнынъ адамлары акъкъын- 
даки фикиринъизнен пайлашсанъыз... 

— Озьбеклернен къырымтатарлар арасындаки достлукъ 1944- 
нджи сенедеки мудхиш вакъиадан сонъ пейда олмады. Бу эки халкъ 
бир тюркий аиленинъ эвлятлары, дини, миллий урф-адетлери ве 
атта тили бир-бирине якъын. Энди бу эки халкъ арасындаки дост- 
лукъ акъкъында айтаджакъ олсакъ, бу достлукънынъ тамырлары 
бинъ йылларнынъ артына барып таяна. Биз узакъкъа бармайыкъ, 
ХІХ асырнынъ сонъу, ХХ асырнынъ башына мураджаат этейик: къы- 
рымтатар халкъынынъ буюк эвляды Исмаил Гаспринский нешир 
эттирген «Терджиман» газетасы тюркий къавмлар арасында маа- 
рифчилик гъаелерини омюрге кечирювде муим роль ойнагъан. 
Джумледен, Туркистандаки джадидлер Исмаил Гаспринскийнинъ 
маарифчилик гъаелеринден ильхамланып, янъы усул мектеплерини 
ачкъанлар. 

Хамза Хаким-заде Ниязий 1914 сенеси И. Гаспринскийнинъ олюми 
мунасебтинен «Садойи Фаргъона» газетасында «Вефат куню» сер- 
левалы макъалесини эм де мерсие шиирини бастырды. 

Я да мешур тюркшынас алим ве истидатлы шаир Бекир Чобан- 
заденинъ иджадий фаалиети де Озьбекистаннен сыкъы багъ- 
лыдыр. Б. Чобан-заде Алишер Неваийнинъ иджадыны Русиеде 
тешвикъ этювни биринджилерден олып башлады. О, «Усеин Бай- 
къара диваны», «Алишер Неваийнинъ тили ве тильшынаслыкъ» 
киби онларнен макъалесини рус тилинде бастырды. Б. Чобан-заде 
отузынджы йылларда озьбек тилининъ инкишафынен джиддий огъ- 
рашты. Фергъана ве Бухара педагогика институтларынынъ озьбек 
тили кафедрасына мудирлик япты. О. Шарафуддинов, В. Захидов, 

В. Абдуллаев, С. Ходжаев киби алимлер Б. Чобан-заденинъ шегирт- 
лери сайылалар. 

Бойле онларнен мисаллерни сайып кечмек мумкюн. Энди 1944 
сенесиндеки вакъиа акъкъында айтаджакъ олсакъ, бизни айны Озь- 
бекистангъа кетирмелери биз ичюн бахтлы тесадюф эди. Белли 
ки, кечкен ярым асыр девамында къырымтатар халкъынынъ диний 
итикъады, миллий урф-адетлери къатты ясакъ этильди. Тильни 
инкишаф эттирмек, бу тильде эсерлер язмакъ, балаларны окъут- 
макънынъ имкяны олмады. Лякин, бойле мушкюлликлерге бакъма- 
дан, къырымтатар халкъы бутюнлей манкъурткъа чевирильмеди. 
Озьбек халкъынен диний итикъадларымызнынъ, миллий урф-адет- 
леримизнинъ, тилимизнинъ якъынлыгъы озьгюнлигимизни сакълап 
къалувда муим васта олды. 

Мына бунынъ ичюн де озьбек халкъына не къадар миннетдар- 
лыкъ бильдирсек аздыр. 

Энди бу юртнынъ адамлары акъкъында кенди аятымда олып кеч- 
кен бир вакъианы айтайым. 1944 сенеси биз анамнен экимиз Самар- 
къанд виляетининъ чет бир къышлагъына келип тюштик. Къышлакъ- 
нынъ адамлары бизни яхшы къабул этип алдылар. Биз, Маманияз 
деде деген къартнынъ азбарында яшап башладыкъ. Анам — Афифе 
мында кельген сонъ памукъ тарласында табельджи олып чалышты. 
Койде тиббиет нокътасы ачылгъан сонъ анда санитаркалыкъ япма- 
гъа башлады. 

Мен ишим боюнджа Ташкентте къалгъан сонъ, андан эв сатын 
алдым ве анамны да кочюрип кетирмек ичюн 1964 сенеси Самар- 
къандкъа бардым. Анамны озгъармагъа бутюн кой халкъы топланып 
кельди. Къадынлар анамны къуджакълап, «арамызда яхшы-яман 
лафлар кечкен олса разы олунъыз, Хабиба апа!» деп окюр-окюр 
агьлаштылар. Мен де мындаки достларымнен самимий сагълыкъ- 
лаштым. 

Биз, азбарында йигирми эки йыл яшагъан Маманияз деде меним 
Ташкенттен эв сатын алгъаныма чокъ инанмайып, бизнен берабер 
Ташкентке кельди. Маманияз деде мен сатын алгъан эвни, азбарны 
корип, гонълю тынчланды, янъы эвде намаз къылып, акъ фатиха 
берген сонъ, бизни кетирген машинанен озь къышлагъына къайтып 
кетти. 

Мына, озьбеклер насыл халкъ! Биз Къырымгъа кеткен сонъ да 
бир аягьымыз Озьбекистанда олур. Бу топракъта догъмушлары- 
мызнынъ къабирлери къалмакъта. Биз Къырымнынъ топрагъындан 


кетирип, оларнынъ устьлерине сепеджекмиз. Барсын, Озьбекистан- 
нен Къырымнынъ топрагъы догьмушлашсынлар... 

«Яшлыкъ» меджмуасынынъ 1990 сенеси чыкъкъан экинджи саны 
меним бу интервьюмнен ачылды. Арадан йигирми еди йыл кечти. 
Анда-мында кочювлер нетиджесинде меджмуанынъ менде олгъан 
нусхасы джоюлды. Мен энди оны унуткъан эдим. Якъында эски жур- 
налист достум Исмаил Аблякимов: 

— Аблязиз агъа, меджмуанынъ сизинъ интервьюнъыз басылгъан 
шу саныны деерли отуз йылдан берли сакълап тута эдим. Бугунь оны 
догъгъан кунюнъизнен хайырлап сизге эдие этем, — деп багъыш- 
лады. Сагъ олсун! 


КЪАЙТУВ КЪАЙГЪЫСЫ 
(Там олгъан шей) 


Бутюн омюри багъчеванлыкънен кечкен отузлы Акъай Абдураман 
агъагъа нафиле «Акъай» лагъабыны такъмагъанлар. О, лескерни 
ерге саплагъанда мына мен деген адам оны чекип чыкъарамай экен. 

1944 сенесининъ сюргюнлигинде Озьбекистаннынъ къашкъыр- 
лар улуп, чёльни башына котерген Дальверзин чёллерине келип 
тюшкенде, бойле бакъкъанда демир ирадели олып корюнген Абду- 
раман агъанынъ биле бели букюльди, козьлери нурсузланды, руху 
сёнди. Ёкъ, эмектен дегиль, инсаниетсизликнинъ акъибетлеринден, 
девлетнинъ джанаварлыгъындан. 

Дальверзин бу не? Къазакъча айткъанда: «ДВЗ — дальная 
высылка заключённых». ДВЗ-1, ДВЗ-2, ДВЗ-3... Иште араба артын- 
дан араба келип, Къырымдан сюргюн этильген халкъны бу кийик 
чёллерге чыбыртып тёкюп кетти. Адамлар ертолелер, мувакъкъат 
эвчиклерде ерлешип яшамагъа меджбур олдылар. 

Ольгенлернинъ сайысы ёкъ, къомшу Таджикистаннынъ Сардоп 
коюнде булунгъан мусульман къабристаны къырымлылар эсабына 
кунь-куньден кенишлей, къырымтатарлар козьяш тёкюп йырлагъаны 
киби: 


Сардоп ёлу отаймаз, 
Мезарлыкъта ер къалмаз. 
Къабир къазмакъ, мевта коммек 
Ичюн инсан тапылмаз... 

Чокъкъа бармай Акъай Абдураман агъаны да иште о ёлгъа 
озгъардылар. 

Заваллы Азиме апте учь бала — бир огълан, эки къызнен ёллар 
ичинде къалды. Не де олса, тырмаланды, тырыштылар, ачлыкъ, 
ёкъсузлыкъны енъип, сагъ къалды, осьти, буюдилер. Къызлар озь 
акъранларыны тапып, акъайгъа бардылар, Решит де къомшу къызы 
къолайлы деп, койдеши Сеитасан агъанен Ачче битайнынъ къызы 
Эдиеге эвленди. Олар Азиме аптеге арды-сыра еди торун багъы- 
шладылар. Бугуньде оларнынъ алтысы сагъ, арада бириси сабий- 
ликте рахметли олды. Башкъа къырымлылар киби Абдурамановлар 
аилеси де вира артты, аякъкъа турды. 

Озьбекистанда экенде Решит бей энди эвлятларыны эвлендирип 
башлады. Гъафар, Сыдыкъа, Сулейман, Эмине къоранталы, яваш- 
яваш энди олар да бала-чагъалы, Азиме битай исе торунчели олды. 

Эр анги шараитте биле халкъымыз Ватангъа — ана топракъкъа 
къайтув истегинден вазгечмеди. Элинден кельгени къадар курешти. 
Митинглер, топлашувлар, Ватанны талап этип пайтахткъа барып- 
келювлер, онынъ ичюн пара топлавлар, мураджаатлар, аризалар, 
петициялар, талаплар язувнынъ арты кесильмеди. 

Ниает кечкен асыр сексенинджи йылларынынъ экинджи яры- 
сында халкъ Ватангъа кочюп башлады. Ёкъ, халкъымызгъа нисбетен 
япкъан джинаетликлери ичюн афу сорап, халкъны Къырымгъа дев- 
лет къайтармады. Адамлар озьлери ёлгъа тёкюльдилер. Къазахы- 
стан ве Кавказ ёлларындан озь машиналарынен гедже-куньдюз ёл 
юрип кеткенлер дейсинъизми, юк вагонларыны киралап эшьялары 
такъым кочькенлер дейсинъизми, афталап поездларда кеткенлер 
дейсинъизми, эв-эшьяларыны контейнерлернен ёллап, озьлери 
учакънен кеткенлер дейсинъизми... О куньлерни халкъымыз даа 
унутып етиштирмеди. 

Аман-аман ярым асыр сюргюнликте яшап, ымыргъасы чыкъкъан- 
гъа къадар чалышып, Дальверзин чёллерини абадан кой, къасаба- 
ларгъа, багъ-багъчагъа чевирген къырымлылар бирдем олып аякъ- 
къа къалкътылар. Инсанларнынъ козьлери огюнде къырымтатарлар 
яшагъан койлер бошап башлады. Кими эвини бес-бедава фияткъа 
сатты, кими даянамайып ташлап кетти, кими бозып, къуруджылыкъ 
материалларыны контейнерлернен Къырымгъа ёллап, аилелеринен 
Ватангъа ёл алдылар. 

Бу манзараны корьген ихтияр яштаки Азиме къартанай шашма- 
лады, теляшланды, оны къоркъу басып башлады. Геджелери юкъусы 


къача, юкълап оламайып, туруп чыракъны якъып озь одачыгъында 
терен хаялларгъа дала, лякин энди онынъ къолундан кельген ве 
келеджек шей ёкъ. Онынъ поезди энди чокътан кечип кеткен эди. 
Бутюн умют балалары ве торунларында. 

Къартий олдурамады. Бир кунь огълу Решитнен экиси эвде янъ- 
гъыз къалгъанда онъа дертини тёкти: 

— Решит! Сиз не тюшюнесинъиз, балам? Эр кес Къырымгъа 
коче. Сиз о-тура-сынъыз. Сагъдаки къомшулар кеттилер, солдаки 
къомшулар энди Къырымгъа алып кетеджек контейнер деген шейни 
сымарлагъан эмишлер. Биз къыбырдамаймыз. Я дуйдурмадан мени 
ташлап, озюнъиз ымпыс-тымпыс зувсанъыз мен не япаджагъым? 
Мен мында кимге кереким? 

Башкъалары киби сиз де бир фанерагъа «продажный дом» деп 
язып,эвимизнинъ манълайына мыкъла да къойынъыз. Не бермеген 
Алла, бельки бир муштери тапылыр. Эр кеснен бир олайыкъ, койи- 
мизге къайтайыкъ даа, балам, ялварам сизге! 

Решит агъа кульди. Анасынынъ якъында азбарда хораз тепип 
тырнагъан, шалнен багълы элини авучлары ичине алып: «ана, сени 
ташлап биз къайда кетеджекмиз? Къайтув меселесине кельгенде исе 
биз сенден де зияде раатсызланамыз, тюшюнемиз, къайтув ёлла- 
рыны араймыз. Раатсызланма, къысмет олса эпимиз Къырымгъа 
кочеджекмиз. Лякин сен дегенинъ киби олмай. Бакъ, Гъафарнынъ 
озь къорантасы, Сыдыкъанынъ озь къорантасы, Сульманнынъ озь 
къорантасы... Олар да мени раатсызлай. Я пек дагъылдыкъ, чокъ- 
лаштыкъ да, анам! Къысмет олса яваш-яваш эпимиз кетеджекмиз, — 
деди. 

Азиме къартана бираз тынчлангъан киби олды. Лякин эписи бир 
юреги раат дегиль эди. 

Решит агъанынъ балалары Къырымгъа барып, эв араштырдылар, 
фиятларыны анълаштылар ве яваш-яваш кочюв тедаригине тюшти- 
лер. Амма олар эвельден тюшюнгенлери киби олмады. Судакъ райо- 
нынынъ эвельден озьлери яшагъан Отуз коюне баргъанда о ернинъ 
шорбаджылары: 

«Бу ерлер арбий зона, татарларгъа мында кельмеге олмай. Акъ- 
ылынъызгъа биле кетирменъиз, пек Къырымда яшамагъа исте- 
сенъиз кетинъиз чёль тарафкъа» — дедилер. 

Не япсынлар, дюнья арты зорнынъки. Ялыбою да — Къырым, чёль 
де — Къырым. Мында олмаса анда, келип йыкъылайыкъ да, сонъ 
бир шейлер олур деп, чёль тарафкъа кеттилер. Джурчиге бармаздан 

почта ёлу четиндеки балабан Чакъылджа коюне бурулдылар. Кой, 
абадан, ёллары асфальт тёшельген, тюкян, клуб, мектеплери бар. 
Сораштырып башладылар ве анда- мында бир къач сатылыкъ эв 
тапып, фиятларыны анълашып, кене Озьбекистангъа къайттылар. 

Арадан чокъ кечмеден Абдурамановлар сюлялеси арды-сыра 
Къырымгъа тёкюлип башлады. 

Капитан гемини энъ сонъ терк эте дегенлери киби, къоранталы 
балалары ана юрткъа кеткен сонъ Решит агъа да къорантасынен 
ёлгъа тедарикленди. Бир кунь Ташкентте торунларында къонмагъа 
сыра кельди. 

Ана юрткъа къайтаяткъанына бакъмадан не ичюндир Азиме къар- 
танайнынъ юреги тынч дегиль эди. Бинъ бир тюрлю шейни тюшюне, 
раатсызлана... Насыл кетеджеклерини, олар учаджакъ самолёт 
деген шей насыл олгъаныны тасавур биле этамай. Чюнки Къырым- 
дан келип тюшкенлеринден берли Дальверзинден тышкъа чыкъма- 
гъан. Омюринде самолётта учмагъан. 

Акъшам энди эр кес яткъан сонъ Азиме къартанай яваштан таш- 
кентли торуны Шевкъиеден: 

— Балам, о, самолёт деген шейнинъ устю ачыкъмы я да орь- 
тюкми? Онда отурып кетесинъми я да аякъ устюнде кетилеми? — 
деп сюрюштире. 

Шевкъие куле. 

— Къартана! О, эв киби бир шей. Онынъ ичине кирип эр кес раат- 
раат сизинъ диванынъыздаки киби отурып кете. Янынъызда сыра- 
сыра адамлар отураджакълар. Анда сизге ашамагъа аш-сув да 
береджеклер, истесенъиз къаве де берирлер, — дей. 

— Я-а-а! Тевбе, тевбе. Демесе балам. Къаве де берелерми? — 
дей Азиме къартанай. 

Ниает Къырымгъа ёлджулыкъ да эп якъынлай. Ташкентли киев- 
лери Азиме къартананы, Решит агъаны, онынъ балаларыны озь 
енгиль машинасына отуртып, Ташкент ава лиманына алып бара. 

Вакъты-саати кельгенде эр кесни учакъкъа кетмеге давет этелер. 
Азиме къартанай къорантасынен бир четке отурып, Фатиха окъуй. 
Эр кеске огъурлы ёллар тилей. Шундан сонъ учакъкъа алып бара- 
джакъ машинагъа тараф ёнейлер. 

— Шевкъие догъру айткъан экен, — дей янында отургъан огълу 
Решитке чевирилип Азиме къартанай. Бу шей бизим эвден де буюк 
экен. Отургъычлары да пек онъайтлы. Амма адамларны не бу къа- 
дар шыплап толдураберелер, о къадар адамны бу шей кокке насыл 


этип котереджек экен? Нефис иште. Чокъча пара къазанайыкъ дей- 
дирлер даа... 

Азиме къартанай ёл бою чырым биле этмеди. Дудакълары къы- 
бырдагъанындан корюне ки о, ичинден озь башына бир шейлер 
окъуй. Ара-сыра этрафыны, отургъан ёлджуларны козете. Янында 
отургъан огълу Решит агъа къач саат учсалар да тырс этмеди, ана- 
сына лаф биле къатмады. Тек аш кетиргенлеринде анасына ярдым 
этти ве сонъ кене козьлерини насыл юмды, Акъмесджитке къадар 
ачмады. Сонъундан эвге баргъан сонъ Азиме къартанай: 

— Бу бизим Решит пек фикирсиз даа. О къадар отурдыкъ, бир 
кере, ана, юрь, тышарыгъа алып чыкъайым демеди. Киевим Азиз 
олгъан олса «къартана, юрюнъиз, тышарыгъа, темиз авагъа чыкъып 
бираз кезинейик, деп элимден тутуп чыкъарыр эди» — деп торун- 
ларына шикаетленди. Олар исе къартананынъ бу сёзлерине къа- 
тып-къатып кулюштилер. 

Акъмесджит ава аланында оларны огъуллары Сулейман къар- 
шылап алды ве озь машинасына отуртып койге алып кетти. 

Нидже йылдан сонъ Азиме къартанай биринджи кере ана юртта 
раат юкълады. Оны тек бир шей — догъгъан Отузындаки озьлери- 
нинъ эвинде дегиль де, башкъа бир ерде, башкъа бир эвде яшагъан- 
лары раатсызлай эди. Лякин яваш-яваш онъа да алышты. 

Айретленеджек бир шей. 1944 сенеси майыс 18-де Къырымны 
терк эткен Азиме къартанай арадан 44 йыл кечкен сонъ, 1988 сенеси 
айны шу куню, яни майыс 18-де Къырымгъа аякъ басты. Такъдир, 
къысмет иште. 

Экинджи куню, энди Къырымда яшагъан Шукрие, Урие къызлары, 
Мемет киеви, торунлары Решит агъанынъ къорантасыны, энъ муими, 
докъсангъа адым аткъан Азиме къартананы ана юрткъа къавуш- 
къанларынен хайырламакъ ичюн козьайдын къавесине кельдилер. 

